Author: user
Company: abc

Ang
   Dakung Away
 
Tali
Ni Cristo ug sa Iyang mga Manolonda
 
Batok Kang
 
Satanas ug sa Iyang mga Manolonda

THE GREAT CONTROVERSY
      BETWEEN CHRIST AND HIS ANGELS   and  SATAN AND HIS ANGELS

                           CEBUAN VERSION
                                                          [PHILIPPINES]

Ni
Ellen G. White

 
             BATTLE CREEK, MICH.		               
          GIPATIK NI JAMES WHITE

 		               1858

                                   Gihubad ni
[TRANSLATED BY]

Rueben P. Moralde
BULACAO,TALISAY CITY,CEBU
PHILIPPINES

 
 
Mga Sulod
 
CAPITULO  1      Ang Pagkahulog ni Satanas
CAPITULO  2      Ang Pagkahulog sa Tawo                       
CAPITULO  3      Ang Plano sa Kaluwasan
CAPITULO  4      Ang Unang Pag-anhi ni Cristo
CAPITULO  5      Ang Ministeryo ni Cristo
CAPITULO  6      Ang Pagkausab sa Dagway
CAPITULO  7      Ang Pagbudhi Kang Jesus
CAPITULO  8      Ang Pagbista kang Cristo
CAPITULO  9      Ang Paglansang kang Cristo
CAPITULO 10     Ang Pagkabanhaw ni Cristo
CAPITULO 11     Ang Pagkayab ni Cristo
CAPITULO 12     Ang mga Tinon-an ni Cristo
CAPITULO 13     Ang Pagkamatay ni Esteban
CAPITULO 14     Ang Pagkakabig ni Saulo
CAPITULO 15     Mga Judio Nakahukom Pagpatay
kang Pablo
CAPITULO 16     Mibisita si Pablo sa Jerusalem
CAPITULO 17     Ang Dakung Apostasiya
CAPITULO 18     Misteryo sa Pagpakasala
CAPITULO 19     Kamatayon, Dili Kinabuhi  sa
         Kasubo nga Walay Katapusan
CAPITULO 20     Ang Repormasyon
CAPITULO 21     Ang Iglesia ug Kalibutan Naghiusa
CAPITULO 22     Si William Miller
CAPITULO 23     Ang Mensahe sa Unang Manolonda
CAPITULO 24     Ang Mensahe sa Ikaduhang
         Manolonda
CAPITULO 25     Kalihokan sa Pag-anhi Gihulagway
CAPITULO 26     Lain pa nga Paghulagway
CAPITULO 27     Ang Sanctuaryo
CAPITULO 28     Ang Mensahe sa Ikatulo nga
         Manolonda
CAPITULO 29     Usa ka Lig-on nga Baruganan
CAPITULO 30     Espiritualismo
CAPITULO 31     PANGIBUG
CAPITULO 32     Ang Pag-uyog
CAPITULO 33     Ang mga Sala sa Babilonia
CAPITULO 34     Ang Makusog nga Singgit
CAPITULO 35     Ikatulong Mensahe Gitapus
CAPITULO 36     Ang Panahon sa Kagul-anan
         ni Jacob
CAPITULO 37     Pagluwas sa mga Balaan
CAPITULO 38     Ang Ganti sa mga Balaan
CAPITULO 39     Ang Yuta Naawa-aw
CAPITULO 40     Ang Ikaduhang Pagkabanhaw
CAPITULO 41     Ang Ikaduhang Kamatayon

 
 
Pasiklap sa Kinabuhi
 
Ellen  Gould White, 1827-1915
 
Usa ka matinugyanon nga tinon-an ni Cristo Jesus, si Ellen usa ka Metodista hangtud nag-edad og 17. Gihulog siya sa simbahan tungod sa paghisgut ug pagtuo sa madali nga pagbalik ni Cristo sa tuig 1843.  Naghatag ang Dios kaniya og mga panan-awon ug usa ka mensahe nga imantala sa kalibutan, human nga ang duha ka mga tawo nagsalikway niana nga lulan gikan sa Dios. Daghan siyag nasulat nga mga sinulat ug mga libro nga naghatag og pagbadlong ug pagtambag. Human sa iyang pagdawat sa kahayag bahin sa mensahe sa panglawas, nahimo siyang kusganon nga magtatambag sa maayong panglawas, nga nagsugyot og pagkaon nga magsunod sa orihinal nga pagkaon sa Tanaman sa Eden, pagsalikway sa makadaut nga mga butang, ug sa pagka-mapinugnganon sa tanang butang.

Si Mrs. White wala gayud magtawg sa iyang kaugalingon og ‘manalagna’, bisan og wala niya bati-a nga suliran kong may motawag kaniya niana nga ngalan, apan sa gipangutana siya, iyang gitubag nga siya usa ka ‘mensahera’.  Niana nga tubag, iyang gipakita nga ang iyang bulohaton sa reporma sa panglawas, pagtawag sa paghinulsol gikan sa sala, ug sa pagtabang sa  kalihokan sa “pag-ayo sa paw-ang”,  nga nalambigit nga labaw pa kay sa sagad giila nga bulohaton sa usa ka manolonda – sa pagsulti bahin sa umaabut nga mga hitabo sumala sa pagtan-aw sa Dios. Nakasulat siya sa daghang devotional classics uban sa “Steps to Christ” nga usa sa iyang labing nabantug nga libro.  Apan iyang inila nga libro, “Ang Dakung Away Tali kang Cristo ug sa Iyang mga manolonda Batok kang Satanas ug sa Iyang mga Manlonda” maoy importante sa iyang nasulat.

     Pasiuna nga Pahayag 
 
Ngadto sa kasugoan ug pagpamatuod: kon sila dili magasulti sumala niini nga pulong, tungod kay walay kahayag diha kanila. Isaias 8:20.
 
Dinhi sa pagsugod sa ika-21 ka siglo, daw halos ang matag usa nahimong usa ka manalagna. Gani may prophetic web-rings sa internet. Apan ang uban kanila nagsulti og mga butang nga  gamay ra og katingalahan. Unsaon nato pagsiguro nga sila tinuod sa ilang pagpaila sa ilang pagka-mao – mga nanagdawat sa mga pulong sa Dios? – pinaagi sa pagtandi sa ilang gisulti sa kasugoan ug sa pagpamatuod. Siguro gayud nga ang mao ra nga Dios nga naghatag niini nga mga pulong niining mga panahona mopasa ngadto sa mga tawo ug magasulat  kanila [nga sa ulahi nahimong daghang mga libro sa Biblia], nga dili magkasumpaki sa iyang kaugalingon!
 
Gitagna kini ni Jesus, sa kasayuran nga ang issue bahin sa tagna mahimong labing daku nga pagsuta alang kanila sa katapusang mga adlaw; “Ug manggula ang daghang mga bakakong mga manalagna ug magapasalaag sa kadaghanan.” Mateo 24:11. Alang sa dugang nga pagpasantup, gihatag sa Dios kini nga mga pulong ngadto kang Juan:  “Mga hinigugma, dili ninyo tuhoan ang tanan nga espiritu, apan  sulaye ninyo ang mga espiritu, kong iya ba kini sa Dios. Kay daghang bakakon nga mga manalagna nga manungha sa kalibutan.” 1 Juan 4:1. Hinoon lakip na si Ellen White. Kuhaa kini nga balasahon ug itandi sa Balaang Kasulatan; mohaum ba kini sa pagsukod o dili?  Pag-ampo sa atong maloloy-ong Amahan sa langit, ug magpadala siya sa iyang espiritu sa pagmando kanato ngadto sa tanang kamatuoran.
 
Daw halos dili kini katohoan karon, apan hangtud sa miaging pila ka mga tuig sa ika-20 ka siglo, halos ang tanang nagtawag sa ilang kaugalingon nga mga ‘Cristohanon’ nakigbatok kang bisan kinsa nga mag-angkon nga nagbaton sa mga pagpadayag gikan sa Dios. Sagad ilang kutlo-on ang Pinadayag  22:18-19 sa pagpamatuod sa ilang punto: “Ako nagapamatuod sa tanan nga magpatalinghug sa mga pulong sa tagna niining basahona: kung kinsa ang magadugang  niining mga butanga, pagadungagan sa Dios ang iyang mga hampak, nga nahasulat na niining balasahon. Ug kong kinsa ang magakuha  sa mga pulong sa basahon niining tagna, pagakuhaon sa Dios ang iyang bahin sa kahoy sa kinabuhi, ug sa balaan nga ciudad, ug sa mga butang nga nahasulat dinhi niining balasahon.”
 
Apan nagpasabut ba kini nga sa pagkamatay na ni Juan wala nay mga manalagna gikan sa Dios?  Kong mao, nganong magpasidaan pa man si Jesus kanato sa pagbantay sa ‘bakakong’ mga manalagna? Nganong nagsulti man ang Espiritu Santo pinaagi kang Juan  sa pagsulay sa mga espiritu? Dili ba unta masayon ra kaayo kong nahibalo pa kita nga dili na nato tagdon si bisan kinsa nga mag-angkon nga nakabaton sa mga pulong sa Dios?  Apan dili kana maoy plano sa Dios. Maghatag Siya og bag-ong kamatuoran kong gikinahanglan, ug magpahibalo sa Iyang kabubut-on, ug ang matinudanon sa kasingkasing magasuta nga kini matuod, ug sa malipayon magadawat  ug magsunod niini.  Hinoon tugotan usab si Satanas sa pagbuhat. Kong wala pa siya tugoti niini, makasumbong siya nga dili makiangayon ang Dios.
 
Ang  Espiritu Santo pinaagi kang Pablo nangutana sa pila ka mahinungdanon kaayo, ug sagad nalipatan, nga mga pangutana sa 1 Corinto 12.  Mga apostoles ba ang tanan? Mga manalagna ba ang tanan? Mga magbubuhat ba sa katingalahan ang tanan?  Ang tanan may mga hiyas ba  sa pag-ayo? Makasulti ba ang tanan ug mga pinulongan?  Dayon nagpamatuod siya nga iyang ipakita kanato “ang labing maayong paagi”, sa pag-ingon nga ang mga gasa walay kaayohan alang kanato kon wala kitay Gugma. Sa capitulo 14 nagpadayon siya sa pag-ingon kanato, “Sundon ninyo ang gugma; ngani paninguhaa ninyo ang hiyas  nga espirituhanon [mga gasa], apan labi na gayud nga managpanagna kamo.”  “Busa, mga igsoon, paninguhaa ninyo ang pagtagna, ug ayaw ninyo pugngi  ang pagsulti og mga pinulongan.”  “Dili ninyo pagapalungon ang Espiritu. Dili ninyo pagatamayon ang mga tagna.  Apan sulayan ninyo  ang tanang mga butang; batoni ninyo ang maayo.”  1 Tesalonica 5:19-21.
 
Gihatagan si Ellen White sa panan-awon sa “Dakung Away” sa spring o tingbukhad sa tuig 1858 didto sa Lovett’s Grove, Ohio, U.S.A.. Kadaghanan  niini iyang nakita 11 anyos kanhi, apan niining panahona gisugo na siya sa pagsulat niini bisan og naningkamot si Satanas sa pagsanta kaniya. Ang ubang mga bahin ilabina ang capitulo 30, gipatik  niadtong 1847 ang “Little Flock”, 1851 ang “Christian Experiences and Views”, ug sa 1854 ang “Supplement” book(let)s.  Ang tanan niini gituga sa Espiritu Santo, gisulat sa usa ka maluyahon, apan diosnon nga babaye ug una nga gipatik niadtong 1858. Si Satanas nga misulay sa paghanaw sa Biblia sa kalibutan ug dayon gipulihan sa pagpabaha sa gidaut nga mga hulad, nagbuhat usab sa pagsulay sa pagguba ug pagdaut niini nga libro  ingon nga maoy ikaduha nga labing bililhon nga libro sa tibook kalibutan alang sa anak sa Dios.  Apan ang Dios nanalipod sa iyang pulong.
 
May mga nangutana nganong daghan kaayog mga problema ang atong kalibutan sa mga gubat, mga krimen, dili binalaan nga pakighilawas, ug oo, bisan bahin sa relihioso nga mga pagtulon-an. Ang sukaranan sa mga tubag niini nga mga pangutana makaplagan diha sa pagsabut sa dakung away tali ni Cristo ug kang Satanas nga nagpadayon sa dugay nang panahon sa wala pay usa kanato nga natawo na.
 
Hinaut ang Ginoo maghatag sa iyang labing maayong gasa kanimo, Magbabasa, samtang imong “sutaoan ang tanang butang” nga gisulat niini nga libro pinaagi sa Pulong sa Dios – Ang Biblia.
 
Alang sa imong libre nga kopya niining basahona,palihug pag download sa;http://www.earlysda.com. Alang sa dugang mga pangutana o kumentaryo, pag email kang Daniel Winters sa;              earlysda@hotmail.com .
 
*NOTA –Ang Pasiklap sa Kinabuhi, Pasiuna nga pahayag , Lista sa Pulong ug  ang mga referencia sa katapusan sa matag capitulo wala  sulata ni Ellen White o mahasulat sa  orihinal nga libro.

 

Lista sa Pulong
 
Pulong                           Kahulogan                               Unang Pagpakita 
 
Jesu-Cristo            Usa sa 3 ka persona  nga                      Titulo                              Dios. Iyang gibuhat ang 
                             tanang butang sa kalibutan
                             ug sa uniberso. Natawo siya
                             ingon nga usa ka tawo sa milabay
                             nga 2,000 anyos, gipatay siya sa 
                             pangidaron nga 33, gibanhaw, ug
                             karon nagabuhat didto sa langit
                             alang sa atong kaluwasan. Mobalik
                             siya niining yuta sa madali,  ug 
                             hatagan sa paggahum sa tanang 
                             butang sa uniberso sa kahangturan.
 
Satanas                Ang Yawa. Siya ang amahan sa              Titulo
                             tanang dautan. Gilalang siya ingon
                             nga labing matahum, hingpit nga 
                             binuhat nga nabuhat sukad, apan
                             nakahukom siya sa pagrebelde. 
                             Nagpadayon siya og buhat sa dautan
                             karon, apan sa katapusan laglagon
                             siya sa Dios.
 
Ginoo                   Jesu-Cristo, Dios Amahan                      Capitulo  1
 
Akong nakita       Sa pagkakita sa magsusulat -                   Capitulo 1
Gipakitaan          si Ellen White- niini nga 
ako                       panan-awon, may manolonda
                             nga uban kaniya sa pagsulti
                             kaniya ug sa pagpakita kaniya
                             sa mga butang. Iyang gisulat
                             ang  nakita gayud sa iyang 
                             mga mata. 
 
Dios                      Ang Amahan, Anak (Jesu-Cristo),           Capitulo 1
                             ug ang Espiritu Santo-tutulo  Dios
 
Ang Anak            Jesu-Cristo                                              Capitulo 1            sa Dios
 
Pulong sa            1. Unsa ang Gisulti sa                               Capitulo 2
Dios                         Dios.
                             2. Ang Biblia                                          Capitulo 18
 
Tubos,                 Mga tawo sa sinugdan                              Capitulo 3
Lukat                   Iya sa Dios, apan tungod
                             pagpakasala sa atong 
                             mga apohan, kitang tanan
                             nasakop ni Satanas karon.
                             Ngalan sa buhat ni Jesus sa 
                             pagluwas kanato gikan 
                             kang Satanas.

Ang                      Ang manonlonda nga maoy                       Capitulo 3
manolonda          gipadala sa pag-uban kang
                             Ellen White sa iyang pagka-
                             kita niini nga panan-awon.                   
 
Advent                 Pag-anhi ni Jesus sa yuta. Ang                   Capitulo 4
                             Unang panahon niadtong 
                             mga 2,000 anyos kanhi,
                             ug ang ikaduha, dili na 
                             madugay (A.A.).
 
Ang Cordero       Jesu-Cristo                                                Capitulo 4
 
Juan Bautista      Usa ka manalagna, ang ig-                         Capitulo 4
                             agaw ni  Jesus. Nagtawag siya 
                             alang sa paghinulsol ug 
                             bautismo.
 
Bautismo             Pagtunlod sa tibook lawas ilalum                Capitulo 4
                             sa tubig aron sa pagkahimong
                             usa ka Cristohanon.
Elias                    Usa ka manalagna nga gidala sa                  Capitulo 4
                             langit nga wala mamatay.
          
Halad                   Usa ka mananap nga halad ngadto               Capitulo 5
                             Sa Dios. Si Jesu-Cristo usab.
 
Iyang nasud,        1. Sa karaang mga panahon, ang                  Capitulo 5
Katawhan                katawhan sa Israel ug Juda.                           
sa Dios                 2. Sa pagkakaron, ang tanan nga                   Capitulo 17
                                 nagatuo kang Jesus ug nagbuhat sa 
                                 Iyang kabubut-on.
 
Libro sa Dios       1. Ang ‘Basahon sa Kinabuhi’ didto             Capitulo 6      
                                  sa langit. Ang mga ngalan sa tanan 
                                  nga magkinabuhi sa walay katapusan
                                  nasulat didto.
                             2. Ang Biblia.

Mikael                 Ang pangulo sa tanang mga mano-               Capitulo 6
                             londa sa langit.
 
Rue                      Usa ka kahoy nga nagtubo didto sa               Capitulo 7
                             Tungang Silangan.  Ang mga dahon
                             gigamit nga tambal.
 
Brother,               Ang tanang nagatuo kang Jesus ug               Capitulo 7
Sister                    nagbuhat sa Iyang kabubut-on.
 
Hosanna              Dalayegon ang Dios!                                    Capitulo 9
 
Igpapahulay        Adlaw sa pahulay nga magsugod                  Capitulo 10
                             sa pagsa-op sa adlaw’ng Biernes
                             ug matapus sa pagsa-op sa Sabado.
                             Tan-awa sa Genesis 2:2, 3.
 
Mensahe              Mga pulong gikan sa Dios.                           Capitulo 10
                             Usab ang kalihokan sa  pagmantala
                             niana nga mga pulong.
 
Pagkayab            Pagsaka sa langit. DILI magka-                    Capitulo 10
                             hulogan og kamatayon.
 
Apostol                Mga tawo nga nagmanatala sa                     Capitulo 12
                             Ebanghelyo sa tanang panahon
                             ingon nga profession. Ilabina 
                             nagpasabut sa mga tinon-an ni 
                             Jesus ug kang Pablo.
 
Ang Anak            Si Jesu-Cristo.                                            Capitulo 13
Sa Tawo
 
Mga Hentil           Ang uban nga dili mga Judio.                     Capitulo 14
 
Pablo                    Sa wala pa ang iyang pagka-                       Capitulo 23
                             kabig, nailhan siya nga ‘Saulo’.
                             Tan-awa sa Buhat 13:9

1843, 1844           Gituhoan ang ikaduhang pag-anhi                 Capitulo 23
                             ni Jesus ug ang katapusan sa kali-
                             butan niining tuiga. Gani, ang 
                             panahon sa tagna sa Daniel 8:14
                             WALA matapus niining tuiga.
 
Magbalantay       1. Mga pangulo diha sa iglesia.                     Capitulo 23 sa Carnero              Mga Pastor ug mga Pari.
                             2. Si Jesu-Cristo.
 
Mga Balaan         Ang tanan nga nahigugma gayud                  Capitulo 24
                             sa Dios sa kinasingkasing ug 
                             nagtuman sa Iyang isugo.
Sanctuaryo          Ang ngalan sa dapit sa langit diin                  Capitulo 25
                             si Jesus nagabuhat alang sa atong
                             kaluwasan karon. May usa kini  
                             ka sawang, Balaang Dapit (unang
                             lawak), ug Labing Balaan nga 
                             Dapit (ikaduhang lawak).  Kadtong
                             gibuhat ni Moises gi-awat nianang
                             anaa sa langit. Gitawag usab kini 
                             og ‘Balong-balong’ ug ‘Templo’.

 
Paghinlo              Gibuhat kini ni Jesus sa pag-                        Capitulo 25
                             matarung sa mga tawo ngadto sa
                             Dios pinaagi sa Iyang dugo.
 
Sion                      1. Usa ka ngalan alang sa ciudad                 Capitulo 26
                                 karon didto sa langit.
                             2. Ang ngalan sa pundok sa 
                                 katawhan nga nagasunod sa Dios.
 
Bag-ong               Ang ngalan sa ciudad karon didto                 Capitulo 27
Jerusalem            sa langit, puloy-anan sa Dios ug sa 
                             mga manolonda. Kini nga ciudad 
                             manaug nganhi sa yuta ug magpa-
                             bilin dinhi sa kahangturan.
 
Kerubin               Hataas og rangko sa han-ay sa                   Capitulo 27
                             mga manolonda.
 
Pagpataliwala     Si Jesus nagbarug tali sa sad-an                  Capitulo 27
                            nga mga makasasala ug sa usa
                            ka Labing Gamhanan nga Dios
                            ang Amahan. Si Jesus ang 
 nagabuhat niini nga bulohaton                                                alang sa atong kaluwasan ingon
                           nga ‘tigpataliwala’.

Mananap             Ngalan sa usa ka dakung                          Capitulo 28
                             pundok sa katawhan nga batok
                             sa Dios. Tan-awa sa Pinadayag
                             13.
 
Jehova                 Usa ka ngalan sa Dios ang                        Capitulo 28
                             Amahan.
 
Canaan                Ngalan sa yuta nga gisaad                        Capitulo  28
                             ngadto sa mga Israelitas.
                             Nagrepresentar sa langit. 
                             Tan-awa sa Genesis  12:5
 				
Adlaw sa	        Usa sa mga fiesta nga gihatag sa		     Capitulo 29       	       Pentecostes         Dios sa Israel. Tan-awa sa								         Levitico 23:15-16 ug                 							         sa Buhat capitulo 2.
 
Adventista           Ngalan niadtong mga tawo nga                  Capitulo 29
                             nagtuo nga si Jesus moanhi
                             sa yuta pag-usab. Usab, ang ngalan
                             niana nga pundok.

 
Laodicea              Ang katapusang iglesia sa lista                    Capitulo 32
                             sa pito diha sa Pinadayag capitulo
                             2 ug 3. Kini nga pundok naghuna-
                             huna nga dato sila ug walay pangi-
                             nahanglan sa bisan unsang butang
                             nga espirituhanon, apan sa tinuod
                             mga kabus ug makalolooy.
                             
Ang Ulahing        Ang dagaya nga pagbubo sa                         Capitulo 32
Ulan                     Espiritu Santo aron sa pagandam
                             og katawhan alang kang Jesus sa
                             dili pa Siya mobalik sa yuta. 
                             Tan-awa sa Joel 2:23 ug Buhat 
                             3:19.
 
Jubilee                 Ang tuig sa kagawasan. Sa matag               Capitulo 37
                             50 ka tuig ang Israel mag-uli sa 
                             tanang butang ngadto sa orihinal
                             nga tag-iya. Walay buhaton bisan 
                             sa pagpanguma. Tan-awa sa 
                             Levitico 25:10.

 
 
CAPITULO 1
 Ang Pagkahulog  ni Satanas
 
Gipakitaan ako sa Ginoo nga si Satanas kanhi pinasidunggan nga anghel sa langit, sunod kang Jesus. Bugnaw ang iyang dagway, malipayon sa pamayhon sama sa ubang mga manolonda. Hataas ang iyang agtang og halapad, ug nagpaila sa dakung pagpanabut. Hingpit ang iyang lawas. Halangdon, harianon ang panagway. Ug akong nakita nga sa pag-ingon sa Dios sa Iyang Anak, Atong buhaton ang tawo sumala sa atong dagway, nasina si Satanas kang Jesus. Gusto siya nga konsultahon  sa pagbuhat sa tawo. Puno siya sa kasina, pagpangabugho ug pagdumot. Naghandum siya sa pagka-labing hataas didto sa langit, sunod sa Dios, ug magdawat sa labing hataas nga mga dungog. Hangtud niining panahona ang langit diha sa kahusay, uyon ug hingpit nga pagpasakop sa kagamhanan sa Dios. 
 
Maoy labing dakung sala ang pagrebelde batok sa han-ay ug kabubut-on sa Dios. Ang tibook langit daw diha sa kagumok.  Ang mga manolonda gibansay sa mga pinundok ilalum sa usa ka nagamando nga manolonda sa ilang pangulo. Nakutaw ang mga manolonda. Si Satanas nagdasig sa pakigbatok sa kagamhanan sa Dios, mapangahason sa pagtuboy sa iyang kaugalingon, ug dili gustong magpasakop sa kagahum ni Jesus. Ang ubang mga manolonda nakig-apin kang Satanas sa iyang rebelyon, ug  ang uban kusganon nga misupak  alang sa kadungganan ug kaalam sa Dios sa paghatag og katungod ngadto sa Iyang Anak. Ug may panagsumpki-ay  sa mga manolonda. Si Satanas ug ang iyang mga nakabig nga naningkamot sa pagreporma sa kagamhanan sa Dios, naghandum sa pagtan-aw sa Iyang dili matugkad nga kaalam sa pagsiguro sa Iyang katuyoan sa pagbayaw kang Jesus ug sa paghatag Kaniya nianang walay kinutoban nga gahum ug kamandoan.  Nakigbatok sila sa katungod sa Anak sa Dios, ug ang tanang mga manolonda gipatawag sa atubangan sa Amahan, aron mahukman ang ilang mga kaso. Ug gihukman nga tagakon si Satanas gikan sa langit, ug  ang tanang mga manolonda nga milaban kang Satanas sa rebelyon, kinahanglan isalikway uban kaniya. Dayon may gubat didto sa langit. Ang mga manolonda misalmot sa gubat; naghandum si Satanas sa pagbuntog sa Anak sa Dios, ug ang nagpasakop sa Iyang kabubut-on. Apan ang maayo ug matuod nga mga manolonda nakadaug, ug si Satanas, uban sa iyang mga sumosunod, gipalayas gikan sa langit.
 
Human sa pagpagawas ni Satanas gikan sa langit, uban sa nangahulog nga mga manolonda, iyang naamgohan nga nawala kaniya ang tanang kaputli ug himaya sa langit sa walay katapusan.  Dayon nagbasol siya ug naghandum nga ipabalik siya pag-usab sa  langit. Andam siya nga mokuha sa iyang takdo nga dapit, o sa bisan unsa nga dapit  nga ihatag kaniya. Apan dili, ang langit kinahanglan dili mabutang sa piligro. Tingali ang tibook langit mahugawan kong pabalikon siya; kay ang sala nagsugod man kaniya, ug  ang mga liso sa rebelyon diha kaniya. Nakakuha si Satanas og mga sumosunod, kadtong milaban kaniya sa iyang rebelyon. Nagbasul siya uban sa iyang mga sumosunod, naghilak ug nagpakilooy nga kuhaon siya pagbalik ngadto sa kahamut-an sa Dios. Apan dili, ang ilang sala, ang ilang pagdumot, ang ilang kasina ug ka-abogho-an, daku kaayo nga dili na kini mapapas sa Dios.  Kinahanglan magpabilin kini sa pagdawat sa katapusang silot.
 
Sa natino na ni Satanas nga wala nay kalauman sa pagpabalik kaniya ngadto sa pagpahamuot sa Dios, dayon ang iyang malicia ug pagdumot nagasugod sa pagpakita. Nakigtigum siya uban sa iyang mga manolonda, ug usa ka plano gimugna gihapon sa pakigbatok sa kagamhanan sa Dios. Sa pagbutang kang Adan ug Eva sa matahum nga tanaman,  nagmugna si Satanas og plano sa paglaglag kanila. Usa ka pakigtambag gihimo kauban sa iyang dautan nga mga manolonda. Dili gayud mahimo nga kining malipayon nga magtiayon hikawan sa ilang kalipayan kon sila magtuman sa Dios.  Dili magamit ni Satanas ang iyang gahum diha kanila, gawas kong sila magsuki una sa Dios, ug mabawi-an sa Iyang pabor. Kinahanglan magmugna sila og pila ka plano sa paggiya kanila ngadto sa dili pagtuman aron ilang ihibalag ang pagkisdong sa Dios  ug madala ngadto  sa labi pa ka laktud nga kabuyoan ni Satanas ug sa iyang mga manolonda. Gikausahan nga si Satanas kinahanglan magsul-ob og lahi nga dagway, ug magpakita sa pagpasibut alang sa tawo. Kinahanglan magsugyot siya sa pakigbatok sa pagkamatinuoron sa Dios, magbuhat sa pagduhaduha kong tinud-on ba gayud sa Dios ang Iyang gisulti, sunod, pagpaukyab kanila sa pagsusi, ug magahatud kanila sa paglili sa dili matugkad nga mga plano sa Dios, nga maoy nasad-an ni Satanas, ug sa pangatarungan bahin sa hinungdan sa iyang pagdili kanila sa kahoy sa kahibalo.
 
Tan-awa sa Isaias 14:12-20; Ezekiel 28:1-19; Pinadayag  12:7-9.

 
 
CAPITULO 2
 
Ang Pagkahulog sa Tawo
 
Akong nakita nga ang balaan nga mga manolonda kanunay magbisita sa tanaman, ug maghatag pahimangno kang Adan ug Eva bahin sa ilang panarabaho, ug nagsugilon usab kanila bahin sa pagrebelde ni Satanas ug sa iyang pagkahulog.  Gipasidan-an sila sa manolonda bahin kang Satanas, ug pagpabantay kanila sa dili pagbulag sa usag usa sa ilang pagtrabaho, basig sila hibalagon niining nahulog nga kaaway. Gisugo sila sa manolonda sa suod nga pagsunod sa mga pagmando sa Dios nga gihatag kanila,  kay diha lamang sa hingpit nga pagtuman ang ilang kasigurohan. Ug kong magmatinumanon sila, walay gahum kining nahulog nga kaaway batok kanila.
 
Gisugdan ni Satanas ang iyang buhat kang Eva, sa pagpasupak kaniya.  Nasayop siya pag-una sa iyang pagpalayo gikan sa iyang bana, sunod, sa paglangan palibut sa kahoy nga ginadili, ug sunod sa iyang pagpatalinghug sa tingog sa manunuway, ug gani sa pagpangahas sa pagduda sa gisulti sa Dios – Sa adlaw nga kamo magakaon niini mamatay gayud kamo. Naghunahuna siya, Tingali dili gayud maoy gipasabut sa Ginoo ang Iyang gisulti. Misulay siya sa paglapas. Iya gidad-an ang iyang bana, mikuha sa bunga niini, ug mikaon. Matahum nga tan-awon, ug maanindot ang lami. Nangabugho siya sa Dios nganong gihikaw kini gikan kanila nga  maayo gayud alang kanila. Iyang gihatagan ang iyang bana sa maong bunga, nga niini nagtintal kaniya. Iyang gisultihan siya sa tanang gisulti sa bitin kaniya, ug nagpasabut sa iyang katingala nga miabut kaniya ang gahum sa pagpanulti.
 
Akong nakita ang kasubo nga miabut sa dagway ni Adan. Nagpakita siya sa kahadlok ug kahibulong. Usa ka pakigbisug nagpadayon sa iyang hunahuna. Iyang nasiguro nga mao gayud kining kaaway nga gipasidaan batok kanila, ug ang iyang asawa kinahanglan mamatay.  Kinahanglan magkabulag sila. Lig-on ang iyang gugma kang Eva. Ug sa tumang kasagmuyo nakahukom siya sa pag-unong sa iyang dangatan.  Iyang gikuha ang bunga, ug gidali niya pagkaon kini. Ug nalipay kaayo si Satanas. Nagrebelde siya didto sa langit, ug may mga sumosunod na siya  nga nahigugma kaniya, ug misunod kaniya sa iyang rebelyon. Nahulog siya, ug nanga-ngin sa uban sa pagkahulog uban kaniya. Ug karon iya nang natintal ang babaye  sa dili na pagsalig sa Dios, sa pagsuta sa iyang kaalam, ug sa pagpangita sa pagsulod sa iyang maalamon sa tanan  nga mga plano.  Nahibalo si Satanas nga dili lamang ang babaye mao ra ang mahulog. Si Adan, pinaagi sa iyang gugma kang Eva, milapas sa kamandoan sa Dios ug nahulog uban kaniya.
 
Nagkabani-og ang balita sa tibook langit bahin sa pagkahulog sa tawo. Nahunong ang tugtog sa matag usa ka alpa. Ang mga manolonda miitsa sa ilang mga corona gikan sa ilang mga ulo sa kasubo. Ang tibook langit nasuko. May gihimo nga panagtigum sa paghukom kong unsay kinahanglan buhaton sa sad-an nga magti-ayon. Nahadlok ang mga manolonda nga tingali ilang makuptan ang kahoy, ug mokaon sa bunga sa kinabuhi, ug mahimo sila nga dili na mamalatyon nga mga makasasala. Apan ang Dios miingon nga Iyang pagawason ang mga malapason gikan sa tanaman. Gipadad-an dayon og mga manolonda  aron pagbantay sa dalan ngadto sa kahoy sa kinabuhi. Maoy gitun-an nga plano ni Satanas nga si Adan ug Eva molapas sa kamandoan sa Dios, makadawat sa Iyang  pagkisdong, ug dayon madala sa pagkaon sa bunga sa kahoy sa kinabuhi, aron nga sila magpabilin nga buhi sa kahangturan diha sa sala ug sa dili pagtuman, ug ang sala magpadayon sa kahangturan. Apan gipadad-an og balaan nga mga manolonda aron sa pagpagawas kanila gikan sa tanaman, samtang ang laing pundok sa mga manolonda gipadala aron  magbantay sa dalan padulong sa kahoy sa kinabuhi. Ang matag usa niining gamhanang mga manolonda daw may gikuptan sa ilang to-ong kamot, nga daw usa ka nag-gilaw nga espada.
 
Dayon si Satanas midaug. Ang uban iyang na-angin uban sa iyang pagkahulog. Gipagawas siya sa langit, sila gipagawas sa Paraiso.
 
Tan-awa sa Genesis cap. 3.

 
CAPITULO 3
Ang Plano sa Kaluwasan
 
Kasubo nagpuno sa langit, sa diha nga naamgohan nga ang tawo nawala, ug ang kalibutan nga gibuhat sa Dios mapuno sa mga mamalatyon ngadto sa pagkamakalolooy, balatian ug kamatayon, ug walay paagi sa pag-ikyas sa sad-an. Ang tibook pamilya ni Adan kinahanglan mamatay. Akong nakita ang matahum nga Jesus, ug nakita diha sa kahingawa ug kasubo ang iyang dagway. Wala madugay akong nakita siya nga miduol sa hilabihang kasilaw nga kahayag nga nagatabon sa Amahan.  Miingon ang anghel nga nag-uban kanako, Suod kaayo Siya nga nagpakigsulti sa Iyang Amahan.  Nagkadaku ang kahigwaos sa mga manolonda samtang nakigsulti si Jesus sa Iyang Amahan. Sa makatulo ka besis Siya nasulod sa mahimayaong kahayag palibut sa Amahan, ug sa ikatulong higayon gikan Siya sa Iyang Amahan, nakita ang Iyang persona. Malinawon ang Iyang dagway, gawasnon na sa tanang kalibug ug kagubot, ug nagasidlak kini sa pagkamanggihatagon  ug pagkatahum, nga dili maasoy sa mga pulong.  Iyang gipahibalo sa panon sa mga manolonda nga may gihimo nga dalan nga kaikyasan alang sa nawala nga tawo. Iyang gisultihan sila nga nagpakilooy Siya sa Iyang Amahan, ug nagtanyag sa Iyang kinabuhi nga mahimong lukat, ug gikuha sa Iyang kaugalingon ang hukom sa kamatayon, aron nga pinaagi Kaniya ang tawo  makakaplag og pasaylo. Nga pinaagi sa Iyang dugo ug sa pagtuman sa balaod sa Dios, makaangkon sila sa kahimuot sa Dios, ug madala ngadto sa matahum nga tanaman, ug magkaon sa bunga sa kahoy sa kinabuhi.
 
Nahauna ang mga manolonda dili makamaya,  kay ang ilang kumander walay gitago gikan kanila,  kondili nag-abli sa ilang atubangan sa plano sa kaluwasan. Gisultihan sila ni Jesus nga mobarug Siya tali sa kasuko sa Iyang Amahan ug sa tawo nga sad-an, nga Iyang pas-anon ang kasal-anan ug kasaba, apan diyutay ra ang modawat Kaniya ingon nga Anak sa Dios. Halos ang tanan magdumot ug mosalikway Kaniya. Iyang biyaan ang tanan Niyang himaya sa langit, mopakita ibabaw sa yuta ingon nga usa ka tawo, mapainubsanon sa kaugalingon ingon nga usa ka tawo, masinati pinaagi sa Iyang kaugalingong kaagi sa nagkalainlaing mga pagsulay nga mohasol sa tawo, aron Siya mahibalo sa pagtabang niadtong pagatintalon; ug kana sa katapusan, human sa Iyang bulohaton ingon nga usa ka magtutudlo, Siya itugyan ngadto sa mga kamot sa mga tawo, ug mag-antus halos sa matag usa ka minaldito nga pagpaantus nga ikadasig ni Satanas ug sa iyang mga manolonda sa dautang mga tawo sa pagpasakit; aron nga mamatay Siya sa labing minaldito nga matang sa mga kamatayon, bitayon taliwala sa mga langit ug sa yuta ingon nga usa ka sad-an nga makasasala; nga kinahanglan mag-antus Siya sa makalilisang nga mga takna sa pag-agulo, nga bisan ang mga manolonda dili maka-ako sa pagtan-aw, kondili magtabon sa ilang mga nawong  gikan sa maong talan-awon. Dili lamang ang kasakitan sa lawas ang Iyang antuson; kondili ang utoknon nga pag-agulo, nga niini ang lawasnon nga pag-antus  dili gayud ikatandi. Ang kabug-at  sa mga sala sa kalibutan matingub diha  Kaniya. Iyang gisultihan sila nga mamatay Siya ug mabuhi pag-usab sa ikatulong adlaw, ug kinahanglan moadto sa Iyang Amahan aron sa pagpanglaban sa sukihan, sad-an nga tawo.
 
Miyukbo ang mga manolonda  sa Iyang atubangn.  Sila nagtanyag sa ilang mga kinabuhi. Si Jesus miingon kanila nga Siya magaluwas sa daghan pinaagi sa Iyang kamatayon; nga ang kinabuhi sa usa ka manolonda dili makabayad sa utang .  Ang Iya lamang kinabuhi ang madawat sa Iyang Amahan ingon nga usa ka lukat alang sa tawo.
 
Miingon usab si Jesus kanila nga kinahanglan magbuhat sila sa ilang bahin, sa pag-uban Kaniya, ug sa nagkalainlaing panahon nga makapalig-on  Kaniya.  Nga kinahanglan Iyang kuhaon  ang kinaiyahan sa nahulog, ug ang Iyang kusog  dili gani masama sa ila. Ug kinahanglan sila mahimong mga saksi sa iyang kaulawan ug sa dagkung mga pag-antus. Ug samtang sila magsaksi sa Iyang mga pag-antus, ug sa pagdumot sa mga tawo Kaniya, matandog sila sa tumang kalawom sa ilang mga pagbati, ug pinaagi sa ilang gugma Kaniya, kinsa naghandum sa pagluwas, ug pagpahigawas Kaniya gikan sa Iyang mga mamumuno; apan kinahanglan dili nila santaon  ang bisan unsa nga kinahanglan ilang tan-awon; ug nga sila kinahanglan magbuhat sa ilang bahin sa iyang pagkabanhaw; nga ang plano sa kaluwasan namugna, ug gidawat sa Iyang Amahan ang plano.
 
Uban sa balaan nga kasolemne, gilipay ug gilingaw ni Jesus ang mga manolonda, ug nagpahibalo kanila nga sa tapus niini kadtong Iyang pagatubson makig-uban Kaniya, ug magpuyo uban Kaniya sa kahangturan; ug nga pinaagi sa Iyang kamatayon Iyang tubson ang daghan, ug maglaglag kaniya nga may gahum sa kamatayon. Ug ang Iyang Amahan maghatag Kaniya sa gingharian; ug ang pagkadaku ilalum sa tibook nga langit, ug Iyang panag-iyahon kini hangtud sa hangtud. Si Satanas ug  ang mga makasasala kinahanglan laglagon, dili na gayud magsamok sa langit,  o ang naputli, bag-ong yuta nga giawhag ni Jesus ang langitnong panon nga mapasig-uli ngadto sa plano nga gidawat sa Iyang Amahan, ug magmaya nga ang nahulog nga tawo matuboy pag-usab pinaagi sa Iyang kamatayon, sa pag-angkon  sa kahamuot sa Dios ug makapahimulos sa langit.
 
Dayon ang kalipay,  dili maasoy nga kalipay, magpuno sa langit. Ug  ang langitnong panon magaawit og usa ka alawiton sa pagdayeg ug pagsimba. Ilang tugtogon ang ilang mga alpa ug mag-awit sa usa ka nota nga labaw ka hataas kay sa ilang nahimo kaniadto, tungod sa dakung kalooy ug pagpaubos sa Dios sa pagtugyan sa Iyang minahal nga Pinalangga sa pagkamatay alang sa usa ka rasa sa mga rebelde. Ang pagdayeg ug pagsimba gibubo alang sa pagdumili sa kaugalingon ug sa pag-antus ni Jesus; nga mitugot Siya sa pagbiya sa sabakan sa Iyang Amahan ug magpili  og usa ka kinabuhi sa pag-antus ug kahigwaos, ug mamatay sa makauulaw nga kamatayon aron paghatag sa Iyang kinabuhi ngadto sa uban.
 
Miingon ang manolonda, Naghunahuna ba kamo nga ang Amahan nagtugyan sa Iyang minahal nga pinalangga nga Anak nga walay pakigbisug? Dili, dili.  Usa gani kadto ka pakigbisug  sa Dios sa langit, kong Iya ba pasagdan ang sad-an nga tawo sa pagkawala, o maghatag sa Iyang pinalangga nga Anak sa pagpakamatay alang kanila. Ang mga manolonda masibuton kaayo sa kaluwasan sa tawo nga  walay usa kanila nga makaplagan sa ilang taliwala nga magtugyan sa ilang himaya, ug maghatag sa ilang kinabuhi alang sa nagakawala nga tawo. Apan, miingon ang nag-uban kanako nga manolonda, nga walay kahimoan kana. Daku kaayo ang kalapasan nga walay kinabuhi sa usa ka manolonda nga arang makabayad sa utang. Walay lain kondili ang kamatayon ug  ang mga paglaban  sa Iyang Anak ang makabayad sa utang, ug magluwas sa nawala nga tawo gikan sa walay paglaum nga kasub-anan ug kagul-anan.
 
Apan ang bulohaton sa mga manolonda nahatag kanila, sa pagsaka ug pagkanaug uban sa makapalig-on nga balsamo gikan sa himaya sa paghupay sa Anak sa Dios sa Iyang mga pag-antus, ug sa pag-alagad ngadto Kaniya.  Ug usab, ang ilang buhat mao ang pagbantay ug pagpanalipod sa mga sakop sa gracia gikan sa dautan nga mga manolonda,  ug sa kangitngit nga sa kanunay iitsa ni Satanas sa ilang palibut. Akong nakita nga dili mahimo alang sa Dios ang pagpuli o pag-usab sa Iyang balaod, aron sa pagluwas sa nagakawala nga tawo; busa Iyang gitugotan ang Iyang pinalangga nga Anak sa pagpakamatay alang sa kalapasan sa tawo. 
Nagamaya na usab si Satanas uban sa iyang mga manolonda nga makahimo siya, pinaagi sa pagkahulog sa tawo, pagbira sa ubos sa Anak sa Dios gikan sa Iyang hataas nga pangatungdanan. Iyang gisultihan ang Iyang mga manolonda  nga kong mokuha si Jesus  sa nahulog nga kinaiyahan sa tawo, iyang lupigon Siya sa iyang gahum, ug mababagan ang katumanan sa plano sa  kaluwasan.
 
Busa gipakitaan ako kang Satanas ingon sa iyang kahimtang kanhi, usa ka malipayon, tinuboy nga manolonda. Dayon nakita nako kaniya sa iyang kahimtang karon.  Anaa gihapon siya sa harianon nga panagway. Halangdon gihapon ang iyang mga bahin, kay usa man siya ka hulog nga manolonda. Apan ang iyang panagway puno sa kahigwaos, kabalaka, kasubo, malicia,  pagdumot, limbong, ug sa matag usa ka pagka-dautan. Kanang mga kilay nga kanhi halangdon kaayo, akong nakita gayud. Ang iyang agtang gikan sa iyang mga mata  nagkagamay padulong sa likod. Akong  nakita nga iyang napakaulawan ang iyang kaugalingon sa dugay na kaayo, nga ang matag usa ka maayo nga kalidad napakub-os, ug ang matag dautan nga taras napalambo. Mapasiplaton kaayo ang iyang mga mata, limbongan, ug nagpakita sa daku nga pagka-masuhoton. Daku ang iyang lawas, apan nagyot-yot ang iyang unod palibut sa iyang mga kamot ug nawong. Sa akong pagtan-aw kaniya, gisangga ang iyang sowang sa iyang wala nga kamot. Daw anaa siya sa halalum nga panghunahuna. May pahiyom sa iyang panagway, nga nakapakurog kanako, puno gayud sa pagkadautan, ug sa  pangilad. Ang maong pahiyom maoy iyang ipakita sa dili pa niya sigurohon ang iyang biktima, ug sa iyang pagkupot sa biktima sa iyang lit-ag, ang pahiyom motubo ngadto  sa pagkamakalilisang.                                               Tan-awa sa Isaias cap. 53.

 
 
CAPITULO 4
 
Ang Unang Pag-anhi ni Cristo
 
Dayon gidala ako ngadto sa panahon nga si Jesus magsul-ob sa iyang kaugalingon sa kinaiyahan sa tawo, nagpaubos sa iyang kaugalingon ingon nga usa ka tawo, ug human sa pagsulay ni Satanas.
 
Walay kalibutanong pagkabantug ang iyang pagkatawo. Natawo siya sa usa ka pasilongan sa mananap, giduyan sa usa ka pasongan; apan ang iyang pagkatawo gipasidunggan labaw kang bisan kinsa nga anak sa mga tawo. Mga manolonda sa langit nagpahibalo sa mga magbalantay sa mga carnero  sa pag-anhi ni Jesus, samtang ang kahayag ug himaya gikan sa Dios nag-uban sa ilang pagpamatuod. Ang langitnong panon nagtandog sa ilang mga alpa ug naghimaya sa Dios. Nagmadaugon sila sa pagmantala sa pag-abut sa Anak sa Dios sa usa ka nahulog nga kalibutan aron pagbuhat sa bulohaton sa pagtubos, ug pinaagi sa iyang kamatayon nagadala og pakigdait, kalipay ug kinabuhing dayon ngadto sa katawhan. Gipasidunggan sa Dios ang pag-anhi sa iyang Anak. Gisimba siya sa mga manolonda.
 
Mga manolonda sa Dios nagapaibabaw sa dapit sa iyang pagpabautismo, ug  ang Espiritu Santo mikunsad sama sa dagway sa usa ka salampati, ug nagahayag sa ibabaw niya, ug samtang ang mga tawo nagtindog sa dakung kahibulong, uban sa ilang mga mata nga nagatutok kaniya, nadunggan ang tingog sa Amahan gikan sa langit nga nagingon, Ikaw ang akong Anak nga pinalangga, kanimo ako nahamuot pag-ayo. 
 
Wala makasiguro si Juan nga ang Manluluwas kadto ang miduol  aron magpabautismo kaniya  didto sa Jordan. Apan ang Dios nagsaad kaniya og usa ka timaan nga niini iyang mailhan ang Cordeo sa Dios. Kadto nga timaan mao ang langitnong Salampati nga mikunsad ibabaw kang Jesus, ug  ang himaya sa Dios misidlak sa iyang palibut. Mitudlo si Juan, ngadto kang Jesus, ug sa makusog nga tingog siya misinggit, Tan-awa ang Cordero sa Dios nga  nagakakuha sa sala sa kalibutan.
 
Gipahibalo ni Juan ang iyang mga tinon-an nga si Jesus mao ang gisaad nga Mesias, ang Manluluwas  sa kalibutan. Sa naghinapus na ang iyang bulohaton, iyang gisultihan ang iyang mga tinon-an sa pagtan-aw ngadto kang Jesus, ug pagsunod kaniya ingon nga mao ang dakung magtutudlo. Ang kinabuhi walay kalipay. Usa kadto ka masulob-on ug madumili-on sa kaugalingon. Iyang gipahibalo ang unang pag-anhi ni Cristo, ug dayon wala siya tugoti  sa pagsaksi sa mga milagro, ug pagpahimulos sa gahum  nga iyang gipakita. Nahibalo siya nga sa pagkainila ni Jesus ingon nga usa ka magtutudlo, kinahanglan siya mamatay. Panagsa lang madunggan ang iyang tingog, gawas didto sa kamingawan. Mamingawon ang iyang kinabuhi. Wala siya magpabilin sa pamilya sa iyang amahan, sa pagpahimulos sa ilang katilingban, kondili nagbiya kanila aron sa pagtuman sa iyang bulohaton. Mga panon sa katawhan mibiya sa nagkapuliki nga mga ciudad ug kalungsoran,  ug nagpunsisok didto sa kamingawan aron maminaw sa mga pulong sa kahibulongan, bugtong nga Manalagna. Nahimutang ang atsa ni Juan sa gamot sa kahoy. Iyang gibadlong ang sala nga walay kahadlok sa mga sangputanan, ug nag-andam sa dalan alang sa Cordero sa Dios.
 
Si Herodes natandog samtang naminaw siya sa gamhanan, lantip nga mga pamatuod ni Juan. Uban sa dakung kasibut  nangutana siya kong unsay iyang buhaton aron siya mahimong iyang tinon-an.  Nasayud si Juan sa kamatuoran nga hapit na siya mangasawa sa asawa sa iyang igsoong babaye, samtang buhi pa ang iyang bana, ug matinumanon nga nagsulti kang Herodes nga supak kadto sa balaod.  Walay gusto si Herodes nga maghimo sa bisan unsa nga pag-antus. Iyang gipangasawa ang asawa sa iyang igsoon, ug pinaagi sa iyang kabuyoan, gipadakop si Juan ug gipabilanggo. Apan gusto si Herodes nga buhi-an siya pag-usab. Samtang didto siya sa bilanggo-an, nadunggan ni Juan pinaagi sa iyang mga tinon-an ang gamhanan nga mga pulong ni Jesus. Dili siya makapaminaw sa iyang maloloy-ong mga pulong. Apan gipahibalo siya sa iyang mga tinon-an, ug naglipay kaniya sumala sa ilang nadunggan. Wala madugay giputlan sa liog si Juan pinaagi sa sugyot sa asawa ni Herodes. Akong nakita nga ang labing gamay nga tinon-an nga nagsunod kang Jesus, nakasaksi sa mga milagro, ug nakadungog sa makalipay nga mga pulong gikan sa iyang mga ngabil, labaw pa kadaku kay kang Juan Bautista. Nga sila, labaw pa nga natuboy ug napasidunggan, ug labaw pa kadaghan sa kalipayan sa ilang mga kinabuhi.
 
Miabut si Juan diha sa espiritu ug sa gahum ni Elias, aron sa pagmantala sa nahaunang pag-anhi ni Jesus.  Gitudlo ako ngadto sa katapusang mga adlaw, ug nakita ko nga si Juan magrepresentar niadtong molakaw diha sa espiritu ug gahum ni Elias aron sa pagpahibalo sa adlaw sa kapungot, ug sa ikaduhang pag-anhi ni Jesus.
 
Human sa bautismo ni Jesus didto sa Jordan, gidala siya sa epsiritu ngadto sa kamingawan, aron sulayon sa Yawa. Ang Espiritu Santo nagpahaum kaniya alang niadtong pinasahe nga talan-awon sa mabangis nga mga pagsulay. Kap-atan ka adlaw gisulayan siya sa Yawa, ug niadtong mga adlawa wala siyay gikaon. Ang tanang butang palibut kang Jesus dili makapahimuot, nga niini ang tawhanong kinaiyahan mokulo. Kauban siya sa lu-og nga mga mananap, ug sa Yawa, sa usa ka masulob-on ug mingaw nga dapit. Akong nakita nga luspad ang Anak sa Dios ug naluya tungod sa pagpu-asa ug pag-antus. Apan gilagda nang daan ang iyang dalan, ug kinahanglan iyang tumanon ang bulohaton nga iyang gianhi-an aron buhaton.
 
Namintaha si Satanas sa mga pag-antus sa Anak sa Dios, ug nangandam sa paghasol kaniya sa daghang mga pagsulay, sa paglaum nga mabuntog niya siya, kay nagpaubos man siya ingon nga usa ka tawo. Miduol si Satanas uban sa iyang pagsulay.  Kong ikaw Anak sa Dios, isugo nga kining bato mahimong tinapay. Iyang gisulayan si Jesus sa pagpaubos sa iyang atubangan, ug paghatag kaniya sa kamatuoran sa iyang pagka-Mesias, pinaagi sa paggamit sa iyang diosnong gahum. Sa kabugnaw gitubag siya ni Jesus, Nahasulat na, ang Tawo dili lamang mabuhi pinaagi sa tinapay, kondili sa matag pulong sa Dios.
 
Nangita si Satanas og higayon sa pakiglalis kang Jesus bahin sa iyang pagka-Anak sa Dios. Iyang gipasabut ang iyang naluya, nag-antus nga kahimtang, ug nanghambug sa pagpamatuod nga labaw pa siya ka kusgan kay kang Jesus.  Apan ang pulong nga gisulti gikan sa langit, Ikaw ang akong Anak nga pinalangga, kanimo ako nahamuot kaayo, igo na sa pagpalig-on kang Jesus sa paglatas sa tanan niya nga mga pag-antus. Akong nakita nga sa iyang tanan nga bulohaton wala siyay labut sa pagpatuo kang Satanas sa iyang gahum, ug sa iyang pagka-Manluluwas sa kalibutan. Si Satanas may igo nang kamatuoran sa iyang hataas nga katungdanan ug katungod. Ang iyang pagkadili mopasakop sa katungod ni Jesus, maoy nakapagawas kaniya gikan sa langit. 
 
Si Satanas, aron magpakita sa iyang kusog, nagdala kang Jesus ngadto sa Jerusalem, ug gibutang siya sa usa ka kinatas-ang bahin sa templo, ug nagsulay na usab kaniya, nga kong siya matuod nga Anak sa Dios, maghatag siya og kamatuoran niini pinaagi sa paglukso gikan sa makalipong nga kahabogon sa dapit nga gibutangan kaniya. Miabut si Satanas uban sa mga pulong sa pagpadasig. Kay nahasulat na, nga maghatag siya sa iyang mga manolonda sa pagbantay kanimo, ug sa ilang mga kamot pagasapnayon ikaw nila, aron ang imong mga tiil dili mapangdol sa bato. Mitubag si Jesus sa pag-ingon kaniya, Gikaingon na, Dili mo tintalon ang Ginoo nga imong Dios. Naghandum si Satanas nga magsalig lang si Jesus sa kalooy sa iyang Amahan, ug mamiligro sa iyang kinabuhi sa dili pa matuman ang iyang bulohaton. Naglaum siya nga mahugno unta ang plano sa kaluwasan; apan akong nakita nga ang plano halalum kaayo nga pagkamugna nga mabuntog , o madaut ni Satanas.
 
Akong nakita nga si Cristo mao ang sumbanan alang sa tanang Cristohanon kong sulayon, o lalison ang ilang mga katungod. Ilang pas-anon kini sa mapailubon. Kinihanglan dili sila magbati nga may katungod sila sa pagtawag sa Dios  sa pagpakita sa Iyang gahum, aron ilang mabatonan ang kadaugan batok sa ilang mga kaaway, gawas kong adunay pinasahe nga tumong nga gitan-aw,  diin laktud mapasidunggan ang Dios niini. Akong nakita nga kong milukso pa si Jesus gikan sa taas nga dapit sa templo, dili unta mahimaya ang Amahan; kay walay usa nga makasaksi sa buhat ni Satanas, ug sa mga manolonda sa Dios. Ug makapatintal kini sa Ginoo sa pagpakita sa iyang gahum ngadto sa iyang labing mapait nga kaaway. Makapaubos unta kadto kaniya ngadto sa usa nga iyang gianhi-an aron laglagon.
 
“Ug gidala siya sa Yawa, ngadto sa usa ka hataas nga bukid, nagpakita kaniya sa tanang gingharian sa kalibutan sa usa ka hamubo nga panahon. Ug ang yawa miingon kaniya, Kining tanang gahum akong igahatag kanimo, ug ang himaya diha kanila: kay gikahatag sila kanako; ug bisan ngadto kang kinsa akong ikahatag kini. Kong ikaw, mosimba lamang kanako, kining tanan imong maangkon. Ug si Jesus mitubag sa pag-ingon kaniya, Pahalayo kanako, Satanas; kay nasulat na, Simbaha ang Ginoo nga imong Dios, ug kaniya lamang mag-alagad ka.”
 
Dinhi gipakita ni Satanas kang Jesus ang mga gingharian sa kalibutan. Gipakita kini sa labing makapadani nga kasanag. Iyang gitanyag kini kang Jesus kong mosimba lamang siya kaniya. Iyang giingnan si Jesus nga iyang itahan ang iyang mga pag-angkon sa mga butang niining yutaa. Nahibalo si Satanas nga adunay utlanan ang iyang gahum, ug sa katapusan makuha gayud siya, kong mapadayon ang plano sa kaluwasan. Nahibalo siya nga kong si Jesus mamatay sa pagtubos sa tawo, matapus ang iyang gahum sa paglabay sa usa ka  panahon, ug siya pagalaglagon. Busa maoy iyang gitun-an nga plano sa pagsanta, kong mahimo, ang pagkatuman sa dakung buhat nga gisugdan sa Anak sa Dios. Kong ang plano sa pagtubos sa tawo mapakyas, magpabilin siya sa gingharian nga iyang giangkon kanhi. Ug kong molampus siya, iyang giulog-ulogan ang iyang kaugalingon nga maghari siya sa pakigbatok sa Dios sa langit.
 
Nalipay si Satanas sa pagbiya ni Jesus sa langit, ug sa iyang pagbilin sa iyang gahum ug himaya didto. Naghunahuna siya nga nahimutang na ang Anak sa Dios ubos sa iyang gahum.  Ang pagsulay nakakuha sa sayon ra kaayo sa balaan nga paris didto sa Eden, nga iyang gilauman uban sa iyang yanong gahum sa paglimbong, iyang mabuntog bisan ang Anak sa Dios, ug niini iyang maluwas ang iyang kinabuhi ug  ang gingharian. Kong iyang matintal si Jesus sa pagbulag gikan sa kabubut-on sa Amahan, matuman ang iyang katuyoan.  Gimandoan ni Jesus si Satanas sa pagpalayo kaniya. Moyukbo lamang siya ngadto sa iyang Amahan. Ang panahon moabut nga iyang tubson  ang mga kabtangan ni Satanas pinaagi sa iyang kaugalingong kinabuhi, ug tapuson sa usa ka panahon, ang tanan sa langit ug sa yuta magpasakop na kaniya. Giangkon ni Satanas ang mga gingharian dinhi sa yuta nga iya, ug iyang gipasaligan si Jesus  nga ang tanan niyang mga pag-antus dili na madayon. Dili siya kinahanglan mamatay aron iyang maangkon ang mga gingharian niining kalibutan.  Kondili iyang mabatonan ang tanang mga kabtangan niining yutaa, ug ang himaya sa paghari ibabaw kanila, kong mosimba lamang siya kaniya. Lig-on si Jesus. Iyang gipili ang iyang kinabuhi sa pag-antus, ang iyang makalilisang nga kamatayon, ug ang dalan nga gitudlo sa iyang Amahan, sa pagkahimong makatrunganong manununod sa mga gingharian sa yuta, ug igahatag kini sila sa iyang mga kamot ingon nga usa ka kabtangan nga walay katapusan. Si Satanas usab igahatag ngadto sa iyang mga kamot aron laglagon sa kamatayon, dili na gayud magsamok kang Jesus, o sa mga balaan sa himaya.
 
Tan-awa sa Deut. 6:16, 8:3; 2 Hari 17:35-36; Salmos 91:11-12; Lukas cap. 2-4.

CAPITULO 5
Ang Ministeryo ni Cristo

Human sa mga pagtintal ni Satanas, mibiya siya kang Jesus sulod sa hamubo nga panahon, ug ang mga manolonda nag-andam alang kaniya og pagkaon didto sa kamingawan, ug nagpalig-on kaniya, ug ang panalangin sa iyang Amahan miabut ibabaw kaniya. Napukan si Satanas sa iyang labing bangis nga mga pagsulay, apan naglantaw siya ngadto sa panahon sa ministeryo ni Jesus, nga kinahanglan maghimo siya sa nagkalainlaing mga panahon nga mosulay sa iyang pagkamalimbongon batok kaniya.  Naglaum gihapon siya sa pagdaug batok kaniya, pinaagi sa pagpadasig niadtong  dili modawat kang Jesus, sa pagdumot ug pagtinguha sa pagpatay kaniya. Naghimo si Satanas og pinasahe nga tigum uban sa iyang mga manolonda. Nangasagmuyo sila ug nangasuko nga wala gayud silay nadaug batok sa Anak sa Dios. Nakahukom sila nga magdugang pa ang ilang pagpanglimbong, ug mogamit sa ilang gahum sa labing kusganon sa pagpadasig  sa dili pagtuo sa mga hunahuna sa iyang kaugalingong nasud ingon sa iyang pagka-Manluluwas sa kalibutan, ug niini mopaluya kang Jesus sa iyang bulohaton. Bisan unsa ka takdo ang mga Judio sa ilang mga tulomanon ug mga paghalad,  kong ilang mabutaan ang ilang mga mata ngadto sa mga tagna, ug magpatuo kanila nga usa ka gamhanan, kalibutanong hari ang motuman niini nga mga tagna, ilang mapainat ang ilang mga hunahuna alang sa pag-anhi sa usa ka Mesias.

Busa gipakitaan ako nga si Satanas ug ang iyang mga manolonda nagkapuliki panahon sa pagminsteryo ni Cristo, sa pagdasig sa mga tawo sa dili pagkamatinuhoon, pagdumot ug sa pagtamay. Sagad kong mosulti si Jesus sa mahait nga kamatuoran sa pagbadlong sa ilang mga sala mapungot sila.  Si Satanas ug ang iyang mga manolonda  nag-awhag kanila sa pagkuha sa kinabuhi sa Anak sa Dios. Sa ilang pagpunit og mga bato aron ilabay kaniya, apan ang mga manolonda nagbantay kaniya, ug nagdala kaniya sa pagpalayo gikan sa nasuko nga panon ngadto sa usa ka siguro nga dapit. Sa makausa pa kong magasulti siya sa tataw nga kamatuoran, ang panon sa katawhan mogunit kaniya, ug magdala kaniya sa ibabaw sa usa ka bungtod, sa tuyo nga itukmod siya sa ubos. Mitumaw ang mga paglalis sa ilang taliwala kong unsay ilang buhaton kaniya, sa diha ang mga manolonda  nagatago na usab kaniya gikan sa pagtan-aw  sa duot sa katawhan, ug miagi siya, sa ilang taliwala, mipalayo siya.

Naglaum gihapon si Satanas nga mapakyas ang dakung plano sa kaluwasan. Naningkamot siya sa tibook niyang gahum sa pagpagahi sa mga kasingkasing sa katawhan, sa pagbati og kasuko kang Jesus. Naglaum siya nga mahimong diyutay nalang kaayo ang modawat sa Anak sa Dios, nga maghunahuna si Jesus nga ang iyang mga pag-antus ug paghalad daku ra kaayo nga buhaton alang sa gamay ra kaayo nga pundok. Apan akong nakita nga kong bisan duha lamang ang modawat kang Jesus ingon nga Anak sa Dios, motuo kaniya sa pagluwas sa ilang mga kalag, magpadayon gihapon siya sa pagtuman sa plano.

Gisugdan ni Jesus ang iyang bulohaton pinaagi sa pagputol  sa gahum ni Satanas nga iyang gikuptan sa mga nanag-antus. Iyang giayo ang nag-antus sa iyang dautang gahum. Iyang gipahiulian ang mga masakiton sa maayong panglawas, giayo ang bakol, ug nagpalukso kanila sa kalipay sa ilang kasingkasing, ug naghimaya sa Dios. Iyang gihatagan sa panan-aw ang mga buta, ug gipahiulian sa panglawas kadtong nagmaluyahon ug gigapus sa malditohan nga gahum ni Satanas sa dugay nang katuigan. Ang mga maluyahon, ang nanagkurog, ang nagmasulob-on, iyang gilipay sa iyang maloloy-ong mga pulong.  Iyang gibanhaw ang mga patay, ug nanaghimaya sila sa Dios tungod sa iyang gamhanang pagpadayag sa iyang gahum. Iyang gibuhat ang dagkung butang alang sa tanan nga nanagpanuo kaniya. Ug  ang maluyahon nga nanag-antus nga gikuptan sa pagdaug ni Satanas, gilubag ni Jesus  ang iyang pagkupot, ug nagdala ngadto kanila sa lig-on nga lawas  pinaagi sa iyang gahum, ug may dakung pagmaya ug kalipay.

Ang kinabuhi ni Cristo puno sa pagkamanggihatagon, kahingawa ug gugma. Kanunay siya nga nagtagad sa pagpatalinghug, ug pagpagaan sa mga kasub-anan niadtong miduol kaniya. Mga panon sa katawhan ang nagdala sa mga kamatuoran sa ilang pagkatawo sa iyang balaang gahum. Apan daghan kanila human nila maangkon ang kalampusan sa maong buhat nanga-ulaw sa mapaubsanon, apan gamhanan nga magtutudlo. Tungod kay ang mga pangulo wala motuo kaniya, dili sila gusto  mag-antus uban kang Jesus. Usa siya ka tawo sa kasub-anan ug hinasa sa kagul-anan. Apan pila lamang nga gamhan pinaagi sa iyang malomo, madumili-on sa  kaugalingon nga kinabuhi. Naghandum sila sa pagpahimulos sa dungog nga ikahatag sa kalibutan. Daghan ang nagsunod sa Anak sa Dios, ug naminaw sa iyang mga pagpanudlo, sa pagpahimulos sa mga pulong nga mogawas sa pagkamaloloy-on gikan sa iyang mga ngabil. Ang iyang mga pulong puno kaayo sa kahulogan, apan tin-aw kaayo nga masabtan bisan pa sa labing maluyahon.

Si Satanas ug  ang iyang mga manolonda nagkapuliki. Ilang gibutaan ug gipangitngitan ang salabutan sa mga Judio. Gipadasig  ni Satanas ang pangulo sa katawhan ug ang mga hari sa pagkuha sa iyang kinabuhi. Ilang gipadad-an og mga opsiyales aron dad-on si Jesus ngadto kanila, ug sa nagkaduol na sila sa iyang nahimutangan, daku ang ilang kahibulong. Ilang nakita si Jesus nga natandog sa kahingawa ug kalooy, samtang nagtan-aw siya sa tawhanong kagul-anan. Ilang nakita siya diha sa gugma ug kalooy nagsulti sa pagpadasig  ngadto sa mga maluyahon ug masakiton. Nadunggan usab nila siya, diha sa paningog nga may katungod, nagbadlong sa gahum ni Satanas, ug nagsugo sa iyang mga nabihag sa paglakaw nga libre. Naminaw sila sa mga pulong sa kaalam gikan sa iyang mga ngabil, sa pagkaagi nga nangadani sila. Dili sila makakupot kaniya. Namalik sila ngadto sa mga pari ug mga anciano nga wala madala si Jesus. Nangutana sila sa mga opisyales, Nganong  wala man kamo makadala kaniya?  Ilang giasoy ang ilang nasaksihan nga mga milagro, ug ang balaang mga pulong sa kaalam, gugma ug kahibalo nga ilang nadunggan, ug nagtapus sa pag-ingon, Wala pa gayuy tawo nga sama niining tawhana. Ang pangulong mga sacerdote nagsumbong kanila nga nanga-ilad usab. Ang uban nangaulaw nga wala nila madala siya.  Ang pangulong mga sacerdote nangutana uban sa pagtamay kong may mga pangulo ba usab nga nagatuo kaniya. Akong nakita nga daghang mga maghuhukom ug mga anciano nagtuo kang Jesus. Apan gipug-ngan sila ni Satanas sa pag-ila niini. Nahadlok sila sa pagpakaulaw sa mga tawo labaw kay sa ilang pagkahadlok sa Dios.

Hangtud niining panahona ang panglimbong ug pagdumot ni Satanas wala makaputol sa plano sa kaluwasan. Ang panahon sa katumanan sa tumong sa pag-anhi ni Jesus sa kalibutan nagpadayon. Nagsinultihay si Satanas ug mga manolonda, ug nagkasabut sa pagdasig sa nasud ni Cristo sa pagsinggit sa mainiton alang sa iyang dugo, ug nagmugna og minaldito  ug pagkasuko batok kaniya. Naglaum siya nga mosukol si Jesus niana nga pagtagad,  ug dili na makapabilin sa iyang pagpaubos ug pagkalomo.

Samtang naghimo si Satanas sa iyang mga plano, gimatngonan ni Jesus ang pagpahibalo sa iyang mga tinon-an sa mga pag-antus nga iyang maagi-an. Nga siya ilansang, ug mabanhaw sa ikatulong adlaw.  Apan daw habolan kaayo ang ilang pagsabut. Dili sila makasabut sa iyang gisulti kanila.

Tan-awa sa Lukas 4:29; Juan 7:45-48; 8:59.

CAPITULO 6
Ang Pagkausab sa Dagway

Akong nakita nga daku kaayo ang pagkalig-on sa pagtoo sa mga tinon-an panahon sa pagkausab sa dagway. Gipili sa Dios ang paghatag sa mga sumosunod ni Jesus sa lig-on nga kamatuoran nga siya mao ang gisaad nga Mesias, nga sa ilang mapait nga kagul-anan ug pagkasagmuyo dili nila sa hingpit isalikway ang ilang pagsalig. Sa pagkausab sa dagway gipadala sa Ginoo si Moises ug Elias sa pakigsulti kang Jesus bahin sa iyang pag-antus ug kamatayon. Sa baylo nga magpadala og mga manolonda sa pakigsulti sa iyang Anak, gipili sa Dios kadtong nakasinati sa mga pagsulay sa yuta. Pipila sa iyang mga sumosunod gitugotan sa pag-uban kaniya ug sa pagtanaw sa iyang dagway nga nagsidlak sa diosnong himaya,  ug nakasaksi sa iyang bisti nga maputi ug nagkidlap-kidlap, pagkadungog sa tingog sa Dios, diha sa makapalisang nga kahalangdon, nag-ingon, Kini mao ang akong Anak nga pinalangga, paminawa ninyo siya.

Si Elias naglakaw kauban sa Dios. Dili makapahamuot ang iyang bulohaton. Ang Dios, pinaagi kaniya, nagbadlong sa sala. Usa siya ka manalagna sa Dios, ug kinahanglan mokalagiw sa lain-lain nga mga dapit aron maluwas ang iyang kinabuhi. Gipangita siya sama sa usa ka ihalas nga mananap aron ilang mapatay siya. Gilalin sa Dios si Elias. Gidala siya sa mga manolonda diha sa himaya ug kadaugan ngadto sa langit.

Si Moises gipasidunggan pagayo sa Dios. Labaw siya kabantugan kay kang bisan kinsa nga tawo nga nagpuyo  una kaniya. Iyang pribilihiyo ang pakigsulti sa Dios nawong ug nawong ingon sa usa ka tawo nga nakigsulti sa usa ka higala.  Gitugotan siya sa pagtan-aw sa tumang kadan-ag sa kahayag ug labing hataas nga himaya nga nagalibut sa Amahan. Pinaagi kang Moises giluwas sa Dios ang mga anak sa Israel gikan sa kaulipnan sa Ehipto. Si Moises mao ang tigpataliwala alang sa mga anak sa Israel. Kanunay siya mobarug taliwala kanila ug sa kasuko sa Dios.  Kong mosilaob ang kasuko sa Dios batok sa Israel tungod sa ilang pagkawalay pagtuo, sa ilang mga pagbagulbol, ug sa ilang makalilisang nga mga sala, gisulayan ang gugma ni Moises alang kanila. Gisaaran siya sa Dios nga kon iyang pagawason ang Israel, ipalaglag sila, iyang himoon siya nga usa ka gamhanang nasud. Gipakita ni Moises ang iyang gugma alang sa Israel pinaagi sa iyang mainiton nga pakilooy. Sa iyang kahig-waos nag-ampo siya sa Dios sa paghunong sa iyang kasuko, ug pagpasaylo sa Israel, o iyang ipapala ang iyang ngalan sa basahon. 

Sa pagbagulbol sa Israel batok sa Dios ug kang Moises, tungod kay wala silay makuha nga tubig, ilang gisumbong siya nga gipagawas niya sila aron sila ug ang ilang mga anak patyon.  Nadunggan sa Dios ang ilang mga bagulbol, ug nagsugo kang Moises sa paghampak sa bato aron ang mga anak sa Israel makabaton og tubig. Gihampak ni Moises ang bato sa iyang kasuko, ug nagkuha sa himaya alang sa iyang kaugalingon.  Ang nagpadayon nga  pagsuki  ug pagbagulbol sa mga anak sa Israel maoy nakahatag kaniya sa labing bug-at nga kasubanan, ug sa makadyiut nakalimot siya kong unsa kadaku ang pagpailub sa Dios kanila, ug  ang ilang pagbagulbol dili batok kang Moises, kondili batok sa Dios. Naghunahuna lamang siya sa iyang kaugalingon, daw unsa ka sayop siya, ug unsa ka gamay ang ilang pagpasalamat nga ilang gipakita sa Dios, alang sa iyang dakung gugma alang kanila. 

Sa pagbunal ni Moises sa bato, napakyas siya sa pagpasidungog sa Dios, ug paghimaya kaniya atubangan sa mga anak sa Israel, aron ilang himayaon ang Dios. Ug wala mahamuot si Jehova kang Moises, ug nag-ingon nga dili siya makasulod sa yutang sinaad. Plano sa Dios sa kanunay ang  pagsukod  sa Israel sa pagdala kanila ngadto sa masigpit nga mga dapit, ug dayon sa ilang dakung panginahanglan magpakita sa iyang gahum, aron magpabilin siya sa ilang panumduman, ug maghimaya sila kaniya.

Sa pagkanaug ni Moises gikan sa bukid uban sa duha ka mga papan nga bato, ug pagkakita niya sa Israel nga nagsimba sa bulawan nga nating baka, misilaob sa hilabihan ang iyang kasuko, ug iyang gilabay ang mga papan nga bato, ug gibuak sila. Akong nakita nga wala makasala si Moises niini. Nasuko siya alang sa Dios, nangabugho alang sa iyang himaya. Apan sa iyang pagtahan sa iyang natural nga mga pagbati sa kasingkasing, ug pagkuha sa himaya alang sa iyang kaugalingon, nga iya lamang sa Dios, nakasala siya, ug tungod sa maong sala, wala siya pasudla sa Dios sa yutang sinaad.

Si Satanas kanunay misulay sa pagpangita og butang nga iyang ikasumbong si Moises atubangan sa mga manolonda. Midaug si Satanas sa iyang pagpasuko kang Moises nga maoy nakaingon sa walay pagpahamuot sa Dios, ug nalipay siya, ug gisultihan ang mga manolonda  nga kong ang Manluluwas sa kalibutan moanhi aron sa pagtubos sa tawo, iyang buntogon siya. Tungod niini nga paglapas nailalum si Moises sa gahum ni Satanas – sa paggahum sa kamatayon.  Kong nagpabilin pa siya nga lig-on, ug wala makasala pinaagi sa pagkuha sa himaya alang sa iyang kaugalingon, dad-on unta siya ni Jehova ngadto sa yutang sinaad, ug dayon lalinon ngadto sa langit sa walay pag-agi og kamatayon. Akong nakita nga naka-agi si Moises sa kamatayon, apan nanaug si Michael ug naghatag kaniya sa kinabuhi sa wala pa siya madunot. Giangkon ni Satanas ang iyang lawas, apan gibanhaw si Moises ni Michael, ug gidala sa langit. Misulay ang Yawa sa pagpugong sa iyang lawas, ug nakigbatok sa hilabihan sa Dios, nagsaway kaniya nga dili matarung, sa pagkuha kaniya gikan sa iyang lit-ag. Apan wala badlonga ni Michael ang Yawa, bisan og tungod sa iyang pagsulay ug gahum nahulog ang sulogoon sa Dios. Sa malomo gipaila siya ngadto sa Amahan, sa pagingon, Si Jehova nagabadlong kanimo.

Gisultihan ni Jesus ang iyang mga tinon-an nga may pipila nga nagabarug uban kaniya nga dili makatilaw og kamatayon hangtud ilang makita ang gingharian sa Dios nga moabut uban sa gahum.  Sa pagkausab sa dagway natuman kini nga saad. Ang dagway sa nawong ni Jesus nausab, ug misidlak sama sa adlaw. Maputi ang iyang bisti ug nagasidlak. Presente si Moises, ug nagrepresentar sa mga banhawon gikan sa mga minatay sa ikaduhang pag-anhi ni Jesus. Ug si Elias, nga gilalin nga wala mag-agi og kamatayon, nagrepresentar niadtong usbon ngadto sa pagkadili na mamalatyon sa ikaduhang pag-anhi ni Cristo, ug sa walay pag-agi sa kamatayon lalinon ngadto sa langit. Nagtan-aw ang mga tinon-an uban sa kahadlok ug kahibulong sa pagkahalangdon ni Jesus, ug ang panganod nga naglandong ibabaw kanila, ug ilang nadungog ang tingog sa Dios sa makalilisang nga kahalangdon, sa pagingon, Mao kini ang akong Anak nga pinalangga, patalinghug kamo kaniya.

Tan-awa sa Exodo cap. 32; Numeros 20:7-12; Deut. 34:5; 2 Hari 2:11; Markos cap. 9; Judas 9.

          CAPITULO 7
Ang Pagbudhi Kang Cristo

Gidala ako ngadto sa panahon sa pagkaon ni Jesus sa panihapon sa Pasko uban sa iyang mga tinon-an. Gilimbongan ni Satanas si Judas, ug nagpatuo kaniya nga usa siya sa matuod nga mga tinon-an ni Cristo; apan unodnon kanunay ang iyang kasingkasing. Iyang nakita ang dagkung mga buhat ni Jesus, nag-uban siya kaniya sa iyang ministeryo, ug nakatuo sa dili malalis nga mga kamatuoran nga siya ang Miseas; apan gahi-an siya ug maibogon. Mahigugmaon siya og salapi.  Mireklamo siya sa mahal kaayo nga pahumot nga gibubo ngadto kang Jesus. Gihigugma ni Maria ang iyang Ginoo. Gipasaylo ang iyang daghang mga sala, ug gibanhaw niya ang pinalangga kaayo niyang igsoong lalake, ug iyang gibati nga walay  butang nga isipon nga mahal kaayo nga iyang ikahatag kang Jesus.  Ang labaw ka mahal o bililhon nga pahumot, molabaw pa ka maayo ang pagpadayag  ni Maria sa iyang pagpasalamat sa iyang Manluluwas, sa pagpahinungod niini kaniya. Si Judas sa iyang pagpasangil sa pagkamasinahon, nag-ingon nga kadto nga pahumot ikabaligya unta  ug ikahatag sa mga kabus. Apan dili  tungod  kay may pagtagad si Judas sa mga kabus; kay hakog man siya, ug sagad iyang gamiton alang sa iyang kaugalingon ang gipiyal kaniya nga ihatag sa mga kabus. Si Judas dili matinagdanon sa mga pagpasayon ug mga kinahanglan  ni Jesus, ug aron sa pagpangatarungan sa iyang pagkamaibogon, iya kanunay hisgutan ang mga kabus. Ug kining buhata sa pagkamanggihatagon ni Maria maoy usa ka mahait nga pagsaway sa iyang maibogon nga pagbati.

Giandam ang dalan alang sa pagsulay ni Satanas nga makakaplag sa andam nga pagdawat sa kasingkasing ni Judas. Gudumtan sa mga Judio si Jesus; apan mga panon sa katawhan nag-alirong kaniya sa pagpaminaw sa iyang maalamon nga mga pulong, ug sa pagsaksi sa iyang gamhanang mga buhat. Nagdani kini sa pagtagad sa mga tawo gikan sa labawng mga sacerdote ug sa mga anciano, kay naukay ang mga tawo sa dakung kasibut, ug mahinamon nga mosunod kang Jesus, ug naminaw sa mga pagpanudlo niining kahibulongang magtutudlo. Daghan sa labawng mga pangulo nanagtuo kang Jesus, apan nahadlok sa pagsugid niini, sa kahadlok nga pagawason  sila sa sinagoga. Ang mga sacerdote ug mga anciano nagkasabut nga kinahanglan may buhaton aron sa pagbawi sa pagtagad sa mga tawo gikan kang Jesus. Nahadlok sila nga ang tanang tawo motuo unya kaniya.  Wala silay nakita nga kasigurohan sa ilang kaugalingon. Kinahanglan mawad-an sila sa ilang pangatungdanan o ilang patyon si Jesus. Ug sa human nila pagpapatay kaniya, adunay mga nagkinabuhi gihapon sa mga monumento sa iyang gahum. Gibanhaw ni Jesus si Lazaro gikan sa kamatayon. Nahadlok sila nga kon ilang patyon si Jesus, si Lazaro makapamatuod sa iyang dakung gahum. Nagpunsisok ang mga tawo sa pagtan-aw kaniya nga maoy nagbanhaw kang Lazaro, ug nagtinguha usab sila sa pagpatay kang Lazaro, ug pahunongon ang kahinam sa mga tawo. Dayon ilang mapabalik ang mga tawo ngadto sa mga tradisyon ug mga doktrina sa mga tawo, ngadto sa ikapulo ug sa mga herbabuena, ug mabatonan nila pagbalik ang ilang kabuyoan  ibabaw sa mga tawo. Nagkasabut sila sa pagdakop kang Jesus kong mag-inusara ra siya; kay kong ilang sulayan pagdakop siya diha sa pundok sa mga tawo, sa diha nga nahimutang na ang panghunahuna sa mga tawo kaniya, batoon unya sila.

Nahibalo si Judas kong unsa nila ka decidido sa pagkuha kang Jesus, ug nagsuhol sa pagbudhi kaniya ngadto sa labawng mga sacerdote ug sa mga anciano sa pila ka mga salapi. Ang iyang gugma sa salapi naghatud kaniya sa pag-uyon pagbudhi sa iyang Ginoo ngadto sa mga kamot sa iyang labing mapait nga mga kaaway.  Si Satanas nagabuhat pinaagi kang Judas, ug taliwala sa makapasibut nga talan-awon sa katapusang panihapon, nagsubay siya sa mga plano sa pagbudhi kang Jesus. Masulob-on si Jesus nga  nagsulti sa iyang mga tinon-an nga silang tanan masuko tungod kaniya, nianang gabhiona. Apan nagpasalig si Pedro sa pag-ingon nga bisan ang tanan masuko tungod kaniya, siya dili. Gisultihan ni Jesus si Pedro nga gipangandoy siya ni Satanas, nga ayagon ikaw sama sa trigo, apan ako nag-ampo alang kanimo nga dili mapakyas ang imong pagtoo ug kong makabig na ikaw, palig-ona ang imong mga igsoon. 

Dayon akong nakita si Jesus didto sa tanaman uban sa iyang mga tinon-an. Sa dakung kasubo, iyang giawhag sila nga magtukaw ug mag-ampo, basi masulod sila sa panulay.  Nahibalo si Jesus nga sulayan ang pagtoo sa iyang mga tinon-an, ug masagmuyo ang ilang mga paglaum, ug nagkinahanglan sila sa kusog kutob sa ilang mabatonan pinaagi sa suod nga pagbantay ug mainiton nga pag-ampo. Uban sa makusog nga pagtuaw ug paghilak. Nagampo si Jesus, Amahan, kong ikaw mobuot, ipalabay kining kopa gikan kanako, apan dili ang ako, kondili ang imong kabubut-on matuman. Nag-ampo ang Anak sa Dios sa tumang kaguol. Dagkung mga lusok sa singot sama sa dugo mitubod sa iyang nawong, ug nahulog sa yuta. Mga manolonda nagalibut ibabaw sa maong dapit, nagsaksi sa talan-awon, samtang usa lamang ang  gisugo sa paglakaw ug paglig-on sa Anak sa Dios sa iyang kagulanan. Mga manolonda sa langit nagkuha sa ilang corona ug sa ilang mga alpa gikan kanila, ug sa dakung kasibut nagbantay kang Jesus sa hilum. Walay kalipay didto sa langit. Naghandum sila nga palibutan ang Anak sa Dios, apan ang pangulong manolonda nagdili kanila, basi kong ilang makita ang pagbudhi kaniya ilang luwason siya; kay namugna na ang plano, ug kinahanglan matuman kini.

Human sa pag-ampo ni Jesus miduol siya sa iyang mga tinon-an. Nangatulog sila. Walay kalipay siya ug mga pagampo sa iyang mga tinon-an alang kaniya niadtong  makalilisang nga takna. Si Pedro nga maisugon kaayo sa pasalig sa milabay nga mga takna, nahinanok pag-ayo sa katulogon. Gipahinumduman siya ni Jesus sa iyang positibo nga mga pagpasalig, ug miingon kaniya, Unsa! dili ba gayud kamo makahimo pagtukaw bisan sa usa lamang ka takna?  Sa makatulo ka higayon nag-ampo diha sa kaguol ang Anak sa Dios, samtang si Judas, uban sa iyang kaubanan nga mga lalake miabut.  Iyang giduol si Jesus ug sa naandan misaludo siya kaniya. Ilang gilibutan si Jesus; apan didto iyang gipakita ang iyang diosnong gahum, ug miingon, Kinsa ang inyong gipangita? Ako mao siya. Nangatras sila ug nangatumba  sa yuta. Nangutana si Jesus niini aron ilang masaksihan ang iyang gahum, ug makabaton sa kamatuoran nga makahimo siya sa pagluwas sa iyang kaugalingon gikan sa ilang mga kamot kong iya kadto buhaton.

Nagsugod paglaum ang mga tinon-an samtang ilang nakita ang panon sa modakop kaniya nga sila ug  ang ilang mga hinagiban kalit kaayong nangatumba sa yuta. Sa ilang pagtindog ug paglibut na usab sa Anak sa Dios, milanit si Pedro sa iyang espada ug iyang gitigbas ang usa ka dalunggan. Gisugo siya ni Jesus sa pagsakob pagbalik sa iyang pinuti, ug miingon kaniya, Naghunahuna ka ba nga dili ako makaampo ngadto sa akong Amahan, ug maghatag siya kanako karon dayon sa labaw pa sa napulog duha ka mga legion sa mga manolonda?  Akong nakita nga samtang gisulti kini nga mga pulong, nadasig ang mga dagway sa mga manolonda. Naghandum usab sila, ug didto, ilang palibutan ang ilang kumander aron nga mabungkag ang pundok sa nangasuko nga panon. Apan mibalik ang kasubo sa ilang nawong sa dugang nga pagsulti ni Jesus, Apan unsaon man pagkatuman sa kasulatan, nga kinahanglan mahitabo kini? Naguol na usab ang mga tinon-an ug mapait ang ilang kasagmuyo, samtang mitugot si Jesus nga dad-on siya.

Nangahadlok ang mga tinon-an sa ilang mga kinabuhi, ug nanglayas sa usag usa sa nagkalainlain nga mga dapit, ug nag-inusara nalang si Jesus. O daw unsa kadaku ang pagdaug ni Satanas! Ug daw unsa ka masulob-on ug magul-anon sa mga manolonda sa Dios!  Daghang mga pundok sa balaan nga mga manolonda, uban sa matag usa adunay taas nga pangulong manolonda, gipadala sa pagsaksi sa maong talan-awon. Ilang girekord ang matag usa ka buhat, matag usa ka insulto ug minaldito nga gipahamtang sa Anak sa Dios, ug sa paglista sa matag usa ka sakit nga kahigwaos nga kinahanglan antuson ni Jesus; kay ang mao gayud nga tawo kinahanglan makakita niini pag-usab diha sa buhi nga mga tawo.

Tan-awa sa Mateo 26:1-56; Markos 14:1-52; Lukas 22:1-46; Juan cap. 11, 12:1-11, 18:1-12.

CAPITULO 8
Ang Pagbista kang Cristo 

Ang mga manolonda nga mibiya sa langit, sa kasubo mihubo sa ilang mga corona nga nagilaw-gilaw. Dili sila makaako sa pagsul-ob kanila samtang ang ilang kumander nag-antus, ug magsul-ob sa corona sa mga tunok. Si Satanas ug  ang iyang mga manolonda  nagkapuliki niadtong lawak–hukmanan aron gub-on ang pagkatawo ug ang kalooy. Bug-at kaayo ang palibut ug nahugawan sa ilang kabuyoan. Ang labawng sacerdote ug mga anciano gidasig nila sa pag-abuso kang Jesus, sa paagi nga labing malisud nga antuson sa tawhanong kinaiyahan. Naglaum si Satanas nga ang maong insulto ug mga pagantus mosangko ngadto sa pagbagulbol sa Anak sa Dios; ug iyang ipakita ang diosnong gahum, ug moikyas gikan sa pagkupot sa panon sa katawhan, ug sa katapusan mapakyas ang plano sa kaluwasan.

Misunod si Pedro sa iyang Ginoo human sa pagbudhi. Gusto siya makakita kong unsay buhaton kang Jesus. Ug sa gisumbong siya nga usa sa iyang mga tinon-an, milimod siya. Nahadlok siya alang sa iyang kinabuhi, ug sa gisumbong siya nga usa kanila, iyang gipamatuod nga wala siya makaila sa maong tawo. Nabantug ang mga tinon-an sa kaputli sa ilang mga pulong, ug si Pedro, sa iyang limbong kanila, ug pagpatuo nga dili siya usa sa mga tinon-an ni Cristo, milimod niini sa ikatulo uban sa pagpamalikas ug pagpanumpa. Si Jesus nga halayo gikan sa nahimutangan ni Pedro, milingi uban sa masulob-on nga panan-aw sa pagbadlong kaniya.  Dayon iyang nahinumduman ang mga pulong ni Jesus kaniya didto sa lawak sa ibabaw, ug sa iyang mapangahason nga pasalig, Bisan ang tanang tawo maluya tungod kanimo, apan dili gayud ako. Iyang gilimod ang iyang Ginoo uban pa gani ang pagpanunglo ug panumpa; apan ang tinan-awan ni Jesus nakapalumoy dayon kang Pedro, ug nakaluwas kaniya. Mihilak siya sa mapait gayud ug naghinulsol sa iyang dakung sala, ug nakabig, ug dayon naandam sa pagpalig-on sa iyang mga igsoon.

Ang panon sa katawhan nagsinggit sa pagpangayo sa dugo ni Jesus. Sa kabangis ilang gibunalan siya, ug gisul-oban sa daang panapton nga pula, harianon nga kupo, ug ilang gihigtan ang iyang sagrado nga ulo sa usa ka corona sa mga tunok. Ilang gibutangan og kahoyng tunokon ang iyang kamot ug nagyaga-yaga sila ug misaludo kaniya sa pag-ingon, Mabuhi ang hari sa mga Judio! Dayon ilang gikuha ang sungkod sa iyang kamot ug gibunalan siya niini sa iyang ulo, nga nagpadulot sa mga tunok  nga maoy nakapadaligdig sa dugo subay sa iyang nawong ug bungot.

Masakit sa mga manolonda ang pagtan-aw sa maong hulagway, ila unta luwason si Jesus gikan sa ilang mga kamot; apan gidid-an sila sa pangulong manolonda sa pagbuhat niini, ug nagingon nga usa kini ka dakung lukat nga kinahanglan ibayad alang sa tawo; apan kinahanglan kini mahingpit, nga mosangko sa kamatayon kaniya nga may gahum sa kamatayon.  Nahibalo si Jesus nga ang mga manolonda nagtan-aw sa maong hitabo sa iyang kaulawan. Akong nakita nga bisan ang labing maluyahon nga manolonda makahimo sa pagpukan sa panon sa katawhan nga wala nay kusog, aron luwason si Jesus. Nahibalo siya nga kong iyang handumon kadto sumala sa kabubut-on sa Amahan, dali ra kaayo siya maluwas sa mga manolonda. Apan kinahanglanon nga si Jesus mag-antus sa daghang mga butang alang sa mga dautan, aron mapadayon ang plano sa kaluwasan.

Didto nagtindog si Jesus, malomo ug mapainubsanon atubangan sa napungot nga panon sa katawhan, samtang ilang gihimo kaniya ang labing bastos nga pag-abuso. Ilang gilud-an ang iyang nawong – nianang nawong nga sa umaabut nga panahon ilang kalisangan sa pagtago, nga maoy maghatag og kahayag sa ciudad sa Dios, ug mag-anam og sidlak sa kahayag labaw pa sa adlaw – apan wala siyay panan-aw sa kasuko nga iyang gihimo ngadto kanila. Sa kalomo iyang gipataas ang iyang kamot, ug gipahiran kini. Ilang gitabonan ang iyang ulo sa daan nga panapton: gitabonan ang mga mata, ug dayon gisagpa siya sa nawong, ug misinggit, Tag-ana kong kinsa ang nagsagpa kanimo. May kagubot talilawa sa mga manolonda. Dali ra unta siya maluwas nila; apan ang ilang pangulong manolonda nagpugong kanila.

Ang mga tinon-an nakabaton sa pagsalig sa  pagsulod diin nahimutang si Jesus, ug nakasaksi sa pagbista kaniya. Nagpaabut sila nga iyang ipakita ang iyang diosnong gahum, ug magluwas sa iyang kaugalingon gikan sa mga kamot sa iyang mga  kaaway, ug magsilot kanila sa ilang pagminaldito kaniya. Mosaka-kanaug ang ilang mga paglaum samtang moabut ang nagkalainlaing mga talan-awon. Usahay magduhaduha sila, ug mahadlok nga tingalig nalimbongan lamang sila. Apan ang tingog nga nadunggan didto sa bukid sa pagka-usab sa dagway, ug sa himaya nga ilang nasaksihan didto, nakapalig-on kanila sa pagtuo nga siya mao ang anak sa Dios. Ilang gihinumduman ang makapa-ukyab nga mga talan-awon nga ilang nakita, sa ilang nakita nga mga milagro ni Jesus sa pag-ayo sa mga masakiton, pagpabuka sa mga mata sa mga buta, pag-ayo sa mga bungol, paghingilin sa mga yawa, pagbanhaw sa mga patay, ug bisan pa sa pagpahunong sa unos, ug nagtuman kini kaniya. Dili sila makatuo nga mamatay siya. Naglaum sila nga mobarug gihapon siya ngadto sa paggahum, ug sa iyang gamhanang tingog makapabungkag sa panon sa katawhan nga giuhaw sa iyang dugo, maingon sa iyang pagsulod sa templo ug pagpagawas niadtong naghimo sa balay sa Dios nga negosiohanan; samtang sila nanalagan gikan kaniya nga daw may panon sa armado nga kasundalohan nga nag-gukod kanila. Naglaum ang mga tinon-an nga magpakita si Jesus sa iyang gahum, ug magpatuo sa tanan nga siya mao ang Hari sa Israel.

Si Judas napuno sa pait nga kahigwaos ug kaulaw sa iyang mabudhi-on nga buhat batok kang Jesus. Ug sa iyang pagkakita sa ilang pag-abuso nga giantus ni Jesus, nadaug siya. Iyang gihigugma si Jesus apan labaw ang iyang paghigugma sa salapi. Wala siya maghunahuna nga si Jesus motugot nga dakpon sa panon sa mga tawo nga iya kanhi gidumalahan. Naghunahuna siya nga maghimo og milagro si Jesus, ug magluwas sa iyang kaugalingon gikan kanila. Apan sa iyang nakita ang napungot nga du-ot sa katawhan didto sa lawak-hukmanan, nagsinggit alang sa iyang kamatayon, iyang gibati ang dakung kasalanan, ug samtang ang uban masuk-anon  kaayo nga nagsumbong kang Jesus, kalit lang miggawas si Judas gikan sa panon sa katawhan, ug nagsugid nga nakasala siya sa pagbudhi sa dugo nga walay sala. Iyang gitanyagan sila og salapi, ug nagpakiloy kanila nga buhi-an si Jesus, sa pagpamatuod nga wala gayud siyay sala. Nalibug kaayo ug nangahilum ang mga sacerdote sa hamubo nga panahon. Dili sila gusto nga mahibalo ang mga tawo nga nagsuhol sila og usa ka tawo nga nag-angkon nga sumosunod kang Jesus sa pagbudhi kaniya ngadto sa ilang mga kamot. Ilang gipadakop si Jesus sama sa usa ka kawatan ug pagkuha kaniya sa hilum, ug naghandum sila sa pagtago niini. Apan ang pagkompisal ni Judas, uban sa iyang nagniwang ug sad-an nga panagway, nagpaila sa mga kapari-an sa ilang binoang nga buhat atubangan sa katawhan nga tungod lamang sa ilang pagdumot, ilang gipadakop si Jesus. Samtang nagpamatuod si Judas sa makusog nga tingog sa pagkawalay sala ni Jesus, mitubag ang mga pari, Unsay labut namo niana?  Mao kana ang imong gisulti.  Nailalum si Jesus sa ilang gahum, ug ilang gisiguro nga ila gayud makuha si Jesus. Sa hilabihan nga kahigwaos ni Judas, iyang gilabay ang salapi nga niining panahona iyang gitamay atubangan niadtong nagsuhol kaniya, ug sa kaguol ug kalisang sa iyang krimen, milakaw ug nagbitay sa iyang kaugalingon.

Daghan og mga lumalaban si Jesus niadto nga panon, ug ang iyang pagtubag sa mga pangutana kaniya nakapahibulong sa duot sa katawhan. Sa tanan nga mga insulto  ug pagyaga-yaga kaniya walay usa ka panan-aw sa kasuko ang nagsamok sa iyang panagway. Maligdong siya ug malinawon ang iyang pamayhon. Hingpit siya ug halangdon sa panagway. Nagtan-aw ang panon sa katawhan kaniya uban sa kahibulong. Ilang gitandi ang iyang hingpit, lig-on, maligdong nga panagway sa mga nanaglingkod  sa hukmanan aron paghukom kaniya, ug nagkanayon nga sama  siya sa usa ka hari nga angay tugyanan sa usa ka gingharian labaw pa kay kang bisan kinsa sa mga hari.  Walay mailhan nga mga timaan sa iyang pagka-criminal. Tin-aw ang iyang mga mata, hawan ug lig-on ang iyang halapad ug hataas nga agtang. Ang matag bahin  kusganong nagpaila sa usa ka manggihatagon ug halangdon nga patukoranan. Ang iyang pagpailub ug pag-antus dili gayud sama sa tawo, sa pagkaagi nga daghan ang nangurog. Bisan si Herodes ug si Pilato nalisang kaayo sa iyang halangdon, sa iyang panagway nga sama sa Dios. Si Pilato sa pagsugod pa nagtuo nga dili siya usa ka yano nga tawo, kondili matarung gayud sa kinaiyahan. Nagtuo siya nga dili gayud siya sad-an. Ang mga manolonda nga nakakita sa bug-os nga talan-awon nakamatikod sa pagbati ni Pilato, ug nagtimaan sa iyang kahingawa ug kalooy kang Jesus; ug aron maluwas siya gikan sa pagkalambigit  sa makalilisang nga buhat sa pagtugyan kang Jesus aron ilansang, usa ka manolonda gipadala ngadto sa asawa ni Pilato, ug nagpadamgo kaniya nga ang Anak sa Dios nga hukman maglambigit kang Pilato, ug nga usa siya ka tawo nga nag-antus bisan walay sala. Gidali niya pagpahibalo ang iyang damgo kang Pilato nga nagsamok sa iyang tanlag  bahin kang Jesus, ug nagpasidaan kaniya nga dili magpalabut sa ilang buhaton niadtong balaan nga tawo. Ang sinugo sa pagdala sa balita misuhot latas sa duot sa katawhan, ug naghatag niini ngadto kang Pilato.  Sa iyang pagbasa sa balita mikurog siya ug nangluspad sa iyang panagway. Dali siyang nakahunahuna nga dili siya manginlabut  niining butanga;  nga kong gusto nila patyon si Jesus dili siya magdasig  niini, kondili maningkamot sa pagpahigawas kaniya.

Sa pagkadungog ni Pilato nga si Herodes didto sa Jerusalem nalipay siya, ug naglaum nga mahigawas siya gikan sa dili maayo nga paagi sa paghukom kang Jesus. Iyang gipadala si Jesus uban sa nanagsumbong kaniya, ngadto kang Herodes,  Gahi kaayo si Herodes. Ang iyang pagpapatay kang Juan naghatag og mansa sa iyang tanlag nga dili makapahigawas kaniya gikan niini, ug sa iyang pagkadungog kang Jesus, ug sa gamhanang mga butang nga iyang nabuhat, naghunahuna siya nga tingali nabanhaw si Juan gikan sa mga patay. Nahadlok siya ug nagkurog, kay naghambin siya og sad-an nga pagbati. Gitugyan ni Pilato si Jesus sa mga kamot ni Herodes. Giisip kini ni Herodes nga usa ka pag-ila ni Pilato sa iyang gahum, katungod ug paghukom. Mga kaaway kini sila kanhi, apan nagkaamigo sila.  Nalipay si Herodes sa iyang pagkakita kang Jesus, kay nagpaabut siya nga maghimo si Jesus og dagkung milagro alang sa iyang katagbawan. Apan dili ang buhat ni Jesus maoy makatagbaw sa iyang pagsusi-susi. Ang iyang diosnon ug milagroso nga gahum kinahanglan ipadayag alang sa kaluwasan sa uban, dili alang sa iyang kaugalingon.

Walay gitubag si Jesus sa daghang mga pangutana ni Herodes kaniya; ni magtagad sa siya sa iyang mga kaaway nga masuk-anon kaayo nga nagsumbong kaniya. Napungot si Herodes kay walay may gipakita si Jesus nga kahadlok sa iyang gahum, ug uban sa iyang katawhan sa panggubatan, nagyaga-yaga, nagtamay ug nag-abuso sa Anak sa Dios. Nahibulong si Herodes sa halangdon, sama sa Dios nga panagway ni Jesus, ug sa makauulaw, ug kahadlok sa paghukom kaniya iyang gipadala siya balik kang Pilato. 

Gitintal ni Satanas ug sa iyang mga manolonda si Pilato, ug misulay paghatud kaniya ngadto sa iyang kauglingong kalaglagan. Ilang gisugyot nga kon dili siya manginlabut sa paghukom kang Jesus ang uban mopahamtang niini; giuhaw ang duot sa katawhan sa iyang dugo; ug kon dili niya ipalansang si Jesus, mawad-an siya sa gahum ug sa kalibutanong dungog, ug sawayon nga magtutuo sa tigpaka-aron ingnon sumala sa ilang pagtawag kanila. Si Pilato, tungod sa iyang kahadlok nga mawad-an sa  iyang gahum ug katungod, mitugot sa kamatayon ni Jesus. Bisan pa niana iyang gipaangkon ang dugo ni Jesus sa mga nanagsumbong kaniya ug gidawat kini sa duot sa katawhan, ug nanagsinggit, ang Iyang dugo among angkonon ug sa among mga anak, apan walay katin-aw si Pilato sa iyang panghunahuna; sad-an siya sa dugo ni Cristo.  Alang sa iyang hinakog nga katuyoan, ug gugma sa dungog gikan sa bantugan nga mga tawo sa yuta, iyang gitugyan sa kamatayon ang usa ka tawo nga dili sad-an. Kong gisunod pa ni Pilato ang iyang pagtuo, wala unta siyay kalabutan sa paghukom kang Jesus.

Ang pagbista ug paghukom kang Jesus nagalihok  sa mga hunahuna sa daghan;  ug ang mga pagbati mopakita  human sa iyang pagkabanhaw; ug daghan ang madugang sa pagkasakop sa Iglesia kansang kasinatian ug pagtuo kinahanglan petsahan  gikan sa pagbista kang Jesus.

Daku ang  kasuko ni Satanas samtang iyang nakita ang tanang minaldito nga iyang nahimo nga naghatud sa pangulong sacerdote sa pagpasakit kang Jesus wala makatawag gikan kang Jesus bisan sa labing gamay nga pagbagulbol. Akong nakita nga, bisan nagkuha si Jesus sa tawhanong kinaiyahan, ang gahum ug kalig-on  nga sama sa Dios nagpalig-on kaniya, ug wala siya mobulag gikan sa kabubut-on sa Dios bisan sa labing gamay.

Tan-awa sa Mateo 26:57-75, 27:1-31; Markos 14:53-72, 15:1-20; Lukas 22:47-71, 23:1-25; Juan cap. 18:19:1-16.

CAPITULO 9
Ang Paglansang Kang Cristo

Ang Anak sa Dios gitugyan ngadto sa katawhan aron ilansang. Ilang gidala sa layo ang minahal nga Manluluwas. Naluya siya tungod sa kasakit  ug pag-antus, tungod sa mga bunal ug pagsumbag nga iyang nadawat, ug ilang gipapas-an kaniya ang bug-at nga krus nga sa dili madugay siya ilansang nila niini. Apan nakuyapan siya ilalum sa bug-at nga lulan. Sa makatulo ka higayon  ilang gipapas-an kaniya ang bug-at nga krus, ug makatulo siya gikuyapan. Dayon ilang gidakop ang usa sa iyang mga sumosunod, usa ka tawo nga dayag nga nagpakita sa iyang pagtoo kang Cristo, ug nagatuo kaniya. Ilang gipapas-an kaniya ang krus, ug iya kini gipas-an hangtud sa dapit nga patyanan. Mga panon sa mga manolonda nagpaibabaw sa maong dapit. Pila sa iyang mga tinon-an nagsunod  kaniya ngadto sa Krus diha sa kasubo, ug naghilak sa hilabihan. Ilang nahinumduman si Jesus sa iyang madaugon nga pagsulod sa Jerusalem, ug ilang gisunod sa pagsinggit, Hosana sa kahitas-an ug naglad-lad sa ilang mga kupo sa dalan, sa matahum nga mga sanga sa palma. Naghunahuna sila nga iya na kuhaon ang gingharian ug maggahum ingon nga temporaryo nga principe ibabaw sa Israel. Daw unsa na kalahi ang talan-awon! Daw unsa nga pagbuto sa ilang mga handum! Ilang gisunod si Jesus; dili sa pagmaya; dili sa nagbuto-buto nga mga kasingkasing ug malipayon nga mga paglaum; kondili uban sa mga kasingkasing nga nangahadlok ug sa kaguol, naghinay-hinay, sa masulob-on nga pagsunod  kaniya nga gipakaulawan ug gipa-ubos, ug haduol na mamatay.

Didto ang inahan ni Jesus. Ang iyang kasingkasing nalapsan sa kaguol, nga walay lain kondili ang pagbati sa usa  ka inahan nga nahigugma sa anak. Naglaum gihapon ang iyang nasakitan nga kasingkasing, uban sa mga tinon-an nga ang iyang Anak maghimo gihapon  og gamhanan nga milagro, ug magluwas sa iyang kaugalingon gikan sa iyang mga mamumuno. Dili siya makaantus sa panghunahuna nga ang iyang Anak mag-antus samtang ilansang sa krus. Apan gihimo ang mga pangandam, ug ilang gibutang si Jesus sa krus. May martilyo ug mga lansang nga gidala. Ang mga kasingkasing sa mga tinon-an nangaluya.  Nag-agulo sa kaguol ang inahan, halos nga dili na niya maantus, ug sa ilang pagpahigda kang Jesus sa krus, nga duol na ilansang ang iyang mga kamot sa bangis nga mga lansang ngadto sa kahoy nga mga balabag, gipalayo sa mga tinon-an ni Jesus ang iyang inahan aron dili siya makadungog sa pagdokdok sa mga lansang, samtang kini ipadulot lapos sa bukog ug mga unod sa iyang mahumok nga mga kamot ug mga tiil. Wala magbagubol si Jesus;  apan nag-agulo sa kasakit. Nangluspad ang iyang nawong, ug dagkung mga lusok sa iyang mga singot nasangit sa iyang mga kilay. Nagmaya si Satanas sa mga pag-antus nga giagian sa Anak sa Dios, apan nahadlok nga mawala na ang iyang gingharian, ug nga kinahanglan mamatay siya.

Ilang gipatindog ang krus human nila ilansang si Jesus niini, ug uban sa dakung pangusog ilang gibugsok sa yuta ang dapit nga giandam niini, nga naggisi sa unod, ug misangpot sa hilabihan kasakit nga pag-antus.  Ilang gihimo ang iyang kamatayon ingon nga kaulawan kutob sa mahimo. Uban kaniya ilang gilansang ang duha ka kawatan, sa matag kilid ni Jesus. Gidakop ang mga kawatan pinaagi sa pakusog, ug human sa ilang dakung pagkisikisi niini, gibaklid ang ilang mga bukton ug gilansang sa mga krus. Apan si Jesus sa malomo mipalansang. Wala niya kinahanglana ang pagpugos sa iyang mga kamot nga ilansang sa krus. Samtang gibalikas sa mga kawatan ang nanaglansang kanila, si Jesus sa iyang kasakit nag-ampo alang sa nagpatay kaniya, “Amahan, pasayloa sila, kay wala sila makahibalo sa ilang ginabuhat. Dili lamang kasakitan sa lawas nga giantus ni Jesus, kondili ang tanang sala sa kalibutan  diha kaniya.

Samtang nagbitay si Jesus sa krus, ang uban nga milabay nagyaga-yaga kaniya, nagyango-yango sa ilang mga ulo ingon nga nagyukbo sa usa ka hari, ug miingon kaniya, Ikaw nga magaguba sa templo ug magtukod niini sulod sa tulo ka adlaw, luwasa ang imong kaugalingon. Kong Anak ikaw sa Dios, kanaug diha.  Ang Yawa nagagamit sa sama nga mga pulong ngadto kang Cristo didto sa kamingawan, Kong ikaw Anak sa Dios. Ang pangulong mga sacerdote ug mga anciano ug mga escriba nagyaga-yaga sa pagingon, Nagluwas siya sa uban, apan dili siya makaluwas sa iyang kaugalingon. Kong siya ang Hari sa Israel, pakanauga na siya sa krus karon,  ug motuo kita kaniya. Ang mga manolonda nga nagpaibabaw sa dapit sa paglansang kang Cristo nangapungot samtang giyaga-yagaan siya sa mga pangulo, ug miingon, Kong siya mao ang Anak sa Dios ipaluwas ang iyang kaugalingon. Naghandum sila nga makaduol unta sila sa pagluwas kang Jesus; apan wala sila tugoti sa pagbuhat sa ingon. Ang tumong sa iyang katuyoan haduol na matuman. Samtang nagbitay si Jesus sa krus niadtong makalilisang mga takna sa kasakitan, wala niya kalimti ang iyang inahan. Dili siya makapabilin gikan sa talan-awon sa pag-antus. Ang katapusang leksyon ni Jesus mao ang pagkalooy ug sa pagkatawhanon.  Iyang gitan-aw ang iyang inahan, kansang kasingkasing halos na mobuto sa kaguol, ug ngadto sa iyang pinalangga nga tinon-an si Juan. Miingon siya sa iyang inahan,  babaye tan-awa ang imong Anak. Dayon iyang giingnan si Juan, tan-awa ang imong inahan. Ug gikan niadtong taknaha gidala siya ni Juan ngadto sa iyang balay.

Giuhaw si Jesus sa iyang pag-agulo; apan ila pang gidungan ang pag-insulto kaniya, sa paghatag kaniya og suka aron imnon.  Nagtan-aw ang mga manolonda sa makalilisang nga talan-awon  sa paglansang sa ilang hinigugma nga kumander, hangtud nga dili na sila makaantus sa pagtan-aw; ug nanagtabon sa ilang mga nawong gikan sa maong talan-awon.  Ang adlaw midumili sa pagtan-aw sa makalilisang nga talan-awon. Misinggit si Jesus sa makusog nga tingog, nga nagpadulot sa kahadlok ngadto sa mga kasingkasing sa iyang mga mamumuno, Natapus na.  Dayon ang tabil sa templo napikas gikan sa ibabaw ngadto sa ubos, mikurog ang yuta,  ug nangabuak ang mga bato. Dakung kangitngit mihugpa sa nawong sa yuta. Ang katapusang paglaum sa mga tinon-an daw nangahanaw samtang namatay si Jesus. Daghan sa iyang mga sumosunod nakasaksi sa mga talan-awon sa iyang pag-antus ug sa kamatayon, ug napuno ang kopa sa ilang kasubanan. 

Wala dayon si Satanas magmaya sama sa iyang gibuhat kaniadto. Naglaum siya nga iyang mabuak ang plano sa kaluwasan; apan nahimutang kini sa halalum kaayo. Ug karon pinaagi sa kamatayon ni Jesus, nahibalo siya nga mamatay siya sa katapusan, ug kuhaon ang iyang gingharian ug ihatag kang Jesus. Nakigtigum siya uban sa iyang mga manolonda. Wala siyay nadaug batok sa Anak sa Dios, ug karon kinahanglan ilang padak-an ang ilang mga paningkamot, ug uban sa ilang malimbongon nga gahum moatubang sa mga sumosunod kang Jesus. Kinahanglan ilang babagan sila kutob sa ilang mahimo sa pagdawat sa kaluwasan nga gipalit ni Jesus alang kanila. Pinaagi niini makabuhat gihapon si Satanas batok sa kagamhanan sa Dios. Ug usab alang sa iyang katuyoan sa pagpugong gikan kang Jesus kutob sa iyang mahimo. Kay ang mga sala niadtong gitubos sa dugo ni Cristo, ug nakadaug, sa katapusan mapabalik ngadto sa nagmugna sa sala, ang Yawa, ug iyang pas-anon ang ilang mga sala, samtang kadtong dili modawat sa kaluwasan pinaagi kang Jesus magpas-an sa ilang kaugalingong mga sala.

Ang kinabuhi walay kalibutanong pagkabantugan, o sa naghinubra nga pagpasundayag.  Ang iyang mapaubsanon, madumili-on sa kaugalingon nga kinabuhi usa ka dakung kalahian sa mga kinabuhi sa mga pari ug sa mga anciano, nga mahigugmaon sa kasayon ug kalibutanong dungog, ug ang higpit ug balaan nga kinabuhi ni Jesus maoy nagpadayon nga pagbadlong kanila tungod sa ilang mga sala. Ilang gitamay sa iyang pagpaubos, ug sa kaputli. Apan kadtong nagtamay kaniya dinhi, sa umaabut makakita kaniya diha sa pagkadaku sa langit ug sa dili malabwan nga himaya sa iyang Amahan. Gilibutan siya sa mga kaaway sa lawak-hukmanan, nga giuhaw alang sa iyang dugo; apan kadtong nagpagahi sa ilang mga kasingkasing nga nagasinggit, ang Iyang dugo maani-a kanamo ug sa among mga anak, makakita kaniya nga usa ka pinasidungan nga Hari. Ang tanang langitnong panon magauban kaniya sa iyang dalan uban sa mga alawiton sa kadaugan, kahalangdon ug gahum, ngadto kaniya nga gipatay, apan mabuhi pag-usab ingon nga gamhanan nga mananaug. Kabus, maluya, makalolooy nga tawo nangluwa sa nawong sa Hari sa himaya, samtang ang usa ka singgit sa linu-og nga pagdaug misulbong sa  panon sa makapaulaw nga insulto.  Ilang gimansahan kadtong nawong sa mga sagpa ug sa minaldito nga nagpuno sa tibuok langit sa pagmahal. Ilang makita kana nga nawong pagusab, masanag sama sa adlaw sa kaudtohon, ug manalagan sila gikan niini.  Sa baylo niadtong singgit sa linu-og nga kadaugan, sa kalisang sila magminatay tungod kaniya. Si Jesus magpakita sa iyang mga kamot nga may mga ulat sa paglansang kaniya. Kining mga timaan sa kamaldito sa tanang panahon iyang pagadad-on. Ang matag agi sa lansang mag-asoy sa sugilanon sa kahibulongang pagtubos sa tawo, ug sa mahal nga bili sa pagpalit niini.   Ang mao gayud nga mga tawo nga nanagbangkaw sa kiliran sa Ginoo sa kinabuhi,  makakita sa agi sa bangkaw, ug magahilak sa lawom nga kahigwa-os sa ilang bahin sa pagsamad sa iyang lawas. Ang iyang mga mamumuno nahinaway kaayo sa gisulat, Ang Hari sa mga Judio, didto sa ulohan sa krus ibabaw sa iyang ulo. Apan nianang panahona sila mapugos  sa pagtan-aw kaniya diha sa tanan niya nga himaya ug harianon nga gahum. Ilang makita sa iyang bisti ug sa iyang paa, ang nasulat sa buhi nga mga letra, Hari sa mga Hari, ug Ginoo sa mga Ginoo. Sila nga nanagsinggit ngadto kaniya sa pagyaga-yaga, samtang nagbitay siya sa krus, Pakanauga ang Cristo sa Israel gikan sa krus, aron kami makakita ug  motuo. Ilang makita siya unya uban sa harianon nga gahum ug katungod.  Dili na sila mangayo og kamatuoran sa iyang pagka-Hari sa Israel; apan malisang sa kahalangdon sa pagkadaku sa iyang himaya, mapugos sila sa pag-ila, Bulahan siya nga mianhi sa ngalan sa Ginoo.

Ang pagkurog sa yuta, ang pagkabuak sa mga pangpang, ang kangitngit ibabaw sa yuta, ug  ang makusog nga pagtuaw ni Jesus, Natapus na, sa pagkabugto sa iyang gininhawa sa kinabuhi makapaguol sa iyang mga kaaway, ug makapakurog sa iyang mga mamumuno. Nahibulong ang mga tinon-an niining na-usa nga mga pagpadayag; apan nahugno ang tanan nila nga mga paglaum. Nangahadlok sila nga patyon usab sila sa mga Judio. Ang maong pagdumot nga gipakita batok sa Anak sa Dios ilang gihunahuna nga dili matapus didto.  Mingaw nga mga takna ang  nasinatian sa mga tinon-an sa kasubanan, nanaghilak sila sa kasagmuyo. Nagpaabut sila nga magahari siya ingon nga temporaryo nga principe; apan namatay ang ilang mga paglaum kuyog kang Jesus. Nagduha-duha sila sa ilang kasubanan ug pagkasagmuyo kong wala ba kaha sila limbongi ni Jesus. Nasubo ang iyang inahan, ug bisan ang iyang pagtoo nagduha-duha sa iyang pagka-Mesias.

Apan bisan pa sa kasagmuyo sa mga tinon-an sa ilang mga paglaum bahin kang Jesus, nahigugma gihapon sila kaniya, ug ilang gitahud ug gipasidunggan ang iyang lawas, apan wala mahibalo kong unsaon nila pagkuha niini. Si Jose nga taga Arimatea, usa ka tinahud nga magtatambag, may kabuyoan, ug usa sa tinuod nga mga tinon-an ni Jesus, milakaw nga naginusara, nangahas sa paghangyo kang Pilato alang sa iyang lawas. Wala siya mopakita sa dayag sa katawhan, kay hilabihan pa kasuko sa mga Judio nga ang mga tinon-an nangahadlok nga ilang babagan sa paagi nga dili malubong ang lawas ni Jesus sa dungganon nga dapit pahulayan. Apan gitugotan ni Pilato ang iyang hangyo, ug sa ilang pagpakanaug sa  lawas ni Jesus gikan sa krus, nabag-o ang ilang mga kasubanan, ug nagbangotan sila sa ilang napakyas nga mga paglaum diha sa halalum nga kahigwaos. Ilang giputos ang lawas ni Jesus sa panapton nga lino, ug gilubong siya  sa bag-ong lubnganan ni Jose.  Ang mga babaye nga mapainubsanon niya nga mga sumosunod sa buhi pa siya kanunay nagpaduol kaniya sa iyang pagkamatay, ug wala mobiya hangtud nga ilang nakita ang sagrado nga lawas ni Jesus sa  pagkahimutang sa lubnganan, ug usa ka dakung bato giligid aron pagsira sa pultahan sa lubnganan, basi kuhaon sa mga kaaway ang iyang lawas. Apan dili sila kinahanglan mahadlok; kay akong nakita ang panon sa mga manolonda nga nagbantay uban sa dili ikaasoy nga kasibut sa dapit nga gipahulayan ni Jesus. Maayo kaayo ang ilang pagkabantay sa lubnganan, mahinamon nga nagpaabut sa kamandoan sa ilang buhaton sa pagluwas sa Hari sa kahimayaan sa iyang balayng bilanggoan.

Ang mga mamumuno ni Cristo nangahadlok  nga basi mobalik siya sa kinabuhi ug moikyas gikan kanila. Ilang gihangyo si Pilato nga pa-guardiyahan ang lubnganan hangtud sa ikatulo ka adlaw. Gipadad-an sila ni Pilato og armado nga mga sundalo sa pagbantay sa lubnganan, pagselyo niini og bato sa pultahan, basi kawaton o  kuhaon sa iyang mga tinonan ang iyang lawas ug dayon moingon  nga nabanhaw siya gikan sa mga patay.

Tan-awa sa Mateo 21:1-11, 27:32-66; Markos 15:21-47; Lukas 23:26-56; Juan 19:17-42; Pinadayag 19:11-16.

CAPITULO 10
Ang Pagkabanhaw ni Cristo

Ang mga tinon-an namahulay sa adlawng Igpapahulay, nanagsubo tungod sa kamatayon sa ilang Ginoo, samtang si Jesus, ang Hari sa himaya, nagpahulay sa lubnganan. Hinay ang paglabay sa gabii, ug sa ngitngit pa, ang mga manolonda nga nagpaibabaw sa lubnganan nahibalo nga ang panahon sa pag-gawas sa minahal nga Anak sa Dios, ang ilang minahal nga kumandante  nagkahaduol na.  Ug samtang sila nagpaabut uban sa lawom nga pagbati alang sa takna sa pagdaug, usa ka kusgan ug gamhanan nga manolonda miabut sa makusog nga paglupad gikan sa langit. Sama siya sa usa ka kilat, ug  ang iyang mga bisti puti sa nieve. Ang iyang kahayag mipa-iway sa kangitngit gikan sa iyang dalan, ug nakapalayas sa dautan nga mga manolonda nga  midaug sa pagangkon sa  lawas ni Jesus gikan sa makapalisang nga kasanag sa iyang himaya.  Usa sa manolonda sa  panon nga nakasaksi sa talan-awon sa kaulawan ni Jesus, nagbantay sa iyang balaang dapit nga pahulayanan, miapil sa manolonda gikan sa langit, ug nanganaug silang duha ngadto sa lubnganan. Nauyog ug mikurog ang yuta samtang nagkaduol na sila, ug dihay dakung linog. Ang kusgan ug gamhanan nga manolonda  mikupot sa bato nga nagabong sa lubnganan ug kalit lang nagligid niini gikan sa pultahan sa lubnganan, ug milingkod siya sa ibabaw niini. 

Dakung kalisang ang miabut sa bantay. Hain naman ang ilang gahum sa pagpugong sa lawas ni Jesus? Wala sila maghunahuna sa ilang katungdanan, o sa mga tinon-an nga maoy nagkawat kaniya.  Nahibulong sila ug nangahadlok, samtang ang masanag kaayo nga kahayag  sa mga manolonda nagadan-ag sa palibut nga labaw pa kahayag kay sa adlaw. Nakita sa Romanhong nga mga bantay ang mga manolonda, ug natumba sila sama og patay nga mga tawo. Usa ka manolonda nagligid sa dakung bato diha sa kadaugan,  ug sa tin-aw ug makusog nga tingog, misinggit, Ikaw nga Anak sa Dios! Gitawag ikaw sa imong Amahan! Gumula ka!  Dili na makapugong ang gahum sa kamatayon kaniya, Mibangon si Jesus gikan sa mga patay.  Misulod ang usa ka manolonda sa lubgnanan, ug sa pagbangon ni Jesus sa pagdaug, iyang gihubaran sa putos nga panapton nga giputos sa iyang ulo ug milakaw ingon nga usa ka madaugon nga manggugubat.  Sa solemne nga pagkabalaan ang panon sa mga manolonda nagatutok sa talan-awon. Ug sa paggawas ni Jesus gikan sa lubnganan diha sa kahalangdon, kadtong nagasidlak nga mga manolonda nanagyaob sa yuta ug nagsimba kaniya; ug dayon naghimaya kaniya uban sa mga alawiton sa pagdaug, nga ang kamatayon dili na makapugong  sa balaan nga bihag. Wala na makadaug si Satanas karon. Nanglayas ang iyang mga manolonda gikan sa masanag, nagasuhot nga kahayag sa langitnong mga manolonda. Sa mapait nagreklamo sila sa ilang hari, nga ang ilang natukob gikuha sa makusganon gikan kanila, ug siya nga ilang gidumtan sa hilabihan nabanhaw gikan sa mga patay.

Si Satanas ug ang iyang mga manolonda nangalipay sulod lamang sa hamubo nga panahon sa ilang pagdaug nga ang ilang gahum ibabaw sa nahulog nga tawo maoy nakaingon sa pagkamatay sa Ginoo sa kinabuhi, ug naglubong kaniya sa lubnganan; apan hamubo ra ang ilang infiernohanon nga pagdaug. Kay sa paggawas ni Cristo gikan sa iyang balayng - bilanggo-an, ingon nga harianon nga mananaug, nahibalo si Satanas nga moabut ang panahon nga siya kinahanglan mamatay, ug ihatag ang iyang gingharian sa tinuod nga may katungod niini.  Nagguol siya ug napungot  nga bisan pa sa iyang tanang paningkamot ug gahum, si Jesus wala mabuntog, kondili nakaabli sa dalan sa kaluwasan alang sa tawo, ug bisan kinsa ang mobu-ot, makalakaw  subay niini ug maluwas.

Sa usa ka diyutay nga kasubo, si Satanas nagpakita ug kabanga. Nakigtigum siya sa iyang mga manolonda sa pagplano kong unsay sunod nilang buhaton batok sa kagamhanan sa Dios. Miingon si Satanas, Kinahanglan modali ka pagadto sa pangulo nga mga pari ug mga anciano. Milampus kita sa pag-ilad kanila ug pagbuta sa ilang mga mata, ug pagpagahi sa ilang mga kasingkasing batok kang Jesus. Atong gipatuo sila nga usa siya ka mini. Nga ang Romanhon nga bantay maoy magdala sa makapasuko nga balita nga si Cristo nabanhaw.  Atong gimandoan ang mga pari ug mga anciano sa pagdumot kang Jesus, ug sa pagpapatay kaniya. Karon ipakita kanila sa tin-aw nga kahayag, ingon nga sila mao ang iyang mga mamumuno  kong mahibaloan kini nga nabanhaw si Jesus, batoon sila sa mga tawo hangtud sila mangamatay, kay ilang gipatay ang usa ka tawo nga walay sala.

Akong nakita ang Romanhong bantay, samtang ang panon sa mga manolonda  milabay balik sa langit, ug  ang kahayag ug himaya  nahanaw, nanindog sila  sa pagtan-aw palibut kong hilwas na ba sila.  Napuno sila sa kahibulong sa pagtan-aw nga naligid na ang dakung bato gikan sa pultahan sa lubnganan, ug sa pagkabanhaw ni Jesus. Midali sila ngadto sa pangulong mga pari ug mga anciano uban sa kahibulongan nga balita  bahin sa ilang nakita; ug sa pagkadungog sa mga mamumuno niadtong kahibulongan nga taho nangluspad ang ilang mga dagway. Nalisang sila sa ilang gibuhat. Ilang naamgohan nga kong husto ang balita, nangawagtang na sila. Nanggahi sila sa makadyiut, ug nagtinan-away sa usag usa sa kahilum, nga wala mahibalo kong unsay ilang buhaton o isulti.  Nahimutang sila sa dapit nga dili sila makatuo gawas kong alang sa ilang pagkahinukman. Nagpadaplin sila ug nagplano kong unsa ang ilang buhaton. Naghunahuna sila nga kong mahibaloan kining pagkabanhaw ni Jesus sa layo nga mga dapit, ug ang kahibulongang taho nga nangatumba ang mga bantay sama og mga patay, mapungot gayud ang mga tawo batok kanila ug patyon hinoon sila. Ilang gisuholan ang mga sundalo sa pagtago niining butanga. Ilang gitanyagan sila sa dakung salapi, sa pag-ingon, Ingna ninyo nga ang iyang mga tinon-an mikawat sa iyang lawas pagkagabii samtang sila nangatulog. Ug sa pagpangutana sa mga bantay kong unsay ilang dangatan sa ilang pagpangatulog sa ilang puesto, miingon ang mga pari ug mga anciano nga ilang patuohon ang gobernador ug luwason sila.  Tungod sa kwarta gibaligya sa Romanhong mga bantay ang ilang kadungganan, ug nagkasabut sila sa pagsunod sa tambag sa mga pari ug mga anciano.

Samtang gibitay si Jesus didto sa krus, mituaw siya, Natapus na, nangabuak ang mga pangpang, mikurog ang yuta ug may mga lubnganan nga nanga-abli; kay sa paggawas ni Jesus sa lubnganan ingon nga madaugon nga manggugubat, samtang nagsamparay ug nagkurog ang yuta, ug naglibut ang dakung kahayag sa himaya sa langit  sa balaang dapit, sa pagtuman sa tawag kaniya, daghan sa mga matarung nga mga patay namangon ingon nga mga saksi nga nabanhaw siya. Kadtong mga pinangga, nabanhaw nga mga balaan nanggawas nga gihimaya. May pila ka mga pinili ug mga balaan nga nagkinabuhi sa matag usa ka kaliwatan gikan sa paglalang, hangtud sa kaadlawan ni Cristo. Ug samtang ang pangulong mga pari ug mga Fariseo naningkamot sa pagtago-tago sa balita sa pagkabanhaw ni Cristo, mipili ang Dios sa usa ka pundok gikan sa ilang mga lubnganan sa pagpamatuod nga nabanhaw gayud si Jesus, ug aron ilang ipamatuod ang iyang himaya.

Kadtong nangabanhaw may nagkalainlaing mga gidak-on  ug dagway. Gipahibalo ako nga ang mga nanagpuyo sa yuta  nag-anam kaluya, ug nawad-an sa ilang kusog ug kabuotan. Si Satanas may gahum sa balatian ug sa kamatayon, ug sa matag usa ka kaliwatan ang tunglo nag-anam katin-aw sa pagtan-aw, ug ang gahum ni Satanas dayag kaayong makita. Ang uban sa mga binanhaw halangdon kaayo sa pamarug ug panagway kay sa uban. Gipahibalo ako nga ang nagkinabuhi  sa kaadlawan ni Noe ug Abraham suod nga pagkasama sa mga manolonda sa panagway, sa kalomo ug sa kusog. Apan sa matag kaliwatan ang mga tawo nag-anam og kaluya, ug dali na mataptan og balatian, ug nag-anam kahamubo ang ilang mga kinabuhi. Gitun-an ni Satanas kong unsaon sa pagsungog sa mga tawo, ug pagpahuyang sa ilang kaliwatan.

Kadtong mga balaan nga migawas human sa pagkabanhaw ni Jesus nagpakita ngadto sa daghan, nagsulti kanila nga nahingpit na ang pag-antus alang sa tawo, nga si Jesus nga ilang gilansang, nabanhaw gikan sa mga patay, ug nagdugang sa pagingon, aron kami mabanhaw uban kaniya. Nagpamatuod sila  nga pinaagi niadtong  kusganong gahum gitawag sila gikan sa ilang mga lubnganan. Bisan pa sa bakak nga balita nga gipakatap, ang maong butang dili matago  ni Satanas, sa iyang mga manolonda, o sa mga pangulong kaparian; kay kining balaang kaubanan, nga gikuha gikan sa ilang lubnganan, nagmantala sa kahibulongan, malipayong balita; si Jesus usab nagpakita ngadto sa nagsubo, naguol nga mga tinon-an, sa paghanaw sa ilang kahadlok, ug nakapalipay kanila ug nanagmaya.

Samtang mikaylap ang balita ngadto sa mga ciudad, ug mga kalungsoran, nangahadlok ang mga Judio sa ilang mga kinabuhi, ug nagtabon sa ilang pagdumot batok sa mga tinon-an. Ang ilang tinguha mao lamang ang pagmantala sa  ilang bakak nga balita. Ug kadtong naghandum alang sa bakak nga matinuod, nanagpanuo niini. Mikurog si Pilato. Nagtuo siya nga ang lig-on nga pamatuod nga nahatag, nga nabanhaw si Jesus gikan sa mga patay, sa daghan nga nabanhaw uban kaniya, mibiya kaniya sa kahangturan ang kalinaw. Tungod sa kalibutanong kadungganan; sa kahadlok nga mawad-an siya sa katungod, ug sa iyang kinabuhi, iyang gitugyan si Jesus ngadto sa kamatayon.  Nagtuo na siya karon nga dili lamang kini usa ka kasarangan, nga ang walay sala nga tawo nga siya sad-an sa dugo walay lain kondili mao ang Anak sa Dios. Makalolooy ang kinabuhi ni Pilato, hangtud sa iyang pagkamatay. Ang kasubanan ug kahigwaos nagbuak sa matag malaumon, malipayon nga pagbati. Nagdumili siya nga lipayon, ug namatay sa labing makalolooy nga kamatayon.

Misamot kagahi ang kasingkasing ni Herodes, ug sa iyang pagkadungog nga si Jesus nabanhaw, wala kaayo siya masamok.  Iyang gikuha ang kinabuhi ni Santiago; ug sa iyang pagkakita nga nakapahimuot kini sa mga Judio, iya usab gipakuha si Pedro sa tuyo nga ipapatay. Apan ang Dios may bulohaton nga ipabuhat kang Pedro, ug iyang gipadad-an og manolonda sa pagluwas kaniya. Giduaw si Herodes sa hukom sa Dios. Gilaglag siya sa Dios atubangan sa dakung panon sa katawhan samtang iyang gituboy ang iyang kaugalingon sa ilang atubangan, ug namatay siya sa makalilisang nga kamatayon.

Sayo sa buntag sa  wala pay kahayag, miadto ang balaan nga mga babaye sa lubnganan ni Jesus, samtang ilang nakita! Naligid na ang dakung bato gikan sa pultahan sa lubnganan, ug wala na didto ang lawas ni Jesus. Nangahugno ang ilang pagbati, ug nahadlok sila nga gikuha sa ilang mga kaaway ang lawas.  Ug ania karon, duha ka mga manolonda sa maputi nga bisti nagbarug  uban kanila; nagasidlak ang ilang mga dagway sa tumang kahayag.  Ilang nasabtan ang katuyoan sa balaan nga mga babaye, ug dali nga misulti kanila nga si  Jesus nga ilang gipangita wala na didto, kay nabanhaw na siya, ug ilang matan-aw ang dapit nga ilang gibutangan. Ilang gisultihan sila sa paglakaw aron ilang sultihan ang mga tinon-an nga mouna siya kanila ngadto sa Galilea. Apan nahadlok sila ug nahibulong. Midalagan sila ngadto sa mga tinon-an nga midumili nga lipayon tungod sa pagkalansang sa ilang Ginoo; dali sila nakasugilon sa mga butang nga ilang nakita ug nadunggan.  Dili makatuo ang mga tinon-an nga nabanhaw si Jesus, apan, uban sa mga babaye nga nagdala sa balita nanalagan sila balik sa lubnganan, ug ilang nakita nga wala na didto si Jesus. Didto ang lino nga mga panapton, apan dili sila makatuo nga nabanhaw na si Jesus gikan sa mga patay. Namauli sila ug namalandong bahin sa mga butang nga ilang nakita,  ug sa  balita usab nga gidala sa mga babaye ngadto kanila. Apan nagpabilin si Maria sa makadiyut didto sa lubnganan, namalandong sa iyang nakita, ug nabalaka nga basi nalimbongan lamang siya. Iyang gibati nga bag-ong mga pagsulay nagpaabut kaniya. Nabag-o ang iyang kagulanan, ug mihilak siya sa mapait nga paghilak. Milili siya pag-usab sulod sa lubnganan ug iyang nakita ang duha ka mga manolonda  nga nagbisti og puti. Nagasidalk ang ilang mga dagway. Ang usa naglingkod sa ulohan, ug ang usa sa tiilan, sa dapit nga gihigdaan ni Jesus. Ilang gisultihan paghinay ang babaye, ug gipangutana nganong naghilak man siya. Mitubag siya, Ilang gikuha ang akong Ginoo, ug wala ako mahibalo kong diin nila ibutang.

Ug sa iyang pagtalikod gikan sa lubnganan, iyang nakita si Jesus nga nagtindog tapad kaniya; apan wala siya makaila kaniya. Hinay nga misulti si Jesus kang Maria, ug nangutana sa hinungdan sa iyang kasubo, ug kinsa ang iyang gipangita. Nagtuo si Maria nga usa kadto ka hardenero, ug nagpakilooy kaniya, kong siya ba ang nagkuha sa iyang Ginoo, ug sa pagtug-an kaniya kong diin niya ibutang siya, aron iyang kuhaon. Misulti si Jesus kaniya uban sa iyang langitnong paningog, ug miingon, Maria.  Iyang nasinati ang maong paningog niadtong minahal nga tingog, ug dayon mitubag, Agalon! ug sa kalipay ug kahinangop mogakus unta dayon siya  kaniya; apan miatras si Jesus, ug miingon,  Ayaw ako hikapa, kay wala pa ako makaadto sa akong Amahan; apan adtoa ang akong mga igsoon ug ingna sila, mosaka ako ngadto sa akong Amahan, ug sa imong Amahan, ug ngadto sa akong Dios, ug sa imong Dios.  Malipayon siya nga midali pag-adto sa mga tinon-an uban sa maayong balita. Gilayon misaka si Jesus ngadto sa iyang Amahan aron sa pagdala gikan sa iyang mga ngabil  nga iyang gidawat ang halad, ug iya kining gibuhat ang tanang butang sa pagkamaayo, ug sa pagdawat sa tibuok gahum sa langit, ug dinhi sa yuta, gikan sa Amahan.

Ang mga manolonda sama sa usa ka panganod milikos sa Anak sa Dios, ug nagsugo nga isahon ang ganghaan nga walay katapusan, aron ang Hari sa himaya makasulod. Akong nakita nga samtang si Jesus nag-uban niadtong mahayag, langitnong panon , ug sa presencia sa iyang  Amahan, ug sa naglibut nga himaya kaniya, wala niya kalimti ang iyang makalolooy nga mga tinon-an sa yuta;  kondili aron sa pagdawat og gahum gikan sa iyang Amahan, aron makabalik siya kanila, ug samtang kauban nila maghatag sa gahum ngadto kanila. Sa mao nga adlaw mibalik siya, ug nagpakita sa iyang kaugalingon ngadto sa iyang mga tinon-an.  Iyang gitugotan sila sa paghikap kaniya, kay nakasaka na siya didto sa iyang Amahan, ug nakadawat og gahum.

Apan niining panahona, wala diha si Tomas. Dili siya makapaubos sa kaugalingon sa pagdawat sa taho sa mga tinon-an; kondili sa kalig-on, ug pagsalig sa kaugalingon nagpamatuod  nga dili siya motuo, gawas kong iyang mahikap ang agi sa mga lansang, ug mahinol sa iyang kamot ang  kilid nga gilapsan sa bangis nga bangkaw. Niini iyang gipakita ang kakulang sa iyang pagsalig sa iyang mga kaigsoonan. Ug kon ang tanan magkinahanglan sa sama nga kamatuoran, apan diyutay lamang ang motuo kang Jesus, ug sa iyang pagkabanhaw. Apan kabubut-on sa Dios nga ang taho sa mga tinon-an moabut ngadto sa usag usa, ug daghan ang modawat niini gikan sa mga ngabil niadtong nakakita ug nakadungog, walay kahimuot ang Dios sa maong pagka-walay pagtuo. Ug sa paghibalag pag-usab ni Jesus sa iyang mga tinon-an, diha na si Tomas uban kanila. Sa pagkakita niya kang Jesus nakatuo na siya. Apan nag-ingon siya nga dili siya matagbaw hangtud nga iyang makita ang kamatuoran dugang sa pagbati nga mao ang pagtan-aw, ug gihatagan siya ni Jesus sa kamatuoran nga iyang gihandum. Mituaw si Tomas sa pagingon, Ginoo ko ug Dios ko. Apan gisaway ni Jesus ang pagkawalay-pagtuo ni Tomas. Miingon siya kaniya, Tomas, tungod kay ako  imong nakita, nakatuo ka; bulahan sila nga nanagpanuo bisan og wala makakita.

Busa akong nakita, nga kadtong walay kasinatian sa nahauna ug sa ikaduhang mga  mensahe sa manolonda, kinahanglan magdawat kanila gikan niadtong may kasinatian, ug magasunod sa mga mensahe. Maingon nga akong nakita si Jesus nga gilansang, akong nakita nga nalansang kini nga mga mensahe.  Ug maingon nga gipamatuod sa mga tinon-an nga walay kaluwasan sa laing ngalan ilalum sa langit, nga nahatag sa mga tawo; mao man usab ang mga sulogoon sa Dios sa matinumanon ug sa walay kahadlok magpamatuod nga kadtong magdawat sa usa ka bahin sa mga kamatuoran nga nadugtong sa mensahe sa ikatulong manolonda kinahanglan magmalipayon nga  modawat  sa nahauna ug sa ikaduha nga mga mensahe nga gihatag sa Dios kanila, o wala silay bahin niining butanga.

Gipakitaan ako nga samtang ang balaang mga babaye nagdala sa balita nga nabanhaw si Jesus,  ang Romanhon nga bantay nagpalakaw sa babak nga balita nga gibutang sa ilang mga baba sa pangulong mga pari ug mga anciano nga miadto ang mga tinon-an panahon sa kagabhion, samtang sila nangatulog ug ilang gikawat ang lawas ni Jesus. Gibutang ni Satanas kini nga bakak sa ilang mga kasingkasing ug sa  mga baba sa pangulong mga pari, ug ang mga tawo andam sa pagdawat sa ilang pulong. Apan gisiguro kining butanga sa Dios, ug nagbutang niining importante nga hitabo, diin nagabitay ang kaluwasan, sa walay pagduhaduha, ug dili mahimo sa mga kaparian ug mga anciano sa paglimod niini. Mga saksi gibanhaw gikan sa mga patay aron sa pagpamatuod sa pagkabanhaw ni Cristo.

Nagpabilin si Jesus uban sa iyang mga tinon-an sulod sa kap-atan ka mga adlaw, sa paglipay sa ilang mga kasingkasing, ug sa pag-abli kanila sa labi pa ka bug-os sa mga kitinuoran sa gingharian sa Dios. Iyang gisugo sila sa pagdala sa pamatuod sa mga butang nga ilang nakita ug nadungog, bahin sa iyang mga pag-antus, kamatayon ug pagkabanhaw; nga siya naghalad alang sa sala, aron ang tanan nga moduol kaniya makakaplag og kinabuhi. Uban sa kalomo iyang gisultihan sila nga pagalutoson sila og magkalisud; apan makakaplag sila ug kapahulayan bahin sa ilang kasinatian, ug makahinumdum sa iyang mga pulong nga gisulti kanila. Iyang gisultihan sila nga iyang buntugon ang mga pagsulay sa Yawa, ug magpadayon sa kadaugan pinaagi sa mga pasgulay ug pag-antus, nga si Satanas wala nay gahum ibabaw kanila, apan maganam sa pagsulay kanila pinaagi sa iyang gahum, ug ngadto sa tanan nga nagatuo sa iyang ngalan. Miingon siya nga modaug sila, ingon sa iyang pagdaug.  Gihatagan ni Jesus ang iyang mga tinon-an og gahum sa pagbuhat og mga milagro, ug nagsulti kanila  nga bisan ang mga dautan may gahum ibabaw sa ilang mga lawas, iyang padad-an sila sa mga manolonda sa pagluwas kanila; apan dili mawala ang ilang mga kinabuhi gikan kanila  hangtud matapus ang ilang bulohaton.  Ug kon matapus na ang ilang pagpamatuod, ang ilang mga kinabuhi  tingali kinahanglanon sa pagselyo sa ilang mga pagpamatuod. Masibuton nga nagpatalinghug ang iyang mga sumosunod sa iyang mga pagtulon-an. Giganahan sila sa matag pulong nga mogula sa iyang balaan nga mga ngabil. Dayon siguro sila sa pagtuo nga siya mao ang Manluluwas sa kalibutan. Ang matag usa ka pulong nakadulot sa halalum nga kabugaton sa ilang mga kasingkasing, ug naguol sila nga mahimulag  gikan sa ilang bulahan, langitnong magtutudlo; nga sa paglabay sa pila ka panahon dili na sila makadungog sa makapalipay, maloloy-ong mga pulong gikan sa iyang mga ngabil. Apan sa makausa pa ang ilang mga kasingkasing nadasig sa gugma ug sa dakung kalipay, samtang si Jesus nagsulti nga moadto siya aron sa pag-andam og mga puloyanan alang kanila, ug mobalik pag-usab sa pagdawat kanila, aron sila makauban kaniya sa walay katapusan.  Iyang gisultihan sila nga iyang ipadala kanila ang Maglilipay, ang Espiritu Santo, aron sa pagmando, pagpanalangin ug pagtultol kanila ngadto sa tanang kamatuoran; ug iyang gibayaw ang iyang mga kamot ug nagpanalangin kanila.

1.	Tan-awa sa Pinadayag 14:6-8. Gipasabut sa mga capitulo 23 ug 24 niini nga libro.
2.	Tan-awa sa Pinadayag 14:9-12. Gipasabut sa mga capitulo 28 niini nga libro.
Tana-wa sa Mateo 27:52-53, cap. 28; Markos 16:1-18; Lukas 24:1-50; Juan cap. 20; Buhat 12.

CAPITULO 11
Ang Pagkayab ni Cristo 

Ang tibuok langit nagpaabut sa takna sa kadaugan sa pagkayab ni Jesus ngadto sa iyang Amahan. Miabut ang mga manolonda sa pag-abi-abi sa Hari sa himaya,  ug sa pagkonsorte kaniya sa madaugon ngadto sa langit. Human sa pagpanalangin ni Jesus sa iyang mga tinon-an, gipabulag siya gikan kanila, ug gisakgaw ngadto sa langit. Ug sa iyang pagsaka padulong sa langit, ang panon sa mga bihag nga gibanhaw panahon sa iyang pagkabanhaw misunod. Mitambong ang langitnong panon; samtang didto sa langit ang dili maihap nga panon sa mga manolonda nagpaabut sa iyang pag-abut.  Sa ilang pagsaka ngadto sa balaang ciudad, ang mga manolonda nga nagkonsorte kang Jesus mituaw, Ihangad ang inyong mga ulo, O kamo nga mga ganghaan, ug manga-abli kamo, kamo nga mga ganghaan nga walay katapusan, ug ang Hari sa himaya mosulod. Uban sa hugyaw sa kalipay sa mga manolonda sa ciudad nga nagpaabut kaniya, misinggit, kinsa ba kining Hari sa himaya? Ang nagkonsorte nga mga manolonda uban sa kadaugan mitubag, Ang Ginoo, kusgan ug gamhanan! Ang Ginoo nga gamhanan sa panggubatan! Ihangad ang inyong mga ulo, kamo nga mga ganghaan! bisan sila ipa-isa, kamo nga mga ganghaan nga walay katapusan, ug  ang Hari sa himaya mosulod. Sa makausa pa ang langitnong panon misinggit, Kinsa man kining Ginoo sa himaya? Ang nagkonsorte nga mga manolonda  sa mananoy nga mga paningog mitubag, Ang Ginoo sa mga panon! Siya ang Hari sa Himaya! Ug  ang  langitnon nga prosisyon  misulod  sa ciudad. Dayon ang tanang langitnong mga panon nag-alirong sa Anak sa Dios, ang ilang harianong kumander, ug sa halalum nga pagdayeg nagaduko, nag-itsa sa ilang nagsidlak nga mga corona sa iyang mga tiil.  Ug dayon ilang gitugtog ang ilang bulawan nga mga alpa, ug misulbong ang matam-is nga honi, naglukop sa tibuok langit sa ilang maanindot nga musica ug ang mga alawiton sa Cordero nga gipatay, apan nabuhi pag-usab diha sa kaharianon ug sa himaya.

Sunod gipakitaan ako sa mga tinon-an samtang nanaghangad sila nga masulob-on ngadto sa langit sa katapusang pagtan-aw sa ilang nagasaka nga Ginoo. Duha ka mga manolonda nga nagbisti og puti nagtindog tapad kanila, ug miingon, Mga tawong Galileanhon, nganong nagatindog kamo dinhi nga nagatutok ngadto sa langit? Kining maong Jesus nga gikuha gikan kaninyo ngadto sa langit, moanhi sa sama nga paagi sa inyong pagtan-aw nga nagasaka ngadto sa langit. Ang mga tinon-an, uban sa inahan ni Jesus, nagsaksi sa pagkayab sa Anak sa Dios, ug ilang gigasto kadtong gabii sa paghisgut sa iyang kahibulongang mga buhat ug sa katingalahan ug mahimayaong mga butang nga nahitabo sulod sa hamubo nga panahon.

Nagtigum si Satanas uban sa iyang mga manolonda, ug uban sa mapait nga pagdumot batok sa pang-gobyerno sa Dios,  nagsulti kanila nga samtang magpabilin siya sa iyang gahum ug katungod ibabaw sa yuta, kinahanglan ilang pil-on sa napulo ka pilo ang ilang mga paningkamot sa kakusog batok sa mga sumosunod ni Jesus. Wala silay nadaug batok kang Jesus;  apan kong mahimo ilang daugon ang mga sumosunod, ug ipadayon ang iyang buhat sa tanang kaliwatan, aron malit-agan kadtong motuo kang Jesus, sa iyang pagkabanhaw  ug pagkayab. Gisultihan ni Satanas ang iyang mga manolonda nga gihatagan ni Jesus ang iyang mga tinon-an og gahum sa pagpalayas kanila, sa pagbadlong kanila, ug pag-ayo niadtong ilang pagasakiton.  Dayon nanglakaw ang mga manolonda ni Satanas sama sa mga leon nga nagangulob, nangita sa paglaglag sa mga sumosunod ni Jesus.

Tan-awa sa Salmo 24:7-10;  Buhat 1:1-11.

CAPITULO 12
Ang Mga Tinon-an ni Cristo 

Uban sa dakung gahum ang mga tinon-an nagawali sa gilansang ug nabanhaw nga Manluluwas. Nag-ayo sila sa mga masakiton, bisan ang usa ka bakol nga ilang gipahiuli ngadto sa hingpit nga kalig-on sa lawas, ug misulod uban kanila sa templo, naglakaw ug nagluksolukso ug nagdayeg sa Dios atubangan sa tanang mga tawo. Mikaylap ang balita, ug nagsugod sa pagpaduol ang mga tawo sa mga tinon-an. Daghan ang nanalagan, sa dakung kahibulong  sa mga nanga-ayo nga nahimo nila.

Sa pagkamatay  ni Jesus naghunahuna ang pangulong mga pari nga wala nay mahimo nga mga milagro sa ilang taliwala, ang mahanaw na ang mga kahinangop, ug ang mga tawo mobalik na sa mga tradisyon sa mga tawo. Apan ania karon! Sa ilang taliwala gayud, naghimo ang mga tinon-an og mga milagro, ug  ang katawhan napuno sa kahibulong, ug nagtan-aw kanila sa dakung kahibulong. Gilansang na si Jesus, ug natingala sila kon diin magkuha ang mga tinon-an niini nga gahum. Sa buhi pa siya nagtuo sila nga gihatagan niya og gahum ang iyang mga tinonan; apan sa pagkamatay na ni Jesus, nagtuo sila nga matapus na kadto nga mga milagro. Nasabtan ni Pedro ang ilang kalibog, ug miingon kanila, Mga tawo sa Israel, nganong nahibulong man kamo niini?  ug nganong gitutokan man ninyo kami pagayo, nga daw sa among kaugalingon kini nga gahum  o sa among pagkabalaan among napalakaw kining tawhana? Ang Dios ni Abraham, ug ni Isaac, ug ni Jacob, ang Dios sa atong mga amahan nagahimaya sa Iyang Anak nga si Jesus, ng inyong ginatugyan, ug inyong gilimod  atubangan ni Pilato, sa diha nga nagtinguha siya sa pagbuhi kaniya. Apan inyong gilimod ang Usa nga Balaan, ug  ang Matarung, ug inyong gipalabi ang usa ka mamumuno nga ihatag kaninyo, ug gipatay ang Principe sa kinabuhi, nga gibanhaw sa Dios gikan sa mga patay, nga kami nahimong mga saksi. Si Pedro misulti kanila nga ang pagtoo kang Jesus maoy nakapa-ayo niining tawhana ngadto sa kalig-on sa lawas nga kanhi usa ka bakol.

Ang pangulong mga pari ug  ang mga anciano daw dili na makaantus sa pagpaminaw niining mga pulonga. Ilang gidakop ang mga tinon-an ug gipiutan sila. Apan linibo ang nangakabig, ug nagatuo sa pagkabanhaw ug pagkayab ni Cristo, pinaagi lamang sa pagpaminaw sa usa ka pamatuod sa mga tinon-an. Nasamok ang pangulong mga pari ug mga anciano. Ilang gipapatay si Jesus aron mahimutang ang mga hunahuna sa katawhan kanila; apan nag-anam kalisud hinoon ang kahimtang karon kay sa kaniadto. Gisumbong sila sa mga tinon-an sa dayag nga maoy mga mamumuno sa Anak sa Dios, ug wala sila kahibalo kong unsa ka daku motubo kining mga butanga, o kong unsaon na sila pag-ila sa mga tawo. Malipay sila nga ipapatay ang mga tinon-an; apan nangahadlok sila sa mga tawo nga basi batoon sila. Ilang gipatawag ang mga tinon-an sa atubangan sa konsilyo. Ang maong mga tawo nga nagasinggit alang sa dugo sa Usa ka Matarung nagtambong didto. Ilang nadunggan ang tinalawan nga paglimod ni Pedro kang Jesus, uban ang panunglo ug panumpa, kay gisumbong man siya nga usa sa iyang mga tinon-an. Naghunahuna sila sa paghulga kang Pedro, apan nakabig na siya niining panahona.  Usa ka higayon nahatag kang Pedro sa pagbayaw kang Jesus. Iyang gilimod siya kanhi; apan iya nang napapas ang mansa  niadtong dinali-dali, tinalawan nga paglimod, ug sa kadungganan  sa ngalan nga iyang gilimod. Wala nay tinalawan nga kahadlok nagagahum sa dughan ni Pedro; kondili uban sa balaan nga kaisug, ug diha sa gahum sa Balaang Espiritu, sa walay kahadlok ilang gipamatuod ngadto kanila nga pinaagi sa ngalan ni Jesucristo sa Nazareth, nga inyong ginalansang, nga gibanhaw sa Dios gikan sa mga patay, bisan pinaagi kaniya kining tawhana nagabarug sa inyong atubangan nga bug-os. Mao kini ang bato nga gipadaplin sa mga magtutukod, nga nahimong pamag-ang bato. Walay kaluwasan kang bisan kinsa nga lahi nga ngalan; kay walay laing ngalan ilalum sa langit nga nahatag taliwala sa mga tawo, nga pinaagi kaniya kinahanglan kita maluwas.

 Nahibulong ang mga tawo sa kaisug ni Pedro ug Juan . Ilang nahibaloan nga kauban sila ni Jesus; kay ang ilang halangdon, ug walay kahadlok nga panglihok susama gayud sa panagway ni Jesus samtang siya gilutos sa iyang mga mamumuno. Si Jesus, sa usa ka panan-aw sa kalooy ug kasubo, nagbadlong kang Pedro human sa iyang paglimod kaniya, ug karon iyang giila ang iyang Ginoo sa maisugon. Gikahimut-an na si Pedro ug gipanalanginan. Ingon nga usa ka handumanan sa pagdawat ni Jesus, napun-an siya sa Espiritu Santo.

Ang pangulong mga pari wala mangahas sa pagpakita sa ilang pagdumot sa mga tinon-an. Ilang gimandoan sila sa paggawas gikan sa konsilyo, ug nanagsabut sila sa pag-ingon, Unsay atong buhaton niining mga tawhana? kay sa pagkamatuod usa kadto ka bantugan nga milagro ang ilang nahimo nga nakita sa tanan nga mga tawo nga nagapuyo sa Jerusalem ug dili nato kini ikalimod. Nahadlok sila nga mokaylap ang kasayuran niining maayong buhat. Kong moabut kini sa daghang mga dapit mawagtang ang dungog sa ilang gahum, ug isipon sila nga mga mamumuno kang Jesus. Ang ilang nahimo mao lamang ang paghadlok kanila, ug nagmando kanila sa dili na pagsulti sa ngalan ni Jesus aron sila dili patyon. Apan maisugon nga nagpamatuod si Pedro sa pag-ingon nga dili sila makapugong sa pagsulti bahin sa mga butang nga ilang nakita ug nadungog.

Pinaagi sa gahum ni Jesus nagpadayon ang mga tinon-an sa pagpang-ayo sa mga gisakit ug mga masakiton nga gidala ngadto kanila. Ang pangulong mga sacerdote ug mga anciano, ug ilabina kadtong nakig-uban kanila nangalisang. Ginatus ang nagpalista sa matag adlaw ubos sa bandila sa gilansang, nabanhaw ug mikayab nga Manluluwas. Ilang gibilanggo ang mga tinon-an, ug naglaum nga mahilum na sila. Midaug si Satanas, ug nalipay ang dautang mga manolonda, apan ang mga manolonda sa Dios gipadala ug nag-abli sa mga pultahan sa ganghaan, ug supak sa kamandoan sa mga pangulong mga pari ug mga anciano, nagpagawas kanila ngadto sa templo ug nagsulti sa tanang mga pulong niining kinabuhi.  Ang konsilyo nagtigum ug ilang gipakuha ang ilang gipabilanggo. Giablihan sa mga opisyales ang mga pultahan sa bilanggoan; apan wala na didto ang mga binilanggo nga ilang gipangita. Namalik sila sa mga kaparian ug mga anciano, ug miingon, Ang bilanggoan sa pagkatinuod among gisirado uban sa kasigurohan, ug nagtindog ang mga bantay gawas sa pultahan; apan sa among pag-abli wala na sila didto. Dayon may usa ka tawo nga miabut ug miingon, Ania karon ang mga tawo nga inyong gibilanggo nagtindog didto sa templo ug nanudlo sa katawhan. Dayon miadto ang capitan uban sa mga opisyales ug ilang gidala sila nga wala pasakiti; kay nahadlok sila sa mga tawo nga basi batoon hinoon sila. Ug sa ilang pagdala kanila, ilang gipaatubang sila sa konsilyo, ug  ang labawng sacerdote nangutana kanila, Wala ba kami nagmando kaninyo, nga dili na kamo magtudlo niini nga ngalan? Ug, ania karon, inyong gilukop ang Jerusalem sa inyong pagtulon-an, ug nagtinguha sa pagdala sa dugo niining tawhana ibabaw kanamo?

Mga salingkapaw sila, ug naghigugma sa pagdayeg sa mga tawo labaw sa ilang paghigugma sa Dios. Nagpagahi sila sa ilang mga kasingkasing, ug ang labing gamhanang mga buhat nga gihimo sa mga tinon-an nakapasuko lamang kanila.  Nahibalo sila nga kong magwali ang mga tinon-an kang Jesus, sa iyang pagkalansang, pagkabanhaw ug pagkayab, magpahinunggod kini sa ilang pagkasad-an ug mag-ila kanila nga  maoy iyang mga mamumuno. Dili sila gusto moangkon sa kamatayon ni Jesus ingon sa ilang kusog nga pagsinggit, Ang iyang dugo among angkonon ug sa among mga anak.

Maisugon ang mga apostoles sa pagpamatuod nga kinahanglan ilang tumanon ang Dios imbis sa mga tawo. Miingon si Pedro, Ang Dios sa among mga amahan nagbanhaw kang Jesus, nga inyong gipatay ug gibitay sa usa ka kahoy.  Siya gituboy sa Dios sa iyang toong kamot nga mahimong Principe ug Manluluwas, aron sa paghatag og paghinulsol sa Israel, ug pasaylo sa mga sala.  Ug kami mga saksi niining mga butanga, ug mao usab ang Espiritu Santo nga gihatag sa Dios ngadto kanila nga nanagtuman kaniya. Dayon nangapungot kadtong mga mamumuno. Naglaum sila sa paghumol sa ilang mga kamot sa dugo sa pagpatay na usab sa mga tinon-an.  Nagplano sila kong unsaon paghimo niini, sa diha nga ang manolonda gikan sa Dios gipadala ngadto kang Gamaliel nga nagtandog sa iyang kasingkasing sa pagtambag sa pangulong mga pari ug mga pangulo. Matud ni Gamaliel, Ayaw ninyo pasipad-i kining  mga tawhana ug pasagdi sila; kay kong kini nga tambag o kining buhata iya sa mga tawo dili kini magpadayon; apan kong iya kini sa Dios dili kamo makapahunong niini; basig makaplagan hinoon kamo nga nakigbatok sa Dios. Nagpalihok ang dautan nga mga manolonda sa kasingkasing sa mga pari ug mga anciano sa pagpapatay sa mga tinon-an; apan nagpadala ang Dios og mga manolonda aron pagsanta niini, pinaagi sa pagpatugbaw og usa ka tingog laban sa mga apostoles  sa ilang taliwala.

Wala mahuman ang buhat sa mga apostoles. Dad-on sila atubangan sa mga hari, aron sa pagsaksi sa ngalan ni Jesus ug magpamatuod bahin sa mga butang nga ilang nakita ug nadunggan. Apan sa wala pa kini gipalakaw na sila sa mga pangulong pari ug mga anciano, ilang gibunalan sila, ug nagsugo kanila sa dili na pagsulti  sa ngalan ni Jesus. Mibiya sila sa konsilyo, nanagdayeg sa Dios nga takus sila sa pag-antus alang sa iyang bililhong ngalan. Nagpadayon sila sa ilang bulohaton, nagawali didto sa templo ug sa kabalayan nga nagdapit kanila. Mitubo ug mikaylap ang pulong sa Dios. Gidasig ni Satanas ang pangulong mga kaparian ug mga anciano sa pagsuhol sa Romanhong bantay sa pagpamakak nga gikawat sa mga tinon-an si Jesus samtang sila nangatulog. Pinaagi niini nga bakak naglaum sila nga matagoan ang mga kamatuoran; apan, ania karon, mikaylap sa ilang palibut mao ang dagkung mga ebidencia  sa pagkabanhaw ni Jesus. Maisugon ang mga tinon-an sa pagpamatuod niini, ug sa pagsulti bahin sa mga butang nga ilang nakita ug nandunggan, ug pinaagi sa ngalan ni Jesus sila nanagbuhat sa dagkung mga milagro. Maisugon sila sa pagpahinungod sa dugo ni Jesus niadtong andam nga modawat niini, sa diha nga gitugotan sila sa pagbaton sa gahum sa Anak sa Dios.

Akong nakita ang mga manolonda sa Dios nga gisugo sa pagbaton sa pinasahe nga pagtagad, ug pagbantay sa sagrado, importante nga mga kamatuoran nga maoy mahimong pagpalig-on sa mga tinon-an ni Cristo latas sa matag usa ka kaliwatan.

Ang Espiritu Santo pinasahe nga nagauban sa mga apostoles, nga maoy mga saksi sa paglansang, pagkabanhaw ug pagkayab ni Jesus – importante nga mga kamatuoran nga mahimong paglaum sa Israel. Ang tanan motutok sa Manluluwas sa kalibutan nga mao lamang ang ilang bugtong paglaum, ug maglakaw sa dalan nga giablihan ni Jesus pinaagi sa iyang kaugalingong kinabuhi, ug magbantay sa balaod sa Dios ug mabuhi. Akong nakita ang kaalam ug pagka-maayo ni Jesus sa paghatag og gahum ngadto sa mga tinon-an sa pagpadayon sa mao gihapon nga bulohaton nga maoy nakahimo sa mga Judio sa pagdumot ug pagpatay kaniya.  Gihatagan sila og gahum batok sa mga buhat ni Satanas. Naghimo sila og mga timaan ug mga kahibulongan pinaagi sa ngalan ni Jesus, nga tinamay, ug gipatay sa dautan nga mga kamot. Usa ka kahayag ug himaya nagalibut sa panahon sa pagkamatay ni Jesus, sa iyang pagkabanhaw ug pagkayab, sa pagpadayon nga walay kamatayon sa mga kamatuoran nga siya mao ang Manluluwas sa kalibutan.
Tan-awa sa Buhat mga cap. 3-5.

CAPITULO 13
Ang Kamatayon ni Esteban

Nagdaghan kaayo ang mga tinon-an sa Jerusalem. Nagatubo ang pulong sa Dios, ug daghan sa mga pari nagmatinumanon sa pagtoo. Si Esteban nga puno sa pagtoo, nagbuhat og dagkung kahibulongan ug mga milagro taliwala sa katawhan. Daghan ang nangasuko; kay  ang mga pari mitalikod gikan sa ilang mga tradisyon, ug gikan sa mga halad, ug nagdawat kang Jesus ingon nga dakung halad. Si Esteban,  uban sa gahum gikan sa ibabaw, nagbadlong sa mga pari ug mga anciano, ug nagbayaw kang Jesus sa tubangan nila. Dili sila makaharong sa kaalam ug gahum nga niini siya nagasulti, ug sa ilang pagkaamgo nga dili sila makadaug sa bisan unsa batok kaniya, nagsuhol sila og mga tawo sa pagsulti sa mga pulong sa pasipala batok kang Moises ug sa Dios.  Ilang giukay ang katawhan, ug gidakop si Esteban, ug pinaagi sa bakakon nga mga saksi, nagsumbong kaniya nga nagsulti sa mga pulong batok sa templo ug sa balaod.  Nagpamatuod sila  nga ilang nadungog siya nga kining Jesus nga Nazaretnon moguba sa mga nabatasan nga gihatag ni Moises kanila.

Ang tanan nga naglingkod sa paghukom batok kang Esteban nakakita sa kahayag sa himaya sa Dios sa iyang dagway. Ang iyang dagway nagasidlak sama sa nawong sa usa ka manolonda. Nagbarug siya nga puno sa pagtoo ug  ang Espiritu Santo, ug nagsugod sa mga manalagna, iyang gidala sila ngadto sa pag-anhi ni Jesus, sa paglansang kaniya, sa iyang pagkabanhaw ug pagkayab, ug nagpakita kanila nga ang Ginoo nagpuyo dili sa mga templo nga binuhat og mga kamot. Nagsimba sila sa templo. Bisan unsay isulti batok sa templo nagpuno kanila sa labaw pa kadaku sa  kasuko kay sa isulti kini batok sa Dios.  Ang Espiritu ni Esteban naukay sa langitnong kaligutgot sa iyang pagtuaw batok kanila sa pagkadautan, ug sa pagkawala- matinuli sa kasingkasing. Kamo sa kanunay nagasupak sa Espiritu Santo. Ilang gibantayan ang mga tulomanon sa gawas, samtang dautan ang ilang mga kasingkasing ug puno sa makamatay nga kadautan.  Gipaila sila ni Esteban sa pagkamalditohan sa ilang mga amahan sa paglutos sa mga manalagna, sa pag-ingon, Inyong gipamatay sila nga nagpakita sa dili pa ang pag-anhi sa Usa ka matarung, kinsa kamo mao na karon ang nagabudhi ug mga mamumuno.  

Napungot ang pangulong mga pari ug mga pangulo samtang ang yano, makasamad nga kamatuoran gisulti; ug ilang gidam-agan si Esteban. Ang kahayag sa langit nagasidlak ibabaw kaniya, ug samtang siya nagahangad sa langit, usa ka panan-awon sa himaya sa Dios gihatag kaniya, ug ang mga manolonda naglupad ibabaw kaniya. Nagtuaw siya, Ania karon akong nakita ang langit nga naablihan, ug ang Anak sa Tawo nagatindog sa toong kamot sa Dios. Ang mga tawo dili maminaw kaniya. Nagasinggit sila sa makusog nga tingog, ug nanabon sa ilang mga dalunggan, ug midalagan  pag-usa ngadto kaniya, ug gipagawas siya sa ciudad, ug gibato siya. Ug miluhod si Esteban,  ug mituaw sa makusog nga tingog, Ginoo, ayaw sila pakasad-a niini.

Akong nakita si Esteban nga usa ka gamhanang tawo sa Dios, sa pinasahe gituboy aron sa pagkuha sa importante nga dapit sa iglesia.  Nalipay si Satanas sa pagbato kang Esteban hangtud namatay; kay siya nahibalo nga daku kaayo ang kasubanan sa mga tinon-an bahin sa iyang kamatayon. Apan hamubo lamang ang pagdaug ni Satanas; kay may usa nga nagatindog niadto nga panon, nagasaksi sa kamatayon ni Esteban nga kaniya magpadayag si Jesus. Bisan og wala siya moapil sa pagbato kang Esteban, apan mitugot siya sa iyang kamatayon. Si Saulo maibugon sa paglutos sa iglesia sa Dios, nangita kanila, nagdakop kanila sa ilang mga balay, ug nagtugyan kanila ngadto sa mopatay kanila. Gigamit ni Satanas si Saulo sa pagka-epektibo. Apan ang Dios makaputol sa gahum sa Yawa, ug magpahigawas kanila nga mga bihag niya. Malaamon nga tawo si Saulo, ug madaugon si Satanas sa paggamit sa iyang mga hiyas aron pagtabang kaniya sa rebelyon batok sa Anak sa Dios, ug kadtong nanagpanuo kaniya.  Apan gipili ni Jesus si Saulo ingon nga sudlanan nga pinili sa pagwali sa iyang  ngalan, sa pagpalig-on sa mga tinon-an sa ilang bulohaton, ug labaw pa nga mokuha sa dapit ni Esteban. Dakung tinahud si Saulo sa mga Judio. Ang iyang kakugi ug kaalam nakapahimuot kanila ug nakapalisang sa daghang mga tinon-an.

Tan-awa sa Buhat cap. 6 & 7.

CAPITULO 14
Ang Pagkakabig ni Saulo

Samtang nagpanaw si Saulo ngadto sa Damasco uban sa mga sulat sa katungod  pagdakop sa mga lalake ug mga babaye nga nagwali kang Jesus, ug pagdala kanila nga ginapus ngadto sa Jerusalem, ang dautang mga manolonda nangalipay sa palibut niya. Apan samtang naglakaw siya, kalit lang may usa ka kahayag gikan sa langit nga misidlak palibut kaniya, nga nakapalayas sa dautang mga manolonda, ug nakapalup-og dayon kang Saulo sa yuta. Iyang nadunggan ang tingog nga nagaingon, Saulo, Saulo, nganong gilutos mo ako? Nangutana si Saulo, Kinsa ka man, Ginoo?  Ug miingon ang Ginoo, ako mao si Jesus nga imong ginalutos. Malisud alang kanimo ang pagpatid sa mga tunok.  Ug mikurog si Saulo ug sa kahibulong nag-ingon, Ginoo, unsa ba ang buot mo nga akong pagabuhaton? Ug miingon ang Ginoo, Tumindog ka ug lakaw ngadto sa ciudad, ug igasulti kini kanimo kong unsa ang imong pagabuhaton.

Ang mga kauban niya nanagtindog nga wala makatingog, sa pagpaminaw sa usa ka tingog, apan wala silay nakita nga tawo.  Sa paglabay na sa kahayag, ug pagbarug ni Saulo, ug pag-abli sa iyang mga mata, wala siyay tawo nga nakita. Ang himaya sa kahayag sa langit nagabuta kaniya. Ilang gikuptan siya sa kamot, ug gidala ngadto sa Damasco, ug didto siya sulod sa tulo ka adlaw nga dili makakita, ug wala siya mokaon o moinom. Ang Ginoo nagpadala sa iyang manolonda ngadto sa usa sa mga tawo nga unta iyang bihagon, ug nagpadayag kaniya sa panan-awon nga kinahanglan moadto siya sa usa ka dalan nga gitawag og matul-id, ug mangutana sa balay  ni Judas sa usa ka tawo nga gitawag og Saulo nga taga Tarsis; kay ania karon, nagaampo siya, ug iyang nakita sa panan-awon  ang usa ka tawo nga ginganlan og Ananias nga misulod, ug gitapin-an siya sa iyang mga kamot, aron siya makakita.

Nahadlok si Ananias nga tingali may mga sayop niining butanga, ug nagsugod sa pagsulti sa Ginoo sa iyang nadunggan bahin kang Saulo. Apan miingon ang Ginoo ngadto kang Ananias, Lumakaw ka; kay usa siya ka pinili nga sudlanan alang kanako, aron magdala sa akong ngalan atubangan sa mga Hentil, ug mga hari, ug sa mga anak sa Israel. Kay ako magapakita kaniya kong unsa kadaku nga mga butang nga kinahanglan iyang antuson tungod sa akong ngalan. Gisunod ni Ananias ang kamandoan sa Ginoo, ug misulod sa usa ka balay, ug nagpandong sa iyang mga kamot kaniya, sa pag-ingon, Igsoon Saulo, ang Ginoo, bisan si Jesus, nga mipakita kanimo sa dalan nga imong giagi-an padulong dinhi, nagpadala kanako, aron mahiuli ang  imong panan-aw, ug mapuno ikaw sa Espiritu Santo.

Diha-diha nakakita pagbalik si Saulo, mitindog, ug nagpabautismo. Dayon iyang giwali si Cristo sa mga sinagoga, nga siya mao ang Anak sa Dios. Ang tanang nakadungog kaniya nahibulong ug nangutana,  Dili ba kini siya mao ang nagpatay sa mga nagtawag niini nga ngalan didto sa Jerusalem?  ug mianhi dinhi sa mao nga katuyoan, aron iyang gapuson sila ug dad-on ngadto sa pangulong mga sacerdote. Apan nagdugang ang kakusganon ni Saulo, ug nakapalibug sa mga Judio. Nasamok na usab sila. Nag-asoy si Saulo sa iyang kasinatian bahin sa gahum sa Espiritu Santo. Ang tanan nasinati sa kamatuoran sa pakigbatok ni Saulo kang Jesus, ug sa iyang kadasig sa pagpangdakop sa tanan ug pagpatay sa tanan nga nagatuo sa iyang ngalan. Ang iyang milagroso nga pagkakabig nakapatuo sa daghan nga si Jesus mao ang Anak sa Dios. Nag-asoy si Saulo sa iyang kasinatian, nga samtang siya nanglutos ngadto sa kamatayon, naggapus ug nagbilanggo, sa mga lalake ug mga babaye, samtang siya nagpanaw padulong sa Damasco, kalit lang may kahayag gikan sa langit  nga midan-ag palibut kaniya, ug si Jesus gipadayag kaniya, ug nagtudlo kaniya nga siya mao ang Anak sa Dios. Samtang nagwali sa kusganon si Saulo kang Jesus, may daku siya nga kabuyoan. May kahibalo siya sa kasulatan, ug human sa iyang pagkakabig usa ka balaang kahayag midan-ag sa mga tagna bahin kang Jesus, nga nakahimo kaniya sa pagpasabut sa katin-aw ug kamaisugon sa kamatuoran, ug sa pagtarung sa bisan unsa nga paghiwi  sa kasulatan. Uban sa Espiritu sa Dios, sa katin-aw ug kakusganon  nagpasabut  sa mga naminaw pinaagi sa mga tagna sa unang pag-anhi ni Cristo, ug sa pagpakita kanila nga natuman ang kasulatan, nga nagpasabut sa mga pag-antus, kamatayon ug sa pagkabanhaw ni Cristo.

Tan-awa sa Buhat cap. 9.

CAPITULO 15
Ang mga Judio Nakahukom sa 
Pagpatay kang Pablo

Ang pangulong mga pari ug mga pangulo naukay sa pagdumot kang Pablo, samtang ilang nakita ang epekto sa pag-asoy sa iyang kasinatian. Ilang nakita nga maisugon siya nga nagwali  kang Jesus, ug pagbuhat og mga milagro sa iyang ngalan,  ug kadto nga mga panon naminaw kaniya, ug mibiya sa ilang mga tradisyon, ug nagtan-aw  kanila ingon nga mga mamumuno sa Anak sa Dios. Nangasuko sila, ug nagtigum sila aron magsabut-sabut  kong unsay ilang buhaton sa pagpahunong sa kasaba.  Nagkasabut sila nga ang bugtong paagi mao ang pagpatay kang Pablo. Ug nahibalo ang Dios sa ilang katuyoan, ug may mga manolonda nga gipabantay kaniya, aron siya magpabilin nga buhi ug magtuman sa iyang bulohaton, ug sa pag-antus alang sa ngalan ni Jesus.

Gipahibalo si Pablo nga ang mga Judio buot mopatay kaniya. Gimandoan ni Satanas ang dili matinuhoon nga mga Judio sa pagbantay sa mga ganghaan sa Damasco adlaw ug gabii, aron sa pag-agi ni Pablo, ila dayon siya patyon. Apan ang mga tinon-an panahon sa kagabhion mitonton kaniya sakay sa basket agi sa paril. Naulawan ang mga Judio sa ilang kapakyas, ug gilupig ang tuyo ni Satanas. Ug miadto si Pablo sa Jerusalem aron motipon sa mga tinon-an apan nahadlok silang tanan kaniya. Dili sila makatuo nga usa na siya ka tinon-an. Gipangita siya sa mga Judio sa Damasco aron patyon, ug dili modawat kaniya ang iyang mga igsoon; apan gikuha siya ni Barnabas, ug gidala ngadto sa mga apostoles, ug nagpamatuod  kanila kong sa unsang paagi iyang nakita ang Ginoo sa dalan, ug nagwali siya sa maisugon didto sa Damasco sa ngalan ni Jesus.

Apan gipadasig ni Satanas ang mga Judio sa pagpatay kang Pablo, ug gisugo siya ni Jesus sa pagbiya sa Jerusalem. Ug sa iyang pag-adto sa ubang ciudad sa pagwali kang Jesus, ug pagbuhat og mga milagro, daghan ang nangakabig, ug sa pagka-ayo sa usa ka tawo nga bakol sukad pa sa pagkabata, ang mga tawo nga nagsimba og mga adios-dios halos mohalad  ngadto sa mga tinon-an. Naguol si Pablo ug nagsulti kanila nga mga tawo lamang sila, ug kinahanglan ilang simbahon ang Dios nga nagbuhat sa langit ug yuta, ug ang dagat, ug sa tanang butang nga ania dinhi.  Gibayaw ni Pablo ang Dios sa ilang atubangan; apan naglisud siya sa pagpugong sa mga tawo. Ang unang kahibalo  sa pagtoo sa matuod nga Dios, ug sa pagsimba ug pagpasidungog nga angay sa iyang ngalan nahulma sa ilang mga hunahuna; ug sa ilang pagpaminaw kang Pablo, giawhag ni Satanas ang dili matinuhoon nga mga Judio sa ubang mga ciudad sa pagsunod-sunod kang Pablo aron ilang guba-on ang maayong binuhatan nga iyang nahimo. Naukay  ang mga Judio, ug nagpasilaob sa mga hunahuna sa mga masimbahon og mga dios-dios pinaagi sa paghimo og bakak nga mga taho batok kang Pablo. Ang kahibulong ug pagdayeg sa mga tawo nausab ngadto sa pagdumot, ug kadtong andam na unta mosimba sa mga tinon-an, nagbato kang Pablo, ug nagpagawas kang Pablo sa ciudad, sa pagtuo nga patay na siya. Apan samtang nagtindog ang mga tinon-an palibut kang Pagblo, ug nagbangotan, nalipay sa hilabihan  nga mitindog siya, ug miuban kanila ngadto sa ciudad.

Samtang nagwali si Pablo kang Jesus, usa ka babaye nga may espiritu sa pagpanag-an misunod kanila, nga nagahilak. Kining mga tawhana mga sulogoon sa labing hataas nga Dios, nga nagtudlo kanamo sa dalan sa kaluwasan. Busa nag-uban-uban siya sa mga tinon-an sa daghang mga adlaw. Apan naguol si Pablo; kay kining paghilak nakapatipas sa mga hunahuna sa katawhan gikan sa kamatuoran. Ang tumong ni Satanas sa pagpakuyog-kuyog niining babaye  mao ang pagguba sa kabuyoan sa mga tinon-an.  Apan nasamok ang pagbati ni Pablo, ug iyang giatubang ang babaye, ug gimandoan ang espiritu, Ako naghingilin kanimo sa ngalan ni Cristo Jesus paggawas kaniya, ug nabadlong ang dautang espiritu, ug mibiya sa babaye.

Ang iyang mga agalon nalipay nga nagsinggit-singgit siya sa pagsunod sa mga tinon-an, apan sa pagbiya na sa dautang espiritu kaniya, ilang nakita siya nga nahimong malomo nga tinon-an ni Cristo, nangasuko sila. Nakatigum sila sa daghang salapi pinaagi sa iyang pagpanagna, apan nawala na ang ilang paglaum. Napakyas ang tumong ni Satanas; apan ang ilang mga sulogoon midakup kang Pablo ug gidala siya ngadto sa mercado, ngadto sa mga pangulo, ngadto sa mga maghuhukom, sa pag-ingon, Kining mga tawhana nga mga Judio nakasamok kaayo sa atong ciudad. Ug mialsa ang panon sa katawhan batok kanila,  gigisi sa mga maghuhukom ang ilang mga bisti, ug nagsugo nga pabunalan sila. Ug sa daghan na sila og labod, gibilanggo sila, ug gimandoan ang mga bantay sa pagsiguro kanila, nga sa pagkadawat nila sa maong kamandoan, ila pa gayud gibutang sila sa kinasuokan nga dapit sa bilanggoan, ug giga-id ang ilang mga tiil sa mga haligi. Apan giubanan sila sa mga manolonda sa Dios sulod sa mga paril sa bilanggoan. Ang ilang pagkabilanggo nag-asoy sa himaya sa Dios, ug nagpakita sa mga tawo nga ang Dios diha sa bulohaton, ug uban sa iyang pinili nga mga sulogoon,  nauyog ang paril sa bilanggoan, ug ang lig-on nga mga rehas nga puthaw sayon ra niya ma-abli. 

Sa tungang gabii si Pablo ug Silas nag-ampo, ug nag-awit sa mga  pagdayeg sa Dios, ug kalit lang miabut ang dakung linog, nga nakauyog sa mga patukoranan sa bilanggoan; ug akong nakita nga ang mga manolonda sa Dios mihubad dayon sa mga gapus sa ilang mga kamot. Nahig-mata ang bantay sa bilanggoan ug nalisang  sa iyang pagkakita sa naabli nga nga pultahan. Naghunahuna siya nga nanggawas na ang mga binilanggo, ug masilotan siya sa kamatayon. Ug sa hapit na siya magpatay sa iyang kaugalingon, misinggit si Pablo sa makusog nga tingog, sa pag-ingon, Ayaw dauta ang imong kaugalingon, kay ania ra kami dinhi. Gitandog sa gahum sa Dios ang pagbati sa bantay sa bilanggoan. Nagpatawag siya og suga, ug misulod, nga nagkurog, ug miyaob atubangan ni Pablo ug Silas, ug iyang gipagawas sila, ug miingon, Mga ginoo unsay akong buhaton aron maluwas? Ug miingon sila, Tumuo ka kang Ginoong Jesucristo, ug maluwas ikaw, ug ang imong panimalay. Dayon, gitigum sa bantay sa bilanggoan ang tibook niyang panimalay, ug miwali si Pablo kanila kang Jesus. Ang kasingkasing niini nga bantay nahiusa sa kasingkasing niadtong mga igsoon, ug ilang gihugasan ang ilang mga labod, ug siya, uban sa iyang panimalay gibautismohan niadtong gabhiona. Dayon iyang gipakaon sila, ug nagmaya, sa pagtuo sa Dios, uban sa iyang tibook panimalay.

Ang katingalahang balita mikaylap sa halayo nga mga dapit bahin sa mahimayaon nga gahum sa Dios nga napakita sa pagkaabli sa mga pultahan sa bilanggoan, ug sa pagkakabig ug pagpabautismo sa bantay sa bilanggoan ug sa iyang pamilya. Nadunggan sa mga pangulo kining mga butanga, ug nangahadlok sila, ug gipasugoan ang bantay sa bilanggoan, sa pagpapahawa kang Pablo ug Silas.  Apan dili mobiya si Pablo sa bilanggoan sa hilum. Miingon siya kanila, Ila kami gibunalan sa dayag nga wala mahukmi nga walay sala, ingon nga mga Romanhon ug gibilanggo; ug karon ila lang kami buhian sa hilum? Dili, dili gayud; apan paanhi-a sila, ug ipakuha kami diri sa sulod. Dili buot si Pablo ug Silas  nga tago-an lamang ang pagpaila sa gahum sa Dios. Gisulti sa mga sarhento kini nga mga pulong ngadto sa mga maghuhukom; ug nangahadlok sila sa pagkahibalo nga mga  Romanhon diay sila.  Ug sila miadto ug nangita kanila, ug gipadala sa gawas, ug naghangyo kanila sa pagbiya sa ciudad.							    Tan-awa sa Buhat cap. 14 &16. 									                              									                                    CAPITULO 16

                           Mibisita si Pablo sa Jerusalem

Wala madugay sa pagkakabig ni Pablo mibisita siya sa Jerusalem , ug nagwali kang Jesus, ug ang kahibulongan sa iyang gracia. Iyang giasoy ang milagro sa  iyang pagkakabig, nga nakapasuko sa mga pari, ug mga pangulo, ug naghandum sila sa pagpatay kaniya. Apan aron maluwas ang iyang kinabuhi mipakita pag-usab si Jesus kaniya pinaagi sa usa ka panan-awon samtang nag-ampo siya, sa pag-ingon kaniya, Gawas sa madali sa Jerusalem; kay dili sila modawat sa imong pamatuod bahin kanako. Mainiton nga nagpakilooy si Pablo kang Jesus, sa pag-ingon, Ginoo, nahibalo sila nga ila akong gibilanggo, gibunalan sa matag usa ka sinagoga sila nga nanagpanuo kanimo. Ug sa pag-ula sa dugo sa sinakit nga Esteban, nagtindog ako sa tapad ug nagtugot sa pagpatay kaniya , ug nagtipig sa mga bisti niadtong nagpatay kaniya. Naghunahuna si Pablo nga ang mga Judio sa Jerusalem dili makaantus sa iyang pamatuod; sa pagkaagi nga ilang mailhan ang dakung kausaban kaniya nga nahimo lamang pinaagi sa gahum sa Dios.  Apan miingon si Jesus kaniya, Lakaw, kay akong ipadala ikaw ngadto sa halayo ngadto sa mga Hentil. 

Sa wala na didto si Pablo sa Jerusalem, nakasulat siya sa daghang mga sulat ngadto sa nagkalainlaing mga dapit, sa pag-asoy sa iyang kasinatian, ug nagdala sa kusganon nga pamatuod. Apan ang uban nanglimbasug sa pagguba  sa kabuyoan niadtong mga sulata. Ilang giila nga ang iyang mga sulat bug-at ug gamhanan; apan nagpamatuod nga sa kaluyahon sa iyang panglawas, ug dili makapahimuot sa iyang pagpanulti.

Akong nakita nga si Pablo usa ka maalamon nga tawo, ug ang iyang kaalam ug mga panglihok nakapahimuot sa mga naminaw. Ang maalam nga mga tawo nahimuot sa iyang kahibalo, ug daghan kanila ang nanagpanuo kang Jesus. Sa atubangan sa mga hari ug sa dagkung mga katiguman, larino kaayo siya sa iyang pagpanulti nga makapaubos sa tanan sa iyang atubangan. Nakapasuko kini kaayo sa mga kaparian ug mga anciano. Andam kaayo si Pablo nga makalantugi sa lawom nga mga pangatarungan, ug madali makapatuo sa mga tawo sa iyang pamahayag, sa labing habog nga mga panghunahuna, ug makahulagway kanila sa lawom nga mga kadatu sa gracia sa Dios, ug sa kahibulongang gugma ni Cristo. Dayon sa pagkayano iyang mapasabut ang kasarangan nga mga tawo, ug sa labing gamhanan nga paagi makaasoy sa iyang kaagi, nga makadasig kanila sa pagkahimong mainiton nga mga tinon-an ni Cristo.

Gipadayag sa Ginoo kang Pablo nga kinahanglan mobalik siya sa Jerusalem; didto siya paga-gapuson ug mag-antus alang sa iyang ngalan. Ug bisan nabilanggo siya sa dugayng panahon, ang Ginoo nagpadayon sa pagpadala sa iyang pinasahe nga bulohaton pinaagi kaniya.  Ang mga gapus ni Pablo nahimong  paagi sa pagmantala sa kahibalo kang Cristo, ug nakapahimaya sa Dios. Samtang siya gipadala ngadto sa nagkalainlaing mga ciudad alang sa pagbista kaniya, ang pagpamatuod bahin kang Jesus, ug ang makapasibut nga mga hitabo sa iyang pagkakabig giasoy atubangan sa mga hari ug mga gobernador, aron dili sila malabyan nga walay pagpamatuod bahin kang Jesus. Linibo ang nanagtuo kaniya  ug nagmaya sa iyang ngalan. Akong nakita nga ang pinasahe nga katuyoan sa Dios natuman sa pagpanaw ni Pablo  sa katubigan, nga ang mga tripolante sa barko nakasaksi sa gahum sa Dios pinaagi kang Pablo, ug ang mga pagano usab nakadungog sa ngalan ni Jesus, ug daghan ang nakabig sa iyang pagpanudlo, ug pinaagi sa pagsaksi sa mga milagro nga iyang nabuhat. Ang mga hari ug mga gobernador nadani sa iyang pangatarungan, ug maingon sa kadasig ug gahum sa Espiritu Santo, iyang giwali si Jesus, ug nag-asoy sa iyang makapasibut nga mga hitabo sa iyang kasinatian, pagtuo nga napasantup kanila nga si Jesus mao ang Anak sa Dios; ug samtang ang uban naghunahuna sa kahibulong, ug samtang sila naminaw kang Pablo, ang usa kanila nakaingon, Hapit ikaw makapasugot kanako sa pagkahimong Cristohanon. Apan naghunahuna sila  nga sa umaabut na lamang nga panahon ilang tagdon ang ilang nadunggan. Nagpahimulos si Satanas sa ilang paglangan, ug sa ilang walay pagtagad sa kahigayonan samtang humok pa ang ilang mga kasingkasing, kini nahimong walay katapusan. Nanggahi ang ilang mga kasingkasing.

Gipakitaan ako sa buhat ni Satanas sa iyang pagbuta sa mga mata sa mga Judio aron dili nila madawat si Jesus ingon nga ilang Manluluwas; ug sunod  sa pagmando kanila, pinaagi sa kasina tungod sa iyang gamhanang mga buhat, sa ilang handum sa pagpatay kaniya. Misulod si Satanas sa mga sumosunod ni Jesus, ug nagmando kanila sa pagbudhi kaniya ngadto sa ilang mga kamot, ug ilang gilansang ang Ginoo sa kinabuhi ug himaya.  Human sa pagkabanhaw ni Jesus, nagdugang-dugang ang mga sala sa mga Judio samtang ilang gisulayan pagtago ang kamatuoran sa pagkabanhaw, pinaagi sa pagsuhol og salapi sa Romanhong bantay sa pagmatuod sa bakak. Apan nadoble kadaku ang kasayuran bahin sa pagkabanhaw ni Jesus pinaagi sa pagkabanhaw sa usa ka pundok sa mga saksi nga nabanhaw uban kaniya. Mipakita si Jesus sa iyang mga tinon-an, ug ngadto sa kapin sa lima ka gatus sa usa ka panahon, samtang kadtong iyang gikauban nagpakita ngadto sa daghan sa pagpamatuod sa pagkabanhaw ni Jesus.

Gipadasig ni Satanas ang mga Judio sa pagrebelde  batok sa Dios, pinaagi sa pagdumili sa pagdawat  sa iyang Anak, ug sa pagmansa sa ilang mga kamot sa labing bililhong dugo sa paglansang kaniya. Bisan unsa ka gamhanan sa kamatuoran nga nahatag bahin kang Jesus ingon nga Anak sa Dios, ang Manunubos sa kalibutan; ilang gipatay siya, ug dili sila makadawat sa bisan unsa nga ebidencia  mahitungod kaniya. Ang ila lamang paglaum ug kalipay, sama sa pagkahulog ni Satanas, mao ang pagsulay sa pagdaug batok sa Anak sa Dios. Nagpadayon ang ilang rebelyon pinaagi sa paglutos sa mga tinon-an ni Cristo, ug sa pagpatay kanila. Walay bisan unsang butanga nga nakasamok sa ilang igdulongog sama sa ngalan ni Jesus nga ilang gilansang; ug nakahukom sila sa dili gayud pagpaminaw sa bisan unsa nga ebidencia pabor kaniya. Sama sa kahimtang ni Esteban, ingon nga ang Espiritu Santo nagpamatuod sa gamhanang nga ebidencia sa iyang pagka-Anak sa Dios, ilang gitakpan ang ilang mga dalunggan aron dili sila makatuo. Ug samtang giputos pa si Esteban sa himaya sa Dios, gibato nila siya hangtud namatay. Gigamhan kaayo ni Satanas ang mga mamumuno ni Jesus. Pinaagi sa dautang mga buhat ilang gipasakop ang ilang kaugalingon kang Satanas, ug pinaagi kanila iyang nagubot ug nasamok ang mga magtutuo kang Cristo. Nagbuhat siya pinaagi sa mga Judio sa pagpa-alsa sa mga hentil batok sa ngalan ni Jesus, ug batok sa iyang mga sumosunod, ug nagtuo sa iyang ngalan. Apan ang Dios nagpadala sa iyang mga manolonda sa pagpalig-on sa mga tinon-an alang sa ilang bulohaton, aron sila magpamatuod bahin sa mga butang nga ilang nakita ug nadungog, ug sa katapusan sa ilang kalig-on, nagselyo sa ilang pamatuod uban sa ilang dugo.

Nagmaya si Satanas nga nasiguro sa iyang lit-ag ang mga Judio. Nagpadayon gihapon sila sa ilang walay pulos nga mga buhat, sa mga mga paghalad ug mga tulomanon. Samtang nagbitay si Jesus didto sa krus, ug mituaw, Natapus na, ang tabil sa templo napikas, gikan sa ibabaw hangtud sa ubos, sa pagpasabut nga ang Dios dili na makigtabo sa mga sacerdote didto sa templo, sa pagdawat sa ilang mga halad ug mga tulomanon; ug usab sa pagpakita nga ang bongbong nga naghawa nahugno na tali sa mga Judio ug mga Hentil. Si Jesus naghimo sa iyang kaugalingon ingon nga usa ka halad alang sa duha, ug kon kini magaluwas, kinahanglan ang duha ka mga habig motuo kang Jesus nga mao lamang ang bugtong halad alang sa sala, ug ang Manluluwas sa kalibutan.

Samtang nagbitay si Jesus didto sa krus, samtang usa ka sundalo ang nagdugkal sa iyang kilid sa usa ka bangkaw, miagas ang dugo ug tubig, sa duha ka tin-aw nga pagtubod, ang usa dugo, ang usa tubig nga tin-aw.  Ang dugo magahugas sa mga sala niadtong motuo sa iyang ngalan. Ang tubig nagrepresentar niadtong buhing tubig nga mabatonan pinaagi kang Jesus aron paghatag sa kinabuhi ngadto sa motuo.

Tan-awa sa  Mateo 27:51; Juan 19:34; Buhat cap. 24 & 26.

CAPITULO 17
Ang Dakung Apostasiya o Pagkahimulag
Gikan sa Kamatuoran

Gidala ako ngadto  sa umaabut nga panahon nga ang mga pagano nga nagsimba sa mga dios-dios bangis nga naglutos sa mga Cristohanon, ug nagpatay kanila. Mibaha ang dugo. Ang mga dungganon, mga maalamon, ug ang yano nga mga tawo, gipamatay sa walay kukalooy.  Ang dato nga mga pamilya nahimong mga kabus tungod kay dili sila motahan sa ilang relihiyon. Bisan pa sa paglutos ug mga pag-antus milahutay kadtong mga Cristohanon, wala nila ipaubos ang sulondan. Nagpabilin sila sa kaputli sa ilang relihiyon. Akong nakita nga nalipay si Satanas ug nakadaug ibabaw sa mga pag-antus  sa katawhan sa Dios. Apan daku ang kalipay sa Dios sa iyang matinumanon nga mga martir, ug daku kaayo ang iyang paghigugma sa  mga Cristohanon nga nagkinabuhi niadtong makalilisang nga panahon; kay andam sila sa pag-antus alang kanako. Ang matag pag-antus nga ilang gilahutay nakadugang sa ilang ganti sa langit. Ug bisan nalipay si Satanas tungod sa pag-antus  sa mga balaan, wala kini makapatagbaw kaniya. Buot siya nga mogahum sa hunahuna ug sa lawas. Ang mga pag-antus nga gilahutay niadtong mga Cristohanon  nakadugang sa ilang pagpaduol sa Ginoo, ug naghatud kanila sa paghigugmaay sa usa ug usa, ug nakahimo kanila sa pagkahadlok  sa pagpasubo kaniya.  Naghandum si Satanas sa paggiya kanila sa pagpasubo sa Dios; dayon mawad-an sila sa ilang kusog, kalig-on ug kusog. Bisan og linibo ang gipamatay, apan ang uban mipuli sa ilang dapit. Nakita ko si Satanas nga nawad-an sa iyang ginsakopan, ug bisan sila nag-antus sa paglutos ug kamatayon, apan sila nalig-on ngadto kang JesuCristo, nga nahimong mga sakop sa iyang gingharian, ug iyang gimugna ang mga plano sa labaw pa ka malampuson nga pakigaway  batok sa kagamhanan sa Dios, ug pagguba sa iglesia.  Iyang gigiyahan kadtong mga pagano nga nagsimba og mga diosdios sa paghupot bahin sa Cristohanong pagtoo. Nag-angkon sila sa pagtuo sa paglansang ug pagkabanhaw ni Cristo, nga walay pagkausab sa kasingkasing, ug nagsugyot sa pakighiusa sa mga sumosunod ni Jesus. O pagka-makapalisang nga piligro sa iglesia! Panahon kadto sa kahigwaos sa utoknon nga kahigwaos. Ang uban naghunahuna nga kong manaug sila ug makighiusa niadtong mga nagsimba og mga diosdios nga misagop sa pila ka bahin sa Cristohanong pagtoo, mahimo kining paagi sa pagkabig kanila.  Nagtinguha si Satanas sa paghugaw sa mga doctrina sa Biblia. Sa katapusan akong nakita nga napaubos ang sulondan, ug ang mga pagano nakighiusa sa mga Cristohanon. Mga magsisimba sila  sa mga diosdios,  ug bisan nag-angkon sila nga mga Cristohanon, ilang gidala ang ilang pagkamaki-diosdios. Ila lamang giusab ang dagway sa mga butang nga ilang gisimba ngadto sa mga linilok nga dagway sa mga balaan, ug bisan pa gani sa dagway ni Cristo, ug ni Maria ang inahan ni Jesus.  Anam-anam nakighiusa ang mga Cristohanon kanila, ug nahugawan ang Cristohanong relihiyon, ug nawad-an ang iglesia sa kaputli ug gahum. Ang uban nagdumili sa pakighiusa kanila ug milahutay sila sa ilang kaputli, ug nagsimba sa Dios lamang. Dili sila moyukbo sa bisan unsa nga dagway sa bisan unsang butanga sa kalangitan, ug dinhi sa yuta.

Nalipay si Satanas bahin sa pagkahulog sa daghan kaayo, ug dayon iyang giukay ang nahulog nga iglesia sa pagpugos niadtong milahutay sa kaputli sa ilang relihiyon, sa pag-apil sa ilang mga ceremonias ug sa pagsimba sa mga diosdios, o sa pagpatay kanila. Gidagkotan na pag-usab ang mga kalayo sa paglutos batok sa matuod nga iglesia ni Jesucristo, ug minilyon ang gipamatay sa walay kukalooy.

Gipakita kini  kanako niining mosunod nga hulagway: Usa ka dakung panon sa mga pagano nga nagsimba og mga diosdios nagpas-an og usa ka itom nga bandila nga may hulagway sa adlaw, bulan ug mga btioon.  Daw hilabihan kabangis ug kasuko sa maong panon. Dayon gipakitaan ako sa laing pundok nga nagdala sa usa ka lubos puti nga bandera, ug niini nasulat ang pulong Putli, ug Pagkabalaan ngadto sa Ginoo. Ang ilang mga dagway namarkahan sa kalig-on ug sa langitnong kamatinguhaon.  Akong nakita ang pagano nga mga nagsimba og mga diosdios nga miduol kanila, ug daghan kaayo ang  gipamatay. Nangahanaw ang mga Cristohanon gikan kanila; apan nag-anam kasuod ang mga Cristohanon sa  pagka-usa, ug gihugtan pagkupot ang bandila. Samtang daghan ang nangatumba, ang uban nagdinasigay palibut sa bandila ug nagpuli sa ilang mga dapit.

Akong nakita ang panon sa mga nagasimba og mga diosdios nga nagkatigum sa pagsabutsabut. Napakyas sila sa pagpasugot sa mga Cristohanon, ug nagkasabut sila sa usa ka plano. Akong nakita sila nga nagpaubos sa ilang bandila, ug ilang giduol kadtong lig-on nga panon sa mga Cristohanon, ug naghimo og mga sugyot ngadto kanila. Gisalikway dayon ang ilang unang sugyot.  Dayon akong  nakita ang mga Cristohanon nga nagtigum sa pagsabutsabut.  Ang uban nagsugyot nga ilang ipaubos ang bandila, modawat sa mga sugyot, ug magluwas sa ilang mga kinabuhi, ug sa katapusan makaangkon sila sa kusog sa pagpataas sa bandila taliwala sa mga pagano nga nagsimba og mga diosdios. Apan ang uban dili magpasakop niini nga plano, kondili hugot nga nagpili sa pagpakamatay nga magkupot sa ilang bandila, kay sa magpaubos niini.  Dayon akong nakita nga daghan sa mga Cristohanon magpaubos sa bandila, ug makighiusa sa mga pagano; samtang ang mga kusganon ug malig-on sa pagbarug miilog sa bandila ug nagpataas niini pagusab. Akong nakita ang uban nga mipahawa sa panon niadtong nagdala sa putli nga bandila, ug miipon sila ubos sa itom nga bandila, aron sa paglutos niadtong nagdala sa puti nga bandila, ug daghan ang gipamatay; apan ang puti nga bandila gikuptan sa hataas, ug ang mga tawo  gipabarug sa paglaban palibut niini. 

Ang mga Judio nga unang nagpasuko sa mga pagano batok kang Jesus, dili makaikyas.  Sa lawak-hukmanan ang napungot nga mga Judio misinggit, samtang nag-alang-alang si Pilato sa paghukom kang Jesus, Ang iyang dugo ipaangkon kanamo ug sa among mga anak. Ang rasa sa mga Judio nakasinati sa katumanan niining makalilisang nga tunglo nga ilang gipahinungod kanila. Ang mga pagano ug kadtong gitawag og mga Cristohanon parihas nga ilang mga kaaway. Kadtong nag-angkon nga mga Cristohanon, sa ilang kaikag alang sa krus ni Cristo, tungod sa mga Judio nga naglansang kang Jesus, naghunahuna nga sa magkadaghan ang ilang pag-antus, modaku ang ilang pagpahamuot sa Dios; ug daghan sa dili matinuhoon nga mga Judio gipamatay, samtang ang uban gipalayas ngadto sa nagkalainlaing mga dapit, ug gisilotan sa bisan unsa nga paagi sa pagsilot.

Ang dugo ni Cristo, ug sa mga tinon-an, nga ilang gipamatay, napahanungod kanila, ug giduaw sila sa makalilisang nga mga paghukom.  Ang tunglo sa Dios nagsunod-sunod kanila, ug sila nahimong hisgutanan nga kaulawan sa mga pagano ug ngadto sa mga Cristohanon.  Gisalikway sila, gipakaulawan ug gidumtan, samtang napahamtang kanila ang dungog ni Cain.  Apan akong nakita nga ang Dios sa kahibulongan nanalipod niining mga tawhana, ug nagkatag kanila  sa tibook kalibutan, aron tan-awaon sila nga pinasahe nga giduaw sa tunglo gikan sa Dios. Akong nakita nga gisalikway sa Dios ang mga Judio ingon nga usa ka nasud; apan may bahin kanila nga magisi sa tabil gikan sa ilang mga kasingkasing. Ang uban makakita pa nga natuman gayud ang tagna bahin kanila, ug ilang dawaton si Jesus ingon nga Manluluwas sa kalibutan, ug makakita sa dakung kasalanan sa ilang nasud sa pagsalikway kang Jesus,  ug sa paglansang kaniya. May mga Judio nga makabig; apan ingon nga usa ka nasud isalikway sila sa Dios sa dayon.

CAPITULO 18
Ang Misteryo sa Pagpakasala

Sa tanang panahon maoy tumong ni Satanas ang pagpabulag sa mga hunahuna sa katawhan gikan kang Jesus ngadto sa tawo, ug sa pagguba sa pagkautangan sa matag usa ka tawo. Napakyas si Satanas sa iyang plano sa pagsulay sa Anak sa Dios. Milampus siya pag-ayo sa iyang pagduol sa nahulog nga tawo. Gihugawan ang doctrina sa Cristianidad. Ang mga papa ug mga kaparian naghunahuna sa pagkuha sa hataas nga pangatungdanan, ug nagtudlo sa mga tawo sa pagtan-aw kanila alang sa pagpasaylo sa ilang mga sala, sa baylo nga motutok kang Cristo alang sa ilang kaugalingon. Gililong ang Biblia kanila, aron sa pagtago sa mga kamatuoran  nga maghukom kanila.

Hingpit nga nalimbongan ang mga tawo.  Gitudloan sila nga ang mga papa ug mga pari maoy mga representante ni Cristo, nga sa tinuod mga representante man sila ni Satanas; ug kong moyukbo sila kanila, nagsimba sila kang Satanas. Naghandum ang mga tawo sa Biblia; apan gihunahuna sa mga pari nga piligro alang kanila ang pagbaton sa pulong sa Dios kon sila ang mobasa, basi mahayagan sila, ug masuta ang ilang mga sala. Ang mga tawo gitudloan sa pagtanaw ngadto niining mga limbongan, ug sa pagdawat sa ilang mga pulong, ingon nga gikan sa baba sa Dios. Ilang gikuptan kana nga gahum sa hunahuna nga ang Dios lamang ang magakupot. Ug kong may mangahas sa pagsunod sa ilang kaugalingong mga pagtuo, dumtan sila sa sama nga pagdumot ni Satanas ug sa mga Judio kang Jesus, ug ang nagkupot sa pangagamhanan uhawon alang sa ilang dugo. Gipakitaan ako sa usa ka panahon nga si Satanas sa pinasahe midaug. Panon sa mga Cristohanon gipamatay sa makalilisang nga paagi kay ila man gilabanan ang kaputli sa ilang relihiyon.

Gidumtan ang Biblia, ug gipaningkamotan gayud ang pagdili  sa mga tawo sa pagbaton sa bililhong pulong sa Dios. Gidili ang pagbasa sa Biblia uban sa hulga sa kamatayon, ug ang tanang kopya sa balaang Libro nga makit-an gisunog. Apan akong nakita nga ang Dios sa pinasahe nagbantay alang sa iyang pulong. Iyang gipanalipdan kini.  Sa nagkalainlaing mga panahon diyutay nalang kaayo ang kopya sa Biblia, apan ang Dios wala motugot nga mawala ang iyang pulong. Ug sa katapusang mga adlaw, padagsangon ang mga kopya sa Biblia aron ang matag pamilya makabaton niini. Akong nakita nga sa diyutay nalang kaayo ang kopya sa Biblia, bililhon kaayo kini ug makalipay sa mga gilutos nga mga sumosunod ni Jesus. Gibasa kini sa labing tago nga paagi, ug kadtong nakabaton niining hataas nga pribilihiyo nagbati nga may pakigsulti sila sa Dios, uban sa iyang Anak nga Jesus, ug uban sa iyang mga tinon-an.  Apan kining bulahan nga pribilihiyo nakapakutlo sa daghang kinabuhi. Kong makaplagan sila nga nagbasa, kuhaon sila gikan sa ilang gibasahan sa balaang Pulong ngadto sa tadtaran, sa bitayan, o ngadto sa mga bilanggoan aron mamatay sa kagutom.

Dili makababag si Satanas sa plano sa kaluwasan. Si Jesus gilansang, ug nabuhi pag-usab sa ikatulo ka adlaw. Iyang gisultihan ang iyang mga manolonda nga iyang pasultihon ang paglansang ug pagkabanhaw  ngadto sa iyang bintaha. Andam siya nga kadtong nag-angkon sa pagtoo kang Jesus kinahanglan motuo nga ang mga balaod nga nagamando sa  mga halad sa Judio nahunong na sa pagkamatay ni Cristo, ug kong iya pa mapadak-an sila, iyang patuhoon sila  nga ang balaod sa napulo ka sugo namatay usab uban kang Cristo.

Akong nakita  nga daghan ang andam mosugot  niining paagi ni Satanas. Ang tibook langit natandog sa kasuko, sa ilang pagtan-aw nga ang balaang balaod sa Dios gitumban sa ilang mga tiil. Si Jesus ug ang tanang langitnong panon nasinati sa kinaiyahan sa balaod sa Dios, nahibalo sila nga dili kini niya ilisan o wagtangon.  Ang walay kalauman nga kahimtang sa tawo nakapasubo pag-ayo sa langit, ug nakapalihok kang Jesus sa pagtanyag sa pagpakamatay alang sa mga malapason sa balaang balaod sa Dios. Kong mahanaw pa ang iyang balaod, ang tawo maluwas unta  nga walay pagpakamatay ni Jesus. Ang kamatayon ni Cristo wala magbungkag  sa balaod sa iyang Amahan; kondili iya kini gipadaku ug gipasidunggan, ug gimando ang pagtuman sa tanang balaang kalagdaan niini. Kong nagpabilin pa unta ang iglesia  nga putli ug lig-on, dili unta sila malimbongan ni Satanas, ug maghatud kanila sa pagyatak sa balaod sa Dios. Sa iyang maisugon nga plano, giataki ni Satanas ang patukoranan sa pang-gobyerno sa Dios  sa langit ug sa yuta. Ang iyang pagrebelde maoy nakapalayas kaniya gikan sa langit. Human sa iyang pagrebelde, aron sa pagluwas sa iyang kaugalingon, naghandum siya nga usbon sa Dios ang iyang balaod; apan giingnan sa Dios si Satanas, atubangan sa tibook panon sa langit, nga dili mausab ang iyang balaod. Nahibalo si Satanas nga kong iyang mapalapas  ang uban sa balaod sa Dios  iyang masiguro sila; kay ang matag usa nga molapas sa balaod kinahanglan mamatay.

Nakahukom si Satanas sa pagdugang pa. Iyang gisultihan ang iyang mga manolonda nga ang uban madasigon kaayo bahin sa balaod sa Dios nga dili sila madakpan niini nga lit-ag; nga ang napulo ka sugo tin-aw kaayo nga daghan ang motuo nga tumanon gihapon kini; busa kinahanglan iyang hugawan ang ikaupat ka sugo  nga nagpaila bahin sa buhi nga Dios. Iyang gigiyahan ang iyang mga representante sa pagsulay pag-usab sa adlawng Igpapahulay, ug usbon ang mao ra nga sugo sa napulo nga nagpaila sa matuod nga Dios, ang magbubuhat sa mga langit ug sa yuta. Gipaila ni Satanas kanila ang mahimayaon nga pagkabanhaw ni Jesus, ug nagsulti kanila nga sa iyang pagkabanhaw sa nahaunang adlaw sa semana, iyang giilisan ang Igpapahulay gikan sa ikapito ngadto sa nahaunang adlaw sa semana. Busa gigamit ni Satanas ang pagkabanhaw sa pag-alagad sa iyang katuyoan. Siya ug ang iyang mga manolonda nangalipay nga ang mga sayop nga ilang giandam maayo kaayo nga pagkasagop sa nag-angkon nga mga higala ni Cristo. Ang gitan-aw sa usa nga relihioso nga kalisangan,  dawaton sa uban. Madawat ang nagkalainlaing mga sayop, ug uban sa kadasig kini labanan. Ang kabubut-on sa Dios nga yano nga gipadayag sa iyang pulong, gitabonan sa sayop  ug tradisyon, nga gitudlo ingon nga kasugoan sa Dios. Apan bisan kining pagpangahas sa langitnong paglimbong tugotan nga magpadayon hangtud sa ikaduhang pag-anhi ni Jesus, apan sa tanang panahon niining kasaypanan ug paglimbong, ang Dios wala motugot nga walay usa ka saksi. May nagpabilin nga matuod ug matinumanong mga saksi nga magtuman sa tanang kasugoan sa Dios latas sa kangitngitan ug paglutos sa iglesia.

Akong nakita nga ang mga manolonda puno sa kahibulong sa ilang pagtan-aw sa mga pag-antus ug pagkamatay sa Hari sa himaya. Apan akong nakita nga wala kini makapahibulong  sa panon sa mga manolonda nga ang Ginoo sa kinabuhi ug himaya, nga nagpuno sa tibook langit sa kalipay ug katahum, magputol sa mga gapus sa kamatayon, ug molakaw gikan sa iyang balay bilanggoan nga usa ka madaugon. Ug kong bisan hain niini nga mga hitabo nga kinahanglan saulogon pinaagi sa usa ka adlaw nga pahulayan, mao kini ang paglansang. Apan akong nakita nga walay usa niadto nga mga hitabo nga gitumong sa pag-usab o pagbungkag sa balaod sa Dios; kondili naghatag sila sa labing kusganon nga kamatuoran sa pagkadili mausab niini.

Kining mahinungdanon nga mga hitabo adunay mga handumanan. Pinaagi sa pagkaon sa panihapon sa Ginoo, sa gipikas-pikas nga tinapay ug sa vino, atong gihandum ang kamatayon sa Ginoo hangtud sa iyang pagbalik. Pinaagi sa pagsaulog niining mga handumanan, ang talan-awon sa iyang mga pag-antus ug kamatayon mahimong lab-as sa atong mga hunahuna. Ang pagkabanhaw ni Cristo gisaulog pinaagi sa atong pagkalubong uban kaniya sa bautismo, ug pagbangon gikan sa tubigon nga lubnganan sa pagkasama sa iyang pagkabanhaw, aron sa pagkinabuhi sa pagkabag-o.

Gipakitaan ako nga ang balaod sa Dios  magpadayon nga walay katapusan, ug magpabilin sa bag-ong yuta sa kahangturan.  Sa paglalang, sa pagpahimutang sa mga patukoranan sa yuta, ang mga anak sa Dios nagtan-aw uban sa pagdayeg sa buhat sa Magbubuhat, ug ang tanang langitnong panon nanagsinggit sa kalipay.  Mao kadtong panahon nga napahimutang ang patukoranan sa Igpapahulay. Pagkahuman sa unom ka mga adlaw sa paglalang , mipahulay ang Dios sa adlawng ikapito sa tanan niyang gibuhat; ug nagpanalangin sa ikapitong adlaw ug gibalaan kini, kay niini siya mipahulay gikan sa tanan niyang gibuhat. Gimugna ang Igpapahulay didto sa Eden sa wala pa ang pagkahulog, ug gibantayan ni Adan ug Eva, ug sa tanang langitnong panon. Mipahulay ang Dios sa adlawng ikapito,  ug gipanalanginan ug gibalaan kini; ug akong nakita  nga ang Igpapahulay dili gayud bungkagon; apan ang mga tinubos, ug ang tanan panon sa mga manolonda, mag-saulog niini nga handumanan sa dakung Magbubuhat sa kahangturan.

Tan-awa sa Daniel cap. 7;  2 Tesalonica cap. 2

CAPITULO 19
Kamatayon, Dili Kinabuhing Dayon sa 
Kasub-anan

Gisugdan ni Satanas ang paglimbong didto sa Eden. Iyang giingnan si Eva, Dili gayud kamo mamatay. Mao kini ang unang leksyon bahin sa imortalidad sa kalag; ug iya kini gipadayon nga limbong hangtud karon, ug hangtud ang pagkabinihag sa mga anak sa Dios mahunong. Gitudlo ako ngadto kang Adan ug Eva didto sa Eden. Mikaon sila sa gidili nga bunga sa kahoy, ug dayon ang nagasiga nga espada gibutang palibut sa kahoy sa kinabuhi, ug  gipagawas sila sa Tanaman, basig makakaon sila sa kahoy sa kinabuhi, ug mahimong mga makasasala nga walay kamatayon. Ang kahoy sa kinabuhi mao ang makahimo sa pagkawalay katapusan sa kinabuhi. Akong nadunggan ang usa ka manolonda nga nangutana, Kinsa man sa pamilya ni Adan ang nakalabay niadtong nagasiga nga espada, ug nakakaon sa kahoy sa kinabuhi?  Akong nadunggan ang lain nga manolonda nga mitubag, Walay usa sa pamilya ni Adan ang nakalabay niadtong nagasiga nga espada, ug nakakaon niadtong kahoy sa kinabuhi; busa walay usa ka makasasala nga dili mamatay. Ang kalag nga makasasala mamatay sa kamatayon nga dayon; usa ka kamatayon nga walay katapusan, nga walay kalauman sa pagkabanhaw; ug dayon ang kaligutgot sa Dios  mapahunong.

Nakapahibulong kanako ang  kalampusan gayud ni Satanas sa pagpatuo nga ang mga pulong sa Dios, Ang kalag nga makasala mamatay, nga nagkahulogan nga ang kalag nga makasala dili  mamatay, kondili magpabilin sa kinabuhi sa kasub-anan. Miingon ang manolonda, Ang kinabuhi mao ang kinabuhi, bisan kini kasakitan o kalipayan. Ang kamatayon walay pagbati og kasakitan, walay pagbati og kalipay, walay pagdumot.

Gisultihan ni Satanas ang iyang mga manolonda sa paghimo sa pinasahe nga paningkamot sa pagpakaylap sa limbong ug sa bakak nga gipatuo sa pagsubli-subli kang Eva didto sa Eden, Dili gayud kamo mamatay. Ug sa pagdawat sa mga tawo sa kasaypanan, ug sa ilang pagtuo nga ang tawo immortal o dili mamatay, gidugangan pa ni Satanas sa pagpatuo sa mga tawo nga ang makasasala magpadayon sa pagkabuhi sa walay katapusang kasub-anan. Dayon giandam ang dalan alang kang Satanas sa pagbuhat  pinaagi sa iyang mga representante, ug gipaila ang Dios atubangan sa katawhan nga usa ka mapanimaslon nga tig-ulipon; nga kadtong dili makapahamuot kaniya, iyang isugba sa infierno, ug maghimo kanila sa pagbati sa iyang kaligutgot; ug mag-antus sila sa dili maasoy nga kahigwaos, samtang magtan-aw siya kanila uban sa katagbawan, samtang sila maglimbagay sa makalilisang nga mga pag-antus ug sa mga siga nga walay katapusan. Nahibalo si Satanas nga kong dawaton kini nga sayop, ang Dios kahadlokan ug dumtan sa daghan kaayo, sa baylo nga higugmaon ug mahalon; ug patuhoon sila  nga ang mga paghadlok  sa pulong sa Dios dili matuman sa literal; kay supak sa iyang kinaiya ang pagkamanggihatagon ug gugma, sa pagtambog sa mga tawo nga iyang gibuhat ngadto sa mga pagsakit nga walay katapusan. Gidala usab sila ni Satanas ngadto sa naghinubra nga pagsabut, sa bug-os nga paghikalimot sa justicia sa Dios, ug ang mga paghadlok sa iyang Pulong, magpaila kaniya nga maloloy-on kaayo, ug walay usa nga malaglag, kondili ang tanan, balaan ug makasasala, sa katapusan mangaluwas sa iyang gingharian. Ingon nga sangputanan sa nabantug nga sayop sa imortalidad sa kalag, ug sa walay katapusang kasubanan, namintaha si Satanas sa laing klase, ug naghatud kanila sa pagtuo nga ang Biblia usa ka libro nga wala ituga sa Dios. Naghunahuna sila nga nagtudlo kini sa daghang maayong mga butang; apan dili sila makasalig niini ug makahigugma niini; tungod kay gitudloan sila nga nagpamatuod kini sa doctrina sa walay katapusang kasubanan.

Namintaha gihapon si Satanas sa lain na usab nga klase, ug sa paghatud kanila ngadto sa paglimod sa pagkatinuod nga may Dios. Dili nila masabtan ang pagkatakdo diha sa kinaiya sa Dios sa Biblia, kong iyang sakiton ang usa ka bahin sa tawhanong pamilya ngadto sa walay katapusang makalilisang nga mga pagsakit; ug ilang ilimod ang Biblia ug ang Mag-uugmad niini, ug nagpaila sa kamatayon ingon nga usa ka walay katapusang pagkatulog. 

Dayon naghatud na usab si Satanas sa lain pang klase nga mahadlokon ug maulawon sa pagbuhat og sala;  ug human sila makasala, ilang ipatuo nga ang bayad sa sala dili kamatayon, kondili walay katapusang kinabuhi sa makalilisang nga mga pagsakit, nga antuson hangtud sa walay katapusang katuigan sa eternidad.  Gipalambo ni Satanas ang kahigayonan, ug gipadaku  sa ilang maluyahon nga mga hunahuna ang mga kahadlok sa usa ka infierno nga walay katapusan, ug naggahum sa ilang mga hunahuna, ug nawad-an sila sa ilang katarungan. Dayon nalipay si Satanas ug ang iyang mga manolonda, ug miapil ang dili motuo sa Dios sa pagpakaulaw sa Cristianidad. Ilang giila kining dautan nga mga sangputanan sa pagdawat sa nabantug nga patuo-tuo, ingon nga natural nga mga sangputanan sa pagtuo sa Biblia ug sa Magsusulat niini.

Akong nakita nga ang langitnong panon puno sa kasuko sa maisugon nga buhat ni Satanas.  Nangutana ako kon nganong gitugotan kining mga kalibug sa mga hunahuna sa katawhan, nga labaw pa man ka gamhanan ang mga manolonda sa Dios, nga kong sugoon, sayon ra kaayo makadugmok sa gahum sa kaaway. Dayon akong nakita nga ang Dios nahibalo nga si Satanas mosulay sa tanang paagi sa pagpatay sa tawo;  busa iyang gipasulat ang iyang Pulong, nga naghatag sa labing yano nga mga plano ngadto sa tawo aron ang labing maluya dili kinahanglan masayop. Dayon human sa iyang paghatag sa iyang Pulong ngadto sa tawo, iyang gitipigan kini sa mainampingon, aron nga dili kini malaglag ni Satanas ug sa iyang mga manolonda, pinaagi sa iyang ahente o representante. Samtang ang ubang mga libro mangahanaw, kining balaan nga Libro mahimong immortal o walay kamatayon.  Ug hangtud sa haduol na matapus ang panahon, sa mag-anam na kadaku ang mga limbong ni Satanas, ang mga kopya niini nga Libro padaghanon, aron nga ang tanang naghandum sa pagbaton niini makaangkon sa kabubut-on sa Dios nga gipadayag ngadto sa tawo, ug kong buot sila, makapanalipod sila  batok sa mga limbong  ug bakak nga mga kahibulongan ni Satanas.

Akong nakita nga pinasahe ang pagbantay sa Dios sa Biblia, apan ang maalam nga mga tawo, sa panahon nga diyutay nalang ang mga kopya, nag-ilis sa mga pulong sa pila ka mga bahin niini, sa paghunahuna nga ilang gihimo nga labing tin-aw kini, nga sa tinuod ila hinoon gihimong makalibug ang yano kanhi, sa paghimo sa mga pagsabut niini nga uyon sa ilang mga pagtan-aw, gigamhan pinaagi sa mga tradisyon.

Apan akong nakita nga ang pulong sa Dios sa kinatibuk-an, maoy usa ka hingpit nga cadena, ang usa ka bahin sa kasulatan mopasabut sa laing bahin.  Ang tinuod nga nangita sa kamatuoran dili kinahanglan masayop; kay dili lamang ang pulong sa Dios tin-aw ug yano sa pagpamatuod sa dalan sa kinabuhi, kondili ang Espiritu Santo gihatag sa pagmando sa  pagsabut sa dalan sa kinabuhi diha sa iyang Pulong. 

Akong nakita ang  mga manolonda sa Dios wala gayud magagahum sa kabubut-on. Ang Dios nagbutang atubangan sa tawo sa kinabuhi ug kamatayon.  Makapili siya.  Daghan ang naghandum sa kinabuhi, apan nagpadayon sa paglakaw sa halapad nga dalan, kay wala man sila magpili sa kinabuhi.

Akong nakita ang kalooy ug kahingawa sa Dios sa paghatag sa iyang Anak sa pagpakamatay alang sa sad-an nga tawo. Kadtong dili mopili sa pagdawat sa kaluwasan nga gipalit sa mahal kaayo nga bili alang kanila, kinahanglan silotan. Ang mga binuhat sa Dios nagpili sa pagrebelde batok sa iyang kagamhanan; apan akong nakita nga wala sila sirhi sa Dios sa infierno aron mag-antus sa walay katapusang kasub-anan. Dili niya madala sila sa langit; kay kong dad-on sila ipon sa pundok sa mga putli ug balaan maghimo ka nila nga hingpit sa pagkamakalolooy. Dili sila dad-on sa Dios sa langit, ni iyang paantuson sila sa walay katapusan. Laglagon sila sa hingpit, nga daw wala sila mangatawo, ug matagbaw ang iyang justicia. Iyang gihulma ang tawo gikan sa abog sa yuta, ug ang masukihon ug dili balaan malaglag sa kalayo, ug mobalik sa abog. Akong nakita nga ang pagkamanggihatagon ug kahingawa sa Dios niini,  maghatud sa tanan ngadto sa pagmahal sa iyang kinaiya ug sa pagsimba kaniya; ug human sa pagkalaglag sa mga dautan gikan sa yuta, ang tanang langitnong panon makaingon, Amen!

Matagbaw pag-ayo si Satanas sa pagtan-aw  niadtong nanagangkon sa ngalan ni Cristo, ug suod nga nagtuman niining mga limbong nga iyang gihulma. Ang iyang buhat maghulma gihapon og bag-ong mga limbong. Magadugang ang iyang gahum, ug magatubo siya sa pagkamalalangon. Iyang pangulohan ang iyang mga representante, ang mga papa ug mga pari, sa pagtuboy sa ilang kaugalingon, ug sa pagdasig sa katawhan sa paglutos sa mapait nga paagi sa mga nahigugma sa Dios, ug sa dili gusto mosunod sa iyang mga limbong, nga gipaila pinaagi kanila. Nagalihok si  Satanas diha sa iyang mga ahente sa paglaglag sa mga matinumanon kang Cristo. O ang pag-antus ug kasakitan, nga ilang gipaantus sa mahal nga Dios! Ang mga manolonda  nagtipig sa takdo nga talaan niining tanan. Apan nalipay si Satanas ug ang iyang mga manolonda, ug nagsulti sa mga manolonda nga nagatabang, ug nagpalig-on sa mga balaan nga nag-antus, nga ilang patyon sila, aron nga wala nay mahibilin nga usa ka matuod nga Cristohanon, nga mangahas pa sa pagpamatuod sa iyang pagtoo, nga mamiligro sa bitayan sa kamatayon, ug sa matag usa ka pagpaantus  nga malalang ni Satanas ug sa iyang mga manolonda, ug ipasantup sa hunahuna sa tawo.

Tan-awa sa Genesis cap. 3; Ecclesiastes 9:5, 12:7; Lukas 21:33; Juan 3:16; 2 Timoteo 3:16; Pinadayag 20:14-15, 21:1, 22:12-19.

CAPITULO 20
Ang Repormasyon

Apan bisan pa sa tanang paglutos ug pagpamatay sa mga balaan, may gipabarug nga buhing mga saksi sa matag panahon. Ang mga manolonda sa Dios  nagbuhat sa ilang bulohaton nga gipiyal kanila. Ilang gipangita sa labing mangi-ob nga mga dapit, ug nagpili gikan sa kangitngit, sa mga tawo nga matinud-anon sa kasingkasing. Nalubong silang tanan diha sa kasaypanan, apan ang Dios nagpili kanila sama sa iyang pagpili kang Saulo, ingon nga sudlanan sa pagdala sa iyang kamatuoran, ug pagpatugbaw sa ilang mga tingog batok sa mga sala sa iyang nag-angkon nga katawhan. Ang mga manolonda sa Dios nagpalihok kang Martin Luther, Melancthon, ug sa uban pa sa nagkalainlaing mga dapit, sa pagbati sa kauhaw alang sa buhi nga pamatuod sa pulong sa Dios. Ang kaaway miabut sama sa usa ka baha, ug ang bandila kinahanglan ipataas batok kaniya. Si Luther gipili sa pagsagubang sa bagyo, ug pagbarug batok sa kapungot sa usa ka nahulog nga iglesia, ug pagpalig-on sa pipila nga matinumanon sa ilang balaan nga pagtoo. Sa kanunay mahadlokon siya sa pagpasubo sa Dios. Iyang gisulayan pinaagi sa mga buhat ang pagbaton sa kahimuot sa Dios; apan wala siya matagbaw hangtud ang silaw sa kahayag nga mibanagbanag sa iyang mangitngit nga pagsabut, ug naghingilin sa iyang pagtuo-tuo, nga labaw pa ka hataas kay sa yutanong bahandi. Bag-o alang kaniya ang pulong sa Dios. Ang tanang butang nausab. Ang Libro nga iyang gikahadlokan kay wala man siyay makita nga katahum niini, mao ang kinabuhi, KINABUHI alang kaniya. Maoy iyang kalipay, ang kalingawan, ang iyang bulahan nga magtutudlo. Walay makapabulag kaniya gikan sa kadasig sa pagtuon niini. Nahadlok siya sa kamatayon; apan sa iyang pagbasa sa pulong sa Dios, nahanaw ang tanan niyang kahadlok, ug iyang gimahal ang kinaiya sa Dios, ug gihigugma niya siya. Iyang gisusi ang pulong sa Dios alang sa iyang kaugalingon. Nagpahimulos siya sa pagkaon sa matambok nga bahandi nga nasulod niini, ug dayon iyang gitun-an kini alang sa iglesia. Nasubo siya sa mga sala sa mga tawo nga iyang gisaligan alang sa kaluwasan. Iyang nakita ang daghan kaayo nga natabonan sa kangitngitan sama sa nagatabon kaniya. Masibuton siya sa pagpangita og higayon sa pagtudlo kanila ngadto sa Cordero sa Dios, nga mao lamang ang makakuha sa sala sa kalibutan. Iyang gipataas ang iyang tingog batok sa mga kasaypanan ug mga sala sa Papado nga iglesia, ug mainiton nga naghandum sa pagputol sa kadena sa kangitngitan nga nagbilanggo sa linibo-libo, ug sa paghimo kanila sa pagsalig sa mga buhat alang sa kaluwasan. Naghandum siya sa pag-abli sa ilang mga hunahuna ngadto sa matuod nga mga kadato sa gracia sa Dios, ug ang pagkahalangdon sa kaluwasan nga mabatonan pinaagi kang Cristo Jesus.  Madasigon ang iyang pagpataas sa iyang tingog, ug diha sa gahum sa Espiritu Santo, nagasinggit batok sa nagpadayon nga mga sala sa mga pangulo sa iglesia; ug sa iyang pagsagubang sa bagyo sa pagsupak sa mga kaparian, wala maluya ang iyang kaisug; kay lig-on ang iyang pagsalig sa kusgan nga kamot sa Dios ug masaligon sa pagbaton sa kadaugan. Ug sa iyang pagdas-das sa panggubatan, ang kapungot sa mga pari misalaob batok kaniya. Wala silay handum nga mausab. Ilang gipili nga pasagdan sa ilang pagpasayon, diha sa paghandum sa kalipayan, diha sa pagkadautan. Naghandum sila nga ang iglesia magtago diha sa kangitngit.

Akong nakita nga si Luther usa ka mainiton, dili mahadlok ug maisugon sa pagbadlong sa sala, ug paglaban sa kamatuoran. Wala siya magtagad sa mga dautan ug mga yawa.  Nahibalo siya nga nag-uban kaniya ang Usa nga labaw ka kusganon kay kanilang tanan. Nagbaton si Luther sa kalayo, kadasig, kaisug, ug usahay masubrahan ra kaayo; apan gipabarug sa Dios si Melancthon, nga lahi ra sa kinaiya, sa pagtabang kang Luther, sa pagpadayon sa buhat sa repormasyon o kausaban. Maulawon si Melancthon, mahadlokon, mainampingon, ug mapailubon kaayo. Gihigugma siya pag-ayo sa Dios. Daku ang iyang kahibalo sa Kasulatan, ug ang iyang paghukom ug kaalam hataas. Susama ang iyang gugma sa causa sa Dios sa kang Luther. Ang ilang mga kasingkasing gilanggikit pag-ayo sa Dios; managhigala sila nga wala gayud magkabulag. Daku nga katabang si Luther ni Melancthon sa panahon nga siya namiligro sa kahadlok ug pagkahinay, ug si Melancthon daku usab nga katabang ni Luther sa pagbadlong kaniya kong maghinubra siya kakusog. Ang pagkamainampingon ni Melancthon sagad maoy nakasagang sa kagubot nga mobabag unta sa causa, kong napasagdan pa lang si Luther nga nag-inusara; ug sagad unta mapakyas ang bulohaton sa pagkaduso sa unahan, kong gipasagdan pa lang si Melancthon sa pag-inusara. Gipakitaan ako sa kaalam sa Dios sa pagpili niining duha ka mga tawo, nga nagkalainlain ang ilang mga kinaiya sa pagdala sa buhat sa repormasyon.

Gipabalik ako sa kaadlawan sa mga apostoles, ug akong nakita ang Dios sa pagpili ingon nga pagparis sa usa ka madasigon ug mainiton nga Pedro sa bugnaw, mapailubon, malomo nga Juan. Usahay madali-dalion si Pedro. Ug sagad santa-on sa hinigugma nga apostol si Pedro, kong maghinubra na ang iyang kaisug ug kamainiton; apan wala kini makapareporma kaniya. Apan human sa paglimod ni Pedro sa iyang Ginoo, ug sa iyang paghinulsol, ug sa nakabig na siya,  gikinahanglan niya ang tanang bugnaw nga pagmatngon gikan kang Juan sa pagsanta sa iyang kamainiton ug subra nga kadasig. Malangan unta ang buhat ni Cristo kong gitugyan lamang kang Juan nga nag-inusara. Gikinahanglan ang kadasig ni Pedro. Ang iyang kaisug ug kakusganon kanunay nakapalikay kanila gikan sa kalisdanan, ug nakapahilum sa ilang mga kaaway. Si Juan madaugon. Daghan ang iyang nadani ngadto sa causa ni Cristo pinaagi sa iyang mapailubon nga paglahutay, ug halalum nga pagkama-alagaron.

Gipabarug sa Dios ang mga tawo nga mosinggit batok sa nagpadayon nga mga sala sa Papado nga iglesia,  ug pagpadayon sa buhat sa repormasyon. Naningkamot si Satanas sa paglaglag niining buhi nga mga saksi; apan gilikosan sila sa Dios sa panalipod. Ang uban, alang sa himaya sa iyang ngalan, gitugotan sa pagselyo sa ilang  gidala nga pamatuod uban sa ilang dugo; apan may uban pang gamhanang mga tawo, sama kang Luther ug Melancthon, nga makahimaya sa Dios sa labing maayo pinaagi sa pagkinabuhi ug pagsinggit sa makusog batok sa mga sala sa mga papa, mga pari ug mga hari. Nangurog sila atubangan sa tingog ni Luther.  Pinaagi niadtong pinili nga mga tawo, ang mga silaw sa kahayag misugod sa pagkatag sa kangitngit, ug daghan kaayo ang nalipay sa pagdawat sa kahayag ug paglakaw subay niini.  Ug kong ang usa ka saksi patyon, duha o modugang pa ang mopuli sa iyang dapit.

Apan wala matagbaw si Satanas. May gahum lang siya sa lawas. Dili siya makatahan sa mga magtutuo sa ilang pagtoo ug paglaum. Ug bisan sa kamatayon sila midaug uban sa usa ka mahayag nga paglaum sa wala nay kamatayon unya sa pagbanhaw sa mga matarung. Nagbaton sila labaw pa kay sa mamalatyon nga kusog. Wala sila mangahas sa pagkatulog sa makadiyut. Ilang gibakos kanunay ang Cristohanong hinagiban, andama sa usa ka pakig-away, dili lamang sa espiritual nga mga kaaway, kondili kang Satanas diha sa dagway sa mga tawo, kansang kanunay nga pagsinggit mao, Itahan ang inyong pagtoo, o mangamatay kamo. Kadtong pipila ka mga Cristohanon lig-on diha sa Dios, ug labaw pa ka bililhon sa iyang pagtanaw kay sa katunga sa kalibutan nga nagdala sa ngalan ni Cristo, apan mga talawan sa iyang causa. Samtang gilutos ang iglesia, nagkahiusa sila ug naghigugmaay. Kusganon sila diha sa Dios. Ang mga makasasala wala tugoti sa paghiusa sa ilang kaugalingon uban niini;  ni ang mga limbongan ug ang mga nalimbongan. Kadto lamang ang andam sa pagbiya sa tanan alang kang Cristo mahimong iyang mga tinon-an. Mahigugma sila nga mahimong mga kabus, mapaubsanon, ug mahisama kang Cristo.

Tan-awa sa Lukas 22:61-62; Juan 18:10; Buhat cap. 3 & 4.
Alang sa dugang nga pagtuon basaha ang  “The Reformation” sa encyclopedia.

CAPITULO 21
Ang Iglesia ug Kalibutan Naghiusa

Nagsabut-sabut si Satanas uban sa iyang mga manolonda, ug naghunahuna sila didto kong unsa ang ilang nadaug. Tinuod nga ilang napugngan ang maulawon nga mga tawo sa kahadlok sa kamatayon, gikan sa pagdawat sa kamatuoran; apan daghan, bisan ang labing maulawon, nagdawat sa kamatuoran, ug diha-diha mibiya kanila ang kahadlok ug kamaulawon, ug samtang ilang nasaksihan ang kamatayon sa ilang kaigsoonan, ug nakakita sa ilang kalig-on  ug pailub, ilang nahibaloan nga ang Dios ug  ang mga manolonda nagatabang kanila sa paglahutay niadtong mga pag-antus, ug nagatubo sila nga maisugon  ug walay kahadlok.  Ug sa gitawag sa pagtugyan sa ilang mga kinabuhi, nagpadayon sila sa pagtoo uban sa pagpailub ug kalig-on sa pagkaagi nga nakapakurog gani sila sa ilang mga mamumuno. Nagkasabut  si Satanas ug ang iyang mga manolonda nga may labaw pa ka malampuson nga paagi sa paglaglag sa mga tawo, ug labaw pa ka siguro sa katapusan. Ilang nakita nga bisan ilang napaantus ang mga Cristohanon, ang ilang kalig-on,  ug ang mahayag nga paglaum nga naglipay kanila, nakapalig-on bisan pa sa labing mahuyang, ug ang bitayan ug mga siga sa kalayo wala makahadlok kanila. Ilang gi-awat ang halangdon nga pamayhon ni Cristo  atubangan sa iyang mga mamumuno, daghan ang nakatuo sa kamatuoran pinaagi sa ilang nasaksihan sa ilang pagkamapadayonon, ug sa himaya sa Dios nga mikunsad sa ibabaw nila.  Nakahukom si Satanas nga kinahanglan iyang hinayhinayon ang paglingla. Iyang gisagolan ang putli nga mga doctrina sa Biblia; ang mga tradisyon nakadaut sa minilyon nga nakagamot sa halalum.  Iyang gipugngan ang iyang pagdumot, ug iyang gisultihan ang iyang gisakopan sa dili pagpahamtang sa mapait nga paglutos; apan iyang gipangulohan ang iglesia sa pakiglalis, dili sa pagtoo nga nahatag ngadto sa mga balaan, kondili sa nagkalainlaing mga tradisyon. Samtang iyang gipangulohan ang simbahan sa pagdawat sa mga pabor ug mga pasidungog sa kalibutan, ubos sa pagpatuo nga makahatag kanila og kaayohan, nagsugod  pagkawala kaniya ang pabor sa Dios. Anam-anam nawad-an ang iglesia sa iyang gahum, samtang kini nagsalikway sa pagpamatuod sa tul-id nga mga kamatuoran nga nagpagawas sa mga mahigugmaon sa kalingawan ug mga higala sa kalibutan.

Ang iglesia dili usa ka bulag ug lahi nga katawhan sama sa panahon nga kini gidagkotan sa mga kalayo sa paglutos batok kaniya. Naunsa pagka-awop ang katin-aw sa bulawan?  Sa unsang paagi nga ang lunsay nga bulawan nausab? Akong nakita nga kon ang iglesia nagpabilin pa kanunay  sa iyang balaan ug lahi nga kinaiya, ang gahum sa Espiritu Santo nga nahatag sa mga tinon-an magauban unta kaniya. Maayo ang mga masakiton, mabadlong ug mapagawas ang  mga yawa, ug mahimong siya nga gamhanan,  ug usa ka kahadlokan sa iyang mga kaaway.  

Akong nakita nga daku kaayong panon sa nag-angkon sa ngalan ni Cristo, apan wala sila ilha sa Dios ingon nga mga iya. Wala siyay kahimuot kanila. Si Satanas daw magpakita sa dagway sa pagkarelihioso sa kinaiya, ug gusto kaayo nga ang mga tawo maghunahuna sa ilang kaugalingon nga mga Cristohanon. Gusto kaayo siya nga magatuo sila kang Jesus, sa paglansang kaniya, ug sa iyang pagkabanhaw. Si Satanas ug ang iyang mga manolonda hingpit nga nagatuo niining tanan sa ilang kaugalingon, ug nagakurog. Apan kong kini nga pagtoo dili makahagit sa maayong mga buhat, ug maghatud kanila nga nagangkon niini sa pag-awat sa kinabuhi ni Cristo nga nagdumili sa kaugalingon, dili siya masamok; kay igo man lang sila nagdala sa ngalan nga Cristohanon, samtang unodnon gihapon ang ilang mga kasingkasing; ug iyang magamit sila sa iyang bulohaton labaw pa ka maayo kay sa wala magangkon sa maong ngalan. Ilalum sa ngalang Cristohanon ilang tagoan ang ilang kahiwi-an. Magpadayon sila uban sa ilang wala mabalaan nga mga kinaiyahan, ug wala gihapon masanta ang ilang dautan nga mga pagbati. Maghatag kini sa mga dili magtutuo sa higayon sa paglabay sa ilang mga kahiwian ngadto sa nawong ni Cristo Jesus, sa pagpakaulaw kaniya, ug sa pagkadaut niadtong nagbaton sa putli ug wala mahugawi nga relihiyon nga mapakaulawan.

Ang mga ministro magwali og hamis nga mga butang sa pagpahaum sa ilang unodnon nga mga pag-angkon.  Mao kini ang gusto ni Satanas kanila. Dili sila mangahas sa pagwali bahin kang Jesus ug sa iyang mga kamatuoran sa Biblia nga makaputol sa kahiwian; kay kong mao kini ang ilang buhaton, dili maminaw kanila ang nagbaton sa relihiyon apan mga unodnon. Daghan kanila mga dato ug kinahanglan ibilin sa iglesia, bisan og dili sila angay nga magpabilin diha maingon kang Satanas ug sa iyang mga manolonda. Ang relihiyon ni Jesus ipakita sa mata sa kalibutan nga bantugan ug dungganon. Sultihan ang katawhan nga ang nagabaton og relihiyon mahimong labawng inila sa kalibutan. Daku ra kaayo ang kalahian niini nga mga pagtulon-an kay sa mga pagtulon-an ni Cristo. Ang iyang doctrina ug ang kalibutan dili mag-usa sa pakigdait. Kadtong magsunod kaniya kinahanglan magsalikway sa kalibutan. Kanang hamis nga mga butang gipasiugdahan ni Satanas ug sa iyang mga manolonda. Ilang gihulma ang plano, ug ang nag-angkon sa ngalan lamang maoy nagpadayon niini.  Ang mga salingkapaw ug mga makasasala nakighiusa sa iglesia.  Makalingaw nga mga patuo-tuo  ginatudlo, ug gidawat sa kasayon.  Apan kong ang kamatuoran igatudlo  sa kaputli niini, magpagawas kini gilayon sa mga salingkapaw ug mga makasasala. Apan walay kalainan tali sa nanag-angkon nga mga sumosunod  ni Cristo ug sa kalibutan. Akong nakita nga kong ang mini nga tabon hukason gikan sa mga sakop sa iglesia, mapadayag ang kasal-anan, kadautan ug kahugawan, nga ang labing matinumanong anak sa Dios dili mag-alang-alang sa pagtawag kanila sa ilang matuod nga ngalan, mga anak sa ilang amahan, ang Yawa; kay ang iyang binuhatan ilang ginabuhat. Si Jesus ug ang tanang langitnong panon nagtan-aw sa maong hulagway uban sa kasubo; apan ang Dios may mensahe alang sa iglesia nga sagrado ug mahinungdanon. Kong kini dawaton, makahimo kini sa bug-os nga kausaban sulod sa iglesia, makapabuhi sa pagpamatuod nga magpagawas sa mga salingkapaw ug mga makasasala, ug magdala pag-usab sa iglesia ngadto sa pagpahimuot sa Dios.

Tan-awa sa Isaias 30:8-21; Santiago 2:19; Pinadayag cap. 3.

CAPITULO 22
WILLIAM MILLER

Akong nakita nga ang Dios nagpadala sa iyang manolonda sa pagpalihok sa  kasingkasing sa usa ka mag-uuma nga wala magtuo sa Biblia, ug naghatud kaniya sa pagsusi sa mga tagna. Gibalik-balikan pagbisita sa mga manolonda sa Dios kining usa ka pinili, ug nagagiya sa iyang hunahuna, ug nagaabli sa iyang pagsabut ngadto sa mga tagna nga nagpabilin nga mangitngit sa katawhan sa Dios. Ang pagsugod sa kadena sa kamatuoran gihatag kaniya, ug gimandoan siya sa pagsusi sa mga sumpay-sumpay niini hangtud iyang nakita kini uban sa kahibulong ug sa iyang paghigugma sa pulong sa Dios. Iyang nakita didto sa hingpit nga kadena sa kamatuoran. Kadtong Pulong nga iyang giila nga dili tinuga sa Dios, karon naabli sa iyang panan-awon uban sa katahum ug himaya. Iyang nakita nga ang usa ka bahin sa kasulatan magpasabut sa laing bahin, ug kong ang usa ka bahin dili niya masabtan, iyang makit-an sa laing bahin sa Pulong nga maoy magpahayag niini. Iyang gidawat ang pulong sa Dios sa kalipay, ug uban sa labing halalum nga pagtahud ug pagbalaan.

Samtang iyang gisunod ang mga tagna, iyang nakita nga ang mga nanagpuyo sa yuta anaa na sa naghinapus  nga mga talan-awon sa kasaysayan sa kalibutan, ug wala sila mahibalo niini. Iyang nakita ang mga kahugawan sa mga iglesia, ug iyang nakita nga nawala ang ilang paghigugma kang Jesus, ug ilang gibutang kini sa kalibutan, ug ilang gipangita ang kalibutanong dungog baylo sa dungog nga gikan sa ibabaw; nangandoy alang sa kalibutanong mga kadato, sa baylo nga magtigum  sa ilang bahandi didto sa langit. Ang pagkasalingkapaw, kangitngitan ug kamatayon iyang nakita sa bisan diin nga dapit. Nasamok ang iyang espiritu uban kaniya. Gitawag siya sa Dios sa pagbiya sa iyang uma, ingon kang Eliseo nga gipabiya sa iyang laking baka nga igdadaro ug sa iyang uma aron sa pagsunod kang Elias. Uban sa pagkurog, nagsugod si William Miller sa pagbukas sa mga tinago sa gingharian sa Dios ngadto sa katawhan. Iyang nabatonan ang kusog alang sa tanang paningkamot. Iyang gidala ang katawhan ngadto sa mga tagna hangtud sa pagbalik ni Cristo. Sama sa pagmantala ni Juan Bautista sa unang pag-anhi  ni Jesus, ug pag-andam sa dalan alang sa iyang pag-abut, mao man si William Miller ug ang nanguban kaniya, sa pagmantala sa ikaduhang pag-anhi sa Anak sa Dios.  

Gidala ako balik sa kaadlawan sa mga tinon-an, ug gipakitaan sa hinigugma nga Juan, nga ang Dios may pinasahe nga bulohaton alang kaniya. Naningkamot si Satanas sa pagbabag niini nga bulohaton, ug iyang gisugo ang iyang mga alagad sa pagpatay kang Juan. Apan ang Dios nagpadala sa iyang manolonda sa pagpanalipod kaniya sa kahibulongan nga paagi. Ang tanan nga nakasaksi sa dakung gahum sa Dios sa pagluwas kang Juan, nahibulong, ug daghan ang nakatuo nga ang Dios nag-uban kaniya, ug ang iyang pagpamatuod bahin kang Jesus husto.  Kadtong nagtinguha sa pagpatay kaniya nangahadlok sa pagpadayon sa ilang plano sa pagpatay kaniya, ug gitugotan siya sa pag-antus alang kang Jesus. Gibutang-butangan siya og bakak nga mga sumbong sa iyang mga kaaway,  ug wala madugay gipalayas ngadto sa usa ka mingaw nga isla, diin ang Ginoo nagpadala sa iyang manolonda sa pagpadayag kaniya sa mga butang nga moabut sa yuta, ug bahin sa kahimtang sa iglesia hangtud sa katapusan sa kalibutan; sa iyang mga paglapas, ug sa katungdanan sa iglesia nga buhaton kong siya magpahimuot sa Dios, ug makadaug sa katapusan. Ang manolonda sa langit miabut kang Juan  diha sa pagkahalangdon.  Ang iyang dagway nagasidlak sa himaya sa langit. Iyang gipadayag kang Juan ang mga talan-awon diha sa labing lawom ug makalipay nga kasibut bahin sa iglesia sa Dios, ug nagpakita kaniya sa piligroso nga mga pakig-away nga ilang atubangon. Nakita sila ni Juan nga nagalatas sa kalayohon nga mga pagsulay, ug nahimong maputi ug inulay, ug sa katapusan, nahimong madaugon, sa mahimayaon nangaluwas sa gingharian sa Dios. Ang dagway sa manolonda nag-anam kasanag sa kalipay, ug hilabihan ka mahimayaon, samtang iyang gipakita kang Juan ang katapusang pagdaug sa iglesia sa Dios. Nagmaya si Juan sa iyang nakita nga katapusang pagluwas sa iglesia, ug samtang siya gidala uban sa himaya sa maong talan-awon, diha sa lalum nga balaang pagtahud ug miyukbo siya sa tiilan sa manolonda aron mosimba kaniya. Gidali siya pagpatindog sa manolonda, ug sa malomo gibadlong, sa pag-ingon, Ayaw kini buhata; masigkamagbubuhat ako uban kanimo, ug sa imong kaigsoonan nga may pagpamatuod  ni Jesus; simbaha ang Dios; kay ang pagpamatuod ni Jesus mao ang espiritu sa tagna. Dayon gipakitaan siya sa manolonda sa langitnong ciudad uban sa tanang katahum ug nagasidlak nga himaya. Hilabihan nga kalipay ni Juan sa katahum sa ciudad. Iyang gihinumduman ang pabadlong sa manolonda kaniya, apan miyukbo na usab siya sa tiilan sa  manolonda aron mosimba kaniya, apan gibadlong na usab siya sa malomo, Ayaw kini buhata; kay ako masigkamagbubuhat  nimo, ug sa imong kaigsoonan nga mga manalagna, ug kanila nga nagbantay sa mga pulong niining balasahon; simbaha ang Dios.

Ang mga magwawali ug ang katawhan nagtan-aw sa libro sa Pinadayag  ingon nga  tinago, ug dili kaayo mahinungdanon sama sa ubang mga bahin sa balaang Kasulatan. Apan akong nakita nga kini nga libro usa gayud ka pinadayag ug gihatag alang sa pinasahe nga kaayohan niadtong magkinabuhi sa katapusang mga adlaw, sa paggiya kanila sa pagsiguro sa ilang matuod nga baruganan, ug sa ilang katungdanan. Ang Dios naggiya sa hunahuna ni William Miller ngadto sa mga tagna, ug naghatag kaniya sa dakung kahayag bahin sa libro sa Pinadayag.

Kong nasabtan pa ang mga panan-awon ni Daniel, makasabut unta ang katawhan sa mga panan-awon ni Juan. Apan sa takdo nga panahon, ang Dios nagalihok sa iyang pinili nga sulogoon, kinsa sa katin-aw ug diha sa gahum sa Espiritu Santo, nag-abli sa mga tagna ug nagpakita sa mga pagka-usa sa mga panan-awon  ni Daniel ug ni Juan, ug sa ubang bahin sa Pinadayag, ug nagpasantup sa mga kasingkasing sa katawhan bahin sa sagrado, makalilisang nga mga pasidaan sa Pulong, aron sa pag-andam alang sa pag-abut sa Anak sa tawo. Halalum ug solemne nga mga pagbati nahimutang sa mga hunahuna niadtong nakadungog kaniya, ug ang mga ministro ug katawhan, mga makasasala ug mga walay pagtuo sa Dios, miduol sa Ginoo, aron sa pagpangita sa pagkaandam sa pagbarug sa adlaw sa paghukom. 

Mga manolonda sa Dios nagauban kang William Miller sa iyang bulohaton. Usa siya ka malig-on ug walay pagkaluya. Wala siyay kukahadlok sa pagmantala sa mensahe nga gipiyal kaniya. Usa ka kalibutan nga naglunang sa kadautan, ug usa ka mabugnaw, kalibutanon nga iglesia  igo na nga tawgon ngadto sa paglihok sa iyang kusog, ug nagagiya kaniya sa pagkaandam sa paglahutay sa bulohaton, sa pag-inusara ug pag-antus.  Bisan og gisupak sa nanag-angkon nga mga Cristohanon ug sa kalibutan, ug gisamok ni Satanas ug sa iyang mga manolonda, wala siya mohunong sa pagwali sa ebanghelyo nga walay katapusan ngadto sa mga pundok sa katawhan bisan diin siyang dapita, ug pagpalanog sa singgit, Kahadloki ang Dios ug ihatag kaniya ang himaya; kay ang takna sa iyang paghukom miabut na.

Tan-awa sa 1 Hari 19:16-21; Daniel cap. 7-12; Pinadayag cap. 1, 14:7, 19:8-10, 22:6-10.

 

CAPITULO 23
Ang Mensahe sa Nahaunang Manolonda 

Akong nakita nga ang Dios diha sa pagpamantala sa panahon sa 1843. Iyang plano ang pagpamata sa katawhan, ug pagdala kanila ngadto sa usa ka punto sa pagsukod diin sila kinahanglan modicider. Ang mga ministro nagtuo ug nadani  sa pagkahusto sa mga baruganan labut sa matagnaon nga mga panahon, ug ilang gibiyaan ang ilang garbo, ang ilang mga sueldo, ug ang ilang mga iglesia, aron sa pag-adto sa mga dapit ug pagmantala  sa mensahe.  Apan samtang ang mensahe gikan sa langit makakaplag og dapit sa mga kasingkasing sa diyutay ra kaayo sa nanag-angkon nga mga ministro ni Cristo, ang buhat nahatag ngadto sa daghan nga dili mga magwawali. Ang uban namiya sa ilang mga uma aron sa pagsangyaw sa mensahe, samtang ang uban gitawag gikan sa ilang mga buhatan ug sa ilang mga pagnegosyo. Ug bisan pa ang ubang mga professional nga mga tawo napugos sa pagbiya sa ilang mga profession aron sa pag-apil sa dili bantugan nga bulohaton sa paghatag sa mensahe sa nahaunang manolonda. Ang mga ministro mipadaplin sa ilang mga pagsabut ug mga pagbati sa ilang pundok, ug naghiusa sa pagsangyaw sa pag-anhi ni Jesus.  Natandog ang katawhan sa bisan diin nga dapit sa mensahe nga miabut kanila. Mga makasasala naghinulsol, nanghilak ug nag-ampo alang sa kapasayloan, ug kadtong may mga kinabuhi nga nailhan sa dili pagkamatinudanon, andam nga maghimo sa pagpang-uli.

Mga ginikanan nagbati sa halalum nga paghangyo alang sa ilang mga anak. Kadtong nakadawat sa mensahe, nagabuhat alang sa ilang mga higala ug mga pariente nga wala pa mangakabig, ug uban sa ilang mga kalag nga nabug-atan sa solemne nga mensahe, nagpasidaan ug nagpakilooy kanila  sa pagpangandam alang sa pag-anhi sa Anak sa tawo. Kadtong mga tawo nga labing nagpagahi  nga dili motuo nianang bug-at nga ebidencia nagpahigayon sa ilang puloy-anan pinaagi sa kinasingkasing nga mga pagpasidaan. Kining buhata nga makaputli sa kalag nakapabulag sa mga pagbati gikan sa kalibutanong mga butang, ngadto sa usa ka pagtugyan nga wala pa masinati-i kanhi. Linibo ang napasakop  sa kamatuoran nga giwali ni William Miller, ug mga sulogoon sa Dios napabarug diha sa espiritu ug gahum ni Elias aron sa pagmantala sa mensahe. Kadtong nagawali niining solemne nga mensahe, sama kang Juan nga nag-una kang Jesus, nagbati sa pagkapugos sa pagpahamtang sa hatsa sa gamot sa kahoy, ug nagtawag sa katawhan sa pagpamunga  sa mga bunga sa panahon sa paghinulsol. Ang ilang pamatuod gipaabut  nga makapukaw  ug sa gamhanan nga pagkatandog sa mga iglesia, ug pagpakita sa ilang matuod nga kinaiya. Ug samtang ilang gipatugbaw ang solemne nga pasidaan sa pagkalagiw gikan sa kaligutgot  nga umaabut, daghan ang nahiusa sa mga iglesia nakadawat sa mensahe nga makapa-ayo; ilang nakita ang ilang mga paglapas, ug ang ilang mapait nga mga luha sa paghinulsol, ug sa halalum nga pagkaguol sa kalag, nagpaubos sa ilang kaugalingon atubangan sa Dios. Ug samtang ang Espiritu sa Dios mikunsad kanila, misalmot sila sa pagpalanog sa singgit, Kahadloki ang Dios, ug ihatag kaniya ang himaya, kay ang takna sa iyang paghukom miabut na.

Ang pagwali sa tukma nga panahon nakahibalag sa dakung pagsupak  gikan sa tanang pundok, gikan sa mga ministro sa pulpito, hangtud sa labing danghag, mahagiton nga mga makasasala sa mensahe gikan sa langit. Walay tawo nga nahibalo sa adlaw ug takna, nadungog gikan sa salingkapaw nga mga ministro ug maisugon nga tigyam-id. Dili sila matudloan ug masaway sa paggamit sa teksto niadtong nagatumbok ngadto sa tuig nga ilang gituhoan nga matuman na ang matagnaon nga mga panahon, ug ngadto sa mga timaan nga nagpakita sa kahaduol na ni Cristo, nga anaa na bisan sa mga pultahan. Daghang mga magbalantay sa panon, nga nag-angkon sa paghigugma kang Jesus, nagkanayon nga wala silay ikasupak sa pagwali sa pag-anhi ni Cristo; apan misupak sila  sa pagtumbok sa tukma nga panahon. Ang Dios nga maoy makakita sa tanang butang nagabasa sa ilang mga kasingkasing. Wala sila mahigugma sa pagkahaduol na sa pag-anhi ni Jesus. Nahibalo sila nga ang ilang mga kinabuhi nga dili Cristohanon dili makabarug sa pagsulay; kay wala man sila maglakaw diha sa mapaubsanon nga dalan nga iyang gilagda.  Kining bakakon nga mga magbalantay nagbabag sa dalan sa bulohaton sa Dios. Ang kamatuoran nga gisulti sa makapadani nga gahum ngadto sa katawhan nakapukaw kanila, ug sama sa bantay sa bilanggoan, nagsugod sila sa pagpangutana, Unsay akong buhaton aron maluwas. Apan kini nga mga magbalantay nagbabag tali sa kamatuoran ug sa mga tawo, ug nagwali sa hamis nga mga butang aron pagpahimulag kanila gikan sa kamatuoran. Nakighiusa sila kang Satanas ug sa iyang mga manolonda, ug nanagsinggit, Pakigdait, pakigdait, nga wala may pakigdait. Akong nakita ang mga manolonda sa Dios nga nagtimaan niining tanan, ug ang mga bisti niadtong dili matinugyanon nga mga magbalantay natabonan sa dugo sa mga kalag.  Kadtong naghigugma sa ilang kasayon, ug natagbaw lamang sa ilang pagkahalayo gikan sa Dios, dili mapadasig gikan sa ilang unodnon nga kasigurohan.

Daghang mga ministro dili modawat sa mensahe sa kaluwasan sa ilang kaugalingon, ug kadtong modawat niini, ilang babagan. Anaa kanila ang dugo sa mga kalag.  Mga magwawali ug mga tawo mosupak niini nga mensahe gikan sa langit. Ilang gilutos si William Miller ug kadtong nakighiusa kaniya sa bulohaton. Mga bakak gipakaylap aron sa pagdaut ang iyang kabuyoan, ug sa nagkalainlaing mga panahon human siya sa dayag nagpamatuod sa tambag sa Dios, sa pagpahamtang sa makasamad nga mga kamatuoran sa kasingkasing sa mga naminaw  kaniya, nadagkotan ang dakung kapungot batok kaniya, ug sa iyang pagbiya sa dapit nga gitiguman, ang uban nag-atang sa dalan aron sa pagpatay kaniya. Apan nagpadala ang Dios sa iyang mga manolonda aron sa pagpanalipod sa iyang kinabuhi, ug ilang gilikay sila sa siguro gikan sa nasuko nga duot sa mga tawo. Wala pa matapus ang iyang buhat.

Ang labing matinuhoon malipayon nga nagdawat sa mensahe. Nahibalo sila nga gikan kini sa Dios, ug gihatud kanila sa tukma  nga panahon. Mga manolonda nagatan-aw uban sa kasibut  bahin sa sangputanan sa langitnong mensahe, ug kong motalikod ug mosalikway ang mga iglesia niini, sila sa kasubo makigsabut kang Jesus. Iyang ilingiw ang iyang nawong gikan sa mga iglesia, ug nagsugo sa iyang mga manolonda sa pagbantay sa mga minahal nga wala modumili pagdawat sa pamatuod, kay mosubang pa ang lain nga kahayag kanila.

Akong nakita nga kon ang nag-angkon nga mga Cristohanon  naghigugma pa sa pagpadayag sa ilang Manluluwas, ug ila pa gibutang ang ilang mga pagbati kaniya, kong ila pang gibati nga wala nay laing dinhi sa yuta nga ikatandi kaniya, maghimaya unta sila uban sa kalipay sa ilang unang pagkahibalo sa iyang pag-anhi.  Apan ang ilang pagsupak, sa ilang nadungog nga pag-anhi sa Ginoo, maoy usa ka kamatuoran nga wala sila mahigugma kaniya.  Midaug si Satanas ug ang iyang mga manolonda, ug ilang gisukmatan si JesuCristo  ug sa iyang mga manonlonda, nga ang nag-angkon nga iyang katawhan gamay ra kaayo og gugma kang Jesus nga wala silay handum alang sa iyang ikaduhang pag-anhi.

Akong nakita ang mga tawo sa Dios, malipayon sa ilang pagpaabut, sa paglantaw alang sa pag-anhi sa ilang Ginoo. Apan ang Dios nagsukod kanila. Ang iyang kamot  nagatabon sa usa ka sayop  sa pagtumbok sa matagnaong mga panahon. Kadtong nagpaabut sa ilang Ginoo wala makakaplag niini, ug ang labing maalamon nga mga tawo nga nagsupak sa panahon napakyas usab sa pagkakita sa sayop. Giplano sa Dios  nga ang iyang katawhan kinahanglan makahibalag sa kasagmuyo. Milabay na ang panahon, ug kadtong malipayon nga nagpaabut kang Jesus, apan misagop sa mensahe uban sa kahadlok, nalipay nga wala siya moabut sa panahon nga gipaabut.  Wala makadulot sa ilang kasingkasing ang ilang pagpa-ngangkon, ug makaputli sa ilang mga kinabuhi. Ang paglabay sa panahon maayo kaayo nga nagpamatuod sa pagpadayag sa mao nga mga kasingkasing. Sila ang unang nanagtamay sa mga masulob-on, sa nasagmuyo, nga nahigugma gayud sa pagpadayag sa ilang Manluluwas.  Akong nakita ang kaalam sa Dios sa pagsuta sa iyang katawhan, ug sa paghatag kanila sa pasulit sa pagsukod aron sa pagsuta kong kinsa kadtong motalaw ug motalikod sa katapusang takna sa pagsulay.  

Si Jesus ug ang tanang langitnong panon nagtan-aw uban sa kahingawa ug gugma alang niadtong adunay matam-is nga pagpaabut sa pagtan-aw kaniya nga ilang gimahal.  Mga manolonda  nagpaibabaw kanila, sa pagpalig-on kanila sa takna sa pagsulay kanila.  Kadtong wala magtagad sa pagdawat sa langitnong mensahe nabiyaan diha sa kangitngit, ug nahaling ang kasuko sa Dios kanila, kay dili man sila modawat sa kahayag nga gipadala kanila sa langit. Kining pipila ka mga nasagmuyo nga mga matinumanon, nga dili makasabut nganong wala pa moabut ang Ginoo, wala biya-i diha sa kangitngit. Sa makausa pa gipabalik sila sa ilang Biblia sa pagtuon sa mga panahon sa tagna.  Gikuha ang kamot sa Ginoo gikan sa mga numero, ug napasabut ang sayop.  Ilang nakita nga ang mga panahon sa tagna miabut  ngadto sa 1844, ug sama ra nga ebidencia ang ilang gipanudlo sa pagpakita nga ang  matagnaong mga panahon  masira  sa 1843, nagpamatuod nga molungtad kini ngadto sa 1844. Kahayag gikan sa pulong sa Dios midan-ag sa ilang baruganan, nga ilang nadiscobrehan ang panahon sa pagpaabut. - Kong ang panan-awon malangan, paabuta kini. - Sa ilang gugma alang sa diha-diha nga pag-anhi ni Jesus, wala nila makit-i ang pagkalangan sa panan-awon, nga gituyo sa pagpakita sa matuod nga nanagpaabut. Sa makausa pa may gitakda sila nga panahon. Apan akong nakita nga daghan kanila ang dili na makabangon  gikan sa ilang dakung pagkasagmuyo, aron sa pagbaton niana nga  kakugi ug kusog nga nagtimaan sa ilang pagtoo sa  1843.

Si Satanas ug  ang iyang mga manolonda midaug batok kanila, ug kadtong dili  modawat sa mensahe nanglamano sa ilang kaugalingon tungod sa ilang halayo nga panglantaw sa paghukom sa kaalam sa  wala nila pagdawat sa kalibug, sumala sa ilang pagtawag niini. Wala sila makaamgo nagsalikway sila sa tambag  sa Dios batok kanila, ug sila nagabuhat sa pakig-usa kang Satanas ug sa iyang mga manolonda sa paglibug sa mga tawo, nga nagkinabuhi sumala sa mensahe nga gipadala sa langit. 
Ang mga magtutuo niini nga mensahe gidaugdaug sa ilang mga simbahan. Gigamhan sila sa kahadlok sulod sa hamubo nga panahon, sa pagkaagi nga wala sila magabuhat sumala sa ilang mga gibati apan ang paglabay sa panahon nagpadayag sa ilang tinuod nga mga pagbati. Naghandum sila sa  pagpahilum sa pagpamatuod nga gituohan sa mga magtutuo nga nagpugos kanila sa pagdala, nga ang matagnaon nga mga panahon moabut ngadto sa 1844.  Uban sa katin-aw ilang gipasabut sa ilang sayop, ug naghatag sa ilang katarungan ngano nga ilang gipaabut ang ilang Ginoo naidtong 1844.  Ang mga magsusupak dili makahatag sa ilang pakiglalis batok sa gihatag nga gamhanang mga katarungan. Ang kasuko sa iglesia nahaling batok kanila. Nakahukom sila sa dili pagpaminaw sa bisan unsa nga kamatuoran, ug sa pagpagawas sa ilang pagpamatuod  gikan sa mga iglesia, aron ang uban dili makadungog  niini.  Kadtong nangahas sa pagpugong gikan sa uban sa kahayag sa Dios nga gihatag kanila, gipagawas gikan sa mga iglesia;  apan si Jesus naga-uban  kanila,  ug malipayon sila diha sa kahayag sa iyang dagway. Andam sila sa pagdawat sa mensahe sa ikaduhang manolonda.

Tan-awa sa Daniel 8:14; Habakuk  2:1-4; Malaquias cap. 3 & 4; Mateo 24:36; Pinadayag 14:6-7.

CAPITULO 24
Ang Mensahe sa Ikaduhang 
Manolonda

Ang mga simbahan dili modawat sa kahayag sa mensahe sa nahaunang manolonda, ug sa ilang gisalikway sa kahayag gikan sa langit nahulog sila gikan sa kahamuot sa Dios. Nagsalig sila sa ilang kaugalingong kusog, ug nagbutang sa ilang kaugalingon diha sa pagsupak sa mensahe sa nahaunang manolonda diin sila makakita sa kahayag sa mensahe sa ikaduhang manolonda. Apan ang mga hinigugma sa Dios, nga gidaug-daug, mitubag  sa mensahe, Nahulog na ang Babilonia, ug mibiya sa nahulog nga mga iglesia.

Haduol sa katapusan sa mensahe sa ikaduhang manolonda, akong nakita ang kahayag gikan sa langit nagasidlak ibabaw sa katawhan sa Dios. Ang mga silaw niini nga kahayag sama kasanag sa adlaw. Ug akong nadungog  ang mga tingog sa mga manolonda nga nagkanayon, Miabut na ang Pamanhonon, panggawas kamo ug sugata siya!

Ang singgit sa tungang gabii gihatag aron sa paghatag og gahum mensahe sa ikaduhang manolonda. Ang mga manolonda gipadala gikan sa langit aron sa pagpamata sa naluya nga mga balaan, ug sa pagpa-andam kanila alang sa dakung buhat sa ilang atubangan. Ang labing maalamon nga mga tawo dili mao ang unang midawat niini nga mensahe. Mga manolonda gipadala ngadto sa mga ubos, sa mga masimbahon, ug nagpugos kanila sa pagpataas sa ilang pagsinggit, Ania karon miabut na ang Pamanhonon, panggawas kamo ug sugata siya. Kadtong gipiyalan sa pagsinggit nagdali, ug diha sa gahum sa Espiritu Santo nagsabwag sa singgit,  ug nagpamata sa ilang naluya nga mga igsoon. Kini nga singgit wala magbarug  diha sa kaalam ug kahibalo sa tawo, kondili diha sa gahum sa Dios, ug  ang iyang mga balaan nga nakadungog  sa singgit dili makasupak niini. Ang labing espirituhanon nagdawat niining mensahe una, ug kadtong kanhing nangulo sa buhat ang katapusan sa pagdawat ug nagtabang sa pagpakaylap sa singgit, Ania karon ang Pamanhonon miabut na, panggawas kamo ug sugata siya.

Sa matag usa ka bahin sa yuta, ang kahayag nahatag diha sa mensahe sa ikaduhang manolonda, ug ang singgit mikaylap ngadto sa mga linibo. Miabut kini ngadto sa nagkalain-laing ciudad, ug mga lungsod, hangtud ang mga tawo nga nagpaabut sa Dios nahigmata sa bug-os. Daghan ang dili motugot niini nga mensahe sa pagsulod sa mga iglesia, ug usa ka dakung pundok nga nagbaton sa buhi nga pamatuod sa ilang sulod mibiya sa nahulog nga mga iglesia. Usa ka dakung bulohaton nahimo pinaagi sa singgit sa tungang gabii. Ang mensahe nga nagasuta sa kasingkasing, ug naggiya sa mga magtutuo sa pagpangita sa buhi nga kasinatian alang sa ilang kaugalingon. Nahibalo sila nga dili sila makasandig sa usa ug usa.

Kini nga mga balaan mahinamon nga nagpaabut sa ilang Ginoo uban sa pagpuasa, nagbantay ug halos diha sa makunanayon nga pag-ampo.  Bisan ang ubang mga makasasala naglantaw ngadto nianang makalilisang nga panahon, samtang ang dakung panon daw naukay batok niini nga mensahe, ug nagpakita sa espiritu ni Satanas. Nagyaga-yaga ug nagatamay sila, ug nadungog sa tanan dapit, Walay tawo nahibalo sa adlaw ug takna. Ang dautang mga manolonda nangalipay sa ilang palibut, nag-awhag kanila sa pagpagahi sa ilang mga kasingkasing, ug sa pagsalikway sa matag usa ka silaw gikan sa langit, aron ilang mahigot sila diha sa lit-ag. Daghan ang nag-angkon sa pagpaabut sa ilang Ginoo, nga walay bahin ni may kalabutan niining butanga. Ang himaya sa Dios nga ilang nasaksihan, ang pagpaubos ug halalum nga pagsimba sa mga nanagpaabut, ug  ang hilabihan ka  bug-at nga ebidencia, nakahimo kanila sa pag-angkon sa pagdawat sa kamatuoran.  Apan wala sila mangakabig. Wala sila maandam. Usa ka espiritu sa solemne ug mainiton nga pag-ampo diha sa tanang dapit gibati sa mga balaan. Ang usa ka balaan nga pagkasolemne diha ibabaw kanila. Ang mga manolonda uban sa labing halalum nga kasibut nagbantay sa gisangputan, ug nagatuboy niadtong nagdawat sa langitnong mensahe, ug nagpabulag kanila gikan sa yutan-ong mga butang aron sa pagbaton sa dagkung mga sangkap gikan sa tuburan sa kaluwasan. Ang katawhan sa Dios gidawat uban kaniya. Gitan-aw sila ni Jesus uban sa kalipay. Ang iyang dagway napakita diha kanila. Naghimo sila og usa ka bug-os nga paghalad, usa ka bug-os nga pagtugyan, ug nagpaabut nga mailisan ngadto sa pagka-dili mamalatyon. Apan nagpadulong gihapon sila ngadto sa makasusubo nga pagkasagmuyo. Milabay na ang panahon nga ilang gipaabut alang sa ilang kaluwasan. Ania gihapon sila sa yuta, ug ang mga gisangputan sa mga mga tunglo daw dili na molabaw pa nga  malilong sa pagtan-aw. Ilang gibutang ang ilang mga pagbati didto sa langit ug diha sa matam-is nga pagpaabut, makatilaw sa walay kamatayon nga pagkaluwas; apan wala matuman ang ilang mga paglaum.

Ang kahadlok nga diha sa daghang mga tawo wala dayon mahanaw. Wala dayon sila makadaug ibabaw sa mga nangasagmuyo. Apan samtang walay mabatyag nga kapungot sa Dios nga ilang makita, nauli-an sila gikan sa kahadlok nga ilang gibati, ug nagsugod sa ilang pagtamay, sa ilang pagyaga-yaga ug pagyam-id. Gisukod ug gisulayan na usab ang katawhan sa Dios. Mikatawa ang kalibutan, ug nagtamay, ug nagpakaulaw kanila; ug ang nanagpanuo sa walay pagduhaduha nga si Jesus moabut ug magbanhaw sa mga minatay, ug mag-usab sa mga buhi nga mga balaan, ug magkuha sa gingharian, ug ila na panag-iyahon, nagbati sama sa mga tinon-an ni Cristo. Ilang gikuha ang akong Ginoo, ug wala ako  mahibalo kon diin siya nila gibutang.

Tan-awa sa Mateo 24:36, 25:6; Juan 20:13; Pinadayag 14:8. 

CAPITULO 25
Kalihokan sa Pag-anhi Gihulagway

Akong nakita ang pila ka mga pundok nga daw na-usa pagkabugkos  sa mga higot. Daghan niining mga pundoka nga diha sa tumang kangitngit. Ang ilang mga mata ania lamang sa yuta, apan daw walay kadugtongan tali kanila ug kang Jesus. Akong nakita ang nagkalainlaing mga tawo nga nakatag niini 
Mga pundok kansang mga dagway daw kahayag, ug kansang mga mata nagatutok sa langit. Mga silaw sa kahayag gikan kang Jesus, sama sa mga silaw sa adlaw, gihatag kanila. Usa ka manolonda nagpatan-aw kanako pag-ayo, ug akong nakita nga usa ka manolonda nagbantay sa matag usa kanila nga may silaw sa kahayag, samtang ang dautang mga manolonda nagalibut kanila nga anaa sa kangitngit, kay miabut na ang takna sa iyang paghukom. 

Usa ka mahimayaong kahayag mikunsad ibabaw niini nga mga pundok, sa pagdan-ag sa tanan nga nagadawat sa kahayag ug nanagmaya; samtang ang uban misalikway sa kahayag gikan sa langit, ug nagaingon nga ang limbong maoy nagpasalaag kanila. Milabay ang kahayag kanila, ug nabiyaan sila diha sa kangitngit. Kadtong nagdawat sa kahayag gikan kang Jesus, malipayon nga nagmahal sa pagdugang sa bililhon nga kahayag nga gipasidlak kanila. Nagadan-ag ang ilang mga dagway sa balaan nga kalipay, samtang ang ilang pagtutok gitumong ngadto kang Jesus uban sa mainiton nga kasibut, ug  ang ilang mga tingog nadunggan nga kaangay sa tingog sa manolonda, Kahadloki ang Dios ug ihatag kaniya ang himaya, kay miabut na ang takna sa iyang paghukom. Samtang ilang gipataas kini nga singgit, akong nakita kadtong didto sa kangitngit nga nagduot kanila sa kilid ug sa abaga. Dayon daghan kanila nga nagmahal sa balaan nga kahayag, nagputol sa mga gapus nga naghigot kanila, ug nagatindog nga bulag niadtong mga panon. Ug samtang daghan ang nagputol sa mga gapus nga naghigot kanila, ang mga tawo nga nasakop niining nagkalainlaing mga pundok ug ang uban nga may maanindot nga mga pulong, ug ang uban nga may mga dagway sa kapungot  ug makahadlok nga mga panglihok, naghugot sa mga higot nga nanglu-ag, ug kanunay nag-ingon, ang Dios naga-uban kanato. Nagabarug kita diha sa kahayag. Ania kanato ang kamatuoran. Nangutana ako kong kinsa kining mga tawhana. Gisultihan ako nga mga ministro sila, ug nangulo og katawhan, nga nagsalikway sa kahayag, ug walay gusto nga ang uban modawat niini.  Akong nakita ang mga nagmahal sa kahayag nga nagtan-aw uban sa kasibut ug sa mainiton nga paghandum sa ibabaw, nagpaabut kang Jesus nga moabut ug magdala kanila ngadto kaniya. Sa wala madugay usa ka panganod milabay ibabaw kanila nga nagdumili sa kahayag, ug masulob-on ang ilang mga dagway.  Nangutana ako sa hinungdan niini nga panganod. Gipakitaan ako nga mao kadto ang ilang pagkasagmuyo. Ang panahon nga ilang gipaabut ang ilang Manluluwas milabay na, ug wala moabut si Jesus. Diha sila sa kasagmuyo, ug kadtong mga tawo nga akong namatikdan kaniadto, ang mga ministro ug nangulo nga mga tawo nanagmaya.  Kadtong nagsalikway sa kahayag, midaug pag-ayo, samtang si Satanas ug ang iyang mga manolonda nagmaya usab sa ilang palibut.

Dayon nadungog ko ang tingog sa laing manolonda nga nagaingon, Nahulog na, nahulog na ang Babilonia!  Usa ka hayag misidlak diha sa mga nanagsubo, ug uban sa ilang mainiton nga handum alang sa iyang pagpadayag, gibalikan nila pagtutok si Jesus. Dayon akong nakita ang pila ka mga manolonda nga nakigsulti sa ikaduhang  manolonda, nga misinggit, Nahulog na, nahulog na ang Babilonia, ug kini nga mga manolonda nagpataas sa ilang mga tingog uban sa ikaduhang manolonda, ug misinggit, Ania karon miabut na ang Pamanhonon!  Panggawas kamo ug sugata siya! Ang mananoy nga mga tingog niini nga mga manolonda daw milanog sa tanang dapit. Usa ka mahayag ug mahimayaong kahayag gipakita sa palibut niadtong nagmahal sa kahayag nga gihatag kanila. Ang ilang mga dagway midan-ag sa matahum kaayo nga himaya, ug nakighiusa sila sa mga manolonda sa pagsinggit, Ania karon, miabut na ang Pamanhonon! Ug samtang sila nagdungan sa pagpataas sa singgit taliwala niining nagkalainlaing mga pundok, kadtong nagsalikway sa kahayag, nagtukmod kanila, ug sa mga panagway sa kasuko, nangasaba ug nagtamay kanila. Apan ang mga manolonda sa Dios nagbukhad sa ilang mga pako ibabaw sa mga gilutos, samtang si Satanas ug ang iyang mga manolonda naningkamot sa pagduso sa kangitngit sa ilang palibut sa paggiya kanila sa pagsalikway sa kahayag sa langit.

Dayon akong nadungog ang tingog nga nagaingon ngadto niadtong ginatukmod  ug gitamay, Gumula kamo gikan kanila, ug ayaw kamo paghikap sa mahugaw. Usa ka dakung panon nagputol sa mga gapus nga gihigot kanila, ug ilang gituman ang tingog, ug ilang gibiyaan ang diha sa kangitngitan, ug nakighiusa niadtong nakabuhi kanhi gikan sa mga gapus, ug sa malipayon miduyog sila sa ilang mga tingog uban kanila. Akong nadungog ang tingog sa mainiton ug nag-agulo nga pag-ampo sa pipila nga nagpabilin gihapon sa mga panon nga diha sa kangitngit. Ang mga ministro ug ang mga pangulo nagalibut niining nagkalainlaing mga pundok, naghugot pa gayud sa mga gapus; apan akong nadungog gihapon kining tingog sa mainiton nga pag-ampo. Dayon akong nakita kadtong nanag-ampo nagtuyhad sa ilang mga kamot sa pagpatabang niadtong nahiusa nga pundok nga nakagawas na, ug nagmaya diha sa Dios. Ang tubag gikan kanila, samtang sila nanaghangad sa langit, ug nagtudlo sa ibabaw, nag-ingon, Gumula kamo gikan kanila, ug magpalain kamo. Akong nakita ang mga tawo nga nakigbisug alang sa kagawasan, ug sa katapusan ilang naputol ang mga higot nga nagagapus kanila.  Misukol sila sa mga paningkamot nga gihimo sa dugang nga paghugot sa gapus ug wala motuman sa gisubli-subli nga pag-angkon, Ang Dios naga-uban kanato, Ani kanato ang kamatuoran. Ang mga tawo nagpadayon sa pagbiya sa mga pundok nga diha sa kangitngit, ug miapil sa napahigawas nga pundok, nga daw diha sa halapad nga uma nga gipaibabaw sa yuta. Nagatutok sila sa ibabaw, ug mikunsad ang himaya sa Dios, ug misinggit sila sa mga pagdayeg sa Dios. Nahiusa sila, ug daw nalingaw sa kahayag gikan sa langit. Palibut niini nga mga pundok mao ang pipila nga gikan sa kabuyoan sa kahayag, apan wala gayud mahiusa sa pundok.  Ang tanan nga nagmahal sa kahayag nga midan-ag kanila nanagtutok sa ibabaw uban sa mainiton nga kasibut.  Mitan-aw si Jesus kanila uban sa matam-is nga pagdayeg. Nagpaabut sila sa pag-abut ni Jesus. Naghandum sila sa iyang pagpadayag.  Wala sila maglangan sa pagtan-aw sa kalibutan. Sa makausa pa akong nakita ang usa ka panganod nga mikunsad sa nanagpaabut.  Akong nakita sila nga mitutok sa ubos uban sa ilang naluya nga mga mata.  Nangutana ako sa hinungdan niini nga kausaban. Miingon ang manolonda nga naga-uban kanako,  Nangasagmuyo na usab sila sa ilang mga gipaabut. Dili pa si Jesus makaanhi sa yuta. Kinahanglan mag-antus una sila alang kang Jesus ug mag-antus sa labi pa kadaku nga mga pagsulay. Kinahanglan ilang isalikway ang mga sayop ug mga tradisyon nga ilang nadawat gikan sa mga tawo, ug moduol sa hingpit ngadto sa Dios ug sa iyang pulong. Kinahanglan sila putli-on, paputi-on  ug pagsulayon. Ug kadtong makalahutay nianang mapait nga pagsulay makabaton sa kadaugan nga walay katapusan. 

Wala si Jesus moanhi sa yuta ingon sa gipaabut sa nagpaabut ug malipayon nga pundok, aron sa paghinlo sa Sanctuaryo, pinaagi sa pagputli sa yuta pinaagi sa kalayo.  Akong nakita nga husto sila sa ilang pagtuon sa mga panahon nga matagnaon.  Ang matagnaon nga panahon nasira niadtong 1844. Ang ilang sayop nagsakop sa walay pagsabut kong unsa ang Sanctuaryo,  ug sa kinaiyahan sa paghinlo niini. Si Jesus misulod sa dapit sa Labing Balaan aron sa paghinlo sa Sanctuaryo sa katapusan sa mga adlaw. Akong gitan-aw pag-usab ang nanagpaabut, nasagmuyo nga pundok. Nangasubo sila. Sa mainampingon ilang gisusi ang mga ebidencia sa ilang pagtoo ug nagsubay hangtud sa pag-isip sa mga panahon nga matagnaon, ug walay nakaplagan nga sayop. Natuman ang panahon, apan hain na man ang ilang Manluluwas? Nawala siya kanila.

Dayon gipakitaan ako sa kasagmuyo sa mga tinon-an sa ilang pag-adto sa lubnganan nga wala nila makit-i ang lawas ni Jesus. Miingon si Maria, Ilang gikuha ang akong Ginoo, ug wala ako mahibalo kon diin nila ibutang siya.  Ang mga manolonda miingon ngadto sa nanagsubo nga mga tinon-an nga nabanhaw na ang ilang Ginoo, ug mouna kanila ngadto sa Galilea.

Akong nakita nga samtang si Jesus nagatan-aw sa mga nasagmuyo  uban sa lalum nga kahingawa, iyang gipadala ang iyang mga manolonda sa pagmando sa ilang mga hunahuna aron ilang makaplagan siya ug sundon kong diin siya; aron ilang masabtan nga ang yuta dili mao ang Sanctuaryo; nga kinahanglan mosulod siya sa dapit nga Labing Balaan sa langitnong Sanctuaryo aron sa paghinlo niini;  aron sa paghimo sa pinasahe nga pagpasaylo sa Israel, ug sa pagdawat sa gingharian sa iyang Amahan, ug dayon mobalik siya sa yuta ug magkuha kanila aron sa pagpuyo uban kanila sa walay katapusan. Ang kasagmuyo sa mga tinon-an magrepresentar pag-ayo sa kasagmuyo niadtong nagpaabut sa ilang Ginoo niadtong 1844. Gidala ako balik sa panahon sa pagsulod ni Cristo sa Jerusalem nga madaugon. Ang malipayon nga mga tinon-an nagtuo nga iya nang kuhaon ang gingharian ug maghari ingon nga temporaryo nga principe.   Ilang gisunod ang ilang Hari uban sa dagkung mga paglaum. Ilang gipamatuod ang matahum nga mga sanga sa palma, ug ilang gihubo ang sapaw sa ilang mga bisti, ug uban sa madasigon nga kalipay ilang giladlad sila sa agianan; Ug ang uban nanag-una, ug ang uban nagsunod nga nagasinggit, Hosana ngadto sa Anak ni David! Bulahan siya nga moanhi sa ngalan sa Ginoo. Hosana sa kahitas-an!  Ang kahinam sa kalipay nakasamok sa mga Fariseo, ug naghandum sila kang Jesus nga iyang badlongon ang iyang mga tinon-an. Apan miingon siya ngadto kanila, Kong maghilum sila, mosinggit dayon ang mga bato. Ang tagna sa Zacarias 9:9, kinahanglan matuman. Apan, akong nakita, nagpadulong ang mga tinon-an ngadto sa mapait nga kasagmuyo. Sa pila ka mga adlaw misunod sila kang Jesus ngadto sa Calbaryo, ug ilang gitan-aw siya nga nagkadugo, ug gibun-og didto sa bangis nga krus. Ilang nasaksihan ang iyang masakit nga kamatayon, ug ilang gibutang siya sa usa ka lubnganan. Nalumos ang ilang mga kasingkasing sa kaguol. Wala matuman ang ilang mga gipaabut sa usa ka tukma nga bahin. Namatay ang ilang mga paglaum uban kang Jesus. Apan sa iyang pagbangon gikan sa mga patay, ug nagpakita ngadto sa iyang mga tinon-an nga nagmasulob-on, nabuhi ang ilang mga paglaum.  Nawala kanila ang ilang Manluluwas; apan ilang nakaplagan siya pag-usab.

Akong nakita nga ang kasagmuyo niadtong nanagtuo sa pag-anhi sa Ginoo niadtong 1844, dili ikatandi sa kasagmuyo sa mga tinon-an.  Natuman ang tagna sa mga mensahe sa nahauna ug ikaduhang mga manolonda.  Gihatag sila sa takdo nga panahon, ug nagatuman sa buhat nga giplano sa Dios sa mao nga tumong. 

Tan-awa sa Daniel 8:14; Mateo 21:4-16, 25:6; Markos 16:6-7; Lukas 19:35-40; Juan 14:1-3, 20:13; 2 Corinto  6:17; Pinadayag 10:8-11, 14:7-8. 

CAPITULO  26
Lain pa nga Paghulagway

Gipakitaan ako sa pagtagad sa tibook langit alang sa buhat nga nagpadayon dinhi sa yuta. Nagsugo si Jesus sa gamhanan nga manolonda sa pagkanaug ug pagpasidaan sa mga nanagpuyo sa yuta sa pagpangandam alang sa iyang ikaduhang pag-anhi. Akong nakita ang gamhanang manolonda nga mibiya sa presencia ni Jesus sa langit. Nag-una kaniya ang hilabihan ka dan-ag ug mahimayaong kahayag. Gisultihan ako nga ang iyang  tuyo mao ang pagpadan-ag sa yuta sa iyang himaya, ug sa pagpasidaan sa tawo sa umaabut nga kapungot sa Dios. Mga panon nagdawat sa kahayag. Ang uban daw solemne kaayo, samtang ang uban malipayon ug nanagmaya. Ang kahayag gipadan-ag sa tanan, apan ang uban igo lang miduol ubos sa kabuyoan sa kahayag, ug wala modawat niini sa kinasingkasing. Apan ang tanan nga nagdawat, mihangad sa langit, ug naghimaya sa Dios. Daghan ang napuno sa dakung kapungot. Mga ministro ug mga katawhan naghiusa sa dautan, ug misalikway sa kahayag nga gipadan-ag sa gamhanang manolonda. Apan ang tanang nagdawat niini mibulag sa kalibutan, ug naghiusa sa suod. 

Si Satanas ug ang iyang mga manolonda nagkapuliki sa pagdani sa mga hunahuna sa tanan kutob sa ilang mahimo sa pagtalikod sa kahayag. Ang panon nga misalikway niini gibiyaan diha sa kangitngit. Akong nakita ang manolonda nga nagbantay uban sa dakung pagtagad sa nanag-angkon nga katawhan sa Dios, sa pagrekord sa kinaiya nga ilang gipalambo, samtang ang kahayag gikan sa langit gipaila kanila. Ug ingon nga daghan kaayo ang nag-angkon sa paghigugma kang Jesus mitalikod sa langitnong kahayag uban sa pagyam-id, kasuko ug pagdumot, ang usa ka manolonda nga may linukot sa iyang kamot naglista sa makauulaw nga pagrekord. Ang tibook langit napuno sa kasuko, kay nasubo si Jesus sa iyang nanag-angkon nga katawhan.

Akong nakita ang kasagmuyo sa mga nagasalig. Wala sila makakita sa ilang Ginoo sa panahon nga ilang gipaabut. Maoy tuyo sa Dios ang pagtago sa umaabut, ug pagdala sa iyang katawhan ngadto sa punto sa desisyon. Kong wala kining panahona ang buhat sa Dios dili unta matapus.  Si Satanas nagamando sa mga hunahuna sa daghan kaayo, sa una kaayo alang sa umaabut.  Ang usa ka panahon nga gisangyaw alang sa pagpakita ni Cristo kinahanglan magdala sa hunahuna ngadto sa mainiton nga pagpangandam.  Sa paglabay sa panahon, kadtong wala modawat sa bug-os sa kahayag sa manolonda, nakighiusa niadtong nagtamay niining mensahe, ug miduol sila sa mga nangasagmuyo diha sa pagtamay. Akong nakita ang mga manolonda sa langit nga nangonsulta kang Jesus. Ilang gitiman-an ang kahimtang sa mga nanag-angkon nga mga sumosunod kang Cristo.  Ang paglabay sa tukma nga panahon nakasugod ug nagpamatuod kanila, ug daghan ang gitimbang sa timbangan ug nakaplagan nga kulangan. Lanog silang tanan nga nagpaila nga mga Cristohanon, apan napakyas sa pagsunod kang Cristo halos sa matag usa ka bahin. Nalipay si Satanas sa kahimtang sa mga nag-angkon nga sumosunod ni Cristo. Iyang nakuha sila sa iyang lit-ag. Iyang namandoan ang kagdaghanan sa pagbiya sa higpit nga dalan, ug misulay sa pagsaka sa langit sa ubang paagi.  Ang mga manolonda nakakita sa putli, hinlo, ug balaan,  nga nagsagol sa mga makasasala didto sa Sion, ug sa mga salingkapaw nga nahigugma sa kalibutan. Ilang gibantayan ang matuod nga mga nahigugma kang Jesus; apan ang mga dautan nakadaut sa mga balaan. 

Kadtong may mga kasingkasing nga nagdilaab sa handum, mainiton nga nagpaabut sa pagtan-aw kang Jesus, gidid-an sa ilang mga igsoon nga nanag-angkon sa pagsulti bahin sa iyang pag-anhi. Ang mga manolonda nagtan-aw sa tibook talan-awon, ug nahingawa sa mga salin, nga nahigugma sa pagpadayag ni Jesus. Laing gamhanang manolonda gisugo sa pakanaug sa yuta. Gibutangan ni Jesus ang iyang kamot og usa ka sinulat, ug sa iyang pag-abut sa yuta, misinggit siya, Nahulog na, nahulog na ang Babilonia ! Dayon akong nakita pag-usab ang nangasagmuyo nga malipayon sa ilang panag-away, ug mihangad sa langit, nagtan-aw uban sa pagtoo ug paglaum alang sa pagpadayaga sa ilang Ginoo.  Apan daghan ang daw nagpabilin diha sa kahimtang sa kaboangan, nga daw nagkatulog; apan akong nakita ang ilang mga dagway nga diha sa halalum nga kasub-anan. Ang mga nasagmuyo nakakita gikan sa Biblia nga diha sila  sa panahon sa paghulat, ug kinahanglan sila magpaabut sa mapailubon sa katuman sa panan-awon.  Ang sama nga ebidencia nga naghatud kanila sa pagpaabut sa ilang Ginoo niadtong 1843, naghatud kanila sa pagpaabut kaniya sa tuig 1844. Akong nakita nga ang kadaghanan wala magbaton nianang kusog nga nagtimaan sa ilang pagtoo niadtong 1843. Ang ilang kasagmuyo nakapaluya sa ilang pagtoo.  Apan sa paghiusa sa mga nasagmuyo sa singgit sa ikaduhang manolonda, ang langitnong panon nagtan-aw sa dakung kasibut, ug nagtimaan sa sangputanan sa mensahe. Ilang nakita kadtong nagdala sa ngalan nga mga Cristohanon mitalikod uban sa pagtamay ug kasuko niadtong nangasagmuyo.  Samtang nahulog ang mga pulong gikan sa mga ngabil sa nagatamay, Wala pa kamo makasaka!  usa ka manolonda nagsulat kanila. Miingon ang maong manolonda, Ilang giyaga-yagaan ang Dios.

Gitudlo ako balik ngadto sa pagkayab ni Elias. Nahulog ang iyang kupo kang Eliseo, ug may dautang mga bata (o mga batan-on) nagsunod kaniya, nga nagyaga-yaga, misinggit, Saka opaw, Kayab opaw! Ilang gitamay ang Dios, ug nahiagum sila sa ilang silot didto.  Ilang nakat-onan kini sa ilang mga ginikanan. Ug kadtong  nagyam-id ug nagyaga-yaga sa hunahuna nga ang mga balaan mokayab, pahamtangan sa mga tunglo sa Dios,  ug makaila nga dili kadto usa ka gamayng butang ang pagtiaw-tiaw kaniya.

Nagsugo si Jesus sa uban nga mga manolonda  sa paglupad pagdali aron sa pagpabuhi ug pagpalig-on sa nagkaluya nga pagtoo sa iyang katawhan,  ug pag-andam kanila sa pagsabut sa mensahe sa ikaduhang manolonda, ug sa kahinungdanon sa kalihokan nga sa dili madugay buhaton didto sa langit. Akong nakita kini nga mga manolonda  nga nagdawat sa dakung gahum ug kahayag gikan kang Jesus, ug milupad dayon nganhi sa yuta aron sa pagtuman sa ilang kamandoan aron sa pagtabang sa ikaduhang manolonda sa iyang bulohaton. Usa ka dakung kahayag ang misubang ibabaw sa katawhan sa Dios samtang misinggit ang mga manolonda sa Dios, Ania karon, miabut na ang Pamanhonon, panggula kamo ug sugata siya. Ang kahayag gikan sa mga manolonda misuhot sa kangitngit sa bisan diin nga dapit. Misulay si Satanas ug  ang iyang mga manolonda sa pagpugong sa kahayag nga dili mokaylap, ug sa gituyo nga sangputanan.  Nakig-away sila sa mga manolonda sa Dios, ug nagsulti kanila nga gilimbongan sa Dios ang iyang katawhan, ug uban sa tanan nilang kahayag ug gahum, dili sila makahimo sa mga tawo sa pagtuo nga moanhi pag-usab si Jesus. Nagpadayon  ang mga manolonda sa Dios sa ilang bulohaton, bisan si Satanas naningkamot sa pagabong sa dalan, ug pagpabulag sa mga hunahuna sa katawhan gikan sa kahayag. Kadtong nagadawat niini malipayon kaayo. Nagatutok ang ilang mga mata sa langit, ug naghandum sa pagpadayag ni Jesus. Ang uban  diha sa dakung kalisdanan, naghilak ug nag-ampo.  Ang ilang mga mata daw nagatutok sa ilang kaugalingon, ug wala sila mangahas sa paghangad sa ibabaw.

Usa ka bililhong kahayag  sa langit mipahanaw sa kangitngit gikan kanila, ug  ang ilang mga mata nga nagatutok sa ilang pagkaluya sa ilang kaugalingon, nabalhin sa pagtutok sa ibabaw, samtang ang pagpasalamat  ug ang balaang kalipay nagpakita sa ilang mga dagway. Si Jesus uban sa mga panon sa manolonda nagtan-aw uban sa kalipay sa mga matinumanon nga nagapaabut.

Kadtong nagsalikway ug nagsupak sa kahayag  sa mensahe sa unang manolonda, nawad-an sa kahayag sa ikaduha, ug dili makadawat sa kaayohan pinaagi sa gahum ug himaya nga naga-uban sa mensahe.  Ania karon, miabut na ang Pamanhonon. Mitalikod si Jesus kanila uban sa pagyam-id. Ilang gipasubo ug gisalikway siya. Kadtong nagdawat sa mensahe giliminan sa usa ka panganod sa  himaya. Nagpaabut ug nagbantay ug nag-ampo sila sa pagkigsayud  sa kabubut-on sa Dios. Daku ang ilang kahadlok  sa pagpasubo kaniya.  Akong nakita si Satanas ug ang iyang mga manolonda nga naningkamot sa pagtabon niining balaan nga kahayag gikan sa katawhan sa Dios; apan samtang ang nanagpaabut nagmahal sa kahayag, ug nagpabulag sa ilang mga mata gikan sa yuta ngadto sa kang Jesus, walay gahum si Satanas sa pagsanta kanila sa pagdawat niining bililhong kahayag. Ang mensahe nga gikan sa langit nakapasuko kang Satanas ug sa iyang mga manolonda, ug kadtong nag-angkon sa paghigugma kang Jesus, apan nagyam-id sa iyang pag-anhi, nasuko ug nagtamay sa mga matinumanon, sa mga masaligon. Apan usa ka manolonda ang nagtimaan sa matag insulto, sa matag kasakitan, sa matag abuso nga ilang nadawat gikan sa ilang mga igsoon nga nanag-angkon nga mga Cristohanon.  Daghan kaayo ang nagpataas sa ilang mga tingog sa pagsinggit, Ania karon, miabut na ang Pamanhonon, ug nagbiya sa ilang mga igsoon nga wala mahigugma sa pagpadayag ni Jesus, ug dili motugot kanila sa pagpabilin diha sa kamatuoran sa iyang ikaduhang pag-anhi. Akong nakita si Jesus nga milingiw sa iyang nawong gikan sa nagsalikway ug nagtamay sa iyang pag-anhi, ug dayon nagsugo sa iyang mga manolonda  sa paggiya sa iyang mga tawo sa paggawas gikan sa mahugaw, aron dili sila mahugawan. Kadtong matinumanon sa mga mensahe nagabrug nga libre ug naghiusa.  Usa ka balaan ug labing matahum nga kahayag misubang ibabaw kanila. Ilang gibiyaan ang kalibutan, gigisi nila ang ilang mga pagbati gikan niini, ug wala magsapayan sa ilang yutan-ong mga tumong.  Ilang gisalikway ang ilang yutan-ong bahandi ug ang ilang mahinamon nga pagtan-aw gitumong ngadto sa langit, nagpaabut sa pagtan-aw sa ilang hinigugma nga Manluluwas. Usa ka sagrado, balaan nga kalipay midan-ag sa ilang mga dagway, ug nagsulti sa kalinaw ug kalipay nga nagahari sa sulod. Gisugo ni Jesus ang iyang mga manolonda sa paglakaw aron  ug pagpalig-on kanila, kay nagkaduol na ang takna sa pagsulay kanila.  Akong nakita ang nanagpaabut wala pa masulaye sumala sa gikinahanglan. Dili sila libre sa mga kasaypanan. Ug akong nakita ang kalooy ug pagkamaayo sa Dios sa pagpadala og pasidaan ngadto sa katawhan sa yuta, ug nagsubli sa mga mensahe sa pagdala kanila ngadto sa usa ka punto sa panahon, sa paggiya kanila ngadto sa makugihon nga pagsusi sa ilang kaugalingon, aron ilang hukasan ang ilang kaugalingon sa mga sayop nga gikabilin-bilin  gikan sa mga  pagano ug sa mga papista.  Pinaagi niini nga mga mensahe ang Dios nagadala sa katawhan sa paggawas diin siya makabuhat alang kanila diha sa labi ka dakung gahum, ug diin sila makatuman sa tanan niyang mga sugo.

Tan-awa sa 2 Hari 2:11-25; Daniel 8:14; Habakuk 2:1-4; Mateo 25:6; Pinadayag 14:8, 18:1-5.

CAPITULO 27
Ang Sanctuaryo

Dayon gipakita kanako ang dakung pagkasagmuyo sa katawhan sa Dios. Wala nila makita si Jesus sa panahon nga gipaabut.  Wala sila mahibalo ngano nga wala moabut ang ilang Manluluwas. Wala silay makita nga ebidencia  nganong wala pa matuman ang matagnaong panahon. Usa ka manolonda nag-ingon, Napakyas ba ang pulong sa Dios? Napakyas ba ang Dios sa pagtuman sa iyang mga saad? Wala: iyang gituman ang tanan niyang saad.  Nabanhaw si Jesus, ug nagsira sa ganghaan sa Balaang dapit sa langitnong Sanctuaryo, ug nag-abli sa ganghaan ngadto sa Labing Balaan nga dapit, ug misulod niini aron sa paghinlo sa Sanctuaryo. Miingon ang manolonda nga ang tanang nagpaabut sa mapailubon makasabut sa tinago. Ang tawo nasayop; ug wala mapakyas  ang bahin sa Dios. Ang tanan natuman sumala sa gisaad; apan nasayop ang tawo pinaagi sa pagtan-aw sa yuta, sa pagtuo nga maoy Sanctuaryo  nga hinloan sa katapusan sa matagnaon nga mga panahon. Napakyas ang mga pagpaabut sa tawo; apan wala gayud ang saad sa Dios. Gipadala ni Jesus ang iyang mga manolonda sa pagmando sa mga nasagmuyo, sa paggiya sa ilang mga hunahuna ngadto sa Labing Balaan nga dapit diin siya miadto aron sa paghinlo sa Sanctuaryo, ug sa paghimo og pinasahe nga paghinlo sa Israel. Gisultihan ni Jesus ang mga manolonda nga ang tanan nga nakakaplag  kaniya makasabut sa bulohaton nga iyang buhaton. Akong nakita nga samtang si Jesus didto sa Labing Balaan nga dapit minyoon  siya sa Bag-ong Jerusalem, ug sa pagkahuman sa iyang bulohaton sa Labing Balaan, manaug siya sa yuta diha sa harianong gahum ug iyang dad-on ang mga bililhon  ngadto kaniya nga nagpaabut sa mapailubon sa iyang pagbalik.

Dayon gipakitaan ako  sa nahitabo didto sa langit sa pagkatapus sa matagnaong mga panahon niadtong 1844.  Akong nakita nga samtang ang pag-alagad ni Jesus didto sa Balaang Dapit natapus, ug iyang gisirhan ang ganghaan niana nga lawak, usa ka dakung kangitngit mihugpa ibabaw niadtong nakadungog, ug nagsalikway sa mensahe sa pag-anhi ni Cristo, ug nawad-an sila sa pag-ila kaniya. Dayon nagsul-ob si Jesus sa bililhong mga bisti. Palibut sa ubos sa iyang kupo may usa ka kampanilya ug usa ka pomegranate. Iyang gibitay sa iyang mga abaga ang usa ka kutamaya o breastplate  sa makapahibulong nga buhat. Ug sa iyang paglihok, nag-agilaw kini sama sa mga diamante, dagkung mga letra nga sama sa may mga ngalan nga nasulat, o nakulit ibabaw sa kutamaya. Human sa hingpit niya nga pagkasul-ob sa bisti, nga may usa ka butang sa iyang ulo nga sama sa usa ka korona, gilibutan siya sa mga manolonda, ug uban sa usa ka nagasiga nga karwahe misulod siya sa ikaduhang tabil. Gisugo siya sa pagtan-aw sa duha ka mga lawak sa langitnong Sanctuaryo. Ang tabil, o pultahan, naablihan, ug gitugotan ako sa pagsulod.  Sa unang lawak akong nakita ang kandolero nga may pito ka suga, nga masanag ug mahimayaon; ug usab ang lamesa nga sa ibabaw mao ang tinapay sa pagpakita o shewbread, ug ang halaran sa incenso, ug  ang incensaryo. Ang tanang moibles niini nga lawak makita nga sama sa labing lunsay nga bulawan ug nagpasidlak sa dagway sa usa nga misulod niana nga dapit. Ang tabil nga nagbulag o naghawa sa duha ka mga lawak masanag  tan-awon. Lahi-lahi ang mga kolor niini ug ang mga matiryales, uban sa usa ka matahum nga sidsid, uban sa mga larawan sa binuhat og bulawan ibabaw niini, nagrepresentar og mga manolonda. Gitukas ang tabil, ug akong gitan-aw ang ikaduhang lawak. Akong nakita didto ang arka nga binuhat sa labing lunsay nga bulawan. Ang mga kilid palibut sa ibabaw sa arka, mao ang labing matahum nga binuhat nga nagrepresentar og mga korona. Binuhat kini og lunsay nga bulawan. Sulod sa arka mao ang mga papan nga bato nga nasulatan sa napulo ka sugo. Sa matag tumoy sa arka mao ang matahum nga duha ka kerubin kansang mga pako naga-abut sa ibabaw niini. Naisa ang ilang mga pako, ug nag-abut ang matag usa niini ibabaw sa ulo ni Jesus, samtang nagtindog siya tapad sa arka. Nag-atbangay ang ilang mga dagway, ug mitutok sila sa ubos sa arka, nagrepresentar sa panon sa mga manolonda nga nagatan-aw  uban sa kasibut sa balaod sa Dios. Taliwala sa duha ka kerubin may bulawan nga incensaryo. Ug samtang ang mga pag-ampo sa mga balaan diha sa pagtoo moabut ngadto kang Jesus, ug iyang ihalad kini ngadto sa iyang Amahan, usa ka mahumot nga alimyon mosulbong gikan sa incenso. Nakita kini sama sa aso sa labing matahum nga mga kolor. Ibabaw sa dapit nga gibarugan ni Jesus, atubangan sa arka, akong nakita ang tumang masanag nga himaya nga dili ko arang makatutok. Makita kini nga sama sa usa ka trono nga puy-anan sa Dios.  Samtang misulbong ang incenso ngadto sa Amahan, ang labing hataas nga himaya miabut gikan sa trono sa Amahan ngadto kang Jesus, ug gikan kang Jesus mikaylap kini ngadto sa niadtong kansang mga pag-ampo miabut sama sa usa ka mahumot nga incenso. Kahayag ug himaya gibubo kang Jesus diha sa kadagaya, ug nagalandong sa lingkoranan sa kalooy, ug ang himaya nagalukop sa templo. Dili ko makatutok sa himaya. Walay pinulongan nga arang makahulagway niini. Puno ako sa kahibulong, ug milingiw gikan sa kahalangdon ug himaya sa maong talan-awon.

Gipakitaan ako sa usa ka Sanctuaryo sa yuta nga may duha ka mga lawak. Susama kini sa usa nga tua sa langit. Gisultihan ako nga ang yutan-ong Sanctuaryo sama sa unang lawak sa langitnon.  Giisa ang tabil, ug akong gitan-aw ang Balaan sa mga Balaan, ug akong nakita nga ang moibles o furniture sama nianang anaa sa Labing Balaang dapit sa langitnong Sanctuaryo. Ang mga sacerdote nag-alagad sa duha ka mga lawak sa yutan-on.  Sa unang lawak nagaalagad siya sa matag adlaw ug makausa sa tuig, mosulod sa Labing Balaan, aron sa paghinlo niini  gikan sa mga sala nga nabutang didto. Akong nakita si Jesus nag-alagad sa duha ka mga lawak sa langitnong Sanctuaryo. Misulod siya sa langitnong Sanctuaryo pinaagi sa paghalad sa iyang dugo. Ang yutanong mga sacerdote kuhaon pinaagi sa kamatayon, busa dili sila makapadayon sa dugayng panahon; apan akong nakita,  si Jesus mao ang usa ka sacerdote nga walay katapusan. Pinaagi sa mga halad nga gidala ngadto sa yutan-ong Sanctuaryo, ang mga anak sa Israel magakupot sa mga mabuhat nga kaayohan sa usa ka Manluluwas nga umaabut.  Ug diha sa kaalam sa Dios ang mga bahin niining buhata gihatag kanato aron motan-aw kita ngadto kanila, ug makasabut sa buhat ni Jesus didto sa langitnong Sanctuaryo.

Panahon sa paglansang, samtang si Jesus namatay  sa Calbaryo, misinggit siya, Natapus na, ug napikas sa duha ang tabil sa templo, gikan sa ibabaw ngadto sa ubos. Nagpakita kini nga ang mga serbisyo sa yutan-ong Sanctuaryo natapus na sa kahangturan, ug ang Dios  dili na makig-abut kanila sa ilang yutan-ong templo, sa pagdawat sa ilang mga halad. Ang dugo ni Jesus nga giula na, nga kinahanglan iyang alagaran sa iyang kaugalingon didto sa langitnong Sanctuaryo. Maingon nga ang mga kaparian sa yutan-ong Sanctuaryo misulod sa Labing Balaan nga dapit makausa sa  matag tuig aron sa paghinlo sa Sanctuaryo, si Jesus misulod  sa Labing Balaan sa langitnon, sa katapusan sa 2300 ka mga adlaw sa Daniel 8, niadtong 1844, aron sa paghimo sa katapusang paghinlo sa tanan nga makadawat sa kaayohan sa iyang pagpataliwala, ug sa paghinlo sa Sanctuaryo.

Tan-awa sa Exodo cap. 25-28; Lev. Cap. 16; 2 Hari 2:11; Daniel 8:14; Mateo 27:50-51; Hebreohanon cap. 9; Pinadayag cap. 21.

CAPITULO 28
Ang Mensahe sa Ikatulong 
Manolonda

Sa pagsira sa pag-alagad ni Jesus didto sa Balaang dapit, ug sa iyang pagsulod sa Labing Balaan, ug pagtindog atubangan sa arka nga gisudlan sa napulo ka sugo sa Dios, nagpadala siya og usa ka gamhanang manolonda  nganhi sa yuta uban sa ikatulong mensahe. Iyang gibutang ang usa ka linukot sa kamot sa manolonda, ug sa iyang pagkanaug nganhi sa yuta diha sa pagkahalangdon ug gahum, iyang gimantala ang makahahadlok nga pasidaan, ang labing makalilisang sukad nga gidala ngadto sa tawo. Kini nga mensahe gituyo sa pagpabantay sa mga anak sa Dios, ug sa pagpakita kanila sa takna sa pagsulay ug sa kagul-anan nga nagpaabut kanila. Miingon ang manolonda nga dad-on sila ngadto sa labing duol nga pakig-away sa mananap ug sa iyang larawan. Ang ilang bugtong nga paglaum sa kinabuhing dayon mao lamang ang pagpabilin nga lig-on. Bisan og namiligro ang ilang mga kinabuhi, apan kinahanglan mokupot sila nga lig-on sa kamatuoran. Ang ikatulong manolonda nagsira sa iyang mensahe niini nga  mga pulong, Ania ang pailub sa mga balaan; ania sila nga nagabantay sa kasugoan sa Dios, ug sa pagtoo ni Jesus. Samtang iyang gisubli kini nga mga pulong nagtudlo siya ngadto sa langitnong Sanctuaryo.  Ang mga hunahuna sa tanan nga nagsagop niini nga mensahe gimandoan sa pagtan-aw ngadto sa Labing Balaan nga dapit diin si Jesus nagatindog atubangan sa arka, naghimo sa iyang katapusang pagpanglaban alang sa tanan nga kanila nagapabilin pa ang kalooy, ug alang kanila nga wala manghibalo nga nakalapas sila sa balaod sa Dios. Kini nga paghinlo alang sa patay nga mga balaan ug usab alang sa matarung nga mga  buhi. Naghimo si Jesus sa pagpasaylo alang niadtong nangamatay, nga wala makadawat sa kahayag sa kasugoan sa Dios, ug nakasala nga wala makaamgo niini.

Human sa pag-abli ni Jesus sa pultahan sa Labing Balaan ang kahayag sa Igpapahulay nakita, ug ang katawhan sa Dios pagasulayon ug suta-on, maingon sa pagsuta sa Dios sa mga anak sa Israel sa karaang panahon, sa pagsusi kong nagatuman ba sila sa iyang kasugoan.  Akong nakita ang ikatulong manolonda nga nagtudlo sa ibabaw, nagpakita sa mga nasagmuyo sa dalan ngadto sa Labing Balaan sa langinong Sanctuaryo. Misunod sila kang Jesus pinaagi sa pagtoo ngadto sa Labing Balaan.  Ilang nakaplagan pag-usab si Jesus, ug migitib pagbag-o ang kalipay ug paglaum. Akong nakita sila nga nagatan-aw sa nangagi, gikan sa pagsangyaw sa ikaduhang pag-anhi ni Jesus, hangtud sa ilang mga panaw ngadto sa paglabay sa panahon sa 1844.  Ilang nakita ang ilang pagkasagmuyo nga gipasabut, ug ang kalipay ug ang pagkasiguro nakapabuhi kanila pag-usab.  Ang ikatulong manolonda nagpadan-ag sa nangagi, sa presente ug sa umaabut, ug nahibalo sila, nga ang Dios mao gayud ang nagmando kanila pinaagi sa iyang tinago nga pamaagi.  

Gipakita kanako nga ang salin misunod kang Jesus ngadto sa Labing Balaang dapit, ug nagtan-aw sa arka, ug sa lingkoranan sa kalooy, ug nabihag sa ilang himaya.  Giisa ni Jesus ang tabon sa arka, ug nakita! Ang mga papan sa bato, uban sa napulo ka sugo  nga nasulat kanila.  Ilang gisubay ang buhi nga mga oraculo; apan ilang gisugdan pagbalik uban sa pagkurog sa ilang nakita ang napulo ang ikaupat ka sugo nga uban sa napulo ka balaan nga mga lagda, samtang ang usa ka silaw nga kahayag nagasidlak niini labaw kay sa uban nga siyam, ug usa  ka lingin nga kahayag  nagalibut niini. Wala silay nakita dinhi nga nagpahibalo kanila nga giwagtang na ang Igpapahulay, o giilisan sa nahaunang adlaw sa semana. Mabasa kini ingon sa pagkasulti sa Dios sa solemne ug dakung kabalaan didto sa bukid, samtang nga mga kilat ug mga dalogdog mikidlap ug midahunog, ug sa pagsulat niini sa iyang kaugalingong balaang tudlo sa mga papan nga bato. Sa unom ka adlaw magbuhat ka ug buhaton mo ang tanan mong bulohaton; apan sa ikapitong adlaw mao ang Igpapahulay ni Jehova nga imong Dios. Nahibulong sila samtang sila nagtan-aw sa pagtagad alang sa napulo ka mga sugo. Ilang nakita kini nga gibutang duol kang Jehova, gilandongan ug gipanalipdan sa iyang kabalaan.  Ilang nakita nga ilang gitumban ang ikaupat nga sugo sa napulo ka sugo, ug nagbantay sa usa ka adlaw nga gipasa sa pagano ug mga papista, imbis ang adlaw nga gibalaan ni Jehova. Nagpaubos sila sa ilang kaugalingon atubangan sa Dios, ug nagbangotan sa ilang nangaging kalapasan.

Akong nakita ang incenso sa aso sa incensario samtang si Jesus naghalad sa ilang mga pagsugid ug mga pag-ampo ngadto sa iyang Amahan. Ug samtang kini misaka, usa ka silaw nga kahayag mikunsad kang Jesus, ug ibabaw sa lingkoranan sa kalooy; ug ang mainiton, mga mainampoon, nga nasamok tungod kay ilang nakaplagan ang ilang kaugalingon nga mga malapason sa balaod sa Dios, napanalanginan, ug ang ilang mga dagway misidlak sa paglaum ug kalipay. Misalmot sila sa bulohaton sa ikatulong manolonda, ug mipataas sa ilang mga tingog sa pagmantala sa balaanong pasidaan. Apan pipila sa ang nagdawat sa mensahe sa unang manolonda, apan nagpadayon sila uban sa kusog sa pagmantala sa solemne nga pasidaan. Dayon akong nakita nga daghan ang midawat sa mensahe sa ikatulong manolonda, ug naghiusa sa ilang mga tingog niadtong unang nagmantala sa pasidaan, ug ilang gituboy ang Dios ug nagpadaku kaniya pinaagi sa pagbantay sa iyang gibalaan nga Igpapahulay nga adlaw.

Daghan ang nagdawat sa menahe sa ikatulong manolonda  wala makasinati sa nag-unang duha ka mga mensahe. Nasabtan kini ni Satanas, ug ang iyang dautan nga pagtan-aw gitumong ngadto kanila aron sa pagbuntog kanila; apan ang ikatulong manolonda nagatudlo kanila ngadto sa Labing Balaan nga dapit, ug kadtong nakasinati sa miaging mga mensahe nagtudlo kanila sa dalan ngadto sa langitnong Sanctuaryo. Daghan sa nakakita  sa hingpit nga kadena sa kamatuoran sa mga mensahe sa tulo ka mga manolonda, ug malipayon nga nagdawat niini.  Ilang gisagop  sila sumala sa ilang pagsunod, ug misunod kang Jesus pinaagi sa pagtoo ngadto sa langitnong Sanctuaryo. Kini nga mga mensahe gipakita kanako ingon nga usa ka pundo sa pagpugong sa lawas. Ug samtang ang mga tawo midawat ug nagsabut kanila, gipanalipdan sila  batok sa daghang mga limbong ni Satanas.

Human sa dakung kasagmuyo niadtong 1844, si Satanas ug  ang iyang mga manolonda nagkapuliki sa pagladlad sa mga lit-ag aron sa pagbungkag sa pagtoo sa lawas. Nagsamok siya sa mga hunahuna sa mga tawo nga nakasinati personal niining mga butanga. May panag-away sila nga mapaubsanon. Ilang giusab ang mga mensahe sa una ug ikaduhang manolonda, ug nagtudlo ngadto sa umaabut alang sa ilang katumanan, samtang ang uban nagtudlo balik sa dugay nang panahon sa pagmatuod nga nangatuman na sila didto. Kining mga tawhana nagpabulag sa mga hunahuna nga walay kasinatian, ug nagaguba sa ilang pagtoo. Ang uban nagasusi sa Biblia sa pagsulay sa pagtukod sa usa ka pagtoo sa ilang kaugalingon, gawasnon nga lawas. Nalipay si Satanas niining tanan; kay nahibalo siya nga kadtong nakabuhi gikan sa maong pundo, iyang mapasunod ang nagkalainlaing mga sayop ug magpalid uban sa mga hangin sa mga doktrina. Daghan ang nangulo sa nahauna ug ikaduhang mga mensahe, naglimod na kanila, ug ang pagkabahin-bahin ug pagkakatag milukop sa tibook lawas. Dayon akong nakita si William Miller. Nakita siya nga nalibog, ug nabug-atan sa kasub-anan ug kaguol alang sa iyang katawhan. Iyang nakita ang panon nga nagkahiusa ug ang nagkahigugmaay niadtong 1844, nagwagtang sa ilang gugma sa usag usa, ug nagsinupakay sa usag usa. Iyang nakita sila nga nangahulog balik ngadto sa bugnaw nga kahimtang sa paglapas. Ang kagul-anan nakapaluya kaniya. Akong nakita ang nabantug nga mga tawo nagtan-aw kang William Miller, ug nangahadlok basi siya modawat sa mensahe sa ikatulong  manolonda  ug sa mga kasugoan sa Dios. Ug samtang siya mosagop sa kahayag gikan sa langit, kining mga tawhana mag-ugmad og mga plano sa pagpabulag sa iyang hunahuna.  Akong nakita ang tawhanong kabuyoan nga gipalihok sa pagpugong sa iyang hunahuna diha sa kangitngit, ug sa pagpabilin sa iyang kabuyoan ibabaw kanila. Sa kadugayan mipataas si William Miller sa iyang tingog batok sa kahayag gikan sa langit. Napakyas siya sa wala niya pagdawat nga unta mao ang mopasabut kaniya bahin sa iyang kasagmuyo ug makapadan-ag sa usa ka  kahayag ug sa himaya sa nangagi, nga mao unta ang makapabuhi sa iyang naluya nga mga kusog, makapadan-ag sa iyang paglaum, ug maghatud kaniya ngadto sa paghimaya sa Dios. Apan misandig siya sa tawhanong kaalam imbis ngadto sa diosnon, ug ingon nga naluya sa makapoy nga bulohaton sa iyang Agalon, ug pinaagi sa pangidaron, dili siya  sama nga mohatag og husay niadtong  nagpabulag kaniya gikan sa kamatuoran. May katungdanan, ug nahimutang ang sala diha kanila. Kong nakakita pa unta si William Miller sa kahayag sa mensahe sa ikatulong manolonda, daghan sa mga butang  nga mangitngit ug tinago alang kaniya mapasabut kaniya. Ang iyang kaigsoonan nag-angkon sa pagbaton nianang halalum nga gugma ug kasibut alang kaniya, naghunahuna siya nga dili niya makagisi gikan kanila. Ang iyang kasingkasing mohilig ngadto sa kamatuoran; apan iyang gitan-aw ang iyang mga kaigsoonan. Ilang gisupak kini.  Makabulag ba siya gikan niadtong nagabarug sa panagkauban uban kaniya sa pagmantala sa pag-anhi ni Jesus?  Naghunahuna siya nga dili gayud sila makapasalaag kaniya.

Gitugotan siya sa Dios sa pagpailalum sa gahum ni Satanas, ug sa kamatayon sa paggahum ibabaw kaniya. Iyang gitagoan siya sa lubnganan gikan niadtong kanunay nagdani kaniya gikan sa Dios. Napakyas si Moises sa duol na  unta siya makasulod sa yutang sinaad. Mao man usab, si William Miller nga akong nakita nga nasayop samtang haduol na siya makasulod sa langitnong Canaan, sa pagtugot sa iyang kabuyoan sa pagbatok sa kamatuoran. Ang uban naghatud kaniya ngadto niini. Ang uban kinahanglan manubag alang niini. Apan ang mga manolonda  nagbantay sa bililhon nga abog niini nga sulogoon sa Dios, ug mogawas sa pagtingog sa katapusang paghuyop sa budyong.

Tan-awa sa Exodo 20:1-17, 31:18; 1 Tesalonica 4:16; Pinadayag 14:9-12.

CAPITULO  29
Usa ka Lig-on nga Plataforma

Akong nakita ang usa ka pundok nga nagbarug nga gibantayan pag-ayo, ug dili motagad  niadtong moguba sa naugmad nga pagtoo sa lawas. Gitan-aw sila sa Dios uban sa pag-uyon. Gipakitaan ako sa tulo ka mga lakang – usa, duha ug tulo – ang nahauna, ikaduha ug ikatulong mga mensahe sa tulo ka mga manolonda. Miingon ang manolonda, Alaut siya nga mokuha ug usa ka bloke, o moukay og usa ka alpiril niini nga mga mensahe. Ang matuod nga pagsabut niini nga mga mensahe mahinungdanon kaayo. Ang destino sa mga kalag nagbitay sa matang sa ilang pagdawat kanila.  Gidala na usab ako pinaagi niini nga mga mensahe, ug nakakita kong giunsa pagmahal sa mga katawhan sa Dios sa ilang gipalit nga kasinatian.  Ilang nabatonan kini taliwala sa daghang mga pag-antus ug grabe nga panag-away. Sa anam-anam gidala sila sa Dios kuyog kaniya, hangtud iyang napahimutang kanila ang usa ka lig-on, dili matarug nga plataforma. Dayon akong nakita ang mga tawo samtang sila nagaduol sa plataforma, sa wala pa sila motongtong niini ilang gisusi ang patukoranan. Ang uban nagmaya dayon sa ilang pagtongtong niini. Ang uban misugod sa pagpangitag sayop sa pagkamugna sa patukoranan sa plataforma. Naghandum sila nga mahimo ang mga pagpalambo, ug dayon molabaw pa ka hingpit ang plataforma, ug magadugang pa ang kalipay sa mga tawo. Ang uban nanaug gikan sa plataforma ug nagsusi niini, ug dayon nakakita og sayop niini, sa pagpamatuod sa sayop nga pagkatukod niini. Akong nakita nga halos ang tanan nga nagatindog nga lig-on ibabaw sa plataforma, ug nagtambag sa uban nga nagatongtong sa pagkanaug  aron sa pagpagaan sa ilang mga reklamo, kay ang Dios mao ang agalon nga magtutukod, ug nakigaway sila batok kaniya. Ilang gisubli sa paghisgut ang kahibulongan  nga buhat sa Dios, nga nagagiya kanila ngadto sa lig-on nga plataforma, ug diha sa pagka-usa halos ang tanan nagbayaw sa ilang mga mata ngadto sa langit, ug uban sa makusog nga tingog naghimaya sa Dios.  Nakatandog kini sa uban niadtong nagreklamo, ug mibiya sa plataforma, ug sa makausa pa mapaubsanon nga panagway mitongtong niini.

Gitudlo ako balik sa pagmantala sa unang pag-anhi ni Cristo. Gipadala si Juan diha sa espiritu ug gahum ni Elias aron sa pag-andam sa dalan alang sa pag-anhi ni Jesus. Kadtong nagsalikway sa pamatuod ni Juan wala makabaton sa kaayohan pinaagi sa mga pagtulon-an ni Jesus. Ang ilang pagsupak sa pagmantala sa iyang unang pag-anhi nagbutang kanila diin dili sila dayon makadawat sa labing kusganon nga ebidencia sa iyang pagka-Mesias. Si Satanas ang nangulo niadtong nagsalikway sa mensahe ni Juan sa pagpadayon pa sa unahan, sa pagsalikway kang Jesus ug paglansang kaniya.  Sa paghimo niini, ilang gibutang ang ilang kaugalingon diin dili makadawat sa panalangin sa adlaw sa Pentecostes, nga unta makatudlo kanila sa dalan ngadto sa langitnong Sanctuaryo. Ang pagkagisi sa tabil sa templo nagpakita nga ang mga paghalad ug mga tulomanon sa Judio dili na madawat. Ang dakung halad nahalad na, ug nadawat, ug ang Espiritu Santo nga mikunsad sa adlaw sa Pentecostes nagdala sa mga hunahuna sa mga tinon-an gikan sa yutan-ong Sanctuaryo ngadto sa langitnong,  diin si Jesus misulod pinaagi sa iyang kaugalingong dugo, ug giula sa iyang mga tinon-an ang mga kaayohan sa iyang pagpasaylo. Ang mga Judio gibiyaan diha sa hingpit nga limbong ug bug-os nga kangitngit. Nawad-an sila sa tanang kahayag nga unta ilang mabatonan diha sa plano sa kaluwasan, ug nagsalig lang gihapon sa ilang walay pulos nga mga halad.  Dili sila makabaton sa kaayohan pinaagi sa pagpataliwala ni Cristo didto sa Balaang dapit.  Ang langitnong Sanctuaryo maoy nagkuha sa dapit sa yutan-on, apan wala sila mahibalo sa dalan ngadto sa langitnon.

Daghan ang nagtan-aw sa kalisang sa dalan nga gisubay sa mga Judio ngadto kang Jesus sa pagsalikway ug paglansang kaniya.  Ug sa ilang pagbasa sa kasaysayan sa makaulaw nga pang-abuso kaniya, naghunahuna sila nga ilang gihigugma si Cristo, ug dili molimod kaniya sama kang Pedro, o paglansang kaniya sama sa mga Judio. Apan ang Dios nga nagtan-aw sa ilang pag-angkon sa kahingawa alang sa iyang Anak, nagpamatuod kanila, ug nagdala ngadto sa pagsukod niana nga gugma nga ilang giangkon alang kang Jesus.

Ang tibook langit nagtan-aw uban sa labing halalum nga kasibut sa pagdawat sa mensahe. Apan daghan nga nag-angkon sa paghigugma kang Jesus, ug nagpatulo sa ilang mga luha samtang nagbasa sila sa sugilanon bahin sa krus, sa baylo nga modawat sila sa mensahe uban sa kalipay, ug naukay uban sa kasuko, ug nagtamay sa maayong balita sa pag-anhi ni Jesus, ug nagpamatuod niini nga usa ka limbong. Dili sila makig-uban niadtong nahigugma sa iyang pag-anhi, kondili nagdumot kanila, ug nagpagawas kanila gikan sa mga iglesia.  Kadtong nagsalikway  sa unang mensahe dili makabaton og kaayohan sa ikaduha, ug wala makabaton og kaayohan sa singgit sa tungang gabii, nga nagpaandam kanila sa pagsulod uban kang Jesus pinaagi sa pagtoo ngadto sa Labing Balaan nga dapit sa langitnong Sanctuaryo. Ug ang pagsalikway sa nag-unang duha ka nag-unang mga mensahe, wala silay makita nga kahayag sa mensahe sa ikatulong manolonda, nga magpakita kanila sa dalan ngadto sa Labing Balaan nga dapit, ug dili sila makadawat sa kaayohan sa pagpanglaban ni Jesus didto. Sama sa mga Judio, nga naghalad sa ilang walay pulos nga mga halad, naghalad sila sa ilang walay pulos nga mga pag-ampo ngadto sa lawak nga gibiyaan ni Jesus, ug si Satanas nga nalipay, sa limbong sa nanag-angkon nga mga sumosunod ni Cristo, naghigot kanila sa iyang lit-ag, ug nagbaton sa relihiosong dagway, ug maghatud sa  sa mga hunahuna sa mga nanag-angkon nga mga Cristohanon ngadto kaniya, ug nagabuhat uban sa iyang gahum, sa iyang mga timaan ug bakak nga mga kahibulongan. Ang uban iyang gilimbongan sa lainlaing paagi. May nagkalainlain siya nga mga paglimbong nga giandam aron sa pagtandog sa nagkalainlaing mga hunahuna. Ang uban nagtan-aw uban sa kalisang sa usa ka limbong, samtang dali sila nagadawat sa uban.  Manglimbong si Satanas uban sa Espiritualismo. Moanhi usab siya ingon nga usa ka manolonda sa kahayag, ug mopakaylap sa iyang kabuyoan ibabaw sa yuta. Akong nakita ang mini nga mga repormasyon sa bisan diin nga dapit. Nalipay ang mga simbahan, ug nagtuo nga ang Dios sa kahibulongan nagabuhat alang kanila, nga sa matuod lahi kini nga espiritu. Mahanaw kini ug magbiya sa kalibutan ug sa iglesia sa dugang pa nga kadaut sa kahimtang kay sa kaniadto.

Akong nakita nga ang Dios may matinud-anong mga anak taliwala sa mga nanag-angkon sa ngalan nga Adventista, ug ang hulog nga mga iglesia, ug mga ministro ug katawhan pagatawgon pa  sa paggawas niining mga iglesiaha, sa dili pa ibubo ang mga tunglo, ug malipayon sila nga mogakus sa kamatuoran.  Nahibalo niini si Satanas, ug sa dili pa ang kusog nga singgit sa ikatulong manolonda, mopataas sa kahinam niining  relihioso nga mga kahugpongan, nga kadtong nagsalikway sa kamatuoran maghunahuna nga ang Dios naga-uban kanila. Naglaum siya sa paglimbong sa labing matinudanon, ug maghatud kanila sa paghunahuna nga ang Dios nagabuhat gihapon alang sa mga iglesia. Apan ang kahayag mosubang, ug ang matag usa  sa mga matinudanon mobiya sa hulog nga mga iglesia, ug mobarug uban sa mga salin.

Tan-awa sa Mateo cap. 3; Buhat cap. 2; 2 Corinto 11:14; 2 Tesalonica 2:9-12; Pinadayag 14:6-12.

CAPITULO 30
Espiritualismo 

Akong nakita ang kalibug sa pagdokdok. May gahum si Satanas sa pagpakita og mga dagway sa atong atubangan sa pagpatuo nga sila mao ang atong mga pariente ug mga higala nga nangatulog na karon diha kang Jesus. Ipakita sila, nga daw mao gayud, sa ilang mga sinultihan  samtang buhi pa sila, nga atong nahinasa, sa ilang paningog nga madunggan.  Kining tanan mao ang paglimbong sa kalibutan, ug paglit-ag kanila ngadto sa pagtuo niini nga pagpangilad.

Akong nakita nga ang mga balaan kinahanglan magbaton sa bug-os nga pagsabut sa presente nga kamatuoran, nga ilang barugan kanunay gikan sa Kasulatan.  Kinahanglan ilang masabtan ang kahimtang sa mga minatay; kay  ang mga espiritu sa mga yawa mopakita kanila, mag-angkon nga sila mao ang ilang hinigugma nga mga higala ug mga pariente,  nga magpamatuod kanila sa mga doktrina nga dili gikan sa Biblia. Ilang buhaton kutob sa ilang mahimo sa pagpalihok sa kahingawa, ug magbuhat og mga milagro sa ilang atubangan, sa pagpamatuod sa ilang gisulti.  Ang katawhan sa Dios kinahanglan maandam sa pagsumpo niini nga mga espiritu pinaagi sa kamatuoran sa Biblia nga ang mga patay walay bisan unsa pa nga mahibaloan, ug sila mao ang mga espiritu sa mga yawa.

Akong nakita nga kinahanglan atong susihon pag-ayo ang patukoranan sa atong paglaum, kay maghatag kita og katarungan alang niini gikan sa Kasulatan; kay atong makita ang pagdagsang sa maong pangilad, ug kinahanglan atong hibalagon kini nawong ug nawong.  Ug gawas kong andam kita alang niini, malit-agan kita ug mapukan.  Apan kong atong buhaton ang atong bahin sa pagpangandam alang sa away nga haduol kanato, ang Dios magbuhat sa iyang bahin, ug ang iyang gamhanang bukton  manalipod kanato. Iya dayon ipadala ang matag usa ka manolonda gikan sa himaya aron  maghimo og paril palibut sa matinumanon nga mga kalag, kay sa malimbongan sila ug mapasalaag pinaagi sa bakak nga mga kahibulongan ni Satanas.

Akong nakita ang kusog sa pagkaylap niini nga panglimbong. Lumbay sa tren sa mga kotse gipakita kanako, nga nanalagan sama ka kusog sa kilat. Gisugo ako sa manolonda sa pagtan-aw pag-ayo. Mitan-aw ako pag-ayo niining lumbay sa mga kotse sa tren. Daw ang tibook kalibutan nagsakay niini. Dayon iya ako gipakita sa konductor, nga ambongan og panagway, nga gitan-aw sa tanang pasahero ug gitahud pag-ayo. Nalibug ako, ug akong gipangutana ang akong manolonda kong kinsa kini. Miingon siya nga si Satanas kadto. Siya ang konductor sa dagway sa usa ka manolonda sa kahayag. Iyang gibihag ang tibook kalibutan.  Gidala sila ngadto sa dakung pagka-ilad, sa pagtuo sa bakak aron sila mangalaglag. Ang iyang ahente, ang sunod kaniya  sa labing hataas sa han-ay, mao ang engineer, ug ang uban sa iyang mga ahente nag-alagad sa nagkalainlaing mga buhatan sumala sa iyang pagkinahanglan kanila, ug nanalagan sila sama ka kusog sa kilat ngadto sa kalaglagan. Akong gipangutana ang manolonda kung wala bay nahabilin. Iya ako gipatan-aw sa pikas nga bahin, ug akong nakita ang gamayng pundok nga nagpanaw sa sigpit nga dalan. Daw lig-on kaayo sila sa pagkahiusa, ug nabugkos pag-usa pinaagi sa kamatuoran.

Kining gamayng pundok makita nga gikapoy sa kabalaka, nga daw nag-agi sila latas sa dagkung mga pagsulay ug mga away. Ug daw ang adlaw bag-o pa nga misubang luyo sa panganod, ug misidlak sa ilang mga dagway, ug nagpakita kanila nga madaugon, nga daw duol na maangkon ang ilang mga kadaugan.

Akong nakita ang Ginoo nga naghatag sa kalibutan og kahigayonan sa pagkaplag sa lit-ag.  Kining usa ka butang maoy ebidencia nga igo na alang sa Cristohanon kung wala nay lain. Walay kalainan tali sa bililhon ug sa dautan.  

Si Thomas Paine, kansang lawas nahimo nang abog, nga pagatawgon sa katapusan sa usa ka libo ka tuig, sa ikaduhang pagkabanhaw, aron pagdawat sa iyang balus, ug pag-antus sa ikaduhang kamatayon, gihulagway ni Satanas nga atua na sa langit, ug gipasidunggan pag-ayo didto.  Gigamit siya ni Satanas dinhi sa yuta kutob sa iyang mahimo, ug karon nagpadayon siya sa sama nga bulohaton pinaagi sa pagpatuo kang Thomas Paine nga ginatuboy ug gitahud pag-ayo, ug sa iyang pagpanudlo dinhi sa yuta, si Satanas nagpakita nga nanudlo siya didto sa langit. Ug ang uban sa yuta nga nagtan-aw uban sa kahadlok sa iyang kinabuhi ug sa kamatayon, ug sa iyang hiwi nga mga pagtulon-an samtang nagkinabuhi pa, karon nagpasakop sa iyang pagpanudlo nga maoy usa sa labing dautan ug mahugaw sa katawhan; ang usa nga nagtamay sa Dios ug sa iyang balaod.

Siya nga mao ang amahan sa mga babak, nagbuta ug naglimbong sa kalibutan sa pagpadala sa iyang mga manolonda aron magsulti sa dapit sa mga apostoles, ug magpakita nga nagkasumpaki sila sa ilang gisulat samtang dinhi pa sila sa yuta, sa gisulti sa Balaang Espiritu. Kining babakon nga mga manolonda naghiwi sa mga pagtulon-an ug nagpaila kanila nga sinagolan. Pinaagi niini makalabay siya sa nag-angkon nga mga Cristohanon, nga may ngalan nga kinabuhian ug karon patay na, ug  ang tibook kalibutan ngadto sa pagkawalay siguro bahin sa pulong sa Dios; kay kana nagabong sa iyang mga dalan, ug malagmit maoy magsumpo sa iyang mga plano. Busa iyang paduha-duhaon sila sa orihinal nga kagikan sa Biblia ug dayon magpabarug kang Thomas Paine nga walay pagtuo sa Dios, nga daw gidala siya ngadto sa langit sa iyang pagkamatay, ug uban sa balaan nga mga apostoles nga iyang gidumtan dinhi sa yuta, nahiusa ug nagpakita nga nagtudlo sa pulong.

Gibutang ni Satanas ang matag usa sa iyang mga manolonda sa ilang bulohaton. Iyang gipahimangnoan sila sa pagkamalinglahon, madanihon ug mailaron.  Iyang gipahimangnoan ang uban kanila sa pabuhat sa bulohaton sa mga apostoles, ug magasulti alang kanila, samtang ang uban magpakita ingon nga mga infidels ug dautan nga mga tawo nga nangamatay sa pagpanunglo sa Dios, apan karon magpakita na nga relihioso kaayo. Walay kalainan tali sa labing balaan nga mga apostoles ug sa labing dautan nga infidels. Sila gipatudlo sa mao ra nga butang. Walay sapayan kong kinsa ang buot ni Satanas pasultihon, kong  matuman lang ang iyang tumong. Hinasa kaayo siya kang Paine dinhi sa yuta, ug nagtabang kaniya nga usa lang ka sayon nga butang ang pagkahibalo sa mga pulong nga iyang gigamit, ug sa agi sa sinulatan sa usa sa iyang matinumanon nga mga anak nga nagalagad kaniya nga maunongon kaayo, ug nakatuman pag-ayo sa iyang mga katuyoan. Gidiktar ni Satanas ang daghan sa iyang mga sinulat, ug masayon lamang kaniya ang pagdiktar sa mga pagbati pinaagi sa iyang mga manolonda karon, ug magpatuo niini nga iya kini ni Thomas Paine nga maoy iyang matinumanon nga alagad sa buhi pa siya.  Apan mao kini ang kinaham ni Satanas. Kining tanang pagtulon-an gipa-angkon nga ila sa mga apostoles, ug sa mga balaan, ug sa dautang mga tawo nga nagkinabuhi, magagikan sa iyang yawan-ong pagkahalangdon.

Kinahanglan igo na kini sa pagtukas sa tabil gikan sa matag usa ka hunahuna ug magsusi sa tanan nga anaa sa kangitngit, sa misteryoso nga mga buhat ni Satanas; - nga iyang naangkon ang usa nga iyang hinigugma pag-ayo, ug hingpit nga nagdumot sa Dios, uban sa balaan nga mga apostoles ug mga manolonda diha sa himaya: nga sama sa pag-ingon sa tibook kalibutan ug sa mga infidels, Walay sapayan kong unsa ikaw ka dautan; Walay sapayan kong ikaw motuo sa Dios o sa Biblia, o dili motuo; pagkinabuhi sumala sa imong gusto, ang langit maoy imong puloy-anan; - kay ang matag usa nahibalo nga kong si Thomas Paine tua na sa langit, ug nahimong pinasidunggan pag-ayo, siguro nga mahiadto usab sila didto. Lubog kaayo kini nga tan-awon sa tanan kong buot nila. Nagabuhat karon si Satanas sama sa iyang naandan nga buhat sukad sa iyang pagkahulog, pinaagi sa mga tawo sama kang Thomas Paine. Siya, pinaagi sa iyang gahum ug bakak nga mga kahibulongan, moguba sa patukoranan sa Cristohanong paglaum, ug magpalong sa ilang adlaw nga magadan-ag kanila sa sigpit nga dalan padulong sa langit. Iyang patuhoon ang kalibutan nga ang Biblia sama lang sa usa ka libro sa mga sugilanon, dili tinuga sa Dios, samtang iyang gitunol ang puli sa dapit niini; nga ginganlan og, Spiritual Manifestations!

Aniay agianan nga bug-os gipahaum alang sa iyang kaugalingon, ubos sa iyang pagmando, iyang mapatuo ang kalibutan nga makahimo siya. Ang Libro nga maoy maghukom kaniya ug sa iyang mga sumosunod, iyang ibalik pagbutang ngadto sa landong, sumala sa kagustohan niya. Ang Manluluwas sa kalibutan iyang gipaila nga dili labaw sa kasarangan nga tawo; ug maingon sa pagbantay sa Romanhon nga bantay sa lubnganan ni Jesus, nagpakaylap sa bakak nga taho nga gibutang sa ilang baba sa  pangulong mga pari ug mga anciano, mao man usab ang kabus, nalimbongan nga mga sumosunod niining nagpaila  nga espiritual nga mga pagpakita, mosubli, ug mosulay sa pagpakita niini, nga walay milagroso bahin sa pagkatawo sa atong Manluluwas, bahin sa iyang kamatayon ug pagkabanhaw; ug ilang gibutang si Jesus sa Biblia, balik ngadto sa landong, diin ilang gusto butangan kaniya, ug dayon pakitaon nila ang kalibutan kanila ug sa ilang bakak nga mga kahibulongan ug mga milagro, nga ilang gipaila nga labaw ka daku sa mga nabuhat ni Cristo. Busa nalit-agan ang kalibutan, ug nalingaw ngadto sa kasigurohan; sa dili pagkakaplag sa ilang makalilisang nga panglimbong, hangtud ang pito ka hampak ibubo. Mikatawa si Satanas sa iyang pagtan-aw sa iyang plano nga milampus pag-ayo, ug  ang tibook kalibutan nabitik sa iyang lit-ag. 

Tan-awa sa Ecclesiastes 9:5; Juan 11:1-45:2 Tesalonica 2:9-12; Pinadayag 13:3-14.

CAPITULO 31
Pagkamaibogon

Akong nakita si Satanas  ug ang iyang mga manolonda nga nagtigum. Iyang gisugo ang iyang mga manolonda  sa paglakaw ug pagbutang sa ilang mga lit-ag ilabina niadtong nagpaabut sa pagbalik ni Cristo, ug nagtuman sa tanang mga sugo sa Dios. Gisultihan ni Satanas ang iyang mga manolonda  nga nagkatulog ang tanang mga iglesia. Iyang dugangan ang iyang gahum ug bakak nga mga kahibulongan, ug iyang mapugngan sila. Apan among gidumtan ang secta sa mga nagbantay sa Igpapahulay. Kanunay sila nagbuhat sa pakigbatok kanamo, ug nagkuha sa among mga sakop, aron sa pagbantay sa balaod sa Dios.

Lakaw ug himoa ang mga nanag-iya sa mga yuta,  ug sa salapi nga mahubog sa mga kabalaka. Kon inyong mahimo sila sa pagbutang sa ilang mga paghigugma niining mga butanga, ato pa sila masakop. Mahimo sila nga moangkon sa makalipay kanila, himoa lamang sila nga labaw nga mabalaka alang sa salapi kay sa kalampusan sa gingharian ni Cristo, o sa pagpakaylap sa mga kamatuoran nga atong gidumtan. Ipasibut ang kalibutan kanila sa labi pa ka madanihon nga kahayag, aron ilang higugmaon ug simbahon kini.  Kinahanglan atong tipigan ang tanang salapi sa atong taliwala kutob sa atong mahimo. Sa mag-anam ug kadaghan ang ilang salapi, magadugang ang ilang pagdaut sa atong  gingharian pinaagi sa pagkuha sa atong mga sakop. Ug samtang sila magatigum sa nagkalainlaing mga dapit, mamaligro kita niini. Kinahanglan magatukaw kita pag-ayo.  Himoa ang tanang pagguba kutob sa inyong mahimo. Gub-a ang ilang paghigugmaay.  Luyaha ang ilang mga ministro; kay atong gidumtan sila.  Pugngi ang matag usa ka huyang nga pamalibad niadtong may mga salapi, basi ila kini ipanghatag. Gamhi ang bahin sa salapi kong inyong mahimo, ug ihatud ang ilang mga ministro ngadto sa pagka-kabus, ug sa kalisud.  Makapaluya kini sa ilang kadasig ug kakugi.  Gubata ang matag bahin sa yuta.  Himoa ang pagkamaibogon ug gugma sa yutan-ong mga bahandi ug ang nagagahum nga mga taras sa ilang kinaiya. Samtang kini nga mga taras mogahum, moatras ang kaluwasan ug gracia. Palibuti sila kutob sa inyong mahimo, ug daniha sila pagsiguro nga maato sila. Dili lamang sila masiguro nato, kondili ang ilang madinumtanon nga kabuyoan dili mapalihok ngadto sa uban sa paggiya kanila ngadto sa langit.  Ug kadtong mosulay sa paghatag, butangi sila sa madinumtanon nga pagbati, aron kini dili magakanunay. 

Akong nakita nga maayo ang pagkabuhat ni Satanas ang iyang plano. Ug samtang ang mga alagad sa Dios nagaplano og mga katiguman, nakasabut si Satanas ug ang iyang mga manolonda sa ilang kalihokan, ug diha sila alang sa pagbabag sa buhat sa Dios,  ug kanunay siya nagbutang og mga sugyot ngadto sa mga hunahuna sa katawhan sa Dios. Ang uban iyang gimandoan sa usa ka paagi, ug ang uban sa lain, kanunay mamintaha sa dautang mga taras sa mga kaigsoonang lalake ug babaye, ug nagpadasig ug nagpalihok sa ilang kinaiyanhong kaluyahon.  Kon sila maanad sa pagkahakog ug pagkamaibogon,  malipayon kaayo si Satanas sa pagdapig kanila, ug uban sa tanan niyang gahum iyang gamhan sila sa pagpakita sa ilang nagapuyo nga sala. Kong ang gracia sa Dios ug ang kahayag sa kamatuoran magatunaw niining mga maibogon,  ang mga maibogon, ang hakog nga mga pagbati alang sa diyutay, ug dili sila makaangkon sa hingpit nga kadaugan ibabaw kanila,  nga dili sila ilalum sa makaluwas nga kabuyoan, mosulod si Satanas ug mopalawos sa matag usa ka halangdon, manggihatagon nga mga principio, ug maghunahuna sila nga daku sila og mahimo.  Kapoyan sila sa pagbuhat og maayo ug malimot sa tanang pag-antus ni Jesus alang kanila, sa pagtubos kanila gikan sa gahum ni Satanas, ug sa pagkawalay paglaum nga kasub-anan.  

Namintaha si Satanas kang Judas nga pagkamaibogon, hakog nga panghunahuna, ug naghatud kaniya sa pagbagulbol batok sa pahumot nga gipahinungod ni Maria kang Jesus. Gitan-aw kini ni Judas nga usa ka dakung pag-usik; mabaligya pa unta kini ug ihatag sa mga kabus. Wala siyay pagtagad sa mga kabus, apan nag-isip sa dagaya nga halad ngadto kang Jesus nga pag-usik-usik. Gibilihan ni Judas ang iyang Ginoo sa pila lamang ka salapi.  Ug akong nakita nga may pila ka sama kang Judas nga nag-angkon sa pagpaabut sa ilang Ginoo. Gigamhan sila ni Satanas, apan wala sila mahibalo niini. Walay gamayng bahin sa pagkamaibogon ug pagkahakog nga uyonan sa Dios.  Iya kini dumtan, ug iyang gitamay ang mga pag-ampo ug mga tambag sa nanagbaton niini.  Nakita ni Satanas nga hamubo nalang ang iyang panahon, iyang giyahan sila sa pagdugang sa ilang pagkahakog, ug dugang nga pagkamaibogon,  ug dayon malipay siya kong magkinabuhi sa ingon niini, sirado, maibogon ug hakog. Kong ang mga mata niining mga tawhana mabuka pa unta, ilang makita si Satanas sa pagdaug ngadto sa kamatayon, malipay kanila, ug mokatawa sa mga kaboangan niadtong midawat sa iyang mga sugyot,  ug mosulod sa ilang lit-ag. Dayon siya ug ang iyang mga manolonda magkuha sa bastos ug maibogon nga mga tawo, ug ipakita sila kang Jesus ug sa iyang balaang mga manolonda, ug sa pagpakaulaw moingon, kini mao ang mga sumosunod ni Cristo! Sila andam na bayawon! Timan-an ni Satanas ang ilang nasalaag nga dalan, ug dayon itandi kini sa Biblia, uban sa mga pahayag nga dayag nga nagbadlong nianang mga butanga,  ug dayon ipakita sila ngadto sa nasamok nga langitnong mga manolonda,  sa pag-ingon, kini sila nagasunod kang  Cristo ug sa iyang mga pulong! Mao kini ang mga bunga sa mga pag-antus ni Cristo ug sa pagtubos!  Ang mga manolonda motalikod sa kasubo gikan sa maong talan-awon.  Ang Dios nagkinahanglan sa kanunay nga pagbuhat sa iyang katawhan, ug kong maluya na sila sa pagbuhat og maayo ug sa pagkamanggihatagon, kapoyan siya kanila.  Akong nakita nga daku ang pagkasubo sa Dios sa labing gamay nga pagpakita sa pagkahakog sa nanag-angkon nga iyang mga katawhan, nga alang kanila wala ihikaw ni Jesus ang iyang bililhong kinabuhi. Ang matag usa ka hakog, maibogon nga tawo mahulog sa dalan.  Sama kang Judas, nga nagbaligya sa iyang Ginoo,  ilang ibaligya ang maayong mga principio,  ug ang halangdon, manggihatagon sa gamayng ganansiya sa kalibutan.  Ang tanan ayagon gikan sa katawhan sa Dios. Kadtong gusto sa langit, kinahanglan sa matag kusog nga ilang nabatonan, magpadasig sa mga principio sa langit. Ug sa baylo nga malaya sa kahakog, kinahanglan magpadaku sila sa pagkamanggihatagon, ug ang matag kahigayonan kinahanglan mapalambo sa pagbuhat og maayo ngadto sa usag usa, ug magadugang ug magatubo ngadto sa mga principio sa langit. Gipakita kanako si Jesus ingon nga hingpit nga sumbanan. Walay hinakog nga tuyo ang iyang kinabuhi, ug nabantug sa pagkamanggihatagon.

Tan-awa sa Markos 14:3-11; Lukas 12:15-40; Colosas 3:5-16; 1 Juan 2:15-17.

CAPITULO 32
Ang Pag-uyog

Akong nakita ang uban nga lig-on og pagtoo ug nag-agulo nga mga singgit, sa pagpakilooy sa Dios.  Nangluspad ang ilang dagway, ug nagpakita sa dakung kabalaka, nga nagpaila sa pakigbisug sa sulod.  May kalig-on ug dakung pagkamainiton nga napakita sa ilang mga dagway, samtang dagkung mga lusok sa singot mitubod sa ilang mga agtang. Sa matag karon ug unya mosidlak ang ilang mga nawong uban sa pagdayeg sa Dios, ug sa subli ang sama ka solemne, mainiton, mabalak-on nga panan-aw mopadayag sa ilang panagway.

Gilibutan sila sa dautang mga manolonda, nagduot sa ilang kangitngit kanila, aron matabonan si Jesus sa ilang pagtan-aw, aron ang ilang mga mata madani ngadto sa kangitngit nga nagalibut kanila, ug wala sila mosalig sa Dios, ug nagbagulbol batok kaniya.  Ang ilang bugtong kasigurohan mao ang pagtan-aw sa ibabaw. Ang mga manolonda nagabantay sa katawhan sa Dios, ug samtang ang makahilo nga palibut gikan niining dautang nga mga manolonda giduot ngadto niining mga mabalak-on, ang mga manolonda nga nagbantay kanila, kanunay nagabukhad-bukhad sa ilang mga pako ibabaw kanila aron pagkatag sa baga nga kangitngit nga nagalibut kanila. Ang uban akong nakita, wala moapil niini nga buhat sa pag-agulo ug pagpakilooy. Daw wala silay pagtagad ug nagdinanghag. Wala sila makigbatok sa kangitngit palibut kanila, ug nagtabon kini kanila sama sa mabaga nga panganod.  Gibiyaan sila sa mga manolonda sa Dios, ug miadto sa pagtabang niadtong mainiton sa ilang mga pag-ampo. Akong nakita nga midali ang mga manolonda sa Dios sa pagtabang sa tanan nga nakigbisug uban sa ilang mga kusog sa pagbatok sa dautang mga manolonda, ug naningkamot sa pagtabang sa ilang kaugalingon pinaagi sa pagtawag sa Dios uban sa pagkamalahutayon. Apan mibiya ang mga manolonda niadtong  walay paningkamot sa pagtabang sa ilang kaugalingon, ug wala na sila nako makita.

Samtang ang mga nag-ampo nagpadayon sa ilang mga pagtu-aw, usahay ang silaw sa kahayag gikan kang Jesus moabut kanila, ug magpadasig sa ilang mga kasingkasing, ug magpadan-ag sa ilang mga dagway.

Nangutana ako sa kahulogan sa pag-uyog nga akong nakita. Gipakitaan ako nga nagsumikad kini sa tul-id nga pagpamatuod nga nagtawag pinaagi sa tambag sa matuod nga Saksi ngadto sa taga Laodicea. Makatandog kini sa kasingkasing sa nagadawat sa pagpamatuod, ug maghatud kaniya ngadto sa pagpataas sa estandarte ug magabubo sa tul-id nga kamatuoran. Kining tul-id nga pagpamatuod dili maantus sa uban. Moalsa sila batok niini, ug makahimo kini  sa pag-uyog taliwala sa katawhan sa Dios.

Akong nakita nga ang pagpamatuod sa Matuod nga Saksi wala tumana bisan sa katunga. Ang solemne nga pamatuod nga niini nagabitay ang padulngan sa iglesia, wala kaayo pasidunggi, kong wala man sa hingpit isalikway. Kini nga pamatuod kinahanglan magabuhat sa halalum nga paghinulsol, ug ang tanan nga sa tinuod nagadawat niini, magatuman niini, ug maputli.  

Nagingon ang manolonda, Paminawa! Wala madugay akong nadungog ang usa ka tingog sama sa daghang mga tulonggon, nga ang tanan nagkabagay sa ilang mga pagtugtog, sa matam-is nga honi. Labaw kini sa bisan unsa nga musika nga akong nadunggan sukad. Daw puno kaayo kini sa kalooy ug kahingawa, ug makatuboy, sa balaan nga kalipay. Nakapalipay kini sa akong tibuok nga pagbati. Miingon ang manolonda, Tan-awa!  Akong nakita ang panon nga akong nakita kaniadto, nga giuyog sa hilabihan.  Gipakitaan ako niadtong  akong nakita kaniadto nga nanaghilak, ug nag-ampo uban sa pag-agulo sa espiritu. Akong nakita kadtong panon sa magbalantay nga mga manolonda nga nadoble sa ilang palibut, ug nabistihan sila sa panalipod sa ilang ulo hangtud sa ilang tiil. Husay kaayo ang ilang paglihok, lig-on sama sa panon sa kasundalohan. Ang ilang mga dagway nagpakita sa grabe nga pakig-away nga ilang gi-antus, ang pakigbisug nga nag-agulo nga ilang naagi-an. Apan ang ilang mga panagway, nagpaila sa grabe nga kahigwaos sa sulod, karon nagpakita na  sa kahayag sa himaya sa langit. Ilang naangkon ang kadaugan, ug kini pagatawgon gikan kanila sa labing halalum nga pagpasalamat, ug balaan, sagrado nga kalipay.

Nagkagamay ang kadaghanon niini nga panon. Ang uban nangatagak sa pag-uyog, ug nabiyaan sa dalan. Ang mga danghag ug walay pagtagad nga wala moapil niadtong bililhon nga kadaugan ug kaluwasan nga sa igo nag-agulo, milahutay, ug nagpakilooy alang niini, wala makabaton niini, ug nabiyaan sila diha sa kangitngit, ug ang ilang kadaghanon napulihan dayon sa uban nga mikupot sa kamatuoran, ug miduol sa mga lumbay. Apan nagduot pa gihapon kanila ang dautang mga manolonda sa ilang palibut, apan wala silay gahum sa pagbuntog kanila.

Akong nadungog kadtong nagabisti sa panalipod nga nagasulti  sa kamatuoran diha sa dakung gahum. Nakatandog kini. Akong nakita kadtong mga ginapus; ang ubang mga asawa gigapus sa ilang mga bana, ug ang uban nga mga anak gigapus sa ilang mga ginikanan. Ang mga matinud-anon ug gipugngan o gidid-an sa pagpaminaw sa kamatuoran, karon mahigugmaon nga misagop sa kamatuoran nga gisulti. Nahanaw ang tanang kahadlok sa ilang mga pariente. Ang kamatuoran lamang mao ra ang gituboy ngadto kanila. Labaw pa kini ka mahal ug bililhon kay sa kinabuhi. Dugay na silang gigutom ug giuhaw sa kamatuoran. Nangutana ako kong unsay nakahimo niining dakung kausaban. Usa ka manolonda mitubag. Ang ulahing ulan; ang pagpabugnaw gikan sa presencia sa Ginoo; ang makusog nga singgit sa ikatulong manolonda.

Dakung gahum ang nagauban niining mga pinili. Miingon ang manolonda, Tan-awa! Akong nakita ang mga dautan, o dili mga magtutuo. Nangaukay silang tanan. Ang kadasig ug gahum sa mga tawo sa Dios nakapapukaw ug nakapasuko kanila. Ang kalibug, diha sa tanang bahin. Akong nakita ang pagkuha sa mga sukod  batok niini nga panon, nga nagabaton sa gahum, nga nagbaton sa gahum ug kahayag sa Dios. Mibaga ang kangitngit sa ilang palibut, apan didto sila nanagbarug, giuyonan sa Dios, ug nagasalig kaniya. Akong nakita sila nga nalibug. Sunod akong nadungog sila nga nagtuaw sa mainiton ngadto sa Dios. Sa tibuok adlaw ug gabii walay hunong ang ilang pagtuaw. Akong nadungog kini nga mga pulong, Ang imong kabubut-on, O Dios, matuman! Kong kini makahimaya sa imong ngalan, himoa ang paagi nga makaikyas ang imong katawhan! Luwasa kami gikan sa mga pagano nga nagalibut kanamo! Ila kami giplanohan nga patyon; apan ang imong bukton makadala og kaluwasan. Mao kini nga mga pulong nga akong mahinumduman. Daw may halalum sila nga pagbati sa ilang pagka-dili takus, ug nagpakita sa tibuok nga pagpasakop ngadto sa kabubut-on sa Dios.  Apan ang  matag usa, walay nahimisik, mainiton nga nagpakilooy, ug nakiglayog sama kang Jacob alang sa pagkaluwas.

Wala madugay human sa ilang pagsugod sa mainiton nga pagtu-aw, ang mga manolonda nga nahingawa moadto na unta alang sa pagpalikay kanila. Apan usa ka hataas, pangulong manolonda wala motugot kanila. Miingon siya, Wala pa matuman ang kabubut-on sa Dios. Kinahanglan moinom sila sa kopa. Kinahanglan sila mabautismohan sa bautismo.

Wala madugay akong nadungog ang tingog sa Dios, nga naga-uyog sa mga langit ug yuta. May dakung linog. Mga gambalay nangalumpag, sa bisan diin nga bahin. Dayon akong nadungog ang usa ka madaugon nga singgit sa kadaugan, makusog, mananoy nga honi ug tin-aw. Akong gitan-aw kini nga panon kinsa, sa hamubo nga panahon kaniadto diha sa kalisdanan sa pagkapiniutan. Naliso ang ilang pagkabihag. Usa ka mahimayaong kahayag misidlak ibabaw kanila. Daw unsa ka matahum sila tan-awon. Ang ilang tanang kakapoy ug mga timaan sa kabalaka nangahanaw. Ang kahimsug sa panglawas ug katahum makita sa matag usa ka dagway. Ang ilang mga kaaway, ang mga pagano sa ilang palibut, nangatumba sama og mga patay. Dili sila makaantus sa pagtan-aw sa kahayag nga misidlak sa mga linuwas, ug mga balaan. Kini nga kahayag ug himaya nagpabilin ibabaw kanila, hangtud nakita si Jesus diha sa mga panganod sa langit, ug  ang mga matinumanon, sinulayan nga panon nausab sa kalit, sa pagpamilok sa mata, gikan sa himaya ngadto sa himaya. Ug nangaabli ang mga lubnganan ug migawas ang mga balaan, nabistihan sa imortalidad, nanagsinggit sa kadaugan batok sa kamatayon ug sa lubnganan, ug uban sa mga buhi nga mga balaan, gisakgaw ngadto sa ibabaw sa pagsugat sa Ginoo diha sa kahanginan, samtang diha sa kaanindot, sa mananoy nga mga singgit sa himaya ug sa kadaugan diha sa mga dila nga dili na mamalatyon, ug nagagawas gikan sa matag usa ka nabalaan nga ngabil.

Tan-awa sa Salmos cap. 86; Oseas 6:3; Hageo 2:21-23; Mateo 10:35-39, 20:23; Efeso 6:10-18; 1 Tesalonica 4:14-18; Pinadayag 3:14-22.

CAPITULO 33
Ang mga Sala sa Babilonia

Akong nakita ang kahimtang sa nagkalainlaing mga iglesia sukad sa ikaduhang manolonda nga nagmantala sa ilang pagkahulog.  Nagka-anam sila pagkahugaw ug pagkakurakot; apan nagdala gihapon sila sa ngalan ingon nga mga sumosunod ni Cristo. Malisud ang pag-ila sa ilang pagkalahi sa kalibutan. Ang ilang mga ministro nagakuha og teksto gikan sa Pulong, apan nagawali sa hamis nga mga butang. Ang natural nga mga kasingkasing walay pagsupak niini. Ang espiritu ug gahum lamang sa kamatuoran, ug  ang kaluwasan ni Cristo, nga dulumtanan sa unodnon nga kasingkasing. Walay bisan unsa nga butang sa popular nga ministeryo nga makapaukay sa kapungot ni Satanas, makapakurog sa makasasala, o mapahinungod ngadto sa kasingkasing ug tanlag sa kahadlokan nga mga katinuoran sa usa ka paghukom nga moabut sa dili madugay. Ang dautang mga tawo sa kinatibuk-an malipayon sa usa ka dagway nga walay matuod nga pagkadiosnon, ug sila magatabang sa pagpalig-on niana nga relihiyon. Miingon ang usa ka manolonda, Walay lain gawas sa tibuok nga panalipod sa pagkamatarung ang makahimo sa pagbuntog, ug makapabilin sa kadaugan batok sa mga gahum sa kangitngit.  Gipanag-iya ni Satanas sa bug-os ang mga iglesia ingon nga usa ka lawas. Ang mga panultihon ug mga binuhatan sa mga tawo gisunod imbis sa yano nga makaputol nga mga kamatuoran sa pulong sa Dios. Miingon ang usa ka manolonda, Ang pakighigala ug  ang espiritu sa kalibutan kaaway sa Dios.  Kon ang kamatuoran sa pagkayano ug sa kusog niini, maingon diha kang Jesus, pagadad-on sa pagbatok sa espiritu sa kalibutan, makapukaw dayon kini sa espiritu sa paglutos. Daghan, daghan kaayo nga nag-angkon nga mga Cristohanon, wala makaila sa Dios. Ang kinaiya  sa natural nga kasingkasing wala mausab, ug ang unodnon nga mga hunahuna nagpabilin nga kaaway sa Dios. Sila mao ang matinumanon nga mga alagad ni Satanas, bisan pa sa ilang pag-angkon sa laing ngalan.

Akong nakita nga sukad sa pagbiya ni Jesus sa  Balaang dapit sa langitnong Sanctuaryo, ug nakasulod sa ikaduhang tabil, gibiyaan ang mga iglesia sama sa mga Judio; ug napuno sila sa matag usa ka mahugaw ug dulumtanan nga langgam. Akong nakita ang dakung pagkadautan ug paghugaw sa mga iglesia; apan nag-angkon lang gihapon nga mga Cristohanon. Ang ilang mga pang-angkon, ang ilang mga pag-ampo ug ang ilang mga pagtambag, dulumtanan  sa mata sa Dios. Miingon ang manolonda, Ang Dios dili mosimhot sa ilang mga pagkatigum. Ang kahakog,  panglimbong ug bakak ilang gikinabuhian nga walay mga pagbadlong sa tanlag. Ug ibabaw niining tanang dautan nga mga taras ilang gibistihan og relihiyon. Gipakitaan ako sa garbo sa mga ginganlan og mga iglesia. Ang Dios  wala sa ilang mga panghunahuna; apan ang ilang unodnon nga mga hunahuna anaa lamang sa ilang kaugalingon. Ilang gidayandayan ang ilang kabus nga mamalatyon nga mga lawas, ug nagtan-aw sa ilang kaugalingon uban sa pagkatagbaw ug kalipay. Si Jesus ug ang mga manolonda nagtan-aw kanila diha sa kasuko. Miingon ang manolonda, Ang ilang mga sala ug garbo miabut sa langit. Giandam na ang ilang bahin. Ang justicia ug paghukom dugay na kaayo nagkatulog, apan sa dili madugay mahigmata. Ako ang pagpanimalus, ug magabalus ako, nagaingon si Jehova. Ang makalilisang nga mga paghadlok sa ikatulong manolonda paga-amgohon, ug magainum sila sa kapungot sa Dios.  Usa ka dili maisip sa dautan nga mga manolonda nagkatag sa tibuok yuta. Ang mga iglesia ug relihioso nga mga pundok nagsi-ot kanila. Ug ilang gitan-aw ang ilang relihioso nga mga pundok nga malipayon; kay ang kupo sa relihiyon nagatabon sa labing dagku nga mga crimen ug kasalanan.

Ang tibuok langit nagtan-aw uban sa kapungot, ang mga tawo, ang binuhat sa Dios, nahimong labing ubos nga kaulawan, ug gibutang sa hut-ong sa mga binuhat nga mananap sa ilang mga isigkatawo.  Ug ang nag-angkon nianang minahal nga Manluluwas kansang kahingawa kanunay natandog samtang iyang nakita ang tawhanong kasub-anan, nga sa kinasingkasing misalmot niining daku kaayo ug grabe nga mga sala, ug nagtanyag sa pagkaulipon ug mga kalag sa katawhan. Ang mga manolonda nagarekord niining tanan. Gisulat kini sa libro. Ang mga luha sa relihioso nga piniutan nga mga lalake ug mga babaye, sa mga amahan, mga inahan ug kabataan, mga igsoong lalake ug mga babaye, gisulod sa mga botelya ang tanan ug gibaligya. Pug-ngan sa Dios ang iyang kasuko sa diyutayng panahon. Nagdilaab ang iyang kasuko batok niini nga nasud, ug ilabina batok sa relihioso nga mga pundok nga nagatugot, ug misalmot sa ilang kaugalingon niining makalilisang nga pagpatigayon. Ang  maong injusticia, ang maong paglutos, ang maong mga pag-antus, daghang mga nag-angkon nga mga sumosunod sa malomo ug kabus nga Jesus makasaksi  sa walay kasingkasing nga pag-ihig-ihig.  Ug daghan kanila makapasakit uban sa dulumtanan nga pagkatagbaw, kining tanan dili mahulagway nga pag-agulo sa ilang kaugalingon, apan mangahas gihapon sa pagsimba sa Dios.  Usa kini ka solemne nga pagyaga-yaga, ug malipay si Satanas niini, ug magpakaulaw kang  Jesus ug sa iyang mga manolonda sa wala magkatakdo nga pagkinabuhi, sa pag-ingon, uban sa infiernohanon nga pagdaug, Mao kana ang mga sumosunod ni Cristo!

Kining nag-angkon nga mga Cristohanon nagbasa sa mga pag-antus sa mga martir, ug nanaligdig ang ilang mga luha sa ilang  mga aping. Nahibulong sila nga may ingon niana nga mga kasingkasing ang mga tawo nga gahi na kaayo sa pagbuhat niadtong mga minaldito ngadto sa ilang mga isigkatawo, samtang sa maong panahon ilang piutan ang ilang mga isigkatawo sa pagkaulipon. Ug dili lang kini ang tanan.  Ilang giputol ang mga kadugtongan sa kinaiyahan, ug gidaug-daug sa hilabihan ang ilang mga isigkatwo sa dayag matag adlaw. Ilang mapahamtang sa labing minaldito ang mga pagsakit sa mga tawo, nga maayo kaayo nga pagkatandi sa minaldito sa mga papista ug sa mga pagano ngadto sa mga sumosunod ni Cristo. Miingon ang manolonda, Maantus pa alang sa mga pagano ug mga papista unya sa adlaw sa pagpahamtang sa hukom sa Dios kay sa nianang mga tawhana. Ang mga pagtuaw ug mga pag-antus sa mga sinakit miabut sa langit, ug nahibulong ang mga manolonda sa pagkagahi sa mga kasingkasing, wala ikaasoy, nag-agulo nga pag-antus, sa tawo nga gibuhat diha sa dagway sa iyang Magbubuhat, nga mahimo sa iyang isigkatawo. Miingon ang manolonda, Ang mga ngalan nila nasulat diha sa dugo, gikrusan sa mga labod, ug gipabahaan sa naga-agulo, nagasiga nga mga luha sa pag-antus.  Dili mahunong ang kasuko sa Dios hangtud iyang mapainum ang yuta sa kahayag sa mga tinulo sa kopa sa iyang kapungot, ug hangtud iyang mabalusan sa doble ang Babilonia. Balusi siya maingon sa iyang pagbalus kaninyo, dobleha ngadto kaniya ang doble sumala sa iyang mga buhat: diha sa kopa nga iyang gipuno, pun-a kini ngadto kaniya sa doble.

Akong nakita nga ang agalon nga tig-ulipon manubag alang sa kalag nga iyang gipugngan diha sa pagka-ignorante; ug ang tanang sala sa ulipon igpahamtang sa agalon. Ang Dios dili makadala sa ulipon ngadto sa langit, nga gitipigan diha sa pagka-walay alamag ug sa kaulawan, nga walay kahibalo bahin sa Dios, o sa Biblia, nga walay gikahadlokan gawas sa latos sa iyang agalon, ug sa walay pagbaton sa tinuboy nga pangatungdanan ingon sa iyang mananapon sa mga mananap nga agalon. Apan iyang buhaton ang labing maayong butang alang kaniya nga mabuhat sa mahingawaon nga Dios.  Iyang tugotan siya nga daw wala siya mabuhat o lalanga;  samtang ang agalon maga-antus sa pito ka mga hampak, ug dayon mobangon sa ikaduhang pagkabanhaw, ug mag-antus sa ikaduha, sa labing makalilisang nga kamatayon. Dayon ang kapungot sa Dios mapalinaw.

Tan-awa sa Amos 5:21; Roma 12:19; Pinadayag 14:9-10, 18:6.

CAPITULO 34
Ang Makusog nga Singgit

Akong nakita ang mga manolonda nga nagadali sa pag-adto - nganhi sa langit. Nanaug sila nganhi sa yuta ug dayon misaka ngadto sa langit, nangandam alang sa katumanan sa pila ka mahinungdanong hitabo. Dayon akong nakita ang laing  gamhanang manolonda nga gisugo nganhi sa yuta, ug paghiusa sa iyang tingog sa ikatulong manolonda, ug paghatag og gahum ug kusog sa iyang mensahe. Dakung gahum ug himaya gihatag ngadto sa manolonda, ug sa iyang pagkanaug, nahayagan ang yuta sa iyang himaya. Ang kahayag nga nagauna kanhi ug gisundan human niini nga manolonda, misuhot sa bisan diin nga dapit, samtang siya misinggit sa makusog nga tingog, sa pag-ingon,  Nahulog na, nahulog na ang dakung Babilonia, ug nahimong puloy-anan sa mga yawa, ug ang tagoanan sa tanang dautang espiritu, ug halwa sa matag mahugaw ug dulumtanan nga langgam. Ang mensahe sa pagkahulog sa Bibilonia, ingon sa gihatag sa ikaduhang manolonda, gihatag pag-usab, uban sa dugang sa mga kahiwian nga misulod sa mga iglesia sukad sa 1844. Ang buhat niini nga manolonda miabut sa takdo nga panahon, ug miapil sa katapusang dakung bulohaton sa mensahe sa ikatulong manolonda, samtang kini mobuswang ngadto sa usa ka makusog nga singgit. Ug  ang katawhan sa Dios gipahaum sa bisan diin nga dapit sa pagbarug sa takna sa pagsulay nga sa dili madugay ilang ihibalag.  Akong nakita ang dakung kahayag nga mikunsad kanila, ug naghiusa sila diha sa mensahe, ug sa walay kahadlok nagmantala uban sa dakung gahum sa mensahe sa ikatulong manolonda.

Mga manolonda gipadala aron sa pagtabang gikan sa langit, ug akong nadungog ang mga tingog nga daw milanog sa tanang dapit, Gumula kamo gikan kaniya, akong katawhan, aron dili kamo makaambit sa iyang kasal-anan, ug nga dili kamo makadawat sa iyang mga hampak; kay  ang iyang mga sala miabut na sa langit, ug nahinumdum ang Dios sa iyang kalapasan.  Kini nga mensahe daw usa ka dugang sa ikatulong mensahe, ug misalmot niini, samtang ang singgit sa tungang gabii misalmot sa mensahe sa ikaduhang manolonda  niadtong 1844. Ang himaya sa Dios mikunsad sa mga mapailubon, nga nagpaabut nga mga balaan, ug wala silay kahadlok naghatag sa katapusang  solemne nga pasidaan, nagmantala sa pagkahulog sa Babilonia, ug pagtawag sa katawhan sa Dios sa paggula gikan kaniya; aron nga makaikyas sila sa ilang makalilisang nga kalaglagan.

Ang kahayag nga midan-ag sa mga naghulat misuhot sa bisan diin, ug kadtong may bisan unsa nga kahayag sa mga iglesia,  nga wala makadungog ug mosalikway  sa tulo ka mga mensahe, mitubag sa tawag, ug mibiya sa nahulog nga mga iglesia. Daghan ang miabut sa mga katuigan sa paghatag og husay sukad nahatag kini nga mga mensahe, ug sa pagdan-ag sa kahayag kanila, ug may pribilihiyo sila sa pagpili sa kinabuhi o kamatayon. Ang uban mipili sa kinabuhi, ug mibarug uban niadtong nagpaabut sa ilang Ginoo, ug nagtuman sa tanan niyang kasugoan.  Ang ikatulong mensahe nagabuhat sa katungdanan niini; ang tanan sukdon pinaagi niini, ug ang mga bililhon pagatawgon sa paggawas gikan sa relihioso nga mga pundok. Usa ka makapugos nga gahum nagpalihok sa matinud-anon, samtang ang pagpakita sa gahum sa Dios nagpugong sa kahadlok ug nagsanta sa mga pariente ug mga higala, ug wala sila mangahas, ni may gahum sila sa pagpugong niadtong nagbati sa buhat sa Espiritu sa Dios diha kanila. Ang katapusang tawag gidala ngadto bisan sa kabus nga mga ulipon, ug sa mga relihioso sa ilang taliwala, uban sa mapaubsanon nga mga pagpanulti, nagabubo sa ilang mga alawiton sa madagayaon nga kalipay sa kalagmitan sa ilang malipayon nga pagkaluwas, ug dili makasanta kanila ang ilang mga agalon; kay ang ilang kahadlok ug kahibulong nakapahilum kanila. Gamhanang mga milagro nabuhat, naayo ang mga masakiton, ug ang mga timaan ug mga kahibulongan nagasunod sa mga magtutuo. Ang Dios diha sa bulohaton, ug ang matag usa ka balaan, walay kahadlok sa mga sangputanan, nagasunod sa mga pagtuo sa iyang kaugalingong tanlag, ug miipon niadtong  nagabantay sa tanang kasugoan sa Dios; ug ilang gipatingog sa langyawng dapit ang ikatulong mensahe uban sa gahum.  Akong nakita nga ang ikatulong mensahe  mosira uban sa gahum ug kusog nga labaw pa ka kusog kay sa singgit sa tungang gabii.

Ang mga sulogoon sa Dios, gihatagan sa gahum gikan sa ibabaw,  uban sa ilang mga dagway midan-ag, ug nagasidlak uban sa balaan nga pagtugyan, milakaw aron sa pagtuman sa ilang bulohaton, ug sa pagmantala sa mensahe gikan sa langit. Ang mga kalag nga nakatag sa tanang relihioso nga mga pundok sa pagtubag sa tawag, ug ang mga bililhon gilubong gikan sa nangitngitan nga mga iglesia, ingon sa paglubong kang Lot gawas sa Sodoma sa wala pa kini malaglag.  Ang katawhan sa Dios gipahaum ug gipalig-on pinaagi sa  dakung himaya nga mikunsad kanila sa kadagaya, sa pagandam kanila alang sa paglahutay sa takna sa pagsulay. Usa ka panon sa mga tingog akong nadungog sa bisan diin, nga nagingon, Ania ang pailub sa mga balaan; ania sila nga nanagbantay sa kasugoan sa Dios , ug sa pagtoo ni Jesus.

Tan-awa sa Genesis cap. 19; Pinadayag 14:12, 18:2-5.

CAPITULO 35
Gitapus ang Ikatulong Mensahe

Gitudlo ako ngadto sa panahon nga naghinapus na ang mensahe sa ikatulong mensahe. Ang gahum sa Dios mikunsad sa iyang katawhan. Ilang natapus ang ilang bulohaton, ug andam alang sa takna sa pagsulay sa ilang atubangan. Nakadawat sila sa ulahing ulan, o pagpabag-o gikan sa presencia sa Ginoo, ug ang buhi nga pamatuod napabuhi. Ang katapusang dakung pasidaan gipalanog sa tanang dapit, ug nakapaukay kini ug nakapasuko sa mga nanagpuyo sa yuta, nga dili modawat sa mensahe.
 
Akong nakita ang mga manolonda nga nanagdali ngadto-nganhi sa langit. Usa ka manolonda mibalik gikan sa yuta nga may sudlanan sa tinta sa iyang kiliran, ug mitaho kang Jesus nga natapus na ang iyang buhat, nga ang mga balaan giisip ug giselyohan na. Dayon akong nakita si Jesus, nga nagministeryo atubangan sa arka nga gisudlan sa napulo ka sugo, nga miitsa sa incensario. Iyang gipataas ang iyang mga kamot, ug sa makusog nga tingog miingon, Natapus na. Ug ang tanang panon sa mga manolonda mibutang sa ilang mga corona samtang naghimo si Jesus sa solemne nga pamatuod, Siya nga dili matarung, magpabilin gihapon sa pagkadili matarung; ug siya nga mahugaw, magmahugaw gihapon siya; ug siya nga matarung, magmatarung gihapon siya; ug siya nga balaan, magbalaan gihapon siya.

Akong nakita nga ang matag kaso gihukman na alang sa kinabuhi o kamatayon. Gipapas ni Jesus ang kasal-anan sa iyang katawhan. Iyang nadawat ang iyang gingharian, ug ang paghinlo nahimo alang sa mga sakop sa iyang gingharian. Samtang nagalagad si Jesus didto sa Sanctuaryo, ang paghukom nagpadayon alang sa mga matarung nga patay, ug dayon alang sa buhi nga mga matarung. Natigum na ang mga sakop sa gingharian. Natapus na ang kasal sa Cordero. Ug ang gingharian, ug pagkadaku sa gingharian ilalum sa tibuok langit, gihatag kang Jesus, ug sa mga manununod sa kaluwasan, ug si Jesus mao ang magagahum ingon nga Hari sa mga hari, ug Ginoo sa mga ginoo.

Samtang si Jesus migawas sa Labing Balaan nga dapit, akong nadungog ang bagting sa mga lingganay diha sa iyang bisti, ug sa iyang pagbiya, usa ka panganod sa kangitngit nagatabon sa nanagpuyo sa yuta. Busa wala nay tigpataliwala tali sa sad-an nga tawo, ug sa usa ka nasubo nga Dios. Samtang si Jesus nagtindog pa tali sa Dios ug sa sad-an nga tawo, usa ka babag miabut sa katawhan; apan sa paggawas ni Jesus tali sa tawo ug sa Amahan, gikuha ang babag, ug si Satanas migahum sa tawo. Dili mahimo sa mga hampak nga ibubo samtang si Jesus naga-alagad pa didto sa Sanctuaryo; apan sa pagkatapus na sa iyang buhat didto, samtang nasira na ang iyang pagpanglaban, wala nay makasanta sa kapungot sa Dios, ug mihugpa kini uban sa kabangis ibabaw sa walay panalipod nga ulo sa makasasala, nga nagtiaw-tiaw sa kaluwasan, ug nagdumot sa pagbadlong. Ang mga balaan nianang panahona, human matapus ang pagpanglaban ni Jesus, nagkinabuhi diha sa pagtan-aw sa usa ka balaan nga Dios, nga wala nay tigpataliwala. Ang matag caso nahukman na, giihap na ang matag usa ka mutya. Naghulat sa makadiyut si Jesus gawas sa lawak sa langitnong Sanctuaryo, ug ang nasugid nga mga sala samtang didto siya sa Labing Balaan nga dapit, iyang gibutang pagbalik sa nagsugod sa sala, ang Yawa. Kinahanglan mag-antus siya sa silot niini nga mga sala.
Dayon akong nakita si Jesus nga mihukas sa iyang bisti sa pagka-sacerdote, ug nagsul-ob sa labing harianon nga mga kupo - diha sa iyang ulo may daghang corona, usa ka corona sulod sa usa ka corona- ug gilibutan sa panon sa mga manolonda, mibiya siya sa langit. Nahulog ang mga hampak sa nanagpuyo sa yuta. Ang uban nanagsalikway sa Dios, ug namalikas kaniya. Ang uban midali ngadto sa katawhan sa Dios, ug nagpakilooy nga tudloan sila kong unsaon sa pagikyas sa mga hukom sa Dios. Apan ang mga balaan wala ikahatag kanila. Gipatulo na ang katapusang mga luha sa mga makasasala, nahimo na ang katapusang agulo sa pag-ampo, napas-an na ang katapusang lulan. Ang matam-is nga tingog sa kalooy wala na magdapit kanila. Ang katapusang nota sa pasidaan nahatag na. Samtang ang mga balaan, ug ang tibook langit masibuton sa ilang kaluwasan, wala na silay kasibut alang sa ilang kaugalingon. Gibutang sa ilang atubangan ang kinabuhi ug kamatayon. Daghan ang naghandum sa kinabuhi apan wala silay paningkamot sa pagbaton niini. Wala sila mopili sa kinabuhi, ug karon wala nay dugo nga magahinlo sa makasasala. Wala nay maloloy-on nga Manluluwas nga magpakilooy kanila, ug magtuaw, Pugngi, pugngi una ang makasasala sa pila ka panahon. Ang tibook langit nahiusa kang Jesus, samtang ilang nadunggan ang makahahadlok nga mga pulong, Natapus na. Nahuman na. Natuman na ang plano sa kaluwasan. Apan pipila lamang ang mipili sa pagdawat sa plano. Ug samtang nagkawala na ang matam-is nga tingog sa kalooy, mibanus ang kahadlok ug kalisang. Uban sa makalilisang nga katin-aw ilang nadungog, Ulahi na kaayo! Ulahi na kaayo!

Kadtong wala magmahal sa pulong sa Dios nagdali ngadto-nganhi. Naglaaglaag sila gikan sa usa ka dagat ngadto sa laing dagat, ug gikan sa amihanan ngadto sa silangan, aron sa pagpangita sa pulong sa Ginoo. Miingon ang manolonda, Dili na sila makakaplag niini. May gutom sa yuta; dili kagutom alang sa tinapay, ni kauhaw alang sa tubig, kondili sa pagpaminaw sa mga pulong sa Ginoo. Unsa may dili nila ihatag alang sa usa ka pulong sa pag-uyon gikan sa Dios? apan dili, kinahanglan magpadayon sila sa kagutom ug sa kauhaw. Adlaw ug gabii ilang gitiawtiawan ang kaluwasan, ug nagmahal sa yutanong kalipayan, ug yutan-ong mga bahandi, labaw ka hataas kay sa bisan unsang langitnong pagpaibog ug bahandi. Ilang gisalikway si Jesus, ug gitamay ang iyang mga balaan. Ang mahugaw kinahanglan magpabilin nga mahugaw sa walay katapusan.

Dakung pundok sa mga dautan ang nangasuko kaayo, samtang nag-antus sila sa mga sangputanan sa mga hampak. Usa kadto ka makalilisang nga talan-awon sa pag-agulo. Mga ginikanan nagpakaulaw kaayo sa ilang mga anak, ug ang mga anak nagpakaulaw sa ilang mga ginikanan, ang mga igsoong lalake sa ilang mga igsoong babaye, ug ang mga igsoong babaye sa ilang mga igsoong lalake. Kusog nga mga pagminatay nadunggan sa tanang dapit. Ikaw mao ang nagpugong kanako sa pagdawat sa kamatuoran, nga unta maoy makaluwas kanako gikan niining makalilisang nga takna. Miatubang ang mga tawo sa ilang mga ministro uban sa mapait nga pagdumot, ug nagpakaulaw kanila, nag-ingon kanila, Wala kamo magpasidaan kanamo. Inyong gipatuo nga ang tibook kalibutan makabig, ug misinggit, Pakigdait, pakigdait, aron sa paghupay sa matag usa nga kahadlok nga napukaw. Wala kamo magsulti kanamo niining taknaha, ug kadtong nagpasidaan kanamo inyong giingon nga mga panatiko, ug mga dautan, nga maoy magdaut kanamo. Apan ang mga ministro, akong nakita, wala makaikyas sa kapungot sa Dios. Ang ilang pag-antus napilo kanapulo sa kadaku labaw pa kay sa ilang mga tawo.

Tan-awa sa Ezekiel 9:2-11; Daniel 7:27; Oseas 6:3; Amos 8:11-13; Pinadayag cap. 16, 17:14.

CAPITULO 36
Ang Panahon sa Kagulanan 
ni Jacob

Akong nakita ang mga balaan nga mibiya sa mga ciudad ug mga kalungsoran, ug naghiusa sa pinundok, ug nagpuyo sa labing mingaw nga mga dapit. Gihatagan sila sa mga manolonda og pagkaon ug tubig; apan ang mga dautan nag-antus sa kagutom ug kauhaw. Dayon akong nakita ang mga pangulo sa yuta nga nanagtigum aron magsabutsabut, si Satanas ug ang iyang mga manolonda nagkapuliki sa ilang palibut. Akong nakita ang usa ka sinulat, ug mga kopya niini nga gipanagtag sa nagkalainlaing mga dapit sa yuta, nga naghatag og kamandoan, nga gawas kong ang mga balaan motahan sa ilang lahi nga pagtoo, motahan sa Igpapahulay, ug magbantay sa nahaunang adlaw sa semana, libre sila, apan human niana nga panahon, patyon sila. Apan niining panahona kalmado ug lig-on ang mga balaan, nagasalig sa Dios , ug nagsandig sa iyang saad, nga ang dalan sa pag-ikyas buhaton alang kanila. Sa ubang dapit, sa dili pa ipatuman ang gisulat nga kamandoan, midali ang dautan aron sa pagpatay sa mga balaan; apan ang mga manolonda sa dagway sa mga tawo sa panggubatan nakig-away alang kanila. Naghandum si Satanas sa pag-angkon sa pribilihiyo sa pagpatay sa mga balaan sa Labing Balaan; apan gisugo ni Jesus ang iyang mga manolonda sa pagbantay kanila, kay ang Dios mapasidunggan sa paghimo og pakigsaad niadtong nagbantay sa iyang balaod atubangan sa mga pagano nga nagpalibut kanila; ug mapasidunggan si Jesus pinaagi sa pagbayaw sa mga matinumanon, sa mga nagpaabut, nga sa dugay nang panahon nagpaabut kaniya, nga walay pag-agi sa ilang kamatayon.

Sa wala madugay akong nakita ang mga balaan nag-antus sa dakung kahig-waos sa hunahuna. Daw gipalibutan sila sa dautan nga mga nanagpuyo sa yuta. Ang matag panan-aw batok kanila. Ang uban nagsugod sa pagkahadlok nga ang Dios nagbiya kanila sa katapusan malaglag pinaagi sa kamot sa dautan. Apan kong maabli unta ang ilang mga mata, makita unta nila nga gilibutan sila sa mga manolonda sa Dios. Sunod miabut ang panon sa nasuko nga mga dautan, ug sunod ang panon sa dautan nga mga manolonda, midali pagduol aron sa pagpatay sa mga balaan. Apan sa ilang pagsulay sa pagduol kanila, moagi una sila sa panon sa gamhanan, balaan nga mga manolonda, nga dili nila maarangan sa pagdaug. Gipabalik sila sa mga manolonda sa Dios, uban sa dautan nga mga manolonda nga misuki sa pagpalibut kanila sa pag-atras. Usa kini ka makalilisang nga takna, makahadlok nga kasakitan sa mga balaan. Nagtuaw sila adlaw ug gabii ngadto sa Dios alang sa ilang kaluwasan. Sa tanang makita sa gawas dili gayud mahimo nga makaikyas sila. Nagsugod na pagpanaug ang mga dautan, nanagsinggit, Nganong wala man kamo luwasa sa inyong Dios gikan sa among mga kamot? Nganong dili man kamo mokayab aron maluwas ang inyong kinabuhi? Wala magtagad ang mga balaan kanila. Nakigbisug sila sa Dios sama kang Jacob. Naghandum ang mga manolonda sa pagluwas kanila; apan kinahanglan maghulat sila sa diyutayng panahon, ug mag-inum sa kopa, ug bautismohan sa bautismo. Ang mga manolonda, nga matinumanon sa pagbuhat sa ilang katungdanan, nagbantay. Haduol na moabut ang panahon nga ang Dios magpakita sa iyang dakung gahum, ug sa mahimayaon magaluwas kanila. Dili motugot ang Dios nga maulawan ang iyang ngalan taliwala sa mga pagano. Alang sa kahimayaan sa iyang ngalan iyang luwason ang matag usa niadtong mapailubon nga naghulat alang kaniya, ug kansang mga ngalan nasulat sa basahon.

Gitudlo ako balik sa matinumanon nga Noe. Mibundak ang ulan, ug miabut ang baha. Misulod si Noe uban sa iyang panimalay sa arka, ug gisirhan sila sa Dios sa sulod. Matinumanon si Noe nga nagpasidaan sa mga nanagpuyo sa karaan nga kalibutan, samtang sila nagtamay ug nagpakaulaw kaniya. Ug sa pagbundak sa ulan sa yuta, ug ang mga tawo nag-anam-anam og kalomos, ilang nakita nga ang arka nga ilang gibuhat, nahimong sakyanan nila ibabaw sa mga tubig, nagtipig kang Noe uban sa iyang panimalay. Busa akong nakita ang katawhan sa Dios, nga nagpasidaan sa kalibutan sa iyang umaabut nga kapungot, pagaluwason. Matinumanon sila nga nagpasidaan sa mga nagpuyo sa yuta, ug dili motugot ang Dios sa mga dautan nga molaglag niadtong nagpaabut nga pagalalinon, ug dili moyukbo sa kamandoan sa mananap, o modawat sa iyang timaan. Akong nakita nga kong ang mga dautan gitugotan pa sa pagpatay sa mga balaan, si Satanas ug ang iyang dautang panon, ug ang tanang nagdumot sa Dios, matagbaw. Ug O, daw unsa nga takna sa pagdaug alang sa yawanong kahalangdon, sa pagbaton og gahum, sa katapusang pakigbisug, batok niadtong dugay nang nagpaabut sa pagtan-aw Kaniya nga ilang gihigugma. Kadtong nagtamay sa pagtuo nga mosaka ang mga balaan, makasaksi sa pagtagad sa Dios sa iyang katawhan, ug sa ilang mahimayaong pagkaluwas.
 
Samtang ang mga balaan mibiya sa mga ciudad ug kalungsoran, gigukod sila sa mga dautan. Ilang gibandera ang ilang mga espada aron pagpatay sa mga balaan, apan nangaputol sila, ug nangahulog nga walay gahum sama sa uhot. Gipanalipdan sa mga manolonda sa Dios ang mga balaan. Samtang sila nagatuaw adlaw ug gabii alang sa kaluwasan, miabut ang ilang pagtuaw sa atubangan sa Dios.

Tan-awa sa Genesis cap. 6 &7, 32:24-28; Salmos cap. 91; Mateo 20:23; Pinadayag 13:11-17.

CAPITULO 37
Pagkaluwas sa mga Balaan

Gipili sa Dios ang tungang gabii sa pagluwas sa iyang katawhan. Samtang nagyaga-yaga ang mga dautan sa ilang palibut, kalit lang mipakita ang adlaw, nagasidlak sa iyang kakusog, ug mihunong ang bulan. Nahibulong ang mga dautan sa maong talan-awon. Mga timaan ug mga kahibulongan ang dali nga nagsunodsunod. Ang matag butang daw nausab sa ilang naandan nga dalan. Nakita sa mga balaan ang mga handumanan sa ilang pagkaluwas uban sa solemne nga kalipay.

Mihunong ang mga sapa sa pagtubod. Itom kaayo nga mga panganod mitungha, ug nagbinangga-ay. Apan may usa ka tin-aw nga dapit nga nagasidlak sa himaya, nga nagagikan niini ang tingog sa Dios, sama sa daghang mga tubig, nga nagauyog sa mga langit ug yuta. May kusog nga linog. Nangaabli ang mga lubnganan, ug ang nangamatay diha sa pagtoo ubos sa mensahe sa ikatulong manolonda, nagabantay sa Igpapahulay, namangon gikan sa ilang abogon nga mga higdaan, gihimaya, aron sa pagpaminaw sa pakigsaad sa pakigdait nga buhaton sa Dios uban niadtong nagbantay sa iyang balaod.

Naabli ug nasira ang kawanangan, ug nagkagubot. Ang mga bukid nangauyog sama sa cogon nga gihuyop sa hangin, ug nag-itsa sa ngil-ad nga mga bato sa palibut. Nagbukal ang dagat sama sa kolon, ug naglabay og mga bato ngadto sa mamala. Ug sa pagsulti sa adlaw ug sa takna sa paganhi ni Jesus, ug maghatud sa iyang pakigsaad nga dayon alang sa iyang katawhan, nagsulti siya sa usa ka tudling, ug mihunong, samtang nagaligid ang mga pulong sa tibook sa yuta. Ang Israel sa Dios mitindog nga nagtan-aw sa ibabaw, nagpatalinghug sa mga pulong sa paggawas niini gikan sa baba ni Jehova, ug miligid sa tibook yuta, sama sa mga lipak sa labing kusog nga dalogdog. Hilabihan kadto sa solemne. Sa matag katapusan sa tudling misinggit ang mga balaan, Himaya! Alleluyah!. Midan-ag ang ilang mga dagway uban sa himaya sa Dios; ug nagasidlak sila sa himaya maingon sa nawong ni Moises sa iyang pagkanaug gikan sa Sinai. Dili makatutok ang mga dautan kanila tungod sa himaya. Ug sa paglitok sa walay pagkatapus nga panalangin ngadto sa mga nagpasidungog sa Dios, tungod sa pagbantay sa pagbalaan sa iyang Igpapahulay, dihay makusog nga singgit sa kadaugan ibabaw sa mananap ug ibabaw sa iyang larawan.

Dayon nagsugod ang jubilee, ang panahon nga kinahanglan papahulayon ang yuta. Akong nakita ang balaan nga ulipon nga mibarug sa pagkadaug, ug iyang giwakli ang kadena nga gihigot kaniya, samtang diha sa kalibug ang iyang dautan nga agalon, ug wala mahibalo kong unsay buhaton; kay ang mga dautan dili makasabut sa mga pulong sa tingog sa Dios. Wala madugay may mipakita nga dakung panganod nga maputi. Niini naglingkod ang Anak sa tawo.
 
Kini nga panganod sa una nga pagpakita gamay ra kaayo sa halayo. Miingon ang manolonda nga mao kini ang timaan sa Anak sa tawo. Ug sa nagkaduol na sa yuta ang panganod, atong makita ang tumang kadaku sa himaya ug pagkahalangdon ni Jesus samtang siya nagsakay aron sa pagbuntog. Usa ka panon sa balaang mga manolonda, uban sa ilang masanag, ug nagasidlak nga mga corona ibabaw sa ilang mga ulo, nag-uban kaniya sa iyang agianan. Dili maasoy sa mga pulong ang kadan-ag sa talan-awon. Ang buhi nga panganod sa pagkahalangdon, ug dili malabwan nga himaya, nagkaduol pa gayud, ug among makita sa katin-aw ang mahigugmaon nga persona ni Jesus. Wala siya magsul-ob og corona sa mga tunok; kondili corona sa himaya nagbunta-og sa iyang balaan nga kilay. Sa iyang bisti ug sa mga paa nasulat ang usa ka ngalan, HARI SA MGA HARI UG GINOO SA MGA GINOO. Ang iyang mga mata daw mga siga sa kalayo, ang iyang mga tiil daw dagway sa fino nga tumbaga, ug ang iyang tingog madungog sama sa daghang mga tulonggon sa musica. Ang iyang dagway sama kadan-ag sa adlaw sa kaudtohon. Mikurog ang yuta sa iyang atubangan, ug ang langit nahanaw sama sa usa ka linukot sa pag-usa niini sa paglukot, ug ang matag usa ka bungtod ug pulo nangabalhin sa ilang mga dapit. Ug ang mga hari sa yuta, ug ang bantugan nga mga tawo, ug ang mga dato, ug ang pangulo nga mga capitan, ug ang mga tawong gamhanan, ug ang matag usa ka tawo nga piniutan, ug ang matag usa ka tawo nga gawasnon, nanago sa mga lungib ug sa mga pangpang sa kabukiran. Ug miingon ngadto sa mga bukid ug mga pangpang, Pangatumpag kamo kanamo, ug tago-i kami gikan sa nawong nianang nagalingkod sa trono, ug gikan sa kapungot sa Cordero; kay ang dakung adlaw sa iyang kasuko miabut na; ug kinsa ang arang makabarug?

Kadtong sa dili pa dugay maoy molaglag sa matinumanong mga anak sa Dios gikan sa yuta, makasaksi sa himaya sa Dios nga mikunsad ibabaw kanila. Ilang nakita sila nga nahimaya. Ug taliwala sa makalilisang nga mga talan-awon ilang nadungog ang mga tingog sa mga balaan diha sa malipayon nga pag-awit, sa pag-ingon, Tan-awa, mao kini ang among Dios, nagapaabut kami kaniya, ug siya magaluwas kanamo. Mikurog ang yuta sa hilabihan samtang ang tingog sa Anak sa Dios nagatawag sa mga nangatulog nga mga balaan. Mitubag sila sa tawag, ug nanggawas nga nagbisti sa mahimayaong imortalidad, nga nanagsinggit, Kadaugan! Kadaugan ibabaw sa kamatayon ug sa lubnganan. O kamatayon, hain man ang imong kalala? O lubnganan, hain man ang imong pagdaug? Dayon ang buhi nga mga balaan ug ang mga binanhaw, nagpatugbaw sa ilang mga tingog sa usa ka hataas, nagalalin nga mga singgit sa kadaugan. Kadtong masakiton nga mga lawas nga nanganaug sa lubnganan mamangon diha sa dili na mamalatyon ug panglawas ug kusog. Ang buhi nga mga balaan pagailisan sa kalit sa pagpamilok sa mata, ug pagabayawon kauban sa mga binanhaw, ug sa mag-usa sila sa pagsugat sa ilang Ginoo diha sa kahanginan. O daw unsa ka mahimayaon nga paghibalagay. Ang mga higala nga gibulag sa kamatayon, nahiusa, nga dili na gayud magkabulag.

Sa pikas nga bahin sa panganoron nga carwahe mao ang mga pako, ug ilalum niini mao ang buhi nga mga ligid; ug samtang ang panganoron nga carwahe modalagan pataas, ang mga ligid misinggit, Balaan, ug ang mga pako, samtang sila miirog, misinggit, Balaan, ug ang panon sa mga palibut sa panganod misinggit, Balaan, Balaan, Balaan, Ginoong Dios nga Gamahanan sa tanan. Ug ang mga balaan sa panganod misinggit, Himaya, Alleluia. Ug ang carwahe miligid padulong sa ibabaw ngadto sa balaang ciudad. Sa wala pa mosulod sa balaang ciudad, ang mga balaan nga gipahimutang sa hingpit nga eskinado, uban kang Jesus sa taliwala. Labaw siya kahataas sa ulo ug mga abaga kay sa mga balaan, ug sa ulo ug mga abaga labaw ka hataas kay sa mga manolonda. Ang iyang halangdong dagway, ug matahum nga dagway, makita sa tanan sulod sa eskinado.

Tan-awa sa 2 Hari 2:11; Isaias 25:9; 1 Corinto 15:51-55; 1 Tesalonica 4:13-17; Pinadayag 1:13-16, 6:14-17, 19:16.

CAPITULO 38
Ang Ganti sa mga Balaan

Dayon akong nakita ang daghang mga manolonda nga nagadala gikan sa ciudad og mahimayaong mga corona; usa ka corona sa matag usa ka balaan nga sinulatan sa iyang ngalan; ug sa pagtawag ni Jesus alang sa mga corona, gihatag kini ngadto kaniya, ug ang matahum nga Jesus, uban sa iyang toong kamot, nagbutang sa corona ibabaw sa mga ulo sa mga balaan. Sa sama nga pagkaagi ang mga manolonda nagdala og mga alpa, ug gihatag usab kini sila ni Jesus ngadto sa mga balaan. Ang pangulong manolonda maoy unang mikaskas sa nota, ug gipatugbaw ang matag usa ka tingog diha sa mapasalamaton, malipayon nga pagdayeg, ug matag usa ka kamot hanas kaayo nga mikablit sa mga cuerdas sa alpa, nga nagpadala sa mananoy nga musica diha sa maanindot ug hingpit nga mga tono. Dayon akong nakita si Jesus nga maoy nangulo sa panon sa mga tinubos ngadto sa ganghaan sa ciudad. Iyang gikuptan ang ganghaan ug giabli-sira ang mga pultahan niini sa nagasidlak nga mga bisagra, ug nagtawag sa kanasuran nga nagtuman sa kamatuoran sa pagsulod niini. May mga butang sulod sa ciudad nga makatagbaw sa mga mata sa pagtan-aw. Ang maanindot nga himaya ilang makita bisan diin. Dayon mitan-aw si Jesus sa iyang mga tinubos nga mga balaan; ang ilang mga dagway nagasidlak uban sa himaya; ug sa pagtutok sa iyang mahigugmaong mga mata kanila, miingon siya, uban sa iyang maanindot, mananoy nga tingog, akong nakita ang pag-agulo sa akong kalag, ug natagbaw ako. Kining maanindot nga himaya imong mapahimuslan sa walay katapusan. Natapus na ang inyong mga kasubanan. Wala na unyay kamatayon, ni kasubo, ni paghilak, ni may kasakitan pa.
 Akong nakita ang panon sa mga tinubos nga nangyukbo ug miitsa sa ilang nagagilaw-gilaw nga mga corona sa tiilan ni Jesus, ug dayon, sa pagbayaw sa iyang matahum nga kamot, ilang gitandog ang ilang bulawan nga mga alpa, ug nagpuno sa tibook langit sa ilang musica; ug mga alawiton ngadto sa Cordero.

Dayon akong nakita si Jesus nga nangulo sa panon ngadto sa kahoy sa kinabuhi, ug nadungog na usab namo ang iyang matahum nga paningog, labaw pa ka anindot kay sa bisan unsa nga musica nga nadunggan sa mamalatyon nga igdulongog, nga nag-ingon, Ang mga dahon niining kahoya tambal alang sa mga nasud. Kaona ninyo ang tanan niini. Anaa sa kahoy sa kinabuhi ang labing matahum nga bunga, nga maambitan sa mga balaan nga libre. Anaa ang labing mahimayaon nga trono sulod sa ciudad, ug gikan sa ilalum sa trono nagagikan ang putli nga suba sa tubig sa kinabuhi, ingon ka tin-aw sa bildo. Sa bisan diin nga daplin niining suba sa kinabuhi anaa ang kahoy sa kinabuhi. Sa mga kanto sa maong suba may matahum nga mga kahoy nga mamunga og mga bunga nga maayong kaonon. Huyang ra kaayo ang mga pulong sa paghulagway bahin sa langit. Samtang mipataas sa akong atubangan ang maong talan-awon nawagtang ako sa kahibulong; ug nalingaw kaayo uban sa labaw nga katahum ug sa labing hataas nga himaya, akong gibutang ang igsusulat, ug nakaingon ako, O daw unsa nga gugma! Unsa ka kahibulongang gugma! Ang labing nabantug nga pinulongan dili arang makahulagway sa himaya sa langit, ni ang walay ikatandi nga kaladmon sa gugma sa Manluluwas.

Tan-awa sa Isaias 53:11; Pinadayag 21:4, 22:1-2.

CAPITULO 39
Nahimong Awa-aw ang Yuta

Dayon akong nakita ang yuta. Nangamatay ang mga dautan, ug nagkatag ang ilang mga lawas sa nawong sa yuta. Ang mga nagpuyo sa yuta nag-antus sa kapungot sa Dios sa katapusang pito ka hampak. Nagkagut ang ilang mga dila sa kasakit ug gibalikas ang Dios. Ang mini nga mga magbalantay mao ang pinasahe nga mga tumong sa kapungot ni Jehova. Ang ilang mga mata nanglugwa , ug naghalhal ang ilang mga dila, samtang sila nagtindog. Human sa pagkaluwas sa mga balaan pinaagi sa tingog sa Dios, nagunay ang mga dautan sa ilang kasuko. Ang yuta daw nabahaan sa dugo, ug ang patayng mga lawas nagkatag gikan sa usa ka tumoy ngadto sa laing tumoy sa yuta.

Ang yuta diha sa labing mingaw nga kahimtang. Ang mga ciudad ug kalungsoran, nangauyog sa linog, nangalumpag. Ang mga bukid nangabalhin sa ilang mga dapit, nagbilin og dagkung mga gahong. Ang dagat nag-itsa og ngil-ad nga mga bato ngadto sa mamala, ug ang mga bato nangalabay gikan sa ilalum sa yuta ug nakatag sa tibook nawong sa yuta. Ang yuta makita nga daw usa ka dakung kamingawan. Dagkung mga kahoy nanga-ibot, ug nangakatag sa tibook yuta. Ania dinhi ang puloy-anan ni Satanas, uban sa iyang mga manolonda, sa tibook usa ka libo ka tuig. Dinhi sila mabilanggo, ug maglatagaw ibabaw sa nangabuak nga nawong sa yuta, ug makakita sa mga sangputanan sa iyang pagrebelde batok sa balaod sa Dios. Ang mga sangputanan niadto nga mga hampak nga iyang gihimo, iyang pahimuslan latas sa usa ka libo ka tuig. Limitado lamang dinhi sa yuta, walay na siyay kahigayonan sa pagsuroy-suroy sa ubang mga planetas, aron magsulay sa magsamok niadtong wala mangahulog. Mag-antus sa hilabihan si Satanas niining panahona. Sukad sa iyang pagkahulog ang iyang dautang mga taras kanunay nagalihok. Gihikawan na siya niining panahona sa iyang gahum, ug gibiyaan siya diha sa pagpamalandong sa iyang nabuhat sa iyang pagkahulog, ug sa paglantaw sa umaabut uban sa pagkurog ug sa kahadlok sa makalilisang nga kaugmaon, sa diha nga iyang antuson ang tanang pagkadautan nga iyang nahimo, ug silotan alang sa tanang sala nga iyang napabuhat sa mga tawo.
 
Dayon akong nadungog ang mga singgit sa kadaugan gikan sa mga manolonda ug gikan sa mga tinubos, nga daw sama sa tingog sa napulo ka libo ka mga tulonggon sa musica, tungod kay dili na sila pagasamokon ug sulayon sa Yawa, ug ang nanagpuyo sa ubang kalibutan naluwas gikan sa iyang presencia ug sa iyang mga pagsulay.

Dayon akong nakita ang mga trono, ug si Jesus ug ang mga linuwas nga mga balaan nagalingkod ibabaw kanila; ug ang mga balaan magagahum ingon nga mga hari ug mga pari ngadto sa Dios, ug ang dautang mga patay gihukman, ug ang ilang mga buhat gitandi sa mga libro sa kabalaoran, ang pulong sa Dios, ug gihukman sila sumala sa mga binuhatan nga nahimo sa ilang lawas. Si Jesus, sa pagka-usa sa mga balaan, nagpahamtang sa mga dautan sa bahin nga ilang antuson, sumala sa ilang mga buhat; ug nasulat sa libro sa kamatayon, ug gikuha atbang sa ilang mga ngalan. Si Satanas ug ang iyang mga manolonda gihukman usab ni Jesus ug sa mga balaan. Ang silot ni Satanas labaw sa kadaku kay niadtong iyang mga nalimbongan. Labaw kaayo kini kadaku kay sa ilang silot nga dili kini ikatandi sa ila. Human sa pagkawala sa tanan nga iyang nalimbongan, si Satanas magpabilin gihapon nga buhi ug mag-antus sa labaw kadugay nga panahon.

Human sa paghukom sa mga patay nga dautan, sa katapusan sa usa ka libo ka tuig, mibiya si Jesus sa Ciudad, ug nagsunod kaniya ang panon sa mga manolonda. Ang mga balaan mikuyog usab kaniya. Mikunsad si Jesus ibabaw sa usa ka dakung bungtod, nga sa pagdapat sa iyang mga tiil niini, napikas, ug nahimong dakung patag. Dayon mihangad kami ug among nakita ang daku ug matahum nga Ciudad, nga may napulog duha ka mga patukoranan, napulog duha ka mga ganghaan, tulo sa matag kilid, ug tag-usa ka manolonda sa matag ganghaan. Misinggit kami, Ang Ciudad! Ang dakung Ciudad!. Nagkanaug kini gikan sa Dios gawas sa langit! Ug nanaug kini uban sa tanang pagkatahum, ug silaw nga himaya, ug mihugpa sa dakung patag nga giandam ni Jesus alang niini.
 
Tan-awa sa Zacarias 14:4-12; Pindayag 20:2-6, 20:12, 21:10-27.

                                   	   CAPITULO 40
              Ang Ikaduhang Pagkabanhaw

Dayon si Jesus ug ang panon sa mga manolonda, ug ang tanang mga tinubos, mibiya sa Ciudad. Ang balaang mga manolonda nagalibut kang Jesus, ug nag-uban kaniya sa iyang dalan, ug nagsunod ang panon sa mga tinubos nga mga balaan. Dayon si Jesus diha sa makalilisang ug makahahadlok nga kahalangdon, mitawag sa dautang mga patay; ug sa ilang pagbangon diha sa sama ka maluyahon, masakiton nga mga lawas nga nanaug sa lubnganan, daw unsa nga matang sa talan-awon! Daw unsa nga hulagway! Sa unang pagkabanhaw ang tanan mibangon diha sa biyo-os nga mga imortalidad; apan sa ikaduha, ang mga timaan sa ilang tunglo makita sa tanan kanila. Ang mga hari ug mga dungganon nga mga tawo sa yuta nanggawas uban sa mga bastos ug mga kabus, sa mga maalam ug walay kaalam. Ang tanan nagatan-aw sa Anak sa tawo; ug kadtong mga tawo nga mao gayud ang nagtamay ug nagyaga-yaga kang Jesus, ug nagbunal kaniya, ug ang nagbutang sa corona sa mga tunok sa iyang sagrado nga agtang, nagtan-aw kaniya sa iyang tibuok nga harianonong pagkahalangdon. Kadtong nangluwa ngadto kaniya sa takna sa pagbista kaniya, karon mitalikod gikan sa iyang makatusok nga tinan-awan, ug gikan sa himaya sa iyang dagway. Kadtong nagdokdok sa mga lansang sa iyang mga kamot ug mga tiil, karon nagtan-aw sa mga ulat sa paglansang kaniya. Kadtong nagdughang sa iyang kilid, nagtan-aw sa mga timaan sa ilang pagkamalditohan sa iyang lawas. Ug ilang nailhan nga siya mao gayud ang Usa nga ilang gilansang, ug gibugal-bugalan sa takna sa iyang pag-ungaw sa kasakitan. Ug dayon may miabut nga hataas ug dugayng pagminatay sa kasakitan sa pag-agulo, samtang sila mikalagiw sa pagtago gikan sa presencia sa Hari sa mga hari ug Ginoo sa mga ginoo.

Ang tanan naningkamot sa pagtago sa mga pangpang, ug pagpanalipod sa ilang kaugalingon gikan sa makalilisang mga himaya kaniya nga kanhi ilang gitamay. Samtang ang tanan nag-agulo ug nasakitan sa iyang pagkahalangdon ug sa iyang tumang kahayag sa himaya, nag-usa sila sa pagpataas sa ilang mga tingog, ug sa makalilisang nga katin-aw nakaingon, Bulahan siya nga mianhi sa ngalan ni Jehova.

Dayon si Jesus ug ang balaan nga mga manolonda, inubanan sa tanang mga balaan, mibalik ngadto sa Ciudad, ug ang mapait nga mga paghilak ug pagminatay sa nalaglag nga mga dautan nanganay-kanay sa kahanginan. Dayon akong nakita si Satanas misugod sa iyang bulohaton. Iyang giagi-an ang iyang mga sakop, ug naghimo sa mga maluyahon nga kusgan, ug dayon iyang gisultihan sila nga siya ug ang iyang mga manolonda gamhanan. Dayon iyang gitudlo ang dili maihap nga minilyon nga nabanbaw. May gamhanang mga manggugubat ug mga hari nga hanas kaayo sa panggubatan, ug nakabuntog og mga gingharian. Ug may gamhanang mga higante, ug mga tawo nga mga kusganon kaayo, ug wala gayud mapildi sa gubat. Diha ang mga garboso, mapangahason nga Napoleon nga makapakurog sa mga gingharian kong magkahaduol na siya. May nagatindog nga mga tawo nga hilabihan ka hatag-as, ug ugdang ug halangdon nga panagway nga napukan sa gubat. Nangapukan sila sa ilang handum sa pagdaug. Sa ilang pagbangon gikan sa lubnganan, nagpadayon sila sa bul-og sa ilang mga panghunahuna nga nahunong sa kamatayon. Nag-angkon sila sa sama nga espiritu sa pagpukan nga nagahari diha sa ilang pagkapukan. Nakigsabut-sabut si Satanas sa iyang mga manolonda, ug dayon uban niadtong mga hari ug mga mananaug ug gamhanang mga tawo. Dayon mitan-aw siya sa bagang panon sa kasundalohan, ug miingon kanila nga ang panon sulod sa ciudad diyutay ra ug maluyahon, ug makasaka sila ug ilang ilogon ang Ciudad, ug ilang pagawason ang mga nanagpuyo niini, ug ilang panag-iyahon ang mga kadato ug himaya niini.

Milampus si Satanas sa pag-ilad kanila, ug ang tanan nagsugod dayon sa pagpangandam sa ilang kaugalingon alang sa pakiggubat. Naggama sila og mga hinagiban sa gubat; kay daghan ang hanas nga mga tawo nianang bagang panon sa kasundalohan. Ug dayon uban kang Satanas nga nangulo kanila, ang panon misulong. Ang mga hari ug mga manggugubat misunod kang Satanas, ug dayon misunod ang duot sa katawhan sa mga pundok-pundok. Ang matag pundok may pangulo, ug nagsunod sila sa kahusay samtang nagmartsa sila ibabaw sa nabuak nga nawong sa yuta padulong sa balaang Ciudad. Gisirhan ni Jesus ang mga ganghaan sa Ciudad, ug gilibutan kini sa bagang panon sa mga kasundalohan ug naghulat sila sa kamandoan alang sa pag-ataki. Nangandam sila sa tanang matang sa hinigiban sa gubat, sa pagpaabut sa usa ka bangis nga away. Naglumbay-lumbay sila palibut sa Ciudad. Si Jesus ug ang tanang panon sa manolonda nga may nagasidlak-sidlak nga mga corona ibabaw sa ilang mga ulo, ug ang tanang mga balaan sa ilang nagdan-ag nga mga corona, misaka ngadto sa ibabaw sa paril sa Ciudad. Misulti si Jesus uban sa kahalangdon ug miingon, Tan-awa, kamo nga mga makasasala, ang ganti sa mga matarung! Ug tan-awa ninyo akong mga tinubos, ang balus sa mga dautan! Ang bagang panon nagtan-aw sa mahimayaon nga panon didto ibabaw sa mga paril sa Ciudad. Ug sa ilang pagtan-aw sa pagkatahum sa ilang nagsidlak-sidlak nga mga corona, ug nagtan-aw sa ilang mga nawong nga nagdan-ag sa himaya, nagpakita sa dagway ni Jesus, ug dayon nagtan-aw sa dili malabwan nga himaya ug sa kahalangdon sa Hari sa mga hari ug Ginoo sa mga ginoo, nangaluya ang ilang kaisug. Ang pagbati sa bahandi ug himaya nga nawala kanila, mibul-og kanila, ug ilang naamgohan nga ang mga balus sa sala mao ang kamatayon. Ilang nakita ang balaan, malipayon nga panon nga ilang gitamay kanhi, nabistihan sa himaya, kadungganan, imortalidad ug kinabuhing dayon, samtang didto sila sa gawas sa Ciudad uban sa tanang bastos ug dulumtanan nga butang.
 
Tan-awa sa Mateo 23:29; Pinadayag 6, 15-16, 20:7-9, 22:12-15.

CAPITULO 41
                  Ang Ikaduhang Kamatayon

Midali si Satanas pag-adto sa taliwala, ug misulay sa pag-ukay sa duot sa katawhan sa pakig-away. Apan ang kalayo sa Dios gikan sa langit mihugpa ibabaw kanila, ug ang bantugan nga mga tawo, ug ang gamhanan nga mga tawo, ug ang mga halangdon, ug ang mga kabus ug makalolooy nga katawhan, nagdungan sa pagka-laglag. Akong nakita ang uban dali ra nangasunog, samtang ang uban nag-antus og dugay. Gisilotan sila sumala sa kadak-on sa ilang mga binuhatan sa lawas. Ang uban midangat og pila ka mga adlaw una nangamatay. Miingon ang manolonda, Ang mga ulod sa kinabuhi dili mangamatay; ang ilang kalayo dili mapalong hangtud nga may mahabilin pa nga pagakan-on.
 
Apan si Satanas ug ang iyang mga manolonda nag-antus og dugay. Wala lamang nagpas-an si Satanas sa kabug-aton ug sa silot sa iyang mga sala, kondili ang mga sala sa tinubos nga mga panon napahamtang kaniya; ug kinahanglan mag-antus usab siya sa pagkaguba sa mga kalag nga nagsumikad kaniya. Dayon akong nakita nga si Satanas, ug ang tanang panon sa mga dautan nangalaglag, ug natuman ang justicia sa Dios; ug ang tanang panon sa mga manolonda, ug ang tanang mga tinubos nga mga matarung, uban sa makusog nga tingog nagaingon, Amen!

Miingon ang manolonda, Si Satanas maoy gamot, ang iyang mga anak mao ang mga sanga. Nangalaglag na sila sa ilang gamot ug sanga. Nangamatay sila sa kamatayon nga dayon. Wala na gayud silay pagkabanhaw, ug ang Dios may hinlo na nga uniberso. Busa milantaw ako, ug akong nakita ang kalayo nga nagut-ot sa mga dautan, nagsunog sa mga basura ug nagputli sa yuta. Mitan-aw ako pag-usab ug akong nakita ang yuta nga naputli. Wala nay bisan usa ka timaan sa tunglo. Ang nangabuak, ug ang gansang-gansangon nga ibabaw sa yuta karon makita na nga halapad nga patag. Ang tibook nga uniberso sa Dios hinlo na, ug ang dakung away natapus na sa dayon. Sa bisan diin kita motan-aw, bisan asa matumong ang atong mga mata, matahum ug balaan. Ang tanang tinubos nga panon, tigulang ug batan-on, dagku ug gagmay miitsa sa ilang nagsidlak nga mga corona ngadto sa tiilan sa ilang Manunubos, ug naghapa aron sa pagtahud sa iyang atubangan ug nagsimba kaniya kinsa buhi hangtud sa kahangturan. Ang matahum nga Bag-ong Yuta, uban sa iyang himaya, maoy panulondon nga walay katapusan sa mga balaan. Ang gingharian, ug ang gahum, ug ang pagkadaku sa gingharian ilalum sa bug-os nga langit, gihatag na ngadto sa mga balaan sa Labing Hataas nga maoy manag-iya niini sa walay katapusan, bisan sa kahangturan.

Tan-awa sa Isaias 66:24; Daniel 7:26-27; Pinadayag 20:9-15, 21:1, 22:3.

				          END

Gihubad ni;        Rueben P.Moralde
[translated by]        Central Visayan Mission Press
		      BULACAO,TALISAY CITY,
		      CEBU,PHILIPPINES